﻿မၩဆၧ Acts 1

1 စၥံၫအီဖလၧၭဧ့, ယကွ့ၭဝဲၩယူၭ လံၬအခၪ့ထံၭလဘံၪ့ လၧကယဲ ယ့ၫၡူၬ မၩၥၫ့ဆၧ, ဒဲၥီၪ့ထဲၩ့ၥၫ့ထဲၩ့ဆၧ, 2 ထီၩ့လၩ့မုလနံၩ လၧအဘၪဆၧမၩန့ထၪ့ထဲၩ့ဝ့ၫ ထီး အမၪလူၬ, လၧၥၭမုဆံၫ့ဎံၪ အလးခဲၫ့, ၦဆၧအၪ့မၧၫ့ဖိၪၥံၪ လၧအရွံန့ဝ့ၫလဖၪနီၪလီၫ. 3 တၭ လၧအထိးဆၧၡၪ့ဆၧနၭ အလးခဲၫ့နီၪ ဒုၭနဲၪဖျီၪထၪ့အၥၭမၧၫ့ လၧအဝ့ၫၥံၪ အမ့ၬယၫ လၧဆၧထိးအၥၭ အၪမံၩ့, လၧၦဂဲးလိၬတ့ၭလိၬ လၥ့ၪဘၪ, ဒဲမၩဖျီၪထၪ့အၥၭ လၧအဝ့ၫၥံၪ အမ့ၬယၫ အၥၫ့လံဆံၫ အထးဖၧၩ့တၭ, လီၩလၩ့လၬလၩ့ ဆၧဘၪဆဲၫ့ လၧယွၩအဘၩ့အမုးလီၫ. 4 အဝ့ၫဒၪ အီၪကိၩ့အီၪကီၪ့ယူၭ လၧအဝ့ၫၥံၪအၥိၭ တၭ, မၪလူၬဝ့ၫ ဘဲၫၥိၭ အထီး စဲၪ့ထၪ့ခွံၬ လၧယရုစလံၫ့ လဂ့ၩတၭ, အ့ၪမွဲ ဘဲၫၥိၭ အမိအီၪခိၭ ဖါအဆၧလီၩဝဲၩ လၧနၥံၪနါဂၧၫ့ယူၭ လၧယၧၩယူၭ လီၫ. 5 အဂဲးဘဲၫယီၩ စယီဟၫ့ ဘၭတံၫဇၫ့ဆၧ လၧထံၫကျၩလီၫ. အ့ၪမွဲ နၥံၪဝ့ၫယီၩ, ထီးယီၩ လၧယၫလခီၫ လအၪနံၩအၪၥၫ့ဘၪ, နၥံၪ မိဒိၭဘၭတံၫဇၫ့ နၥံၪအၥၭ လၧၥၭမုဆံၫ့ဎံၪလီၫ. 6 မၩအၥၭဘဲၫနီၪတၭ, အဝ့ၫၥံၪ အီၪကိၩ့အီၪကီၪ့ ဂီၩ့ အၪ့စၪ့ အဝ့ၫတၭ, စံၭဝ့ၫ, ကဆါဧ့, မွဲနမိဖ့ၪလၫ့ထဲၩ့ ဘၩ့မုး လၧၦအံၫစရ့လၭ အစူၪဖၧၩ့ ဘိၩ့နဲၪ့ယီၩ ဆ့ဧၪ. 7 တၭ အဝ့ၫဒၪ လီၩဘၪ အဝ့ၫၥံၪ, အမုအလၩ အဆၧၫ့အထီ လၧဖါအီၪက့ၪလၩ့ လၧအစီၩ့အမၩ့ဒၪဝ့ၫ အဖၧၩ့နီၪ, ဆၧဒုၭၥ့ၪယၫ နၥံၪအ့ၬ. 8 မွဲလါနၫ့ဘိၩ, ထီးၥၭမုဆံၫ့ဎံၪ အ့ၪဂဲၫလၩ့ခိၬ လၧနၥံၪအလီၩ့တၭ, နၥံၪ မိဒိၭန့ ဆၧအစီၩ့အမၩ့နီၪ, နၥံၪ မိကဲၪထၪ့ ၦထိးအၥၭလဖၪ လၧယဂး လၧယရုစလံၫ့အဖၧၩ့ ဒဲလၧခးယုဒၫ ထၧၫ့ခးယၫအဖၧၩ့, ဒဲလၧစမ့ရအၫ ဒဲထီၩ့လၧဂၪ့ခိၪအထုၬလီၫ. 9 အဝ့ၫဒၪ စံၭဆၧနီၪလဖၪဂီၩ့တၭ, အဝ့ၫၥံၪ ယိဝ့ၫ အဘိၩ့ဘၭနီၪ, ဆၧမၩန့ထၪ့ထဲၩ့ အဝ့ၫတၭ, ဆၧအုၪ့ဒိၭန့ဝ့ၫ လၧအဝ့ၫၥံၪ အမ့ၬယၫလီၫ. 10 တၭ အဝ့ၫၥံၪ ယိထံၫယိဆၭဆၧ လၧမူၭခိၪ ထီးအထဲၩ့ထၪ့ အဘိၩ့ဘၭနီၪ, ယိခွါ, ၦနံၫဂၩကီၩ့ၥိၭဆၧဘွၩ အီၪထၪ့လၧအနဲၩ့ထံၭ, 11 စံၭဝ့ၫဒၪ, ၦဂၫလလံၫဖိၪၥံၪဧ့, နၥံၪဆၧၫ့ထုၪ့ တၭ, ယိထၪ့ဆၧ လၧမူၭခိၪနီၪ မွဲဘၪလဲၪ. ယ့ၫၡူၬအနၫ့ဆါဒၪဝ့ၫ လၧဆၧအၪ့မၩန့ခွံၬဝ့ၫ လၧနၥံၪအအီၪ, ထီၩ့လၧမူၭခိၪအဖၧၩ့နီၪ မိဂဲၫလၩ့ထဲၩ့ ဘဲၫနၥံၪဒၪဘၪ အထဲၩ့ထၪ့လၧမူၭခိၪ အၥိၭနီၪလီၫ. 12 ထီးနီၪလဖၧၫ့ ၦလဖၪနီၪ ထဲၩ့ခွံၬ လၧခိၪလီၩ့ ကိၭဝ့ၫအလဲအိၫ့ ထီၩ့လၧယရုစလံၫ့တၭ, အလဲအိၫ့နီၪ အီၪဘူၭ လၧယရုစလံၫ့ မးၥံၫအနံၩလနံၩဖၧၩ့ၥၭလီၫ. 13 ထီးအဝ့ၫၥံၪ ထဲၩ့နုၬထဲၩ့ဝ့ၫတၭ, လ့ၩထၪ့ဝ့ၫ လၧဒူၭဖၧၩ့ လၧအထၪ့ထီၫလဆၫ့တၭ, ၦအီၪဝ့ၫ ထီးနီၪ စပံတၧၫ, ဒဲစယ့မံၭ, ဒဲစယီဟၫ့, ဒဲစအၪ့ဒြူၫ, ဒဲစဖံလံၭ, ဒဲစထီမၭ, ဒဲစဘၫၥီလမုၫ, ဒဲစမၭၥုၫ, ဒဲစအၫလဖံအၧၭ အဖိၪခွၫ စယ့မံၭ, ဒဲစစဲမၧၫ့စလိတံၭ, ဒဲစယုဒၭ လၧအထၧၫ့ဖုဝဲ လၧစယ့မံၭလီၫ. 14 အဝ့ၫၥံၪ ထီးအလူၬ ဒဲၦမုၪၥံၪ ဒဲယ့ၫၡူၬအမိ နးမၫရံၫ ဒဲအထၧၫ့ဖုဝဲခွၫၥံၪနီၪ အၪ့ကံၩ့ဘၩဆိၪဖၪဆၧ လၧအၥၭလဖျိၪ့ဎးလီၫ. 15 ဆၧလၧမုနံၩလဖၪနီၪ စပံတၧၫ ဂဲထုၪ့ထဲၩ့လၧအထၧၫ့ဖုဝဲအကျၩ, (ထီးနီၪ အမံၩ့အီၪဝ့ၫ ဖိၭဘိၭလယၩ နံၫဆံၫ)တၭ, စံၭဝ့ၫ, 16 ၦထၧၫ့ဖုဝဲၥံၪဧ့, ဆၧကွ့ၭအၥၭ ဘၪလၧၫ့ထၪ့ဎွ့ၩထၪ့ လၧၥၭမုဆံၪ့ဎံၪ လီၩဘၪဝဲၩဝ့ၫ လၧစဒၫဝံၭအနိၭ လၧစယုဒၭ အဂဲးအကၠီၪ့ လၧအလ့ၩၥိၫ့ ၦဖီၪ့ထၬ ယ့ၫၡူၬနီၪလီၫ. 17 အဂဲးဘဲၫယီၩ ၦလဂၩနီၪ ဘၪ ဆၧဝံနုၬဝ့ၫ လၧပကျၩယီၩ န့ဘၪ ဆၧအခ့ၫအၡၩ အဆၧမၩယီၩအလးလီၫ. 18 အဝ့ၫနီၪ ဎွ့ၩန့ ဂၪ့ခိၪအဝၩ့ လၧဆၧအၧၩ့ဆၧၥၫ့ အလံၩ့အလဲၫတၭ, လၩ့ထ့ၬဝ့ၫနီၪ အဂူၭဖိၫ့ ဖီးဖၭဝ့ၫတၭ, အဎွံၭ လၩ့လၬဝ့ၫ ထီးအလူၬလီၫ. 19 ၦအီၪဝ့ၫ လၧယရုစလံၫ့ ကိၭဂၩဒ့ၭလဖၪ ၥ့ၪယၫဝ့ၫ ဆၧအဂဲးအကၠီၪ့နီၪလီၫ. အခိးမွဲ ဆၧကိၭဂၪ့ခိၪအဝၩ့နီၪ အမံၩ့လၧအလၨဒၪဝ့ၫ, အစ့လဒမၫ, ဘဲၫ ၦစံၭဆၧအၥိၭ, ဆၧၥွံၪအဂၪ့ခိၪလဝၩ့လီၫ. 20 အဂဲးဘဲၫယီၩ ဆၧကွ့ၭအၥၭ လၧလံၬစံၭထၪ့အၪ့အူၭဆၧအဖၧၩ့, မွဲအအီၪဝ့ၫ လၧအလးအီၪယူ ဆံၭ, မွဲၦထီးအီၪလၧၩ့လၧအဖၧၩ့ နးဂၩလဂ့ၩ. ဒဲ, မွဲၦဂူၫဂၩ ထၪ့ လၧအယိဆၧအလးဆံၭ. 21 မၩအၥၭဘဲၫနီၪတၭ, လၧကဆါယ့ၫၡူၬ ဂဲၫနုၬအီၪဝ့ၫလၧပကျၩ, 22 လၧစယီဟၫ့ ဘၭတံၫဇၫ့ဆၧနီၪ, ထီၩ့လၩ့အနံၩအၥၫ့ လၧအဘၪ ဆၧမၩန့ထၪ့ထဲၩ့ဝ့ၫနီၪ, ၦအီၪလၧပကျၩ ကိၭအဆၧၫ့အထီဒ့ၭလဖၪ ဘၪကဲၪထၪ့ ၦထိးအၥၭ နးဂၩ လၧပၥိၭယီၩ, လၧယ့ၫၡူၬ ဂဲထုၪ့ထဲၩ့ အဂဲးအကၠီၪ့လီၫ. 23 အဝ့ၫၥံၪ အီၪက့ၪလၩ့ဝ့ၫ လၧစယိၥၭ ကိၭဝ့ၫ လၧစဘၫစဘၭ ဒဲကိၭထဲၩ့ဝ့ၫ အမံၩ့အၥၫ့ လၧစယၧၭစတၧၭ, ဒဲစမၭၥဲအၭ နံၫဂၩ, 24 တၭ အဝ့ၫၥံၪ ဘၩဆိၪဖၪဆၧ, စံၭဝ့ၫ, ကဆါ လၧအၥ့ၪယၫ ၦၡၩအၥုၪ့ခံၥၭလဲၫ ထီးအလူၬ ဧ့, ၦနံၫဂၩယီၩ, 25 ဘဲၫၥိၭ အမိန့ဘၪ ဆၧအခ့ၫအၡၩ အဆၧမၩအလး, ဒဲဆၧအၪ့မၧၫ့ဖိၪအလးယီၩ လၧစယုဒၭ လၩ့ထ့ၬခွံၬဝ့ၫ လၧအဖၧၩ့, ဘဲၫၥိၭ အမိထဲၩ့ထဲၩ့ဝ့ၫ လၧအလးဒၪဝ့ၫနီၪ, ဒုၭနဲၪလါ ၦလဂၩ လၧနရွံန့နဝ့ၫနီၪဆံၭ. 26 အဝ့ၫၥံၪ ဖၭဝ့ၫနီၪ, ဘၪ စမၭၥဲအၭတၭ; ဆၧဝံနုၬအဝ့ၫဒၪ လၧၦဆၧအၪ့မၧၫ့ဖိၪ ဆံၫလဂၩအကျၩနီၪလီၫ.

မၩဆၧ Acts 2

1 တၭ ထီးယဲဆံၫအမုနံၩ လၧၫ့ထၪ့ဎွ့ၩထၪ့ယူၭ တၭ, အဝ့ၫၥံၪ ကိၭဂၩဒ့ၭ အီၪဝ့ၫ လၧအၥၭလဖျိၪ့ဎး လၧအလးစီၪ့ဎးလီၫ. 2 ဆၧၥီၫလၩ့ၡူၭဝ့ၫ လၧမူၭခိၪ ဘဲၫ လံၩမုလဖုၬ ဂဲၫဝ့ၫအၥိၭနီၪ ဎွ့ၩဂံၪ့ လၧအဝ့ၫၥံၪ ဆၧၫ့နၩ့ အီၪဝ့ၫလၧအဖၧၩ့ ထၧၫ့ဖျိၪ့ယၫလီၫ. 3 ဆၧအဖျ့ၩလဖၪ ဘဲၫ မ့ၪလၪအၥိၭ အီၪဖျီၪထၪ့တၭ, အၪ့နၩ့ဖၭလၩ့အၥၭနီၪ, ဆီးလၩ့ဝ့ၫ လၧအဝ့ၫၥံၪအလီၩ့ ဆုၬဆုၬလီၫ. 4 ၦကိၭဂၩဒ့ၭနီၪ လၧၫ့ထၪ့ဎွ့ၩထၪ့ဝ့ၫ လၧၥၭမုဆံၫ့ဎံၪတၭ, ချဲၩ့ထၪ့ဝ့ၫ လၧၦဆၨၩဂူၫဂၩအလၨ ဘဲၫ ၥၭမုနီၪ ဒုၭချဲၩ့ဝ့ၫ အၥိၭနီၪလီၫ. 5 ၦယုဒၫဖိၪၥံၪ လၧအယူၭယၪ့ယွၩ လၧၦကိၭဆၨၩဒ့ၭအကျၩ လၧအအီၪလၧမူၭခိၪအဖၫ့လၬ, အီၪဝ့ၫလၧယရုစလံၫ့အဖၧၩ့လီၫ. 6 ထီးဆၧအလူၥီၫထၪ့ဝ့ၫနီၪ ၦခမျၧး အီၪကိၩ့အီၪကီၪ့တၭ, အၥၭဘံၪဘူၪဝ့ၫလီၫ. အဂဲးဘဲၫယီၩ မွဲအနါဂၧၫ့ဝ့ၫ လဂၩလၧအလၨဒၪဝ့ၫ, လဂၩလၧအလၨဒၪဝ့ၫနီၪလီၫ. 7 ၦကိၭဂၩဒ့ၭ ထီၫမံၫထီၫမၪဝ့ၫ, ဆၧလၩ့လၭ လၧအၥၭဖၧၩ့တၭ, စံၭလိၬအၥၭ, ၦလၧအချဲၩ့ဆၧလဖၪယီၩ, မွဲၦဂၫလလံၫဖိၪ ထီးအလူၬ မွဲအ့ၬဧၪ. 8 တၭပနါဂၧၫ့ဆၧ လၧပအီၪဖျဲၪအလၨ, လဂၩလၧအလၨဒၪဝ့ၫ, လဂၩလၧအလၨဒၪဝ့ၫ ဘဲၫၥ့ၪလဲၪ. 9 ၦပၫ၁အၫ့ဖိၪ, ဒဲၦမံဒၠၫ့ဖိၪ, ဒဲၦအံလၫ့ဖိၪ, ဒဲၦအီၪဝ့ၫ လၧမ့စိၫပတ့မၠၫ အဖၧၩ့, ဒဲလၧခးယုဒၫ, ဒဲကၭပဒိၡၫ, ဒဲပီၪ့တၧၭ, ဒဲအ့ၡၫ, 10 ဖြံဇအၫ, ဒဲပၫ့ဖံလအၫ, အံဇံၭ, ဒဲလုဘၠၫအခး အီၪဘူၭ လၧစဲၫရံနံၫၥံၪ, ဒဲၦမွံၩ လၧရိမၫ, ၦယုဒၫဖိၪ, ဒဲၦနုၬလၧၦယုဒၫဖိၪအထူၫအရူၫၥံၪ, 11 ၦကြံတံၫဖိၪ, ဒဲၦအရ့ဘၠၫဖိၪ, ပဝ့ၫဒၪယီၩ ပနါဂၧၫ့ လၧအလီၩလၩ့လၬလၩ့ ယွၩအဆၧလၩ့လၬ လၧပလၨဒၪ ပဝ့ၫ ဘဲၫၥ့ၪလဲၪ. 12 ၦကိၭဂၩဒ့ၭ ထီၫမံၫထီၫမၪ, ဒဲအၥၭ ဂံၩ့ဂၩ့တၭ, စံၭလိၬအၥၭ, ဆၧမၩအၥၭယီၩ, မွဲအစံၭဝ့ၫ ဘဲၫၥ့ၪလဲၪ. 13 အ့ၪမွဲ အဂူၫဂၩ လနၩ့နၩ့ ဒုၪဒွ့ၪဆၧတၭ, စံၭဝ့ၫ, အဝ့ၫၥံၪ ဎွ့ၩဝ့ၫ လၧစဘံၭထံၫအဆၧၫ့လီၫ. 14 စပံတၧၫ ဆၧၫ့ထုၪ့ဎုၬ လၧၦဆံၫလဂၩနီၪ ထုၭထၪ့ အလူတၭ, စံၭအဝ့ၫၥံၪ, ၦယုဒၫဖိၪ, ဒဲၦအီၪဝ့ၫ လၧယရုစလံၫ့ ထီးအလူၬၥံၪဧ့, ၥ့ၪယၫဆၧယီၩ ဒဲဒိၭနၥံၪအနါ လၧယလူဆံၭ. 15 အဂဲးဘဲၫယီၩ ၦလဖၪယီၩ အီၩမၧၩ့အၥၭ ဘဲၫနၥံၪ ဆီၫ့မီၪ့အၥိၭနီၪ မွဲအ့ၬ, အဂဲးဘဲၫယီၩ ဘိၩ့နဲၪ့ယီၩ မွဲမုမ့ၬထၪ့ ၥၧၫ့နၩရံၩ လီၫ. 16 အ့ၪမွဲ ဆၧလမံၩ့ယီၩ မွဲ ဆၧလၧမီၪစယိၫအ့လၭ လီၩဘၪဝဲၩဝ့ၫ လီၫ. 17 ဒဲလၧအမုနံၩအခဲၫ့ထုၬလဖၪနီၪ, ယွၩစံၭဝ့ၫဒၪ, ဆၧမိမၩအၥၭ လၧယမိလူၫလၩ့ ယၥၭမု လၧကယဲ ဆၧယၪ ထီးအလူၬ အလီၩ့လီၫ. ဒဲနၥံၪအဖိၪမုၪၥံၪ, ဒဲနၥံၪအဖိၪခွၫၥံၪ မိချဲၩ့ဆၧ လၧမီၪအချိၬ, ဒဲနၥံၪအဖိၪခွၫၥံၪ မိဒၪ ဆၧလၧယၫလခီၫ, ဒဲနၥံၪအၡၩ ၥၭၡါၥံၪ မိမံၫမး ဆၧမံၫမးလီၫ. 18 လၧမုနံၩလဖၪနီၪ ယမိလူၫလၩ့ယၥၭမု လၧယဎီးယၡၩမုၪၥံၪ, ဒဲယဎီးယၡၩခွၫၥံၪ အလီၩ့, တၭ အဝ့ၫၥံၪ မိချဲၩ့ဆၧ လၧမီၪအချိၬလီၫ. 19 တၭ ယမိဒုၭနဲၪ ဆၧလၩ့လိလၩ့လၭၥံၪ လၧမူၭခိၪ, ဒဲဆၧမၩနဲၪ့လၩ့လၭၥံၪ လၧဂၪ့ခိၪချိၫ့, ဆၧၥွံၪ, ဒဲမ့ၪ, ဒဲဆၧခူၪအအွံၩလီၫ. 20 ဘိၩ့ကဆါအမုနံၩဖၭဒိၪ လၩ့မဲၩလနံၩနီၪ လချုၭထီၩ့ဒံၭဘၪနီၪ, မုမ့ၬ မိကဲၪထၪ့ ဆၧခံၭ, ဒဲလၩ မိကဲၪထၪ့ ဆၧၥွံၪလီၫ. 21 တၭ ဆၧမိမၩအၥၭ, ထီးဒၪ ၦလၧအကိၭထၪ့ ကဆါအမံၩ့ လဂၩလါလါ နီၪ, မိထီၩ့ လၧဆၧထိးထဲၩ့တၩ့ထဲၩ့ဝ့ၫဒၪလီၫ. 22 ၦအံၫစရ့လၭဖိၪၥံၪဧ့, ဆၧအလူယီၩ ခိၭနၪနၥံၪဝ့ၫ ဆံၭ. ဘဲၫနၥံၪ ၥ့ၪယၫအၥိၭနီၪ, ယွၩ ဒုၭနဲၪ ၦနၭဇရ့ၭဖိၪ ယ့ၫၡူၬ လၧဆၧစီၩ့ဆၧမၩ့, ဒဲဆၧလၩ့လိလၩ့လၭ, ဒဲဆၧမၩနဲၪ့လၩ့လၭၥံၪ, လၧယွၩ မၩဝ့ၫ လၧအစူၪဖၧၩ့ လၧနၥံၪအကျၩလီၫ. 23 အဝ့ၫဒၪလဂၩဘၪ ဆၧဖ့ၪလၫ့ခွံၬ ဘဲၫယွၩအကိၪ့ထၪ့ ဆၧဂုးဖၭလၩ့ဆၧခၧၫ့ အဆၧစ့ၩရၫ့ ဒဲအဆၧၥ့ၪယၫဝဲၩဝ့ၫနီၪ အီၪဝ့ၫအၥိၭ တၭ, နၥံၪဝ့ၫဒၪယီၩ နၥံၪမၩန့ အဝ့ၫလဂၩနီၪ နၥံၪ ဖျၩထၪ့ဝ့ၫ လၧထုၪ့စူၪယၫ အလီၩ့, ဒဲမၩၥံၫဝ့ၫ လၧၦအၧၩ့အစူၪလဖၪလီၫ. 24 အဝ့ၫဒၪနီၪ ယွၩကွဲၪဖျါခွံၬဝ့ၫ လၧဆၧၥံၫအဆၧၡၪ့ ဒဲဒုၭဂဲထုၪ့ထဲၩ့ဝ့ၫ တၭ, မွဲဆၧနီၪ ဖီၪ့ထၬဝ့ၫ လၥ့ၪဘၪအဂဲး လီၫ. 25 အဂဲးဘဲၫယီၩ စဒၫဝံၭ လီၩဘၪဝ့ၫ လၧအဂဲးအကၠီၪ့, ယဒၪဘၪ ယွၩ လၧယမ့ၬယၫ လထံၪဎးလီၫ. အဂဲးဘဲၫယီၩ အီၪဝ့ၫ လၧယစူၪထွ့ၪ ဘဲၫယထီးဝၭ လဂ့ၩ အၥိၭလီၫ. 26 အခိးမွဲဘဲၫနီၪတၭ, ယၥုၪ့ထိၬၥၭထိၬ ဒဲယဖျ့ၩၥုၪ့ထိၬၥၭထိၬလီၫ. လၧနီၪအမ့ၬယၫ ယဖံၭယယၪ မိအီၪလၧဆၧယိလါအဖၧၩ့လီၫ. 27 အဂဲးဘဲၫယီၩ နလအီၪက့ၪလၩ့ထးဘၪ ယၥၭၡီၩ့ လၧဖျုဖၧၩ့နီၪ; နမိဒုၭဒၪဘၪ နၡၩဆံၫ့ဎံၪလဂၩ လၧဆၧအအုၪနီၪ မွဲအ့ၬ. 28 နဒုၭၥ့ၪယၫယူၭယၧၩ လၧဆၧမၧၫ့အဖၧၩ့ၥၭယူၭ; နမိမၩလၧၫ့ထၪ့ဎွ့ၩထၪ့ယၧၩ လၧဆၧၥၭထိၬ လၧနမ့ၬယၫနီၪလီၫ. 29 ၦထၧၫ့ဖုဝဲၥံၪဧ့, ဒုၭချဲၩ့ယၧၩ လၩ့ထံးလၩ့ဆ့ၭ လၧၦလဆၨၩယီၩ အဖါစဒၫဝံၭ အဂဲးအကၠီၪ့ဆံၭ. မွဲဆၧအၥံၫဝ့ၫ ဒဲဘၪဆၧခုၪ့လၩ့ဘၧၩ့ခွံၬဝ့ၫနီၪ, အၥွၪခိၪအီၪ လၧပကျၩ ထီးမုလနံၩယီၩလီၫ. 30 ၦၡၩနီၪမွဲ မီၪလဂၩ တၭ, ၥ့ၪယၫဝ့ၫ လၧယွၩဆိၪလၩ့အၥၭ လဖၧၫ့ လၧအမိဒုၭဆၧၫ့နၩ့ အယးဒံၩ့အဆၧၥၪ လၧအလးဆီၩ့ဆီ အဖၫ့ခိၪတၭ, 31 အဝ့ၫနီၪ ဒၪဘၪဝဲၩဝ့ၫ, ချဲၩ့ဆၧ လၧဎရံၬ ဂဲထုၪ့ထဲၩ့အဂဲး လၧဆၧလအီၪက့ၪလၩ့ထးဘၪ အၥၭၡီၩ့ လၧဖျုဖၧၩ့တၭ, ဒဲအဆၧယၪနီၪ ဒၪဘၪ ဆၧအုၪၥ့ၪကျၪၥ့ၪဆ့အ့ၬ. 32 ယ့ၫၡူၬလဂၩနီၪ, ပဝ့ၫဒၪယီၩ ထီးအလူၬ ပကဲၪၦထိးအၥၭ လၧယွၩဒုၭဂဲထုၪ့ထဲၩ့ဝ့ၫ အဂဲးအကၠီၪ့လီၫ. 33 မၩအၥၭဘဲၫနီၪတၭ, ဆၧအီၪက့ၪထၪ့ထီၫယူၭ အဝ့ၫဒၪလဂၩ လၧယွၩအစူၪထွ့ၪ နီၪ, မွဲအဒိၭန့ ဆၧစံၭဝဲၩ ဘၪဆဲၫ့ လၧၥၭမုဆံၫ့ဎံၪ လၧဖါ [ယွၩ]အအီၪ တၭ, မွဲအလူၫလၩ့ဆၧ လၧနၥံၪဒၪဘၪ ဒဲနၥံၪနါဂၧၫ့ နၥံၪဝ့ၫ ဘိၩ့နဲၪ့ယီၩ လီၫ. 34 အဂဲးဘဲၫယီၩ စဒၫဝံၭ ထၪ့ဘၭ လၧမူၭခိၪအ့ၬ. အနၫ့ဆါဒၪဝ့ၫစံၭ, ယွၩ စံၭယကဆါ, 35 ဆၧၫ့နၩ့ လၧယစူၪထွ့ၪ, ထီးယအီၪက့ၪလၩ့ နဒုၪနဒၩၥံၪ လၧနခၪ့ယဲးလၩ့အလးဆံၭ. 36 မၩအၥၭဘဲၫနီၪတၭ, ယ့ၫၡူၬ လၧနၥံၪ ဖျၩထၪ့ဝ့ၫ လၧထုၪ့စူၪယၫအလီၩ့လဂၩနီၪ, ယွၩ အီၪက့ၪ အဝ့ၫဒၪ လၧကဆါ ဒဲဎရံၬတၭ, မွဲၦအံၫစရ့လၭ အၡၩအဂံၪ့ဖိၪ ထီးအလူၬ ၥ့ၪယၫ လၩ့ထံးလၩ့ဆ့ၭ ဆံၭ. 37 အဝ့ၫၥံၪ နါဂၧၫ့ဆၧနီၪ အၥၭဘၪဆ့ၭဝ့ၫဒၪ တၭ, စံၭစပံတၧၫ, ဒဲၦဆၧအၪ့မၧၫ့ဖိၪ အဂူၫဂၩလဖၪနီၪ, ၦထၧၫ့ဖုဝဲၥံၪဧ့, မွဲပမိမၩဆၧနီၪ လဲၪ. 38 စပံတၧၫ စံၭဆၧၫ့အဝ့ၫၥံၪ, နၪ့ထၪ့နီၫ့ယါလၩ့ထဲၩ့နၥံၪအၥၭ, ဒဲဘၭတံၫဇၫ့နၥံၪအၥၭ လဂၩဒဲလဂၩ လၧယ့ၫၡူၬဎရံၬအမံၩ့အဖၧၩ့ လၧဆၧဖီၩ့ဖျ့ၭ ဆၧဒဲၩဘၭ အဂဲး ဆံၭ တၭ နၥံၪ မိဒိၭန့ဘၪ ဆၧဖ့ၪလၫ့ၥၭမုဆံၫ့ဎံၪလီၫ. 39 အဂဲးဘဲၫယီၩ ဆၧစံၭဝဲၩ ဘၪဆဲၫ့ လၧနၥံၪ; ဒဲနၥံၪအဖိၪအလံၩ, ဒဲၦလၧအယဲၩ့ ထီးအလူၬ, ထီးဒၪ ကယဲ ၦလၧယွၩပကဆါ မိကိၭထဲၩ့ဝ့ၫလဖၪနီၪလီၫ. 40 အဝ့ၫဒၪ ထိးအၥၭ ဒဲပဂၨၪထၪ့ဆၧ လၧအဆၧချဲၩ့အဂူၫဂၩ အၪထံၪတၭ, စံၭဝ့ၫ, ထိးထဲၩ့တၩ့ထဲၩ့နၥံၪအၥၭ လၧၦၡၩအနါကဲၪ့လဆၨၩယီၩဆံၭ. 41 မၩအၥၭဘဲၫနီၪတၭ, ၦလၧအဒိၭန့အလူ လၧဆၧၥုၪ့ထိၬၥၭထိၬလဖၪနီၪ ဒိၭဘၭတံၫဇၫ့အၥၭတၭ, ဆၧလၧမုနံၩလနံၩနီၪ ဆၧအီၪက့ၪ အၪထၪ့ ၦလၧအဝ့ၫၥံၪအကျၩ ဖိၭဘိၭ ၥၧၫ့ထီၫ့လီၫ. 42 အဝ့ၫၥံၪ အီၪဂုးခၧၫ့ဝ့ၫ လၧၦဆၧအၪ့မၧၫ့ဖိၪ အဆၧၥီၪ့ဆၧၥၫ့ အဖၧၩ့ လထံၪဎး, ဒဲလၧဆၧဖံၭၥိၭလိၬအၥၭ, ဒဲလၧဆၧကံၪ့ဘျ့ၭကိၪ, ဒဲလၧဆၧဘၩဆိၪဖၪ အဖၧၩ့လဖၪနီၪလီၫ. ၦနဲၩဆၧဖိၪလဖၪ အဆၧအီၪမၧၫ့ဎိၭလၩ့. 43 ဆၧလၩ့လိလၩ့လၭ ဒဲဆၧမၩနဲၪ့ အဆၧလၩ့လၭ မၩအၥၭ အၪမံၩ့ လၧဆၧအၪ့မၧၫ့ဖိၪလဖၪနီၪ အစူၪဖၧၩ့တၭ, ၦၥၭမဲၪၥၭဖျဲၩ့ဝ့ၫ ကိၭဂၩဒ့ၭလီၫ. 44 တၭ ၦလၧအနဲၩထဲၩ့ဝ့ၫ ထီးအလူၬလဖၪနီၪ အီၪဝ့ၫ စီၪ့ဎးလိၬအၥၭ, အီၪက့ၪကီၪ့ အဆၧ ထီးအလူၬ, 45 တၭအၪ့ဆၫခွံၬ အဆၧဖိၪဆၧလံၩ, ဒဲအစူၪလးခၪ့ခိၪနီၪ အၪ့နၩ့ဖၭဝ့ၫ လၧၦထီးအလူၬ ထီးဒၪ အမိန့ဘၪ ဆၧအလးအီၪဝ့ၫနီၪလီၫ. 46 အီၪဒၪအဆၧ လၧအၥၭလဖျိၪ့ဎး လၧဆၧလုအဂံၪ့ဖၧၩ့ ၥံၫ့ၥံၫ့နံၩတၭ ကံၪ့ဘျ့ၭကိၪ လၧလဂံၪ့ဘၪလဂံၪ့, လဂံၪ့ဘၪလဂံၪ့ အဖၧၩ့တၭ, ဒိၭန့ ဆၧအၪ့ဆၧအီၩ လၧအၥုၪ့ထိၬၥၭထိၬ, ဒဲလၧအၥုၪ့တီၩၥၭလီၩ့လီၫ. 47 ၥံၫကျံၩထၪ့ ယွၩတၭ, ဘၪၦခမျၧးအၥၭ ထီးအလူၬ လီၫ. တၭ ၥံၫ့ၥံၫ့နံၩနီၪ ကဆါ အီၪက့ၪ အၪထၪ့ ၦလၧအဘၪ ဆၧထိးထဲၩ့တၩ့ထဲၩ့ဝ့ၫ လၧဆၧအီၪကီၪ့အဖၧၩ့ လီၫ.

1 စပံတၧၫ ဒဲစယီဟၫ့ လ့ၩထၪ့ဎုၬဝ့ၫ လၧဆၧလုအဂံၪ့ဖၧၩ့ ထီးဆၧဘၩဆိၪဖၪအခၫ လၧခွံၫနၩရံၩ အဖၧၩ့နီၪလီၫ. 2 ၦလၧအခၪ့ဂၭဂီၩ့ဝ့ၫ လၧအမိအဒၧၩ့လးဖၧၩ့ လံၩလံၩလဂၩနီၪ, ဘဲၫၥိၭ အမိအၪ့ကံၩ့ ဆၧဖ့ၪလၫ့ယၫ့ၥၭ လၧၦလၧအလ့ၩနုၬ လၧဆၧလုအဂံၪ့ဖၧၩ့လဖၪတၭ, ၦဂဲၫဆိၬ အီၪက့ၪလၩ့ဝ့ၫ လၧဆၧလုအဂံၪ့ အတရၫ့ ကိၭဝ့ၫ အဎံၫအလၩ အခၪ့ထံၭ ကိၭနံၩဒ့ၭလီၫ. 3 အဝ့ၫနီၪ ဒၪ စပံတၧၫ ဒဲစယီဟၫ့ မိလ့ၩနုၬထၪ့ လၧဆၧလုအဂံၪ့ဖၧၩ့တၭ, အၪ့ကံၩ့ ဆၧဖ့ၪလၫ့ယၫ့ၥၭလီၫ. 4 စပံတၧၫ ဒဲစယီဟၫ့ ယိအဝ့ၫဒၪ ထံၫထံၫဆၭဆၭတၭ စံၭဝ့ၫ, ယိထၪ့ပၧၩဆံၭ. 5 မွဲအဆီၫ့မီၪ့ လၧအမိန့ဘၪ ဆၧလမံၩ့မံၩ့ လၧအဝ့ၫၥံၪနီၪ ဒိၭအနါလီၫ. 6 စပံတၧၫ စံၭဝ့ၫ, ကျိၪၥံၪစ့ၩၥံၪ ထီၫ့ၥံၪလွ့ၫၥံၪနီၪ အီၪလၧယၧၩအ့ၬ. အ့ၪမွဲ ဆၧလၧအအီၪလၧယၧၩနီၪ ယဖ့ၪလၫ့နၧၩလီၫ. လၧၦနၭဇရ့ၭဖိၪ ယ့ၫၡူၬဎရံၬ အမံၩ့အကၠီၩ့နီၪ ဂဲထုၪ့စဲၪ့ထၪ့ဘီၪ. 7 ဖီၪ့ထၪ့ အစူၪထွ့ၪတၭ ဘိၭဂဲထုၪ့ဝ့ၫလီၫ. အခၪ့ယၫၥၭ ဒဲအခၪ့ဒိၪမ့ၬနီၪ အဂဲးအဘၭ ဆီၪ့ထၪ့ထဲၩ့ဝ့ၫ ချဲၫ့မၬလီၫ. 8 အဝ့ၫနီၪ ဖုၫထၪ့ဝ့ၫ ဆၧၫ့ထုၪ့တၭ လ့ၩ ဆၧနီၪဖုၫထၪ့ဝ့ၫ, အၪ့အူၭထၪ့ ယွၩတၭ, လ့ၩနုၬဎုၬ လၧအဝ့ၫၥံၪ အၥိၭ လၧဆၧလုအဂံၪ့ဖၧၩ့လီၫ. 9 ၦခမျၧး ထီးအလူၬ ဒၪဘၪဝ့ၫ လၧအလ့ၩဆၧ ဒဲအၪ့အူၭထၪ့ယွၩ နီၪလီၫ. 10 အဝ့ၫၥံၪ ၥ့ၪယၫ လၧအမွဲ ၦလၧအဆၧၫ့နၩ့ အၪ့ကံၩ့ ဆၧဖ့ၪလၫ့ယၫ့ၥၭ လၧဆၧလုဂံၪ့အတရၫ့ အဎံၫအလၩအခၪ့ထံၭနီၪလီၫ. ဆၧမၩအၥၭ ဘၪဆဲၫ့ လၧၦလဂၩနီၪ လၩ့လၭ လၧအဝ့ၫၥံၪ အမ့ၬယၫ ဒိၪမၬနီၪ ထီၫမံၫထီၫမၪဝ့ၫလီၫ. 11 ၦအခၪ့ဂၭဂီၩ့ ဘျၪထဲၩ့ဝ့ၫ လဂၩနီၪ ဖီၪ့ထၬ စပံတၧၫ ဒဲစယီဟၫ့ အဘိၩ့ဘၭနီၪ, ၦခမျၧး ထီးအလူၬ လ့ၩစဲၪ့တလဲး အီၪကီၪ့ လၧအဝ့ၫၥံၪအအီၪ လၧထိၬချိၫ့ ဆၧကိၭဝ့ၫ လၧစစီလမၧၫ့ အဖၧၩ့တၭ, အဝ့ၫၥံၪ ထီၫမံၫထီၫမၪဝ့ၫဒၪလီၫ. 12 စပံတၧၫ ဒၪဘၪတၭ, ချဲၩ့ထၪ့ဆၧ လၧၦခမျၧးနီၪ, ၦအံၫစရ့လၭအၡၩၥံၪဧ့, မွဲဘၪနီၫ နၥံၪ ထီၫမံၫထီၫမၪ လၧဆၧယီၩ အဂဲးအကၠီၪ့နီၪလဲၪ; နၥံၪ ယိထံၫယိဆၭပၧၩ ဘဲၫ ပဒုၭစဲၪ့ထၪ့ထဲၩ့ အဝ့ၫဒၪ လၧပစီၩ့ပမၩ့ ဒဲပဆၧယူၭယၪ့ယွၩဒၪပဝ့ၫ အၥိၭ, မွဲဘၪလဲၪ. 13 စအၫဘြဟၫ့ ဒဲစအံစၭ, ဒဲစယၫကူၭ အယွၩ, ပဖါၥံၪ အယွၩနီၪ ဒုၭဖျီၪထၪ့ အခ့ၫအၡၩ ယ့ၫၡူၬအလၩအဖၩ့ လီၫ. ထီးစပဲလၭ စ့ၩရၫ့ လၧအမိဖျါခွံၬ အဝ့ၫဒၪနီၪ နၥံၪ ဖ့ၪလၫ့ခွံၬ ဒဲမီၪ့ဘံၭခွံၬ အဝ့ၫလဂၩ လၧစပဲလၭ အမ့ၬယၫနီၪ လီၫ. 14 နၥံၪ မီၪ့ဘံၭ ၦအဆံၫ့အဎံၪ ဒဲအတီၩအလီၩ့လဂၩနီၪတၭ, နၥံၪ အၪ့ကံၩ့ လၧဆၧမိဖ့ၪလၫ့ နၥံၪ လၧၦလၧအမၩၥံၫၦၡၩ လဂၩနီၪလီၫ. 15 နၥံၪ မၩၥံၫခွံၬ ဆၧမၧၫ့အခိၪ လၧယွၩဒုၭဂဲထုၪ့ထဲၩ့ဝ့ၫနီၪ, ပကဲၪထၪ့ပဝ့ၫ လၧၦထိးအၥၭ လၧဆၧနီၪအဂဲးလီၫ. 16 ဆၧနဲၩထဲၩ့အဝ့ၫနီၪအမံၩ့တၭ, အဝ့ၫအမံၩ့ ဒၪလ့ၬ မၩဆီၪ့ထၪ့န့ ၦလၧနၥံၪဒၪဘၪ ဒဲနၥံၪၥ့ၪယၫဝ့ၫ လဂၩယီၩ အဂဲးအဘၭလီၫ. မွဲမၬ, ဆၧနဲၩ ဘၪဆဲၫ့ လၧအဝ့ၫနီၪ ဒုၭအီၪဆီၪ့အီၪချဲၫ့ ဆၧယီၩ လၩ့ထံးလၩ့ဆ့ၭ လၧနၥံၪ ထီးအလူၬ အမ့ၬယၫလီၫ. 17 ဘိၩ့နဲၪ့ယီၩ ထၧၫ့ဖုဝဲၥံၪဧ့, ယၥ့ၪယၫ လၧနၥံၪ လၥ့ၪယၫဘၪနီၪ နၥံၪမၩနၥံၪဝ့ၫ ဒဲနၥံၪ အၦဒိၪၦၡါၥံၪ, မွဲ ဘဲၫနီၪအၥိၭဆ့လီၫ. 18 ဆၧလၧယွၩလီၩဘၪဝဲၩဝ့ၫ လၧအမီၪၥံၪ ထီးအလူၬအနိၭ လၧဎရံၬဘၪထိးဆၧနီၪ မွဲအမၩလၧၫ့ထၪ့ဎွ့ၩထၪ့ဝ့ၫ ဘဲၫနီၪအၥိၭလီၫ. 19 မၩအၥၭဘဲၫနီၪတၭ, ဘဲၫၥိၭ နၥံၪအဆၧဒဲၩဘၭ မိဘၪ ဆၧထူၭခွံၬဝ့ၫ, ဘဲၫၥိၭ ဆၧၡူၪဆၧမုၬ လၧကဆါအမ့ၬယၫ အထီ မိဘၪနီၪ, 20 ဒဲဘဲၫၥိၭ အဝ့ၫဒၪ မိအၪ့မၧၫ့လၩ့ ယ့ၫၡူၬဎရံၬ လၧအဘၪ ဆၧလီၩလၩ့လၬလၩ့ဝဲၩဝ့ၫ လၧနၥံၪနီၪ, နီၫ့ယါလၩ့ထဲၩ့ နၥံၪအၥၭ တၭ, ကၠၪလီၩ့ထဲၩ့ နၥံၪအၥၭဆံၭ. 21 အဝ့ၫနီၪ လၧဆၧ ထီးအလူၬ လချုၭ မၩထဲၩ့အၥၭဒံၭဘၪနီၪ မူၭခိၪဘၪ ထိးဆၧၫ့ဝ့ၫ ဘဲၫ ယွၩစံၭဝဲၩဝ့ၫ လၧမီၪဆံၫ့ဎံၪ ထီးအလူၬၥံၪ အနိၭ လၧဖျိၩ့လံၩလံၩ အၥိၭနီၪလီၫ. 22 အဂဲးဘဲၫယီၩ စမိစ့ၭ စံၭ[ပဖါၥံၪတီၩတီၩ] ယွၩ, နၥံၪ အကဆါ, မိဒုၭအီၪထၪ့န့ နၥံၪ လၧမီၪနးဂၩ လၧနၥံၪ အထၧၫ့ဖုဝဲအကျၩ ဘဲၫ ယၧၩယီၩ အၥိၭ လီၫ. အဝ့ၫဒၪနီၪ ထီးဒၪ အလီၩဘၪ နၥံၪ ထီးအလူၬ လမံၩ့လါလါနီၪ နၥံၪ ဘၪခိၭနၪ လီၫ. 23 ဆၧမိမၩအၥၭ လၧကယဲ ၦလၧအလခိၭနၪဘၪ မီၪနီၪအလူ လဂၩလါလါနီၪ မိဘၪ ဆၧမၩဂၭဂီၩ့ခွံၬဝ့ၫ လၧၦခမျၧးအကျၩ လီၫ. 24 ကယဲ မီၪၥံၪ လၧစစၫမုၫအ့လၭ အနၫ့ဆါလံၩလံၩ, ဒဲၦလၧခဲၫ့လဖၪ လၧအချဲၩ့ဆၧ ထီးအလူၬနီၪ, မွဲအလီၩဘၪဝဲၩ ဆၧလၧမုနံၩလဖၪယီၩ အဂဲးဆ့လီၫ. 25 နၥံၪဝ့ၫဒၪယီၩ နၥံၪမွဲ မီၪၥံၪအဖိၪခွၫလဖၪ ဒဲဘၪဆဲၫ့ လၧဆၧအုၩ့လၩ့ လၧယွၩ အုၩ့လၩ့ဝ့ၫ လၧပဖါၥံၪ လီၩဘၪ စအၫဘြဟၫ့, ကယဲ ၦၡၩအဆၨၩ လၧဂၪ့ခိၪချိၫ့ယီၩ ထီးအလူၬလဖၪနီၪ မိဘၪ ဆၧဆိၪဂ့ၩဝ့ၫ လၧနချံၫနၥၪ အဖၧၩ့ လီၫ. 26 ယွၩလၧအဒုၭဂဲထုၪ့ထဲၩ့ အဖိၪခွၫယ့ၫၡူၬတၭ, အၪ့မၧၫ့ အလ့ၩဆိၫ လၧနၥံၪအအီၪနီၪ, ဘဲၫၥိၭ အမိဆိၪဂ့ၩနၥံၪ လၧအဘိၭကၠၪခွံၬ နၥံၪအၥၭ လၧနၥံၪအဆၧဒဲၩဘၭ အအီၪ ကိၭအဂၩဒ့ၭ ဆုၬဆုၬလီၫ.

1-2 အဝ့ၫၥံၪ ချဲၩ့ဆၧ လၧၦခမျၧး အဘိၩ့ဘၭနီၪ, ၥီၪ့ထဲၩ့ၥၫ့ထဲၩ့ ၦခမျၧး ဒဲလီၩ့လၩ့လၬလၩ့ဆၧ ဂဲထုၪ့ထဲၩ့ လၧယ့ၫၡူၬ အဖၧၩ့ အဂဲးအကၠီၪ့တၭ, 1-2  ၦလုဆၧလဖၪ ဒဲဆၧလုဂံၪ့အခိၪလဂၩ ဒဲၦစၭဒုၫစံၫၥံၪနီၪ အၥၭခိထၪ့တၭ, လ့ၩစိၩဝ့ၫ လၧအအီၪလီၫ. 3 အဝ့ၫၥံၪ အီၪက့ၪ အစူၪ လၧၦလဖၪနီၪ အလီၩ့တၭ, ဒုၭနုၬဝ့ၫ လၧထီၫ့ဖၧၩ့ ထီးဆၧဖၩ့ထၪ့ ကဲဂီၩလနံၩလီၫ. အဂဲးဘဲၫယီၩ မွဲ မုဂၪလၩ့ဝ့ၫဒၪလီၫ. 4 မွဲလါနၫ့ဘိၩ ၦလၧအနါဂၧၫ့ ဆၧအလူနီၪ နဲၩထဲၩ့ဝ့ၫဒၪ အၪဂၩတၭ, ဆၧဝံထၪ့နၬထၪ့ဝ့ၫနီၪ, ၦခွၫၥံၪ အီၪဝ့ၫ ဖိၭဘိၭ ယဲထီၫ့လီၫ. 5 တၭ ထီးကဲဂီၩလနံၩ ဆၧမၩအၥၭ လၧၦဒိၪၦၡါၥံၪ ဒဲအၥုၪ့က့ၭၥၭၡါၥံၪ ဒဲၦကွ့ၭလံၬၥံၪ, 6 ဒဲၦလုဆၧအခိၪ စအၪ့နၭ, ဒဲစက့အဖၭ, ဒဲစယီဟၫ့, ဒဲစအၫလ့ၭစၪ့ဒၧၫ, ကယဲ ၦလုဆၧအခိၪ အဘူၭအထံးၥံၪ အီၪကိၩ့အီၪကီၪ့ လၧယရုစလံၫ့နီၪလီၫ. 7 အဝ့ၫၥံၪ အီၪက့ၪလၩ့ ၦလဖၪနီၪ လၧဆၧၥၭကျၩတၭ, အၪ့စၪ့ဝ့ၫ မွဲနၥံၪမၩဆၧယီၩ လၧဆၧနီၫလၫ အစီၩ့အမၩ့ ဒဲလၧပလၫလဂၩ အမံၩ့အၥၪလဲၪ. 8 ထီးနီၪလဖၧၫ့ စပံတၧၫ လၧၫ့ထၪ့ဎွ့ၩထၪ့ဝ့ၫ လၧၥၭမုဆံၫ့ဎံၪတၭ, စံၭအဝ့ၫၥံၪ, ၦခမျၧး အၦဒိၪၦၡါ ဒဲၦအံၫစရ့လၭဖိၪ အၥုၪ့က့ၭၥၭၡါၥံၪဧ့, 9 ဆၧမၩအဂ့ၩလမံၩ့ လၧအဘၪ ၦအက့ၩအကွဲၪ့လဂၩတၭ, မွဲအဘျၪထဲၩ့ဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, ပအ့ၪဒိၭဆၧအၪ့စၪ့ ပၧၩ လၧမုလနံၩယီၩတၭ, 10 နၥံၪဝ့ၫဒၪ ထီးအလူၬ, ဒဲကယဲ ၦအံၫစရ့လၭဖိၪၥံၪ, လၧၦနၭဇရ့ၭဖိၪ ယ့ၫၡူၬဎရံၬ လၧနၥံၪဖျၩထၪ့ဝ့ၫ လၧထုၪ့စူၪယၫအလီၩ့နီၪ, ယွၩ ဒုၭဂဲထုၪ့ထဲၩ့ဝ့ၫ လၧဆၧၥံၫအဖၧၩ့ လဂၩနီၪ အမံၩ့အကၠီၩ့ တၭ, အဝ့ၫလဂၩယီၩ အီၪဆီၪ့အီၪချဲၫ့ ဒဲဆၧၫ့ထုၪ့ လၧနၥံၪအမ့ၬယၫယီၩ, ၥ့ၪယၫ နၥံၪဝ့ၫဆံၭ. 11 အယီၩမွဲ လိးလဖျိၪ့ လၧၦၥုၪ့ဂံၪ့, နၥံၪဝ့ၫဒၪယီၩ နၥံၪအီၪက့ၪခွံၬ ဘဲၫ လမွဲဘၪ ဆၧနးမံၩ့အၥိၭတၭ, ကဲၪထၪ့ဝ့ၫ လၧဂံၪ့နိၪ့အခိၪစီၪ့လီၫ. 12 ဆၧထိးထဲၩ့တၩ့ထဲၩ့ လၧၦဂူၫဂၩအဖၧၩ့နီၪ လအီၪဘၪဝ့ၫ နးဂၩနီၪ, အဂဲးဘဲၫယီၩ ဆၧဖ့ၪလၫ့ အမံၩ့ဂူၫဂၩ လၧၦၡၩအကျၩ လၧမူၭခိၪအဖၫ့လၬ လၧၦဘၪ ထီၩ့လၧဆၧထိးထဲၩ့တၩ့ထဲၩ့လၧအဖၧၩ့ နးဂၩအ့ၬ. 13 ထီးအဝ့ၫၥံၪ ဒၪဘၪ စပံတၧၫ ဒဲစယီဟၫ့အၥၭဒူၩနီၪ ၥ့ၪယၫဝ့ၫ လၧအမွဲ ၦလၥ့ၪဘၪလံၬ, ဒဲၦလၧအလမၩလိၪဘၪဆၧတၭ, ထီၫမံၫထီၫမၪဝ့ၫဒၪလီၫ. ၥ့ၪယၫဝ့ၫ လၩ့ထံးလၩ့ဆ့ၭ လၧအဝ့ၫၥံၪ မွဲၦလၧအအီၪယူၭ လၧယ့ၫၡူၬအၥိၭလီၫ. 14 အဝ့ၫၥံၪ ဒၪဘၪ ၦလၧအဘျၪထဲၩ့ယူၭဝ့ၫလဂၩ ဆၧၫ့ထုၪ့ လၧအၥိၭတၭ, ချဲၩ့ပဒၩ့ထၬ ဆၧနီၪလမံၩ့ အလးအီၪအ့ၬ. 15 မွဲလါနၫ့ဘိၩ အဝ့ၫၥံၪ အၪ့မၧၫ့ ၦၡၩၥံၪနီၪ စဲၪ့ထၪ့ခွံၬ လၧဆၧကိၪ့လိၬအၥၭအလးနီၪ လၧခီၫ့ ဂီၩ့တၭ, အဝ့ၫၥံၪ ကၩ့ကၩလိၬအၥၭနီၪ, စံၭဝ့ၫဒၪ, 16 ၦလဖၪယီၩ မွဲပမိမၩဝ့ၫ ဘဲၫၥ့ၪလဲၪ; အဂဲးဘဲၫယီၩ ဆၧလၩ့လၭ လၩ့ထံးလၩ့ဆ့ၭ လမံၩ့ မၩအၥၭ လၧအဝ့ၫၥံၪနီၪ အီၪဖျီၪထၪ့ လၧၦအီၪဝ့ၫ လၧယရုစလံၫ့အဖၧၩ့ ထီးအလူၬ အမ့ၬယၫတၭ, ပဝ့ၫဒၪယီၩ ပမီၪ့ဘံၭဆၧနီၪလမံၩ့ၥ့ၪအ့ၬ. 17 မွဲလါနၫ့ဘိၩ ဘဲၫၥိၭ အထီးဂၧၫ့ထၪ့ၥၩလၩ့ဒံၭ လၧၦခမျၧးအကျၩဒံၭလဂ့ၩတၭ, မွဲပမၪလူၬၡီၩ့ အဝ့ၫၥံၪ လၧဆၧချဲၩ့ၥၭမဲၪနီၪ ဘဲၫၥိၭ အထီးလီၩလၩ့လၬလၩ့ဆၧ လၧၦလဂၩနီၪအမံၩ့ လၧၦနးဂၩ လဂ့ၩဘီၪ. 18 တၭ အဝ့ၫၥံၪ ကိၭထဲၩ့ ၦလဖၪနီၪတၭ, ဘဲၫၥိၭ အထီးလီၩလၩ့လၬလၩ့ဆၧ, ဒဲထီးၥီၪ့ထဲၩ့ၥၫ့ထဲၩ့ဆၧ လၧယ့ၫၡူၬအမံၩ့ လၩလါလဂ့ၩတၭ, မၪလူၬဝ့ၫဒၪလီၫ. 19 အ့ၪမွဲ စပံတၧၫ ဒဲစယီဟၫ့ ချဲၩ့ဆၧၫ့ဆၧတၭ, စံၭအဝ့ၫၥံၪ, ပခိၭနၪ နၥံၪအလူ အၪနဲၪ့ ပခိၭနၪ ယွၩအလူတၭ, လၧယွၩ အမ့ၬယၫ မွဲအတီၩ လတီၩဘၪလဲၪနီၪ, စ့ၩရၫ့ဒၪ နၥံၪဝ့ၫ ဆံၭ. 20 အဂဲးဘဲၫယီၩ ဆၧလၧပဒၪဘၪ ဒဲဆၧလၧပနါဂၧၫ့ဘၪနီၪ, ပအ့ၪလလီၩလၩ့လၬလၩ့ဘၪ တၭ, ပအီၪ ၥ့ၪအ့ၬ. 21 အဝ့ၫၥံၪ စ့ၩရၫ့စၪ ၦလဖၪနီၪ လဒၪဘၪဝ့ၫ အလး တၭ, ချဲၩ့ၥၭမဲၪဒံၭဝ့ၫတၭ, ကွဲၪဖျါခွံၬဝ့ၫဒၪလီၫ. အဂဲးဘဲၫယီၩ လၧဆၧမၩအၥၭအကၠီၩ့နီၪ, ၦခမျၧး ထီးအလူၬ စံၭထၪ့အၪ့အူၭယွၩလီၫ. 22 အဂဲးဘဲၫယီၩ ၦလၧအဘၪ ဆၧမၩဘျၪထဲၩ့ အလၩ့လၭလဂၩနီၪ အၥၭၡါယူၭ အနံၪ့လံဆံၫဘျဲၪလီၫ. 23 အဝ့ၫၥံၪ ဘၪ ဆၧဖျါခွံၬဝ့ၫနီၪ ထဲၩ့ထဲၩ့ လၧအထံၩအၥိၭလဒီၪ့အအီၪ တၭ, ကယဲ ဆၧလၧၦလုဆၧအဒိၪၥံၪ, ဒဲၦၥုၪ့က့ၭၥၭၡါၥံၪ စံၭအဝ့ၫၥံၪနီၪ, လီၩထဲၩ့ဆၧ ထီးအလူၬလီၫ. 24 ၦနါဂၧၫ့ဝ့ၫလဖၪနီၪ ဘၩဆိၪဖၪယွၩ လၧအၥၭလဖျိၪ့ဎးတၭ, စံၭဝ့ၫဒၪ, ကဆါဧ့, နဝ့ၫဒၪယီၩ နမွဲယွၩ လၧအမၩကဲၪထၪ့မူၭခိၪ, ဒဲဂၪ့ခိၪ, ဒဲမၫဆမံၭ ဒဲဆၧအီၪလၧအဖၧၩ့ ထီးအလူၬလီၫ. 25 နစံၭဆၧ လၧနခ့ၫနၡၩ စဒၫဝံၭအနိၭ, မွဲဘၪနီၫ လၧၦဆၨၩၥံၪ တုၩ့ထၪ့တုၩ့လၩ့, ဒဲၦခမျၧးၥံၪ ကိၪ့ထၪ့ဖၭလၩ့ ဆၧပျီၩပျီၩနီၪ လဲၪ. 26 ဂၪ့ခိၪ အစဎွၩၥံၪ အီၪက့ၪဆၧၫ့ထုၪ့အၥၭ, ဒဲၦဒိၪၦၡါၥံၪ အီၪကိၩ့အီၪကီၪ့လစီၪ့ဎး, ထၫ့ဒုၪဒၩယွၩ, ဒဲအဎရံၬနီၪလီၫ. 27 အဂဲးဘဲၫယီၩ စဟ့ရၧၭ, ဒဲစပီၪ့တအၧၭပဲလၭ, ဒဲၦဆၨၩလဖၪ, ဒဲၦအံၫစရ့လၭဖိၪၥံၪနီၪ အီၪကိၩ့အီၪကီၪ့တၭ, မွဲမၬ, အထၫ့ဒုၪဒၩ ၦလၧနဂုၪဝ့ၫ နခ့ၫနၡၩဆံၫ့ဎံၪယ့ၫၡူၬ, 28 ဘဲၫၥိၭ အမိမၩ ထီးဒၪ နစူၪ ဒဲနဆၧကိၪ့စ့ၩရၫ့ဝဲၩ လၧအမိမၩဝ့ၫလဖၪနီၪလီၫ. 29 ဘိၩ့နဲၪ့ယီၩ, ကဆါဧ့, အဝ့ၫၥံၪ အဆၧချဲၩ့ၥၭမဲၪနီၪ, ယိခွါဆံၭ. 30 မွဲ နယူၬစိၩနစူၪ ဘဲၫၥိၭ နမိမၩဘျၪထဲၩ့ ဆၧစူၭဆၧဆၫ, ဒဲဒုၭမၩအၥၭ လၧဆၧမၩနဲၪ့လၩ့လၭ, ဒဲဆၧလၩ့လိလၩ့လၭလဖၪ လၧနခ့ၫနၡၩ ဆံၫ့ဎံၪ ယ့ၫၡူၬအမံၩ့တၭ, ဖ့ၪလၫ့ နခ့ၫနၡၩၥံၪ လၧအၥၭဒူၩ ဂုးဂုးခၧၫ့ခၧၫ့ ဘဲၫၥိၭ အမိလီၩလၩ့လၬလၩ့ နလူနထၫဆံၭ. 31 အဝ့ၫၥံၪ ဘၩဆိၪဖၪဆၧ အဘိၩ့ဘၭနီၪ ဆၧအီၪကိၩ့အီၪကီၪ့အလးနီၪ ဝၭဝ့ၫ တၭ, ၦထီးအလူၬ လၧၫ့ထၪ့ဎွ့ၩထၪ့ လၧၥၭမုဆံၫ့ဎံၪနီၪ လီၩလၩ့လၬလၩ့ ယွၩအလူအထၫ လၧအၥၭဒူၩ လီၫ. 32 ၦခမျၧး လၧအနဲၩထဲၩ့ဝ့ၫလဖၪနီၪ အီၪဝ့ၫ လၧအၥၭလဖျိၪ့ဎး ဒဲၥၭၡီၩ့လဖျိၪ့ဎး တၭ, ကယဲ အစူၪလးအခၪ့ခိၪလဖၪနီၪ မွဲအဆၧဒၪဝ့ၫ စံၭဝ့ၫ နးဂၩအ့ၬ. အဆၧ ထီးအလူၬနီၪ မၩန့ဝ့ၫ ထီးဒၪအၥၭ ဆုၬဆုၬ လီၫ. 33 ၦဆၧအၪ့မၧၫ့ဖိၪထိးအၥၭ လၧကဆါယ့ၫၡူၬဂဲထုၪ့ထဲၩ့ အဂဲးလၧအစီၩ့ဒိၪ အမၩ့ဒိၪ လီၫ. တၭအဆၧခိးဒိၪ တၩဒိၪအီၪဝ့ၫ လၧအလီၩ့ ထီးအလူၬ လီၫ. 34 အဂဲးဘဲၫယီၩ ၦလၧအဘၪၡၪ့ဘၪယၬအီၪလၧအဝ့ၫၥံၪအကျၩနးဂၩအ့ၬ. အဂဲးဘဲၫယီၩ ထီးဒၪ ၦလၧအအီၪလၧဂၪ့ခိၪအဝၩ့, ဂံၪ့ၥံၪဎၫ့ၥံၪနီၪအၪ့ဆၫခွံၬဝ့ၫတၭ, ဂဲၫဆိၬဆၧ လၧအအၪ့ဆၫခွံၬဝ့ၫန့အဎွ့ၩနီၪ, 35 အီၪက့ၪလၩ့ဝ့ၫ လၧၦဆၧအၪ့မၧၫ့ဖိၪလဖၪနီၪ အခၪ့ထံၭ လီၫ. ဘဲၫ ၦလဂၩဂၩ ကြၨၭန့ဘၪ ဆၧအလးအီၪဝ့ၫ အၥိၭနီၪ အၪ့နၩ့ဖၭဖ့ၪလၫ့ဝ့ၫ ဆုၬဆုၬလီၫ. 36 စယိၥၭ လၧၦဆၧအၪ့မၧၫ့ဖိၪလဖၪနီၪ ကိၭထဲၩ့ အမံၩ့အၥၫ့ စဘၫနဘၭ(ဘဲၫၦစံၭဆၧ အၥိၭ, မၩမုၬဆၧအဖိၪခွၫ,) ၦလံဝဲၫဖိၪ အီၪဖျဲၪ လၧစဲပြၧၭနီၪ, 37 အီၪလၧဆံၬၥံၪနၩၥံၪ တၭ, အၪ့ဆၫခွံၬဝ့ၫနီၪ, ဂဲၫဆိၬအဎွ့ၩအီၪက့ၪလၩ့ဝ့ၫ လၧၦဆၧအၪ့မၧၫ့ဖိၪလဖၪ အခၪ့ထံၭနီၪလီၫ.

မၩဆၧ Acts 5

1 အ့ၪမွဲ ၦလဂၩအမံၩ့ စအၫ့နနဲအၭ ဒဲအမၫ နးစဖဲရၫ အၪ့ဆၫခွံၬ အစူၪလးအခၪ့ခိၪ, 2 အဎွ့ၩနီၪ မၩန့လၧအဂးဒၪဝ့ၫလနၩ့, ဒဲဂဲၫဆိၬလနၩ့နီၪ အီၪက့ၪလၩ့ဝ့ၫ လၧၦဆၧအၪ့မၧၫ့ဖိၪလဖၪ အခၪ့ထံၭတၭ, အမၫ ၥ့ၪယၫဝ့ၫဒၪလီၫ. 3 စပံတၧၫ စံၭဝ့ၫ, စအၫ့နနဲအၭဧ့, ဘဲၫၥိၭ နမိချဲၩ့ဘျံၭချဲၩ့ဘျၪ ၥၭမုဆံၫ့ဎံၪနီၪ နအၪ့မၩန့ ဂၪ့ခိၪလဝၩ့ အဎွ့ၩ လၧနဂးဒၪနဝ့ၫ လနၩ့တၭ, မွဲဘၪနီၫ မုၪခီၩလဲး မၩဎွ့ၩထၪ့ နၥၭနီၪလဲၪ. 4 လၧအအီၪလၧနစူၪဖၧၩ့နီၪ မွဲနဆၧဒၪနဝ့ၫ, မွဲအ့ၬဧၪ. လၧနအၪ့ဆၫခွံၬဝ့ၫနီၪ မွဲအအီၪဒံၭ လၧနစီၩ့နမၩ့အဖၧၩ့, မွဲအ့ၬဧၪ. မွဲဘၪနီၫ နကိၪ့ထၪ့ဖၭလၩ့ ဆၧလဖၪယီၩ လၧနၥၭခံဖၧၩ့နီၪလဲၪ. မွဲ နလချဲၩ့ဘျံၭချဲၩ့ဘျၪ ဘၪၦၡၩနီၪ, မွဲယွၩ လီၫ. 5 တၭ စအၫ့နနဲအၭ နါဂၧၫ့ ဆၧချဲၩ့နီၪ လၩ့ထံၩဖါဝ့ၫတၭ, အၥၭစဲၪ့ထၪ့ခွံၬဝ့ၫလီၫ. ၦလၧအနါဂၧၫ့ ဆၧလဖၪယီၩ, ဘၪ ဆၧၥၭမဲၪၥၭဖျဲၩ့ ဒိၪမၬ လီၫ. 6 ၦဖိၪၥၪခွၫလဖၪ ဂဲထုၪ့ ဘီၪ့ထၪ့ဝ့ၫတၭ, လ့ၩဆိၬခုၪ့လၩ့ဘၧၩ့ခွံၬဝ့ၫဒၪ လီၫ. 7 ဆၧမၩအၥၭ ဖိၭဘိၭ ၥၧၫ့နၩရံၩ ဖီၩ့ခွံၬနီၪ, အမၫလဂၩ လၥ့ၪယၫဘၪ ဆၧမၩအၥၭတၭ, ဂဲၫနုၬဝ့ၫဒၪလီၫ. 8 စပံတၧၫ ချဲၩ့ထၪ့ စံၭအဝ့ၫ, နၥံၪ အၪ့ဆၫခွံၬ ဂၪ့ခိၪအဝၩ့ အဎွ့ၩ န့ၫအံၩန့ၫအိၩနီၪ, မွဲအ့ၬဧၪ, လီၩဘၪယၧၩဆံၭ; အဝ့ၫဒၪ စံၭဝ့ၫ, မွဲယူၭန့ၫနီၪလီၫ. 9 စပံတၧၫ စံၭဝ့ၫ, မွဲဘၪနီၫ လၧနၥံၪ အီၪက့ၪနၥံၪအၥၭလဖျိၪ့ဎး ဘဲၫၥိၭ နၥံၪ မိကျဲၩ့ဖစီၩ့ ကဆါအၥၭမုနီၪလဲၪ, ယိခွါ, ၦၡၩၥံၪအခၪ့ လၧအလ့ၩခုၪ့လၩ့ဘၧၩ့ခွံၬ နဝၩနီၪ အီၪလၧတရၫ့ထံၭတၭ, မိလ့ၩဆိၬခွံၬနၧၩဆ့လီၫ. 10 တၭ အဝ့ၫဒၪ လၩ့ထံၩဖါဝ့ၫ လၧအခၪ့ထံၭ ချဲၫ့မၬနီၪ အၥၭစဲၪ့ထၪ့ခွံၬဝ့ၫ လီၫ. ၦဖိၪၥၪခွၫလဖၪနီၪ ဂဲၫနုၬဝ့ၫတၭ, ဒၪဘၪလၧအၥံၫယူၭတၭ, လ့ၩဆိၬခုၪ့လၩ့ဘၧၩ့ခွံၬဝ့ၫ လၧအဝၩအနဲၩ့ထံၭနီၪလီၫ. 11 ဆၧအီၪကီၪ့ ထီးအလူၬ, ဒဲကယဲ ၦလၧအနါဂၧၫ့ ဆၧမၩအၥၭလဖၪနီၪ, ဘၪ ဆၧၥၭမဲၪ ဒိၪမၬ လီၫ. 12 ဆၧမၩနဲၪ့လၩ့လၭ ဒဲဆၧလၩ့လိလၩ့လၭလဖၪ အၪမၬ မၩအၥၭ လၧၦဆၧအၪ့မၧၫ့ဖိၪၥံၪ အစူၪဖၧၩ့ လၧၦခမျၧးအကျၩလီၫ. အဝ့ၫၥံၪ ကိၭဂၩဒ့ၭ အီၪလၧအၥၭလဖျိၪ့ဎး လၧစစီလမၧၫ့ အထိၬချိၫ့အဖၧၩ့လီၫ. 13 အ့ၪမွဲ ၦဂူၫဂၩလဖၪနီၪ နုၬလၧအဝ့ၫၥံၪအဖၧၩ့ ဘုၪ့ နးဂၩအ့ၬ. မွဲလါနၫ့ဘိၩ, ၦခမျၧး အီၪက့ၪဒိၪအဝ့ၫၥံၪလီၫ. 14 (ၦခမျၧး နဲၩထဲၩ့ဆၧ ဒဲမုၪဒဲခွၫနီၪ, ဆၧအီၪက့ၪ အၪထၪ့ဝ့ၫ လၧကဆါအဖၧၩ့ အၪဂၩဆ့လီၫ.) 15 မၩအၥၭဘဲၫနီၪတၭ, ၦဂဲၫဆိၬ ၦဘၪစူၭဘၪဆၫလဖၪ လၧဖၧၩ့ၥၭ တၭ အီၪက့ၪလၩ့ဝ့ၫ လၧအလးမံၫၥံၪ ဒဲချီၪၥံၪအဖၫ့ခိၪ, ဘဲၫၥိၭ စပံတၧၫ အ့ၪလ့ၩဆၧနီၪ အလၩၡူၪ မိဘၪ အဝ့ၫၥံၪလဂၩဂၩလီၫ. 16 ၦခမျၧးအီၪဝ့ၫ လၧဒိၩ့အီၪဝၬဖီၩ့ ဆၧနီၪ ဂဲၫန့ၦဘၪစူၭဘၪဆၫ, ဒဲၦလၧဆၧနၪ အီၪလၧအလီၩ့လဖၪတၭ, ထီၩ့လၧယရုစလံၫ့နီၪလီၫ. အဝ့ၫၥံၪ ဘၪ ဆၧမၩဘျၪထဲၩ့ဝ့ၫ ကိၭဂၩဒ့ၭ လီၫ. 17 ၦလုဆၧအခိၪ ဒဲၦအီၪဝ့ၫလၧအၥိၭထီးအလူၬ လၧအမွဲ ၦအစူၪ လလၩ့ဎုၬဘၪ ၦစၭဒုၫစံၫလဖၪ ဂဲထုၪ့ တၭ, အၥၭထၪ့ဎွ့ၩဝ့ၫဒၪနီၪလီၫ. 18 အီၪက့ၪအစူၪ လၧၦဆၧအၪ့မၧၫ့ဖိၪၥံၪအလီၩ့တၭ, ဒုၭလၩ့ဝ့ၫ လၧၦခမျၧး အထီၫ့ဖၧၩ့ လီၫ. 19 အ့ၪမွဲ ယွၩအၥီၫ့လဂၩ ဝဲထၪ့ ထီၫ့အတရၫ့ၥံၪ လၧမုနၩလခီၫတၭ, ၥိၫ့ထၪ့ခွံၬ အဝ့ၫၥံၪတၭ, စံၭဝ့ၫဒၪ, 20 လ့ၩဘီၪ, ဆၧၫ့ထုၪ့ လၧဆၧလုအဂံၪ့ဖၧၩ့နီၪ လီၩလၩ့လၬလၩ့ ၦခမျၧးၥံၪ လၧဆၧမၧၫ့ယီၩ အလူအထၫ ထီးအလူၬ ဆံၭ. 21 အဝ့ၫၥံၪ နါဂၧၫ့ဝ့ၫတၭ, လ့ၩနုၬ လၧဆၧလုအဂံၪ့ဖၧၩ့ လၧဂီၩလခီၫ ဂီၩဂီၩလ့ၬတၭ, ၥီၪ့ထဲၩ့ၥၫ့ထဲၩ့ဆၧလီၫ. အ့ၪမွဲ ၦလုဆၧအခိၪ ဒဲၦအီၪလၧအၥိၭလဖၪ ဂဲၫထီၩ့နီၪ ကိၭကီၪ့ ၦကိၪ့လိၬဆၧ, ဒဲၦအံၫစရ့လၭဖိၪ အၥုၪ့က့ၭၥၭၡါ ထီးအလူၬတၭ, အၪ့မၧၫ့ ၦၡၩ လ့ၩလၧထီၫ့ဖၧၩ့နီၪ ဂဲၫထဲၩ့န့ အဝ့ၫၥံၪ လၧအအီၪ လီၫ. 22 အခ့ၫအၡၩ လ့ၩဆၧနီၪ, လဒၪလၧၩ့ဘၪ အဝ့ၫၥံၪ လၧထီၫ့ဖၧၩ့တၭ, ဂဲၫထဲၩ့လီၩဘၪ ဆၧ, 23 စံၭဝ့ၫဒၪ, မွဲမၬ, ပဒၪဘၪ ထီၫ့အတရၫ့ၥံၪ ကၭဘံၭထၬ အၥၭခၧၫ့ခၧၫ့လ့ၬ, ဒဲၦခိၭဆၧလဖၪ ဆၧၫ့ထုၪ့ဝ့ၫ လၧတရၫ့အဂၩ့ထံၭ လၧခီၫ့လီၫ. မွဲလါနၫ့ ပဝဲထၪ့နီၪ ပဒၪဘၪ ၦလၧထီၫ့ဖၧၩ့ နးဂၩအ့ၬ. 24 ၦလုဆၧနီၪ ဒဲဆၧလုဂံၪ့အခိၪ ဒဲၦလုဆၧအဒိၪၥံၪ, ထီးအနါဂၧၫ့ ဆၧချဲၩ့နီၪ, ဆၧနီၪလဖၪ မိကဲၪထၪ့ဝ့ၫ လၧဆၧနီၫလဲၪနီၫလဲၪနီၪ, ထီၫမံၫထီၫမၪအၥၭလီၫ. 25 ၦလဂၩ ဂဲၫလီၩဘၪ အဝ့ၫၥံၪ, ယိခွါ, ၦလၧနၥံၪအီၪက့ၪ လၧထီၫ့ဖၧၩ့လဖၪနီၪ, ဆၧၫ့ထုၪ့ဝ့ၫ လၧဆၧလုအဂံၪ့ဖၧၩ့တၭ, ၥီၪ့ထဲၩ့ၥၫ့ထဲၩ့ ၦခမျၧးလီၫ. 26 ထီးနီၪလဖၧၫ့ ၦအခိၪ ဒဲအခ့ၫအၡၩလဖၪနီၪ လ့ၩမၩန့ ဂဲၫထဲၩ့ၥိၫ့ အဝ့ၫၥံၪတၭ, မွဲအၥၭမဲၪ ၦခမျၧး မိခွံၬဘၪခိၬ လၧလိး တၭ, မၩဆီၪ့ဝ့ၫဒၪအ့ၬ. 27 ဂဲၫထဲၩ့ၥိၫ့ အဝ့ၫၥံၪ အီၪက့ၪလၩ့ဝ့ၫ လၧၦၥၭၡါအီၪကီၪ့အကျၩလီၫ. ၦလုဆၧအခိၪ အၪ့စၪ့အဝ့ၫၥံၪ, 28 စံၭဝ့ၫ, ဘဲၫၥိၭ နၥံၪ ထီးၥီၪ့ထဲၩ့ၥၫ့ထဲၩ့ဆၧ လၧအဝ့ၫဒၪအမံၩ့နီၪ လဂ့ၩ, ပမၪလူၬနၥံၪ လၩ့ထံးလၩ့ဆ့ၭ မွဲအ့ၬဧၪ. တၭ, ယိခွါ, မွဲနၥံၪ မၩဎွ့ၩထၪ့ ယရုစလံၫ့ လၧနၥံၪ အဆၧၥီၪ့ဆၧၥၫ့နီၪ မိဒုၭလၩ့ဘၪနၥံၪအၥၭ လၧၦလဂၩနီၪအၥွံၪ လၧပလီၩ့လီၫ. 29 စပံတၧၫ, ဒဲဆၧအၪ့မၧၫ့ဖိၪလဖၪနီၪ ချဲၩ့ဆၧၫ့ဆၧ တၭ, စံၭဝ့ၫ, ပဘၪခိၭနၪယွၩနီၪ အၪနဲၪ့ ပခိၭနၪၦၡၩ ဒံၭလီၫ. 30 ပဖါၥံၪအယွၩ ဒုၭဂဲထုၪ့ထၪ့ထဲၩ့ ယ့ၫၡူၬ လၧနၥံၪဖျၩထၪ့ မၩၥံၫဝ့ၫ လၧထုၪ့စူၪယၫ အလီၩ့နီၪလီၫ. 31 အဝ့ၫနီၪ ယွၩအီၪက့ၪထၪ့ထီၫဝ့ၫ လၧအစူၪထွ့ၪ ဘဲၫၥိၭ အမိကဲၪထၪ့ ၦအခိၪ, ဒဲၦလၧအထိးထဲၩ့တၩ့ထဲၩ့ဆၧ, ဘဲၫၥိၭ အမိဖ့ၪ ဆၧနီၫ့ယါလၩ့ထဲၩ့ၥၭ, ဒဲဆၧလၧအကွဲၪဖျါ ၦဆၧဒဲၩဘၭ လၧၦအံၫစရ့လၭဖိၪ လီၫ. 32 ပဝ့ၫဒၪယီၩ ပမွဲၦထိးအၥၭ လၧဆၧနီၪလဖၪ အဂဲး, ဒဲၥၭမုဆံၫ့ဎံၪ လၧယွၩ ဖ့ၪလၫ့ ၦလၧအခိၭနၪဝ့ၫလဖၪနီၪ, မွဲဆၧထိးအၥၭဆ့ လီၫ. 33 အဝ့ၫၥံၪ နါဂၧၫ့ဝ့ၫနီၪ အၥၭထၪ့ နၭနၭလ့ၬ တၭ, ကိၪ့လိၬအၥၭ လၧအမိမၩၥံၫ အဝ့ၫၥံၪလီၫ. 34 ၦၥီၪ့လိၪ ဆၧမၪလူၬနီၪအဂဲး, ၦဖၫရစံၫ လၧၦခမျၧး ထီးအလူၬယူၭယၪ့ဝ့ၫ ကိၭဝ့ၫအမံၩ့, စဂမၫလအ့လၭ လဂၩ ဂဲထုၪ့ထၪ့ လၧၦၥၭၡါ အီၪကီၪ့အကျၩတၭ, မၪလူၬဝ့ၫ ဘဲၫၥိၭ ၦမိၥိၫ့ထၪ့ ဆၧအၪ့မၧၫ့ဖိၪၥံၪ လၧခီၫ့နးဆိလီၫ. 35 တၭ အဝ့ၫဒၪ စံၭအဝ့ၫၥံၪ, ၦအံၫစရ့လၭဖိၪၥံၪဧ့, နၥံၪ မၩ ၦၡၩနီၪ ဘဲၫၥ့ၪလဲၪ ဘဲၫၥ့ၪလဲၪ, ထီးလၩ့နၥံၪအၥၭ ဘီၪ. 36 အဂဲးဘဲၫယီၩ လၧဆၧလချုၭဘၪဒံၭဘၪ အနံၩအၥၫ့ယီၩ စၥုဒၭလဂၩ ဂဲထုၪ့တၭ, စံၭလၩ့အၥၭ လၧအမွဲၦလဂၩတၭ ၦၡၩလဖၪ ဖိၭဘိၭ လံယၩ နုၬလၧအဖၧၩ့လီၫ. အဝ့ၫဒၪဘၪၥံၫဝ့ၫတၭ, ၦကိၭဂၩဒ့ၭ ထီးဒၪ ၦလၧအခိၭနၪဝ့ၫ ထီးအလူၬလဖၪနီၪ လၩ့မုလၩ့ဖၭ တၭ, ကဲၪထၪ့ ဆၧနးမံၩ့အ့ၬ. 37 ဆၧယီၩအလးခဲၫ့ လၧပဆ့ၭလၩ့ ပမံၩ့အမုနံၩလဖၪနီၪ, ၦဂၫလလံၫဖိၪ စယုဒၭလဂၩ ဂဲထုၪ့ဝ့ၫဒၪတၭ, အၪ့လွ့ၫန့ ၦခမျၧးဖၭဒိၪ ဖိၬထၪ့အခဲၫ့လီၫ. အဝ့ၫနီၪလဂၩဘၪ ဆၧဂၭဂီၩ့ ဆ့, ဒဲၦကိၭဂၩဒ့ၭ, ထီးဒၪ ၦလၧအခိၭနၪဝ့ၫလဖၪနီၪ လၩ့မုလၩ့ဖၭဝ့ၫဒၪ ထီးအလူၬဆ့လီၫ. 38 ဘိၩ့နဲၪ့ယီၩ ယလီၩဘၪနၥံၪ, မၩ ၦလဖၪယီၩ လၧဆၧနးမံၩ့လဂ့ၩတၭ, အီၪဒၪဝ့ၫ ဘီၪ. အဂဲးဘဲၫယီၩ ဆၧကိၪ့ထၪ့ဖၭလၩ့ယီၩ ဒဲဆၧမၩယီၩ အ့ၪကဲၪထၪ့ လၧၦၡၩတၭ, မိဂၭဂီၩ့ဒၪအဆၧလီၫ. 39 အ့ၪဘၪဆဲၫ့ လၧယွၩ နီၪ, နၥံၪ မၩဂၭဂီၩ့လၥ့ၪဘၪနီၪ လကၭလၧၩ့; မွဲဘဲၫၥိၭ နၥံၪ ထီးကဲၪထၪ့ ၦဒုၭၥုၭထၫ့ဒုၪဒၩယွၩလဂ့ၩ တၭ, ထီးလၩ့နၥံၪအၥၭဘီၪ. 40 အဝ့ၫၥံၪ ခိၭနၪအလူတၭ, ကိၭထဲၩ့ ဆၧအၪ့မၧၫ့ဖိၪလဖၪတၭ, ဒိၪဝ့ၫထးဝ့ၫ ဂီၩ့တၭ, မၪလူၬဝ့ၫ ဘဲၫၥိၭ အထီးလီၩလၩ့ဆၧ လၧယ့ၫၡူၬအမံၩ့လဂ့ၩ တၭ, ကွဲၪဖျါခွံၬဝ့ၫဒၪလီၫ. 41 အခိးမွဲ အဝ့ၫၥံၪ စဲၪ့ထၪ့ခွံၬ လၧၦကိၪ့လိၬဆၧ အမ့ၬယၫ လၧဆၧၥုၪ့ထိၬၥၭထိၬ နီၪ, အဂဲးဘဲၫယီၩ မွဲဆၧအီၪက့ၪလၩ့ဝ့ၫ ဘဲၫ ၦကြၨၭဘၪ ဆၧမ့ၬမဲ လၧအဝ့ၫလဂၩ အမံၩ့အကၠီၩ့နီၪလီၫ. 42 လအီၪထီဘၪတၭ, ၥီၪ့ထဲၩ့ၥၫ့ထဲၩ့ဆၧ, ဒဲလီၩလၩ့လၬလၩ့ ယ့ၫၡူၬဎရံၬ အဆၧၥၭထိၬအပရၧၫ့ လၧဆၧလုအဂံၪ့ဖၧၩ့ ဒဲလၧၦၡၩအဂံၪ့ဖၧၩ့ လဂံၪ့ဘၪလဂံၪ့, လဂံၪ့ဘၪလဂံၪ့ ကိၭနံၩဒ့ၭ လီၫ.

မၩဆၧ Acts 6

1 လၧမုနံၩလဖၪနီၪ အထံၩအဖျဲ အၪထၪ့ဝ့ၫတၭ, ၦလၧအချဲၩ့ ဂြံစၭၥံၪ အမုၪမဲၫလဖၪ ဘၪ ဆၧယိဖၬဝ့ၫ လၧၥံၫ့ၥံၫ့နံၩ အဆၧလုအၪ့လုအီၩအဖၧၩ့တၭ, မွဲအၥူၭဝံၪၥူၭလၩ ၦဟံဘြုၫဖိၪၥံၪလီၫ. 2 ၦလဆံၫနံၫဂၩနီၪ ကိၭကီၪ့ အထံၩအဖျဲခမျၧးၥံၪတၭ, စံၭဝ့ၫဒၪ, ပ စဲၪ့ဒၪ ယွၩအလူအထၫနီၪ, မၩ စပွဲၥံၪအဆၧမၩ ကြၨၭအ့ၬ. 3 မၩအၥၭဘဲၫနီၪတၭ, ဖုၥံၪဝဲၥံၪဧ့, ၦလၧအလၩအဖၩ့ အီၪဝ့ၫဎွ့ၩထၪ့ လၧၥၭမုဆံၫ့ဎံၪ ဒဲဆၧကိၪ့ဘၪကိၪ့ၥ့ၪ လၧနၥံၪအကျၩနီၪ, ရွံန့ ၦနွ့ၫဂၩ ဘဲၫၥိၭ ပမိအီၪက့ၪလၩ့ အဝ့ၫၥံၪ လၧဆၧမၩယီၩ အဖၫ့ခိၪဆံၭ. 4 အ့ၪမွဲ ပဝ့ၫဒၪယီၩ ပမိအၪ့ဂူၬကျ့ၭစၨၭ လၧဆၧဘၩဆိၪဖၪအဖၧၩ့, ဒဲဆၧအလူအထၫ အဆၧမၩထံၪဎးလီၫ. 5 ဆၧချဲၩ့နီၪ ဘၪၦခမျၧးအၥၭတၭ, အဝ့ၫၥံၪ ရွံန့ ၦလၧအဎွ့ၩထၪ့ လၧဆၧနဲၩ ဒဲၥၭမုဆံၫ့ဎံၪ နီၪ, စတံဝံၫ့ ဒဲစဖံလံၭ, ဒဲစပြီၭခရၧၭ, ဒဲစနက့နၧၫ, ဒဲစတဲမၧၫ့, ဒဲစပၫမနၭ, ဒဲၦလၧအနုၬဝ့ၫ လၧၦယုဒၫဖိၪ အထူၫအရူၫ ၦအၪ့တအီၭဖိၪ, စနံကလၭၥံၪ, 6 မွဲအအီၪက့ၪလၩ့ ၦၡၩနီၪ လၧၦဆၧအၪ့မၧၫ့ဖိၪလဖၪ အမ့ၬယၫတၭ, အဝ့ၫၥံၪ ဘၩဆိၪဖၪဆၧ တၭ, အီၪက့ၪအစူၪ လၧအဝ့ၫၥံၪအလီၩ့ လီၫ. 7 ယွၩအလူအထၫ ဂၧၫ့ထၪ့ၥၩလၩ့, ဒဲအထံၩအဖျဲၥံၪ အၪထၪ့ အၪအၪလ့ၬ လၧယရုစလံၫ့အဖၧၩ့တၭ, ၦလုဆၧခမျၧး နဲၩထဲၩ့ဝ့ၫ ဆ့လီၫ. 8 စတံဝံၫ့ လၧၫ့ထၪ့ဎွ့ၩထၪ့ လၧဆၧအခိးအတၩ ဒဲဆၧစီၩ့ဆၧမၩ့တၭ, မၩဆၧလၩ့လိလၩ့လၭ ဒဲဆၧမၩနဲၪ့ အလၩ့လၭဖၭဒိၪ လၧၦခမျၧးအကျၩလီၫ. 9 ၦဘၪဆဲၫ့ လၧ၁ရိၬ ကိၭဝ့ၫ လၧလံဘတံၫ့ၥံၪ, ဒဲၦစဲၫရံနံၫဖိၪၥံၪ, ဒဲၦအလ့ၭစၪ့ဒြၫဖိၪၥံၪ, ဒဲၦစလံၡၫဖိၪၥံၪ, ဒဲၦအ့ၡၫဖိၪၥံၪနီၪ, ဂဲထုၪ့တၭ, ဂဲးလိၬတ့ၭလိၬအၥၭ လၧစတံဝံၫ့ လီၫ. 10 အဝ့ၫၥံၪ ပဒၩ့ထၬ အဆၧကိၪ့ၥ့ၪ, ဒဲၥၭ လၧအဒုၭချဲၩ့ဝ့ၫနီၪၥ့ၪ အ့ၬ. 11 ထီးနီၪလဖၧၫ့ အဝ့ၫၥံၪ ကိၭန့ ၦထိးအၥၭ အဘျံၭအဘျၪလဖၪနီၪ, အဝ့ၫၥံၪစံၭ, အဝ့ၫဒၪလဂၩ ပနါဂၧၫ့ အဒုၪဒွ့ၪ စမိစ့ၭ ဒဲယွၩလီၫ. 12 အဝ့ၫၥံၪ ထိၪဂဲၩထၪ့ ၦခမျၧး ဒဲၦၥုၪ့က့ၭၥၭၡါၥံၪ, ဒဲၦကွ့ၭလံၬၥံၪတၭ, ဂဲၫစိၩလၧအအီၪနီၪ ဖီၪ့ထၬဝ့ၫတၭ, မီၩ့ဝ့ၫ လၧၦၥၭၡါ အဆၧအီၪကီၪ့တၭ, 13 အီၪက့ၪလၩ့ ၦထိးအၥၭ အဘျံၭအဘျၪ လၧအစံၭဝ့ၫ ၦလဂၩယီၩ လအီၪထီဘၪ လၧအဒုၪဒွ့ၪ ဆၧအလးဆံၫ့ဎံၪယီၩ ဒဲဆၧမၪလူၬဆ့လီၫ. 14 အဂဲးဘဲၫယီၩ ပနါဂၧၫ့ အစံၭ လၧၦနၭဇရ့ၭဖိၪ ယ့ၫၡူၬနီၪ မိမၩဂၭဂီၩ့ခွံၬ ဆၧအလးယီၩ, ဒဲမိအၪ့လဲၩခွံၬ ပထူၫပရူၫ လၧစမိစ့ၭ ဖ့ၪလၫ့ပၧၩလီၫ. 15 ကယဲ ၦဆၧၫ့နၩ့ လၧၦၥုၪ့က့ၭၥၭၡါၥံၪ အဆၧအီၪကီၪ့အကျၩလဖၪနီၪ ယိဝ့ၫ ထံၫထံၫဆၭဆၭတၭ, ဒၪဘၪ လၧအမ့ၬလၩ့ဂၬ ယွၩအၥီၫ့လဂၩအမ့ၬနီၪလီၫ.

1 ၦလုဆၧအခိၪ စံၭဝ့ၫ, ဆၧနီၪလဖၪ မွဲဘဲၫနီၪၥိၭဆ့ဧၪ. 2 တၭ အဝ့ၫနီၪ စံၭဝ့ၫ, ၦထၧၫ့ဖုဝဲၥံၪ, ဒဲဖါၥံၪဧ့, ခိၭနၪ ဆံၭ. လၧပဖါစအၫဘြဟၫ့ လချုၭအီၪဝ့ၫ လၧဟၫရၫ့နီၪ, ဆၧလၩဆၧဖၩ့ အယွၩအီၪထၪ့လၧအမ့ၬယၫ လၧမ့စိၫပတ့မၠၫအဖၧၩ့, 3 တၭ စံၭအဝ့ၫဒၪ, စဲၪ့ထၪ့ခွံၬ လၧနထံၫနခး, ဒဲလၧနဘူၭနထံး အအီၪတၭ, လ့ၩထီၩ့လၧထံၫၥံၪခးၥံၪ လၧယမိဒုၭနဲၪအလးနီၪဘီၪ. 4 ထီးနီၪလဖၧၫ့ အဝ့ၫဒၪ စဲၪ့ထၪ့ခွံၬဝ့ၫ လၧခးခၫလဒံအၫတၭ, လ့ၩအီၪဝ့ၫ လၧဟၫရၫ့တၭ, အဖါၥံၫဝ့ၫ အလးခဲၫ့နီၪ ဆၧဒုၭစဲၪ့ထၪ့ခွံၬဝ့ၫထီးနီၪ, ထီၩ့လၧခး လၧနၥံၪအီၪလၧအဖၧၩ့ ဘိၩ့နဲၪ့ယီၩ လီၫ. 5 ဆၧဖ့ၪလၫ့အန့ၥၫ ဆၧလၧအဖၧၩ့ နးမံၩ့အ့ၬ. ကယဲ ခးယဲးအလးလစီၪ့နီၪ, လဖ့ၪလၫ့ဘၪဝ့ၫ လါနၫ့ဘိၩ, လၧစအၫဘြဟၫ့ လချုၭထၪ့ဖိၪဒံၭဘၪနီၪ, ဆၧလီၩဘၪဝဲၩဝ့ၫ လၧအမိဖ့ၪလၫ့ဝ့ၫ လၧဆၧန့ၥၫအလး ဒဲအချံၫအၥၪ လၧအလးခဲၫ့အဂးနီၪဆ့လီၫ. 6 ယွၩစံၭဝ့ၫ ဘိၩ့ယီၩ နချံၫနၥၪ မိကဲၪ ၦမွံၩ လၧၦလခီၫဘၩ့မုး အဖၧၩ့ တၭ, ၦၡၩနီၪ မိအၪ့မၧၫ့ဎီးဝ့ၫ ဒဲမၩအၧၩ့မၩနၭဝ့ၫ အနံၪ့ လံယၩ လီၫ. 7 ယွၩ စံၭဝ့ၫဒၪ, ၦလၧအအၪ့မၧၫ့ဎီး အဝ့ၫၥံၪ လဆၨၩ နီၪ, ယ မိစ့ၩရၫ့ဝ့ၫ လီၫ. ဆၧနီၪအလးခဲၫ့ တၭ, အဝ့ၫၥံၪ မိဂဲၫထၪ့ တၭ, မိမၩ ယဆၧ ထီးယီၩ လီၫ. 8 တၭ ဆၧဖ့ၪလၫ့အဝ့ၫ လၧဆၧကူၭတရံၭ အဆၧအုၩ့လၩ့; ဘဲၫၥိၭ စအၫဘြဟၫ့ ထၪ့ဖိၪ စအံစၭ တၭ, လၧ ဎိၭနံၩလနံၩအဖၧၩ့နီၪ, ကူၭတရံၭဝ့ၫလီၫ. စအံစၭနီၪ ထၪ့ဖိၪ စယၫကူၭတၭ, စယၫကူၭနီၪ ထၪ့ဖိၪ ၦလဆံၫနံၫဂၩ လၧအကဲၪထၪ့ ၦလဆံၫနံၫဒီၪ့ အဖါၥံၪလီၫ. 9 ၦလဆံၫနံၫဒီၪ့ အဖါလဖၪနီၪ ၥၭခ့ၬဆၧတၭ, အၪ့ဆၫလၩ့ခွံၬ စယိၥၭ လၧခးအံဇံၭအဖၧၩ့ လါနၫ့ဘိၩ ယွၩအီၪလၧအၥိၭ, 10 မၩဖီၩ့မၩဖျ့ၭဝ့ၫ လၧအဆၧၡၪ့ဆၧနၭ ထီးအလူၬတၭ, ဖ့ၪလၫ့ အခိးအတၩ ဒဲအဆၧကိၪ့ၥ့ၪ လၧခးအံဇံၭ အစဎွၩ ဖၫရိၫ အမ့ၬယၫတၭ, အဝ့ၫဒၪ အီၪက့ၪထၪ့ဝ့ၫ လၧခးအံဇံၭ အခိၪ, ဒဲအဂံၪ့ ထၧၫ့ဖျိၪ့ယၫအခိၪလီၫ. 11 ဆၧၥၭဝံလၩ့ဒိၩ အီၪထၪ့လၧခးအံဇံၭ အဖၧၩ့, ဒဲခးကၫနအၫ့အဖၧၩ့ ထၧၫ့ခးယၫတၭ, ဘၪၡၪ့ဘၪနၭ ဒိၪမၬနီၪ, ပဖါၥံၪ ဒၪန့ ဆၧအၪ့ဆၧအီၩ အ့ၬ. 12 အ့ၪမွဲ စယၫကူၭ နါဂၧၫ့ဝ့ၫ လၧဘုၪၥံၪဂူၫၥံၪ အီၪလၧခးအံဇံၭ အဖၧၩ့နီၪ, အၪ့မၧၫ့ ပဖါၥံၪ လ့ၩဆိၫဝ့ၫလီၫ. 13 တၭ နံၫဘျၩ့လဘျၩ့နီၪ, စယိၥၭ ဒုၭနဲၪအၥၭ လၧအထၧၫ့ဖုဝဲၥံၪ အမ့ၬယၫတၭ, စယိၥၭ အဘူၭအထံး အီၪဖျီၪ လၧဖၫရိၫအမ့ၬယၫလီၫ. 14 ထီးနီၪလဖၧၫ့ စယိၥၭ အၪ့မၧၫ့ ၦလ့ၩကိၭန့ အဖါစယၫကူၭ, ဒဲအထၧၫ့ဘူၭ ထၧၫ့ထံး ထီးအလူၬၥံၪ နွ့ၫဆံၫယဲဂၩလီၫ. 15 စယၫကူၭ လ့ၩထီၩ့လၧခးအံဇံၭအဖၧၩ့တၭ, အနၫ့ဆါဒၪဝ့ၫ, ဒဲပဖါၥံၪ ၥံၫ ထီးနီၪဆ့လီၫ. 16 ဘၪ ဆၧလ့ၩဆိၬ ခုၪ့လၩ့ဘၧၩ့ခွံၬဝ့ၫ လၧဆၧၥွၪခိၪ လၧၡံခံၫ့အဖၧၩ့နီၪ, လၧစအၫဘြဟၫ့ ဎွ့ၩန့ဝ့ၫ လၧစ့ၩ လၧစၡံခံၫ့အဖါ စဟၫမီၫ အဖိၪခွၫလဖၪ အစူၪဖၧၩ့လီၫ. 17 ထီးဆၧစံၭဝဲၩ အထီ လၧယွၩဆိၪလၩ့အၥၭ လၧစအၫဘြဟၫ့နီၪ အီၪဘူၭထၪ့ယူၭတၭ, ၦလဖၪနီၪ အၪထၪ့ဂီထၪ့ ဒဲအၪထၪ့ လၧခးအံဇံၭ အဖၧၩ့, 18 ထီးစဎွၩ အဂူၫဂၩလဂၩ လၧအလၥ့ၪယၫဘၪ စယိၥၭ ဂဲထုၪ့ဝ့ၫ လီၫ. 19 အဝ့ၫလဂၩနီၪ အၪ့လီၫန့ ပဘူၭပထံးတၭ, မၩၡၪ့မၩနၭ ပဖါၥံၪ ထီးအဘၪခွံၬၡိၭ ၥံၫခွံၬအဖိၪ အဆံၭၥံၪ ဘဲၫၥိၭ အထီးမၧၫ့လၧၩ့လဂ့ၩလီၫ. 20 လၧအထီထီးနီၪ ၦအခံးအဂၩ့ ဂ့ၩဂ့ၩလ့ၬ, စမိစ့ၭလဂၩ အီၪဖျဲၪဝ့ၫတၭ, ဘၪ ဆၧအၪ့လုဝ့ၫ လၧအဖါအဂံၪ့ဖၧၩ့ လၩၥၧၫ့ဘံၪ့လီၫ. 21 ထီးအဘၪ ဆၧခွံၬၡိၭခွံၬဝ့ၫနီၪ စဎွၩဖၫရိၫအဖိၪမုၪ အၪ့မၩန့ဝ့ၫတၭ, ယိထဲၩ့ခွါထဲၩ့ဝ့ၫ လၧအဖိၪခွၫဒၪဝ့ၫအဂးလီၫ. 22 စမိစ့ၭ မၩလိၪ ၦအံဇံၭဖိၪ အဆၧကိၪ့ဘၪကိၪ့ၥ့ၪ ထီးအလူၬတၭ, အီၪလၧအစီၩ့အမၩ့ လၧဆၧချဲၩ့, ဒဲလၧအဆၧမၩလဖၪလီၫ. 23 ထီးအၥၭမၧၫ့ဎွ့ၩထၪ့ အနံၪ့လံဆံၫနီၪ, အၥၭ အီၪထၪ့ဝ့ၫ လၧအမိလ့ၩအီၪၡီၩ့ အထၧၫ့ဖုဝဲ ၦအံၫစရ့လၭဖိၪၥံၪလီၫ. 24 ဒၪဘၪ ၦလဂၩ ဘၪ ဆၧလတီၩလလီၩ့ဘၪနီၪ မၩဘိၭမၩဆၧၩ့ဝ့ၫတၭ, ၦလၧအဘၪ ဆၧမၩအၧၩ့ဝ့ၫလဂၩနီၪ, စ့ၩရၫ့တီၩန့ဝ့ၫ တၭ, ဖ့ၬၥံၫခွံၬ ၦအံဇံၭဖိၪလဂၩနီၪလီၫ. 25 မွဲအဆီၫ့မီၪ့ဝ့ၫ လၧအထၧၫ့ဖုဝဲၥံၪ မိနၪၥ့ၪ လၧယွၩမိမၩဖီၩ့မၩဖျ့ၭ အဝ့ၫၥံၪ လၧအစူၪဖၧၩ့လီၫ. မွဲလါနၫ့ဘိၩ အဝ့ၫၥံၪနၪဝ့ၫ ၥ့ၪအ့ၬ. 26 ကဲဂီၩလနံၩဒီၭနီၪ ၦထၫ့ဒုၪဒၩလိၬအၥၭ အဘိၩ့ဘၭ နီၪ အဝ့ၫဒၪ ဒုၭနဲၪအၥၭ လၧအဝ့ၫၥံၪ, ပဂၨၪထၪ့အခဲၫ့ ဘဲၫၥိၭ အမိအီၪဘၪလိၬအိၭလိၬဝ့ၫနီၪ, စံၭဝ့ၫ, ၦၡၩၥံၪ ဧ့, နၥံၪ မွဲ ထၧၫ့ဖုဝဲ လီၫ. မွဲဘၪနီၫ လၧနၥံၪမၩလိၬနၥံၪအၥၭ လၧဆၧလတီၩလလီၩ့ ဘၪနီၪလဲၪ 27 ၦလၧအမၩ အတခွၫ လတီၩလလီၩ့ဘၪ လဂၩနီၪ, ဆၪ့ခွံၬဝ့ၫ တၭ, စံၭဝ့ၫဒၪ, မွဲ ပလၫ အီၪက့ၪနၧၩ လၧၦဒိၪၦၡါ, ဒဲၦစ့ၩရၫ့ခွး လၧပဖၫ့ခိၪလဂၩလဲၪ. 28 ဘဲၫ န မၩၥံၫ ၦအံဇံၭဖိၪ လၧမုဂၪ အၥိၭနီၪ , မွဲ န မိမၩၥံၫ ယၧၩ ဆ့ဧၪ. 29 စမိစ့ၭ စဲၪ့ထၪ့ခွံၬဝ့ၫ လၧဆၧချဲၩ့နီၪ အကၠီၩ့တၭ, လ့ၩကဲၪၦမွံၩ လၧခးမံဒၠၫ့တၭ, ထၪ့ဖိၪ အဖိၪခွၫ ထီးနီၪ နံၫဂၩလီၫ. 30 ထီးအနံၪ့ လံဆံၫဎွ့ၩထၪ့နီၪ, ယွၩအၥီၫ့လဂၩ အီၪထၪ့ လၧအမ့ၬယၫ လၧဆၧၡိၬကျၩ လၧမ့ၪလၪအဖၧၩ့ လၧခိၪလီၩ့ စဲနၫအမံၩ့လၬကျၩလီၫ. 31 ထီးစမိစ့ၭ ဒၪဘၪဝ့ၫနီၪ, ထီၫမံၫထီၫမၪဝ့ၫ လၧဆၧဖျီၪထၪ့အကၠီၩ့တၭ, လၧအၥုၭဘူၭအၥၭ ဘဲၫၥိၭ အမိယိထံၫယိဆၭဆၧ အဘိၩ့ဘၭနီၪ, ကဆါအလူ လၩ့ဘၪဝ့ၫတၭ, စံၭဝ့ၫဒၪ, 32 ယဝ့ၫဒၪယီၩ ယမွဲ နဖါၥံၪအယွၩ, စအၫဘြဟၫ့အယွၩ, ဒဲစအံစၭအယွၩ, ဒဲစယၫကူၭအယွၩ လီၫ. စမိစ့ၭ ဝၭထိၬဝၭတ့ၭ, ယိဝ့ၫ အမ့ၬ လဘုၪ့ဘၪလီၫ. 33 ကဆါ လီၩဘၪဝ့ၫ ဘဲၪ့လၩ့ခွံၬ နခၪ့ဖံၭ လၧနခၪ့လီၩ့နီၪ ဘီၪ, အဂဲးဘဲၫယီၩ ဆၧလၧအလး လၧနဆၧၫ့ထုၪ့နီၪ မွဲ ဂၪ့ခိၪဆံၫ့ဎံၪ လီၫ. 34 ယခ့ၫယၡၩ ဘၪ ဆၧမၩအၧၩ့မၩနၭဝ့ၫ လၧခးအံဇံၭ အဖၧၩ့ နီၪ, ယ ဒၪဘၪ တၡါယူၭ ဒဲအဂၪ့အုၩဂၪ့ထိၬ ဆၧနီၪ ယ နါဂၧၫ့ယူၭ, ယ ဂဲၫလၩ့ ဘဲၫၥိၭ ယ မိမၩဖီၩ့မၩဖျ့ၭ အဝ့ၫၥံၪ လီၫ. ဘိၩ့နဲၪ့ယီၩ ဂဲၫဘီၪ, ယ မိအၪ့မၧၫ့ န လ့ၩ လၧခးအံဇံၭ အဖၧၩ့ လီၫ. 35 စမိစ့ၭလဂၩယီၩ ၦခွံၬၡိၭဝ့ၫတၭ, စံၭဝ့ၫ, မွဲပလၫ အီၪက့ၪနၧၩ လၧၦဒိၪၦၡါ, ဒဲၦစ့ၩရၫ့ခွးလဂၩလဲၪနီၪ; မွဲ ယွၩ အီၪက့ၪ အဝ့ၫဒၪ လၧၦဒိၪၦၡါ, ဒဲၦထိးထဲၩ့တၩ့ထဲၩ့ဆၧ လၧအၥီၫ့ လၧအအီၪက့ၪထၪ့ လၧအမ့ၬယၫ, လၧဆၧၡိၬကျၩလဂၩ အစူၪဖၧၩ့လီၫ. 36 အဝ့ၫဒၪ ၥိၫ့ထၪ့ခွံၬ အဝ့ၫၥံၪ တၭ, မၩဆၧလၩ့လိလၩ့လၭ, ဒဲဆၧလၩ့လၭ အဆၧမၩနဲၪ့ လၧခးအံဇံၭအဖၧၩ့, ဒဲလၧမၫဆမံၭဝီၩအဖၧၩ့, ဒဲလၧၡါမုနၧၫ့ဖၫအဖၧၩ့ အနံၪ့ လံဆံၫ လီၫ. 37 စမိစ့ၭလဂၩနီၪ မွဲၦလၧအစံၭ ၦအံၫစရ့လၭဖိၪ, ယွၩ မိဒုၭဂဲထုၪ့န့ နၥံၪ လၧမီၪလဂၩ လၧနၥံၪ အထၧၫ့ဖုဝဲ အကျၩ ဘဲၫယၧၩယီၩ အၥိၭ လီၫ. အဝ့ၫနီၪ နၥံၪဘၪ ခိၭနၪ အလူ လီၫ. 38 အဝ့ၫလဂၩနီၪ မွဲၦလၧအအီၪလၧဆၧအီၪကီၪ့ လၧၡါမုနၧၫ့ဖၫ လၧအၥီၫ့အၥိၭ လၧအချဲၩ့ဒုၪ့ဝ့ၫ လၧခိၪလီၩ့ စဲနၫ တၭ, အီၪလၧပဖါၥံၪအၥိၭ; ဒဲအဒိၭန့ ဆၧလူမၧၫ့ ဘဲၫၥိၭ အမိဖ့ၪလၫ့ပၧၩယီၩလီၫ. 39 အဝ့ၫနီၪ ပဖါၥံၪ ခိၭနၪဝ့ၫအ့ၬ. အဝ့ၫၥံၪ ဆၪ့ခွံၬဝ့ၫတၭ, လၧအၥၭခံဖၧၩ့ ထဲၩ့ထဲၩ့ဒီၭ လၧခးအံဇံၭ အဖၧၩ့နီၪ, 40 စံၭ စအၫရၧၫ့, မၩကဲၪထၪ့န့ ပကဆါလဖၪ လၧအမိလ့ၩ လၧပမ့ၬယၫ ဘီၪ, အဂဲးဘဲၫယီၩ စမိစ့ၭ လၧအၥိၫ့ထၪ့ခွံၬ ပၧၩ လၧခးအံဇံၭ လဂၩနီၪ, မွဲ အဘၪ ဆၧနီၫ လမံၩ့လဲၪ နီၪ, ပ ၥ့ၪယၫ အ့ၬ. 41 လၧမုနံၩလဖၪနီၪ, အဝ့ၫၥံၪ မၩကဲၪထၪ့ ချီဖိၪလဒုၩတၭ, လုထၪ့ ဆၧဂၩ့နီၪ မုၬလၩဝ့ၫ လၧဆၧလၧအမၩဝ့ၫ လၧအစူၪလီၫ. 42 ယွၩ ကၠၪဒိၭချိၫ့ခွံၬအၥၭ ဒဲခွံၬၡိၭခွံၬ အဝ့ၫၥံၪ ထီးအဘၩထၪ့ မူၭခိၪအၥုၭမု ဘဲၫ ဆၧကွ့ၭအၥၭ လၧမီၪလဖၪ အလံၬဖၧၩ့ အၥိၭနီၪလီၫ. အံၫစရ့လၭ အၡၩဂံၪ့ဖိၪၥံၪဧ့, လၧၡါမုနၧၫ့ဖၫနီၪ အနံၪ့လံဆံၫယၫ, မွဲနၥံၪ ဂဲၫဆိၬန့ယၧၩ လၧဆၧမၩၥံၫခွံၬ, ဒဲဆၧလုၥံၪဆ့ဧၪ. 43 ဒဲနၥံၪ ဆိၬထၪ့ မိလ့ၬအတဲၩ, ဒဲနၥံၪအကဆါ ရံၫ့ဖၫ့အၡၪလီၫ. အဝ့ၫၥံၪမွဲ ဆၧဂၩ့ လၧနၥံၪမၩ ဘဲၫၥိၭ နၥံၪ မိဘိၪ့ထၪ့ဘၩထၪ့ဝ့ၫလီၫ. တၭ ယမိလ့ၩဆိၬခွံၬ နၥံၪ လၧဘၭဘလၧၫ့ ဝါလခီၫ လီၫ. 44 ပဖါၥံၪ အီၪလၧဆၧထိးအၥၭအတဲၩ လၧၡါမုနၧၫ့ဖၫ ဘဲၫ ၦလၧအချဲၩ့ဆၧ လၧစမိစ့ၭလဂၩ မၪလူၬဝ့ၫအၥိၭနီၪ, ဘဲၫၥိၭ အမိမၩ ဘဲၫအဒီၩ့ လၧအဒၪဘၪဝ့ၫ အၥိၭနီၪလီၫ. 45 ပဖါၥံၪ ဒိၭန့ဝ့ၫ, ဒဲဂဲၫၥိၫ့န့ဝ့ၫ လၧစယီၡူၫအ့ၫအၥိၭ လၧၦဆၨၩလဖၪ အဆၧန့ၥၫအဖၧၩ့; ၦၡၩၥံၪနီၪ ယွၩနၫ့ထၪ့ခွံၬဝ့ၫ လၧပဖါၥံၪ အမ့ၬယၫ ထီၩ့လၧစဒၫဝံၭ အမုနံၩလဖၪနီၪလီၫ. 46 အဝ့ၫဒၪဘၪ ယွၩအခိးအတၩ တၭ, အၪ့ကံၩ့ လၧအဂးဒၪဝ့ၫ ဘဲၫၥိၭ အမိဒၪန့ စယၫကူၭအယွၩ အတဲၩလီၫ. 47 မွဲလါနၫ့ဘိၩ စစီလမၧၫ့ ၥုၪ့ အဂံၪ့လီၫ. 48 မွဲလါနၫ့ ဘဲၫနီၪတၭ, ဆၧထီၫထုၬလဂၩ အီၪဝ့ၫ လၧဂံၪ့ လၧၦၡၩမၩ လၧအစူၪနီၪ မွဲအ့ၬ. ဘဲၫ မီၪၥံၪ စံၭဝ့ၫအၥိၭ, 49 မူၭခိၪမွဲ ယလးဆီၩ့ဆီ, ဒဲဂၪ့ခိၪမွဲ ယခၪ့ယဲးလၩ့အလးလီၫ. နၥံၪ မိမၩဂံၪ့ လၧယဂး ဘဲၫၥ့ၪလဲၪ, ကဆါ စံၭဝ့ၫဒၪ. ယအီၪပွံၭအလးမွဲ ဆၧနီၪလမံၩ့လဲၪ. 50 ဆၧထီးအလူၬယီၩ, မွဲယမၩ လၧယစူၪအ့ၬဧၪ. 51 ၦအခိၬဆီၪ့ ဒဲအၥၭ ဒဲအနါ လဘၪဘၪ ဆၧကူၭတရံၭၥံၪဧ့, နၥံၪ ထၫ့ဒုၪဒၩ ၥၭမုဆံၫ့ဎံၪထံၪဎး, ဘဲၫနၥံၪအဖါၥံၪ မၩဝ့ၫအၥိၭနီၪ မွဲနၥံၪမၩဆ့လီၫ. 52 မီၪလၧနၥံၪအဖါၥံၪ လမၩအၧၩ့မၩၥၫ့ဘၪနီၪ မွဲဂၩဂၩလဲၪ. အဝ့ၫၥံၪ မၩၥံၫ ၦလၧအလီၩဘၪဝဲၩဝ့ၫ လၧၦအတီၩအလီၩ့ မိဂဲၫဝ့ၫ အဂဲးအကၠီၪ့နီၪ, ၦလဂၩ လၧနၥံၪဝ့ၫဒၪယီၩ ဘိၩ့နဲၪ့ယီၩ ဒၪလ့ၬ, နၥံၪ ဖ့ၪလၫ့ခွံၬ, ဒဲမၩၥံၫခွံၬဝ့ၫဒၪဆ့လီၫ. 53 နၥံၪဝ့ၫဒၪယီၩ နၥံၪ ဒိၭန့ ဆၧအလူအထၫ လၧယွၩအၥီၫ့ၥံၪ အီၪက့ၪဝ့ၫ လါနၫ့နီၪ နၥံၪ ထီးန့အ့ၬ. 54 ထီးအဝ့ၫၥံၪ နါဂၧၫ့ဆၧလဖၪနီၪ, အၥုၪ့ထၪ့အၥၭထၪ့ နၭနၭလ့ၬ အဲၪ့ဎံၬ အမဲၪ လၧအလီၩ့လီၫ. 55 အ့ၪမွဲ အဝ့ၫနီၪ လၧၫ့ထၪ့ဎွ့ၩထၪ့ လၧၥၭမုဆံၫ့ဎံၪ တၭ, ယိထၪ့ဆၧ လၧမူၭခိၪ ထံၫထံၫဆၭဆၭတၭ, ဒၪဘၪ ယွၩအလၩအဖၩ့, ဒဲယ့ၫၡူၬ အီၪဆၧၫ့ထုၪ့လၧယွၩ အစူၪထွ့ၪ, 56 စံၭဝ့ၫ, ယိခွါ, ယဒၪဘၪမူၭခိၪ ဝဲထၪ့အၥၭတၭ, ၦၡၩ အဖိၪခွၫ ဆၧၫ့ထုၪ့လၧယွၩ အစူၪထွ့ၪ လီၫ. 57 အ့ၪမွဲ အဝ့ၫၥံၪ ကိၭၡၭထၪ့ဝ့ၫ လၧအလူဖၭဒိၪ, ဒဲမၩဘံၭထၬ အနါတၭ, လ့ၩစဲၪ့တလဲးဝ့ၫ လၧအအီၪ, 58 နၫ့ထၪ့ခွံၬဝ့ၫ လၧဒိၩ့အချိၫ့ တၭ, ခွံၬဝ့ၫ လၧလိးလီၫ. ၦၡၩထိးအၥၭလဖၪနီၪ အီၪက့ၪလၩ့ အကီၩ့အၥိၭ လၧၦဖိၪၥၪခွၫလဂၩ ကိၭဝ့ၫအမံၩ့ လၧစစီလူၫ အခၪ့ထံၭလီၫ. 59 အဝ့ၫၥံၪ ခွံၬဝ့ၫလၧလိး အဘိၩ့ဘၭနီၪ စတံဝံၫ့ ဘၩဆိၪဖၪဆၧတၭ, စံၭဝ့ၫ, ကဆါယ့ၫၡူၬဧ့, ထိးဆၧၫ့ ယၥၭ ဆံၭ. 60 ချံၭလၩ့အခၪ့တၭ, ကိၭၡၭထၪ့ လၧအလူၥီၫဖၭဒိၪ, ကဆါဧ့, ဆၧမၪယီၩ ထီးအီၪက့ၪ လၧအဝ့ၫၥံၪအလီၩ့ လဂ့ၩ, စံၭဝ့ၫ ဘဲၫနီၪတၭ, မံၫဝ့ၫဒၪလီၫ.

1 အဝ့ၫဒၪ ၥံၫဝ့ၫနီၪ ဘၪစစီလူၫအၥၭ လီၫ. လၧမုလနံၩနီၪ ဆၧမၩအၧၩ့မၩနၭ ဆၧအီၪကီၪ့ၥံၪ လၧယရုစလံၫ့ အဖၧၩ့ နၭမၬတၭ; ၦထီးအလူၬနီၪ လၩ့မုလၩ့ဖၭ ဎံၩ့ ခးယုဒၫ ဒဲခးစမ့ရအၫလီၫ. အီၪလၩ့ထးဒံၭန့ၫ ၦဆၧအၪ့မၧၫ့ဖိၪလဖၪလီၫ. 2 ၦလၧအယူၭယၪ့ယွၩလဖၪ လ့ၩဆိၬခွံၬ စတံဝံၫ့ ဘဲၫၥိၭ အမိခုၪ့လၩ့ဘၧၩ့ဝ့ၫတၭ, ဂၪ့ဆၧယၧၩ့ဆၧ လၧအကၠီၩ့ ဒိၪမၬလီၫ. 3 အ့ၪမွဲ စစီလူၫလဂၩနီၪ မၩဂၭဂီၩ့ ဆၧအီၪကီၪ့တၭ, လ့ၩနုၬဝ့ၫ လၧဂံၪ့ဖၧၩ့ လဂံၪ့ဘၪလဂံၪ့ လဂံၪ့ဘၪလဂံၪ့တၭ, မီၩ့ ၦမုၪၥံၪ ဒဲၦခွၫၥံၪ ဒူၭလၩ့ အဝ့ၫၥံၪ လၧထီၫ့ဖၧၩ့လီၫ. ဆၧၥၭထိၬအပရၧၫ့ ဘၪ ဆၧလီၩလၩ့လၬလၩ့ဝ့ၫ လၧခးစမ့ရအၫ. 4 မၩအၥၭဘဲၫနီၪတၭ, ၦလၧအလၩ့မုလၩ့ဖၭလဖၪ လ့ၩ လီၩ့လၩ့လၬလၩ့ ဆၧအလူအထၫ ဎံၩ့ဎံၩ့လ့ၬလီၫ. 5 စဖံလံၭ လ့ၩလၩ့လၧဒိၩ့ အီၪဝ့ၫ လၧစမ့ရအၫအဖၧၩ့ နီၪ, လီၩလၩ့လၬလၩ့ အဝ့ၫၥံၪ လၧဎရံၬ အဂဲးလီၫ. 6 ၦခမျၧး နါဂၧၫ့ဆၧတၭ, ဒၪဘၪဆၧလၩ့လၭ လၧစဖံလံၭ မၩဝ့ၫနီၪ ခိၭနၪအလူ လၧအၥၭလဖျိၪ့ဎးလီၫ. 7 အဂဲးဘဲၫယီၩ ဆၧနၪ အီၪဝ့ၫ လၧၦအၪဂၩအလီၩ့ ကိၭၡၭထၪ့ဝ့ၫ လၧအလူဖၭဒိၪ တၭ, စဲၪ့ထၪ့ခွံၬဝ့ၫလီၫ. ၦၥံၫလခီၫဖၩ, ဒဲၦအခၪ့ဂၭဂီၩ့ၥံၪ, ဘျၪထဲၩ့ဝ့ၫဒၪ အၪဂၩ လီၫ. 8 ဆၧၥၭထိၬဖၭဒိၪ အီၪထၪ့ဝ့ၫ လၧဒိၩ့လစီၪ့နီၪအဖၧၩ့ လီၫ. 9 ၦလဂၩလၧအမံၩ့ မွဲစစဲမၧၫ့ အီၪဝဲၩဝ့ၫ လၧဒိၩ့နီၪအဖၧၩ့ မၩကဒၩၦမ့ၬ တၭ, စံၭလၩ့အၥၭ လၧအမွဲ ၦဒိၪဖၭဒိၪလဂၩ တၭ, မၩထီၫမံၫထီၫမၪ ၦစမ့ရအၫဖိၪအၥၭ လီၫ. 10 ၦထီးအလူၬအဒိၪအဆံၭၥံၪ ခိၭနၪအလူ တၭ, စံၭဝ့ၫ, အဝ့ၫလဂၩယီၩ အီၪလၧယွၩအစီၩ့အမၩ့ ဒိၪဝ့ၫထီၫဝ့ၫလီၫ. 11 လၧအဆၧအူၪဆၧပီၩၥံၪ, ဒဲလၧအမၩကဒၩၦမ့ၬ ယံၬယံၬယူၭ အကၠီၩ့ နီၪ, အဝ့ၫၥံၪ ခိၭနၪ အလူလီၫ. 12 အ့ၪမွဲ ထီးၦနဲၩထဲၩ့ စဖံလံၭ လီၩလၩ့လၬလၩ့ ယွၩအဘၩ့အမုး အဆၧၥၭထိၬအပရၧၫ့, ဒဲယ့ၫၡူၬဎရံၬ အမံၩ့အဂဲးတၭ, ဒိၭဘၭတံၫဇၫ့အၥၭ ဒဲမုၪ ဒဲခွၫ လီၫ. 13 စစဲမၧၫ့ အနၫ့ဆါဒၪဝ့ၫ နဲၩထဲၩ့ဝ့ၫတၭ, ဒိၭဘၭတံၫဇၫ့အၥၭ ဂီၩ့နီၪ အီၪဝ့ၫလၧစဖံလံၭအၥိၭ, ယိ ဆၧမၩနဲၪ့လၩ့လၭ ဒဲဆၧလၩ့လိလၩ့လၭ လၧအဒိၪအထီၫဝ့ၫ လၧအမၩအၥၭနီၪ ထီၫမံၫထီၫမၪဝ့ၫလီၫ. 14 ထီးၦဆၧအၪ့မၧၫ့ဖိၪ လၧယရုစလံၫ့အဖၧၩ့လဖၪနီၪ နါဂၧၫ့ လၧၦစမ့ရအၫဖိၪ ထိးဆၧၫ့ ယွၩအလူအထၫ တၭ, အၪ့မၧၫ့ စပံတၧၫ, ဒဲစယီဟၫ့ လ့ၩလၧအအီၪလီၫ. 15 ထီးအဝ့ၫၥံၪ ဂဲၫလၩ့နီၪ ဘၩဆိၪဖၪန့ဝ့ၫ အဂး ဘဲၫၥိၭ အမိဒိၭန့ ၥၭမုဆံၫ့ဎံၪနီၪလီၫ. 16 အဂဲးဘဲၫယီၩ ၥၭမုဆံၫ့ဎံၪနီၪ ဂဲၫလၩ့ဒံၭ လၧအလီၩ့နးဂၩ ဒံၭအ့ၬ. အဝ့ၫၥံၪ ဒိၭန့ ကယဲ ဆၧဒိၭဘၭတံၫဇၫ့အၥၭ လၧကဆါယ့ၫၡူၬ အမံၩ့အဖၧၩ့နီၪလီၫ. 17 ထီးနီၪလဖၧၫ့ အဝ့ၫၥံၪ အီၪက့ၪထၪ့ အစူၪ လၧၦလဖၪနီၪ အလီၩ့တၭ, မွဲအဒိၭန့ ၥၭမုဆံၫ့ဎံၪလီၫ. 18 ထီးစစဲမၧၫ့ ဒၪဘၪဝ့ၫ လၧၦဆၧအၪ့မၧၫ့ဖိၪလဖၪ အီၪက့ၪ အစူၪ လၧၦလဖၪနီၪ အလီၩ့တၭ, ဆၧဖ့ၪလၫ့ ၥၭမုဆံၫ့ဎံၪနီၪ, အဝ့ၫဒၪ ဂဲၫဆိၬ ကျိၪၥံၪစ့ၩၥံၪ လၧအအီၪ, 19 တၭ စံၭဝ့ၫ, ဘဲၫၥိၭ ထီးဒၪ ၦလဂၩလါလါ လၧယအီၪက့ၪယစူၪ လၧအလီၩ့နီၪ မိဒိၭန့ ၥၭမုဆံၫ့ဎံၪတၭ, ဖ့ၪလၫ့ယၧၩဆ့ လၧဆၧစီၩ့ဆၧမၩ့ယီၩဆံၭ. 20 စပံတၧၫ စံၭအဝ့ၫ, မွဲနဆီၫ့မီၪ့ လၧယွၩအဆၧဖ့ၪလၫ့နီၪ နမိဎွ့ၩန့ လၧစ့ၩအကၠီၩ့ တၭ, မွဲနစ့ၩဘၪ ဆၧဂၭဂီၩ့ဎုၬ လၧနၥိၭဆံၭ. 21 နဝ့ၫဒၪယီၩ နဘၪဆဲၫ့ လၧဆၧယီၩလမံၩ့ နးဆံၬအ့ၬ. အဂဲးဘဲၫယီၩ နၥုၪ့နၥၭ လတီၩလလီၩ့ဘၪ လၧယွၩ အမ့ၬယၫလီၫ. 22 မၩအၥၭဘဲၫနီၪတၭ, နီၫ့ယါလၩ့ထဲၩ့ နၥၭ လၧနဆၧအၧၩ့ဆၧၥၫ့ယီၩတၭ, အၪ့ကံၩ့အၪ့ယၫယွၩ ဆံၭ. ဘၪလဘၪ ဆၧမိမၩဖီၩ့မၩဖျ့ၭ နၥၭ အဆၧဆီၫ့မီၪ့လီၫ. 23 အဂဲးဘဲၫယီၩ လၧယဒၪဘၪ လၧနအီၪ လၧဒံၩအခၪ, ဒဲဆၧလတီၩဘၪ အဖျံၩ စၧၩ့ထၬအဖၧၩ့ လီၫ. 24 စစဲမၧၫ့ ချဲၩ့ဆၧၫ့ဆၧ စံၭအဝ့ၫ, နၥံၪဝ့ၫဒၪယီၩ အၪ့ကံၩ့ ဘၩဆိၪဖၪန့ယဂး လၧယွၩဆံၭ. မွဲဘဲၫၥိၭ နၥံၪစံၭဆၧနီၪ ထီးထီၩ့လၩ့ဘၪ လၧယလီၩ့ နးမံၩ့လဂ့ၩလီၫ. 25 မၩအၥၭဘဲၫနီၪတၭ, ထီးအဝ့ၫၥံၪ ထိးယူၭအၥၭ, ဒဲလီၩလၩ့လၬလၩ့ယူၭ ယွၩအလူအထၫတၭ, ထဲၩ့ထၪ့ထဲၩ့ဝ့ၫ လၧယရုစလံၫ့နီၪ လီၩလၩ့လၬလၩ့ ဆၧၥၭထိၬအပရၧၫ့ လၧၦစမ့ရအၫဖိၪၥံၪ အတဝၫ့ အၪစီၪ့လီၫ. 26 အ့ၪမွဲ ယွၩအၥီၫ့လဂၩ ချဲၩ့ဆၧ လၧစဖံလံၭတၭ, စံၭဝ့ၫ, ဂဲထုၪ့တၭ လ့ၩဆၧ လၧမုခံၫ့လခီၫလၧဖၧၩ့ၥၭ လ့ၩလၩ့ခွံၬ လၧယရုစလံၫ့ ဖိးလၧဂၫဇၫနီၪ ဘီၪ, ဆၧထီးနီၪ မွဲ ၡါမုနၧၫ့ဖၫလီၫ. 27 တၭ အဝ့ၫ ဂဲထုၪ့လ့ၩဝ့ၫဒၪလီၫ. ယိခွါ, ၦအံ၁အိပၠၫဖိၪ ၦဖၫဆွံၪ, မွဲၦဒိၪဖၭဒိၪ လၧခးအံ၁အိပၠၫ အနးဎွၩမုၪ နးကၪဒစံၫအၡၩ ယိအဆၧလူဒိၪဎွ့ၩဒိၪ ထီးအလူၬ လဂၩ, လ့ၩထၪ့ဘၩဆၧ လၧယရုစလံၫ့အဖၧၩ့ ဂီၩ့တၭ ထဲၩ့ထဲၩ့ဝ့ၫလီၫ. 28 ဆၧၫ့နၩ့ လၧလဲၪ့ဖၧၩ့နီၪ, ဖီ မီၪစအဲၫစ့ယၫအလံၬလီၫ. 29 ၥၭမုနီၪ စံၭစဖံလံၭ, လ့ၩဆီးချုၭန့လဲၪ့နီၪ ဘီၪ. 30 စဖံလံၭ လ့ၩစဲၪ့တလဲး ထီၩ့ဝ့ၫတၭ နါဂၧၫ့ လၧအဖီ မီၪစအဲၫစ့ယၫအလံၬတၭ စံၭဝ့ၫ, ဆၧလၧနဖီဘၪနီၪ, မွဲနနၪၥ့ၪ ဆ့ဧၪ. 31 အဝ့ၫဒၪ စံၭဝ့ၫ, ၦလဂၩဂၩ အ့ၪလဒုၭနဲၪဘၪယၧၩနီၪ, ယနၪ မိၥ့ၪ ဘဲၫၥ့ၪလဲၪ; မွဲ အအၪ့ကံၩ့ စဖံလံၭ ဘဲၫၥိၭ အမိထၪ့ဆၧၫ့နၩ့လၧအၥိၭလီၫ. 32 လံၬလစီၪ့ လၧအဖီဘၪဝ့ၫနီၪ မွဲ အယီၩ, ဘဲၫ ၥိၪ ဘၪ ဆၧမီၩ့ဝ့ၫ လၧဆၧမၩၥံၫအလးနီၪ, ဘဲၫ ၥိၪဖိၪ အီၪလၩ့မါပံၭ လၧၦထံၬအဆီၪ့ အမ့ၬယၫ အၥိၭနီၪ, အဝ့ၫဒၪ လအၩ့ထၪ့ဘၪအနိၭ ဘဲၫနီၪအၥိၭလီၫ. 33 လၧဆၧဆၪ့လၩ့အၥၭ အဖၧၩ့နီၪ, ဆၧထုၭခွံၬ အဆၧစ့ၩရၫ့, တၭ မွဲပလၫ မိဒုၭနဲၪ အဆၨၩအဆၬနီၪ လဂၩလဲၪ, အဂဲးဘဲၫယီၩ ဆၧထုၭခွံၬ အၥၭမၧၫ့ လၧဂၪ့ခိၪချိၫ့လီၫ. 34 ၦဖၫဆွံၪလဂၩနီၪ ချဲၩ့ဆၧၫ့ စဖံလံၭတၭ စံၭဝ့ၫ, ယအၪ့စၪ့နၧၩ, မွဲ မီၪချဲၩ့ဆၧ လၧပလၫအဂဲးလဲၪ, မွဲလၧအနၫ့ဆါဒၪဝ့ၫအဂဲး, လၧၦဂူၫဂၩအဂဲးလဲၪ. 35 စဖံလံၭ အၩ့ထၪ့ အနိၭတၭ, မၩဆိၫ လၧဆၧကွ့ၭအၥၭ လစီၪ့နီၪတၭ, လီၩဘၪဝ့ၫ လၧယ့ၫၡူၬ အဆၧၥၭထိၬအပရၧၫ့လီၫ. 36 အဝ့ၫၥံၪ လ့ၩဆၧ လၧဖၧၩ့ၥၭ အဘိၩ့ဘၭတၭ, ထီၩ့လၧထံၫအီၪ လစီၪ့နီၪ, ၦဖၫဆွံၪလဂၩ စံၭဝ့ၫ, ယိခွါ, ထံၫအီၪ, ဘဲၫၥိၭ ယထီးဒိၭဘၭတံၫဇၫ့ ယၥၭ လဂ့ၩတၭ, မွဲဆၧနီၪ ပဒၩ့ထၬ ယၧၩ လမံၩ့လဲၪ. 37 စဖံလံၭ စံၭဝ့ၫ, န အ့ၪနဲၩ့ထဲၩ့ လၧနၥၭ ထၧၫ့ဖျိၪ့ယၫ တၭ, ဂ့ၩဒိၭန့ နဝ့ၫလီၫ. အဝ့ၫဒၪ ချဲၩ့ဆၧၫ့ဆၧတၭ, စံၭဝ့ၫ, ယနဲၩ လၧယ့ၫၡူၬဎရံၬနီၪ မွဲယွၩ အဖိၪခွၫ လီၫ. 38 တၭအဆၧမၪလူၬဝ့ၫ ဘဲၫၥိၭ လဲၪ့ မိအီၪပထုၬလီၫ, စဖံလံၭ ဒဲၦဖၫဆွံၪ လ့ၩလၩ့ လၧထံၫကျၩ နံၫဂၩလူၬနီၪ, အဆၧဘၭတံၫဇၫ့ အဝ့ၫဒၪလဂၩလီၫ. 39 ထီးအဝ့ၫၥံၪ ဂဲၫထဲၩ့ထၪ့ လၧထံၫကျၩတၭ, ယွၩအၥၭမုနီၪ ထုၭထၪ့ခွံၬ စဖံလံၭ တၭ, ၦဖၫဆွံၪလဂၩနီၪ, ဒၪဘၪလၧၩ့ အဝ့ၫအ့ၬ. အၥုၪ့ထိၬၥၭထိၬတၭ ထဲၩ့ထဲၩ့ဝ့ၪဒၪ လီၫ. 40 အ့ၪမွဲ စဖံလံၭနီၪ ဆၧဒၪန့ဝ့ၫ လၧအဇိတၧၭတၭ, လ့ၩခၫ့ဂၬဝ့ၫနီၪ, လီၩလၩ့လၬလၩ့ ဆၧၥၭထိၬအပရၧၫ့ လၧကိၭဒိၩ့ကိၭတဝၫ့ ထီးအထီၩ့လၧစ့စရံအၫနီၪလီၫ.

1 အ့ၪမွဲ စစီလူၫနီၪ ၥၪထၪ့ ဆၧချဲၩ့ မၩၥၭမဲၪဆၧ, ဒဲမၩၥံၫကဆါ အထံၩအဖျဲၥံၪတၭ, လ့ၩဝ့ၫ လၧၦလုဆၧအခိၪ အအီၪတၭ, 2 အၪ့ကံၩ့န့ လံၬလၧ၁ရိၬလဖၪအဂး လၧဒမၭစကၧၭအဖၧၩ့နီၪ, အ့ၪဒၪဘၪ ၦၡၩ ဘၪဆဲၫ့ လၧဖၧၩ့ၥၭယီၩ, ၦမုၪမွဲဂ့ၩ, ၦခွၫမွဲဂ့ၩ, ဘဲၫၥိၭ အမိစၧၩ့ထၬ ဒဲဂဲၫထဲၩ့ မီၩ့ဝ့ၫ လၧယရုစလံၫ့အဖၧၩ့နီၪလီၫ. 3 အဝ့ၫဒၪ လ့ၩဝ့ၫ အဘိၩ့ဘၭနီၪ ဘူၭထၪ့ လၧဒမၭစကၧၭတၭ, ဆၧဖၩ့ လၧမူၭခိၪ ယုၩ့ယဲထၪ့ ဝၬဖီၩ့ၡူၬ အဝ့ၫလီၫ. 4 တၭ လၩ့ထံၩဖါဝ့ၫ လၧဂၪ့ခိၪအလီၩ့နီၪ နါဂၧၫ့ ဆၧအလူၥီၫထၪ့ စံၭဝ့ၫ, စစီလူၫဧ့, စစီလူၫဧ့, မွဲဘၪနီၫ လၧနမၩအၧၩ့ယၧၩ လဲၪ. 5 အဝ့ၫဒၪ စံၭဝ့ၫ, ကဆါဧ့, နမွဲပလၫလဂၩလဲၪ. ကဆါ စံၭဝ့ၫ, ယမွဲ ၦလၧနမၩအၧၩ့ဝ့ၫ ယ့ၫၡူၬလဂၩနီၪလီၫ. [နထၧၫ့ဘၪ နိၪစူၩ ကၪမၬ လီၫ. 6 အဝ့ၫ ဝၭထိၬဝၭတ့ၭ ဒဲထီၫမံၫထီၫမၪတၭ စံၭဝ့ၫ, ကဆါဧ့, ယဘၪမၩ ဆၧနီၪလမံၩ့လဲၪ, ကဆါ စံၭ အဝ့ၫ] ဂဲထုၪ့တၭ လ့ၩနုၬ လၧဒိၩ့ဖၧၩ့နီၪ, မွဲနမိဘၪမၩ ဆၧနီၫလဲၪနီၪ, ဆၧမိဒုၭနဲၪနၧၩလီၫ. 7 ၦလၧအလ့ၩဖိၬအခဲၫ့လဖၪ နါဂၧၫ့ လါနၫ့ ဆၧၥီၫနီၪ လဒၪဘၪ ၦနးဂၩ, အီၪဆၧၫ့ထုၪ့ဝ့ၫ လၩ့မါပံၭလီၫ. 8 စစီလူၫ ဂဲထုၪ့ဝ့ၫ လၧဂၪ့ခိၪအလီၩ့နီၪ, ထီးအစၪ့ထၪ့ အမ့ၬတၭ, ဒၪဘၪ ၦနးဂၩအ့ၬ. ၦလ့ၩမီၩ့အစူၪ ထီၩ့လၧဒိၩ့ဒမၭစကၧၭအဖၧၩ့လီၫ. 9 လဒၪဘၪဆၧနီၪ, အီၪဝ့ၫ ၥၧၫ့ၥၫ့ ဒဲအၪ့ဆၧအီၩဆၧဆ့အ့ၬ. 10 အထံၩအဖျဲ ကိၭဝ့ၫအမံၩ့ လၧစအၫ့နနဲအၭ အီၪဝ့ၫ လၧဒိၩ့ဒမၭစကၧၭ အဖၧၩ့ လဂၩတၭ, ကဆါ လီၩဘၪဝ့ၫ လၧအဒၪ ဆၧလၧယၫလခီၫအဖၧၩ့, စအၫ့နနဲအၭဧ့, တၭ အဝ့ၫဒၪစံၭ, ယိခွါ, ကဆါဧ့, မွဲယၧၩလီၫ. 11 ကဆါ စံၭဝ့ၫ, ဂဲထုၪ့တၭ လ့ၩလၧဖၧၩ့ၥၭ ကိၭဝ့ၫအမံၩ့ လၧဆၧလီၩ့နီၪ, အၪ့ဎၬန့ ၦတၫစၧၭဖိၪ စစီလူၫ လၧစယုဒၭ အဂံၪ့ဖၧၩ့ဆံၭ. အဂဲးဘဲၫယီၩ, ယိခွါ, အဝ့ၫဒၪ ဘၩဆိၪဖၪဆၧလီၫ. 12 လၧအဒၪဘၪဆၧလၧယၫလခီၫနီၪ, ဒၪဘၪ ၦအမံၩ့ စအၫ့နနဲအၭလဂၩ ဂဲၫနုၬတၭ အီၪက့ၪ အစူၪလၧအလီၩ့ ဘဲၫၥိၭ အမိဒၪထၪ့ထဲၩ့ဆၧလီၫ. 13 စအၫ့နနဲအၭ ချဲၩ့ဆၧၫ့ဝ့ၫ, ကဆါဧ့, အဝ့ၫဒၪလဂၩ အဂဲး, ထီးဒၪ အမၩၡၪ့မၩနၭ နၡၩဆံၫ့ဎံၪလဖၪ လၧယရုစလံၫ့ ဆံၭဒိၪလဲၪနီၪ, ယနါဂၧၫ့ယူၭ လၧၦအၪဂၩယူၭ. 14 ထီးယီၩ အီၪဝ့ၫ လၧအစီၩ့အမၩ့ လၧၦလုဆၧအဒိၪၥံၪ, ဘဲၫၥိၭ အမိစၧၩ့ထၬ ကယဲ ၦလၧအကိၭထၪ့ နမံၩ့ လီၫ. 15 ကဆါ စံၭအဝ့ၫ, လ့ၩဘီၪ, အဂဲးဘဲၫယီၩ အဝ့ၫနီၪမွဲ ဆၧရွံန့စူၪဝဲၩ လၧယဂး ဘဲၫၥိၭ အမိဆိၬယမံၩ့ လၧၦဆၨၩလဖၪ, ဒဲစဎွၩၥံၪ, ဒဲၦအံၫစရ့လၭဖိၪၥံၪ အမ့ၬယၫလီၫ. 16 အဂဲးဘဲၫယီၩ မွဲအမိဘၪထိးဆၧ လၧယမံၩ့အကၠီၩ့ ဆံၭအၪဆံၭအၪလဲၪ နီၪ, ယမိဒုၭနဲၪဝ့ၫ လီၫ. 17 စအၫ့နနဲအၭ စဲၪ့ထၪ့တၭ, လ့ၩနုၬဝ့ၫ လၧဂံၪ့ဖၧၩ့ အီၪက့ၪအစူၪ လၧအလီၩ့စံၭဝ့ၫ, ထၧၫ့ဖုဝဲ စစီလူၫဧ့, ကဆါ လၧအအီၪဖျီၪထၪ့ လၧနမ့ၬယၫ လၧနဂဲၫ လၧဖၧၩ့ၥၭ အဘိၩ့ဘၭ ယ့ၫၡူၬလဂၩနီၪ, အၪ့မၧၫ့ ယဂဲၫလၧနအီၪ ဘဲၫၥိၭ နမိဒၪထၪ့ထဲၩ့ဆၧ, ဒဲလၧၫ့ထၪ့ဎွ့ၩထၪ့ လၧၥၭမုဆံၫ့ဎံၪ လီၫ. 18 ဆၧလၩ့ထ့ၬခွံၬ လၧအမ့ၬၥၪ ချဲၫ့မၬ ဘဲၫ ယၪအဘံၪ့အၥိၭနီၪ, မွဲအဒၪထၪ့ထဲၩ့ဆၧ, ဂဲထုၪ့တၭ လ့ၩဒိၭဘၭတံၫဇၫ့အၥၭလီၫ. 19 အဝ့ၫ အၪ့ဆၧအီၩဆၧတၭ, အဂဲးအဘၭဆီၪ့ထၪ့ထဲၩ့ဝ့ၫလီၫ. စစီလူၫ အီၪအနံၩအၥၫ့ လနၩ့နၩ့ လၧအထံၩအဖျဲၥံၪအၥိၭ လၧဒိၩ့ဒမၭစကၧၭ အဖၧၩ့လီၫ. 20 အဝ့ၫဒၪ လီၩလၩ့လၬလၩ့ဆၧ ချဲၫ့မၬ လၧ၁ရိၬလဖၪအဖၧၩ့ လၧဎရံၬနီၪ မွဲယွၩ အဖိၪခွၫလီၫ. 21 ကယဲ ၦလၧအနါဂၧၫ့ဝ့ၫလဖၪနီၪ ထီၫမံၫထီၫမၪ အၥၭ, စံၭဝ့ၫ, ၦလဂၩယီၩ မွဲၦလၧအမၩဂၭဂီၩ့ ၦၡၩ လၧအကိၭထၪ့ ဆၧအမံၩ့ယီၩ လၧယရုစလံၫ့အဖၧၩ့, ဒဲဂဲၫထီးယီၩ ဘဲၫၥိၭ အမိစၧၩ့ထၬ အဝ့ၫၥံၪ, ဒဲထဲၩ့မီၩ့ဝ့ၫ လၧၦလုဆၧအဒိၪလဖၪအအီၪနီၪ, မွဲအ့ၬဧၪ. 22 စစီလူၫ အဂဲးအဘၭဆီၪ့ထၪ့လခီၫတၭ, ချဲၩ့နၧၩ့ ၦယုဒၫဖိၪၥံၪ အီၪလၧဒိၩ့ဒမၭစကၧၭအဖၧၩ့, ဒဲဒုၭနဲၪဝ့ၫ လၧအယီၩမွဲ ဎရံၬနီၪလီၫ. 23 ထီးအၪနံၩအၪၥၫ့ ဎွ့ၩထၪ့နီၪ, ၦယုဒၫဖိၪလဖၪ ဘဲၫၥိၭ အမိမၩၥံၫ အဝ့ၫဒၪလဂၩ တၭ, ကိၪ့ထၪ့ဖၭလၩ့ဆၧလီၫ. 24 တၭ အဝ့ၫၥံၪ အဆၧကိၪ့ထၪ့ဖၭလၩ့နီၪ စစီလူၫ ၥ့ၪယၫဝ့ၫလီၫ. ဘဲၫ အဝ့ၫၥံၪ မိမၩၥံၫဝ့ၫ အၥိၭနီၪ, ခိၭဆၧ လၧတရၫ့ထံၭ ၥံၫ့ၥံၫ့နံၩ ၥၫ့ၥၫ့နၩ လီၫ. 25 အထံၩအဖျဲၥံၪ မၩန့ဝ့ၫ လၧမုနၩလခီၫတၭ, အီၪက့ၪလၩ့ဝ့ၫ လၧဒၩ့ဖၧၩ့တၭ, ဆဲၩလၩ့ခွံၬဝ့ၫ လၧဒိၩ့ခိၪဒၧၩ့ အဖိးနီၪလီၫ. 26 ထီးစစီလူၫ ထဲၩ့ထီၩ့ထဲၩ့ယူၭ လၧယရုစလံၫ့နီၪ မိနုၬဖံၭၥိၭလိၬဘၪအၥၭ လၧဆၧအထံၩအဖျဲၥံၪတၭ, အဝ့ၫၥံၪ ၥၭမဲၪဝ့ၫ ကိၭဂၩဒ့ၭတၭ, မွဲအကဲၪထၪ့ယူၭ အထံၩအဖျဲနီၪ နဲၩဝ့ၫအ့ၬ. 27 စဘၫနဘၭ ကိၭန့ၥိၫ့ဝ့ၫ လၧၦဆၧအၪ့မၧၫ့ဖိၪၥံၪ အအီၪတၭ, လီၩဘၪ အဝ့ၫၥံၪ လၧအဝ့ၫလဂၩ ဒၪဘၪကဆါနီၪ လၧဖၧၩ့ၥၭ အဂဲးအကၠီၪ့ ဒဲကဆါ ချဲၩ့ဒုၪ့ဝ့ၫ, ဒဲလၧအလီၩလၩ့လၬလၩ့ဆၧ လၧယ့ၫၡူၬဎရံၬ အမံၩ့အကၠီၩ့ လၧအၥၭဒူၩ လၧဒမၭစကၧၭ အဖၧၩ့နီၪလီၫ. 28 တၭ အဝ့ၫဒၪ အီၪလၧအဝ့ၫၥံၪအၥိၭ နုၬထၪ့စဲၪ့လၩ့ လၧယရုစလံၫ့, 29 လီၩလၩ့လၬလၩ့ဆၧ လၧအၥၭဒူၩ လၧကဆါယ့ၫၡူၬ အမံၩ့တၭ, ဂဲးလိၬတ့ၭလိၬအၥၭ လၧၦဂြံစၭၥံၪနီၪ, အဝ့ၫၥံၪ ကျ့ၭစၨၭမၩၥံၫ အဝ့ၫဒၪလီၫ. 30 အထၧၫ့ဖုဝဲၥံၪ ထီးအၥ့ၪယၫဝ့ၫတၭ, ၥိၫ့လၩ့ဝ့ၫ လၧစ့ၭစရံအၫတၭ, အၪ့မၧၫ့ အလ့ၩဆၧ လၧတၫစၧၭလီၫ. 31 ထီးနီၪလဖၧၫ့ ဆၧအီၪကီၪ့ၥံၪ လၧခးယုဒၫ, ဒဲဂၫလလံၫ, ဒဲစမ့ရအၫ ထၧၫ့ခးယၫနီၪ အီၪၡူၪအီၪမုၬ, ဒဲထၪ့ဝ့ၫထီၫဝ့ၫတၭ, လ့ၩဝ့ၫ လၧဆၧၥၭမဲၪယွၩ အဖၧၩ့, ဒဲလၧဆၧမၩမုၬထၪ့ထဲၩ့ဝ့ၫ လၧၥၭမုဆံၫ့ဎံၪအဖၧၩ့ တၭ, အၪထၪ့ဂီထၪ့ဝ့ၫ လီၫ. 32 တၭ ဆၧမၩအၥၭ လၧစပံတၧၫ လ့ၩစဲၪ့ဝံၩ့ဝၩ့ ဎံၩ့ဎံၩ့လ့ၬ အဘိၩ့ဘၭနီၪ, လ့ၩလၩ့ဝ့ၫ လၧၦဆံၫ့ဎံၪ အီၪဝ့ၫ လၧလံၭဒၫအဖၧၩ့လဖၪအအီၪလီၫ. 33 ထီးနီၪဒၪဘၪ ၦလၧအၥံၫလခီၫဖၩ လၧအအီၪယူၭ လၧအလးမံၫခိၪ ဎိၭနံၪ့, အမံၩ့မွဲ စအံၫနံအၭလဂၩ, 34 စပံတၧၫ စံၭအဝ့ၫဒၪ စအံၫနံအၭဧ့, ယ့ၫၡူၬဎရံၬ မၩဘျၪထဲၩ့နၧၩ တၭ, ဂဲထုၪ့ ဒၩလၩ့ နလးမံၫဘီၪ. အဝ့ၫဒၪ ဂဲထုၪ့ဝ့ၫ ချဲၩ့မၬလီၫ. 35 ကယဲ ၦလၧအအီၪဝ့ၫ လၧလံၭဒၫ ဒဲစၫရၧၫ့ အဖၧၩ့လဖၪ ဒၪဘၪဝ့ၫတၭ, ကၠၪစိၩအၥၭ လၧကဆါအအီၪ လီၫ. 36 တၭ အထံၩအဖျဲအမံၩ့ နးတၫဘၥၫ အီၪဝ့ၫ လၧယီၭပၫအဖၧၩ့ လဂၩ, ၦစံၭဆၧ လၧတၫဘၥၫနီၪ, ဘဲၫၦစံၭဆၧအၥိၭ, ဒီၫကၭ, ၦမုၪနီၪ လၧၫ့ထၪ့ဎွ့ၩထၪ့ လၧဆၧမၩ အဂ့ၩ, ဒဲဆၧဖ့ၪလၫ့ယၫ့ၥၭ ဆၧလၧအမၩဝ့ၫ လီၫ. 37 လၧမုနံၩလဖၪနီၪ ဆၧမၩအၥၭ လၧအဘၪစူၭဘၪဆၫတၭ ၥံၫဝ့ၫလီၫ. ၦၡၩ ၥူၫဝၭခွံၬဝ့ၫတၭ အီၪက့ၪထၪ့ဝ့ၫ လၧဒူၭထၪ့ထီၫ လဆၫ့အဖၧၩ့လီၫ. 38 လံၭဒၫ အီၪဘူၭ လၧယီၭပၫတၭ အထံၩအဖျဲၥံၪ နါဂၧၫ့ လၧစပံတၧၫ အီၪထီးနီၪ, အၪ့မၧၫ့ ၦနံၫဂၩ လ့ၩအၪ့ကံၩ့အၪ့ယၫ အဝ့ၫဒၪ ဘဲၫၥိၭ အမိဂဲၫလၧအအီၪ ထီးၥုၭနံၩၥုၭၥၫ့ လဂ့ၩ. 39 စပံတၧၫ ဂဲထုၪ့တၭ, လ့ၩဖိၬ အဝ့ၫၥံၪ အခဲၫ့လီၫ. ဂဲၫထီၩ့ဝ့ၫတၭ, ၦၥိၫ့နူၬဝ့ၫ လၧဒူၭထၪ့ထီၫ လဆၫ့အဖၧၩ့ နီၪ, ၦမုၪမဲၫၥံၪ ဒုၭနဲၪ ဆၧကီၩ့ဆၧၥိၭ လၧနးဒီၫကၭ မၩလၧအအီၪဒံၭ အဘိၩ့ဘၭနီၪ ဂၪ့ထၪ့ဝ့ၫ ဒဲအီၪဆၧၫ့ထုၪ့ လၧအနဲၩထံၭ ထီးအလူၬလီၫ. 40 စပံတၧၫ ဒုၭစဲၪ့ထၪ့ခွံၬ အဝ့ၫၥံၪ ထီးအလူၬ လၧခီၫ့တၭ, ထွံၩလၩ့အခၪ့ ဒဲဘၩဆိၪဖၪဆၧတၭ, ကၠၪစိၩအၥၭ လၧအစွၪ အအီၪတၭ, စံၭဝ့ၫ, နးတၫဘၥၫဧ့, ဂဲထုၪ့ဆံၭ. အဝ့ၫဒၪ စၪ့ထၪ့ အမ့ၬၥၪတၭ, ဒၪဘၪ စပံတၧၫနီၪ ဂဲထုၪ့ဆၧၫ့နၩ့ဝ့ၫလီၫ. 41 စပံတၧၫ ယူၬစိၩ အစူၪ ဘိၭဂဲထုၪ့အဝ့ၫဒၪ တၭ, ကိၭထဲၩ့ ၦဆံၫ့ဎံၪၥံၪ ဒဲၦမုၪမဲၫၥံၪတၭ, အဝ့ၫဒၪ မၧၫ့ထၪ့ထဲၩ့နီၪ ဖ့ၪလၫ့ထဲၩ့ လၧအဝ့ၫၥံၪ အစူၪဖၧၩ့လီၫ. 42 ဆၧမၩအၥၭနီၪ ၦၥ့ၪယၫဝ့ၫ လၧယီၭပၫ အဒိၩ့ဖၧၩ့ ထၧၫ့ဒိၩ့ယၫတၭ, ၦနဲၩ့ထဲၩ့ ကဆါနီၪ အၪဂၩ လီၫ. 43 ဆၧမၩအၥၭ လၧအအီၪလၧၦမၩဆၧဖံၭ စစဲမၧၫ့လဂၩအၥိၭ လၧယီၭပၫ အဖၧၩ့ အၪနံၩလီၫ.

မၩဆၧ Acts 10

1 ၦၥုၭဖိၪလယၩအခိၪ, အမံၩ့မွဲ စကနံလအၧၭလဂၩ ဘၪဆဲၫ့ လၧၦၥုၭဖိၪလဒီၪ့ ကိၭဝ့ၫအမံၩ့ လၧအံတလံၫ အီၪဝ့ၫ လၧစ့ၭစရံအၫအဖၧၩ့လီၫ. 2 အဝ့ၫနီၪ ဒဲအဂံၪ့ဖိၪ ထီးအလူၬမွဲ ၦလၧအယူၭယၪ့ ဒဲၥၭမဲၪယွၩ ဖ့ၪလၫ့ယၫ့ၥၭဆၧ အၪမၬ လၧၦခမျၧး ဒဲအၪ့ကံၩ့အၪ့ယၫ ယွၩ ထံၪဎးလီၫ. 3 အဝ့ၫဒၪနီၪ ဒၪဘၪဆၧလၧယၫလခီၫ ဖျီၪဝ့ၫ ဂ့ၩဘၪစဲၪတၭ, လၧခွံၫနၩရံၩ ကၪယူၭနီၪ, ဒၪဘၪဝ့ၫ လၧယွၩအၥီၫ့လဂၩ ဂဲၫနုၬ လၧအအီၪ တၭ, စံၭအဝ့ၫ, စကနံလအၧၭဧ့, 4 တၭ ယိအၥီၫ့ လၩ့ထံးလၩ့ဆ့ၭ, ၥၭမဲၪၥၭဖျဲၩ့ဝ့ၫနီၪ, စံၭဝ့ၫ, ကဆါဧ့, မွဲဆၧနီၫလဲၪ. တၭ အဝ့ၫဒၪ စံၭဝ့ၫ, နဆၧဘၩဆိၪဖၪ ဒဲနဆၧဖ့ၪလၫ့ယၫ့ၥၭဆၧနီၪ, ထၪ့ဘၭယူၭ လၧယွၩ အမ့ၬယၫ လၧဆၧနၪ့ထၪ့ထဲၩ့အဂဲး ယူၭ, 5 ဘိၩ့နဲၪ့ယီၩ အၪ့မၧၫ့ ၦလ့ၩ လၧယီၭပၫအဖၧၩ့တၭ, ကိၭန့ စစဲမၧၫ့ ကိၭဝ့ၫအမံၩ့အၥၫ့ လၧစပံတၧၫ နီၪဆံၭ. 6 အဝ့ၫဒၪ အီၪ ၦမွံၩ လၧၦမၩဆၧဖံၭ စစဲမၧၫ့ အဂံၪ့ဖၧၩ့, လၧအအီၪလၧမၫဆမံၭနဲၩ့လီၫ. [နဘၪမၩ ဘဲၫၥ့ၪလဲၪ ဘဲၫၥ့ၪလဲၪနီၪ အဝ့ၫဒၪ မိလီၩဘၪနၧၩ လီၫ.] 7 ထီးအၥီၫ့ လၧအချဲၩ့လိၬအၥၭ လၧစကနံလအၧၭလဂၩနီၪ စဲၪ့ထၪ့တၭ, အဝ့ၫဒၪ ကိၭန့ အၡၩဂံၪ့ဖိၪ နံၫဂၩ ဒဲၥုၭဖိၪ လၧအမၩအဆၧထံၪဎး လၧအယူၭယၪ့ ယွၩ လဂၩ, 8 လီၩဘၪ အဝ့ၫၥံၪ လၧဆၧထီးအလူၬနီၪ အဂဲးအကၠီၪ့တၭ, အၪ့မၧၫ့ အလ့ၩ လၧယီၭပၫအဖၧၩ့လီၫ. 9 ကဲဂီၩလနံၩနီၪ, ထီးအဝ့ၫၥံၪ လ့ၩဆၧ လၩ့ဘူၭ လၧဒိၩ့နီၪ, လၧအဘူၭထၪ့ ဎူၫနၩရံၩယူၭ, စပံတၧၫနီၪ ဘဲၫၥိၭ အမိဘၩဆိၪဖၪဆၧတၭ, လ့ၩထၪ့ဝ့ၫ လၧဂံၪ့ခိၪ လီၫ. 10 ဆၧၥၭဝံအၥၭနီၪ ဆၧမိအၪ့ဘၪအၥၭဆ့လီၫ. ၦတဲၩ့ဝဲၩဆၧ အဘိၩ့ဘၭနီၪ အဝ့ၫဒၪ လၩ့ဘၪဝ့ၫ လၧဆၧဒၪ ဆၧလၧယၫလခီၫအဖၧၩ့, 11 ဒၪဘၪဝ့ၫ လၧမူၭခိၪဝဲထၪ့အၥၭ နီၪ, ဆၧဖၧၩ့ မၩအၥၭ ဘဲၫ ဖၬဘဲၩ့ဖၭဒိၪ အၥိၭ စၧၩ့ထၬအၥၭ လၧအနိၪ့လံနိၪ့ လဘံၪ့ဆဲၩလၩ့အၥၭ လၧအအီၪ ထီၩ့လၩ့လၧဂၪ့ခိၪလီၫ. 12 ကယဲ ဆၧဖိၪဆၧဎါ အီၪလၧအခၪ့လံခီၫ ဒဲဆၧအစွၩၥ့ၪ လၧဂၪ့ခိၪချိၫ့ယီၩ, ဒဲထိၪၥံၪလံၪၥံၪ လၧဆၧဖိၭဖၫ့လဖၪနီၪ အီၪဝ့ၫလၧအဖၧၩ့လီၫ. 13 ဆၧအလူ လီၩဘၪဝ့ၫ စပံတၧၫဧ့, ဂဲထုၪ့, မၩၥံၫ, အၪ့ဘီၪ. 14 စပံတၧၫ စံၭဝ့ၫ, မွဲလၩလါအ့ၬ, ကဆါဧ့; အဂဲးဘဲၫယီၩ ယအၪ့ဆၧ လဆံၫ့ဘၪနီၪ မွဲဂ့ၩ, ဒဲဆၧၥၭလိၪနီၪ မွဲဂ့ၩ နးဆိၭအ့ၬ, 15 ဆၧအလူနီၪ စံၭဒီၭ အဝ့ၫ နံၫဘျၩ့လဘျၩ့ ဆၧလၧယွၩမၩဆံၫ့ထၪ့နီၪ, ထီးအီၪက့ၪအဝ့ၫ လၧဆၧလဆံၫ့ဘၪနီၪ လဂ့ၩ. 16 ဆၧမၩအၥၭဘဲၫနီၪ ၥၧၫ့ဖၧၫ့ ဂီၩ့တၭ, ဆၧဖၧၩ့နီၪ ဘၪ ဆၧထုၭထၪ့ထဲၩ့ဝ့ၫ လၧမူၭခိၪလီၫ. 17 ဆၧဒၪ ဆၧလၧယၫလခီၫလၧအဒၪဘၪဝ့ၫမွဲ အမၩအၥၭ ဘဲၫၥ့ၪလဲၪနီၪ, စပံတၧၫအၥၭ ဂံၩ့ဂၩ့ အဘိၩ့ဘၭ နီၪ, ယိခွါ, ၦၡၩ လၧစကနံလအၧၭ အၪ့မၧၫ့ဝ့ၫလဖၪ အၪ့ဎၬ စစဲမၧၫ့အဂံၪ့ တၭ, ဆၧၫ့ထုၪ့ဝ့ၫ လၧတရၫ့ထံၭ, 18 ကိၭထၪ့တၭ, အၪ့စၪ့ဝ့ၫ, စစဲမၧၫ့ ကိၭဝ့ၫအမံၩ့အၥၫ့ လၧစပံတၧၫနီၪ, မွဲအအီၪ ၦမွံၩ ထီးယီၩဧၪ. 19 ဆၧလၧအဒၪဘၪဝ့ၫ လၧယၫလခီၫနီၪ, စပံတၧၫ ဆီၫ့မီၪ့ အဂဲးအကၠီၪ့ ထံၫထံၫဆၭဆၭ အဘိၩ့အဘၭနီၪတၭ, ၥၭမုနီၪ လီၩဘၪ အဝ့ၫ; ယိခွါ, ၦၡၩ အၪ့ဎၬ နၧၩ လီၫ. 20 အ့ၪမွဲ ဂဲထုၪ့စဲၪ့လၩ့ ဘီၪ; နၥၭ ထီးဂံၩ့ဂၩ့ လဂ့ၩ; လ့ၩလၧအၥိၭဘီၪ; အဂဲးဘဲၫယီၩ ယအၪ့မၧၫ့ အဝ့ၫၥံၪလီၫ. 21 စပံတၧၫ စဲၪ့လၩ့ လၧၦၡၩလဖၪနီၪ အအီၪတၭ, စံၭဝ့ၫ, ယိခွါ, ၦလၧနၥံၪ အၪ့ဎၬဝ့ၫလဂၩနီၪ, မွဲယၧၩလီၫ. မွဲနၥံၪ ဂဲၫလၧဆၧနီၪအဂဲးလဲၪ. 22 အဝ့ၫၥံၪ စံၭဝ့ၫ, ၦအတီၩ လၧအၥၭမဲၪယွၩ, လၧၦယုဒၫဖိၪ ထိးအၥၭ လၧအဂး ထၧၫ့ဆၨၩယၫ, ၦၥုၭဖိၪလယၩအခိၪ စကနံလအၧၭ လဂၩနီၪ, ယွၩအၥီၫ့ဆံၫ့ဎံၪလဂၩ ၥီၪ့ထဲၩ့အဝ့ၫ ဘဲၫၥိၭ အမိကိၭနၧၩ လၧအဂံၪ့, ဒဲနါဂၧၫ့ ဆၧချဲၩ့လဖၪ လၧနၧၩလီၫ. 23 မၩအၥၭဘဲၫနီၪတၭ, အဝ့ၫဒၪ ကိၭနုၬ ၦၡၩၥံၪနီၪတၭ, ထိးဆၧၫ့ဝ့ၫဒၪလီၫ. ကဲဂီၩလနံၩနီၪ စပံတၧၫ ထဲၩ့ဎုၬ လၧအဝ့ၫၥံၪအၥိၭတၭ, အထၧၫ့ဖုဝဲ လၧယီၭပၫအဖၧၩ့ လနၩ့နၩ့ လ့ၩဖိၬဝ့ၫအခဲၫ့လီၫ. 24 ကဲဂီၩလနံၩဒီၭ နီၪ, လ့ၩနုၬဝ့ၫ လၧစ့ၭစရံအၫ အဖၧၩ့တၭ, စကနံလအၧၭ ကိၭကီၪ့ယူၭ အဘူၭအထံး ဒဲအထံၩအၥိၭယူၭ တၭ, ယိလါ ၦၡၩၥံၪအဖၧၩ့ၥၭလီၫ. 25 ဆၧမၩအၥၭ လၧစပံတၧၫ လ့ၩနုၬဝ့ၫ အဘိၩ့ဘၭနီၪ, စကနံလအၧၭ ဂဲၫ အၪ့ဂၬ အဝ့ၫတၭ, ထွံၩလၩ့ လၧအခၪ့ထံၭနီၪ ဘၩဆၧ လီၫ. 26 စပံတၧၫ ဘိၭဂဲထုၪ့အဝ့ၫတၭ, စံၭဝ့ၫဒၪ, ဆၧၫ့ထုၪ့ဘီၪ; ယဝ့ၫဒၪယီၩ ယမွဲၦၡၩဆ့လီၫ. 27 ချဲၩ့လိၬအၥၭ အဘိၩ့ဘၭနီၪ လ့ၩနုၬဝ့ၫတၭ, ဒၪဘၪ ၦၡၩ အီၪကိၩ့အီၪကီၪ့ဝ့ၫ အၪဂၩလီၫ. 28 အဝ့ၫဒၪ စံၭအဝ့ၫၥံၪ, နၥံၪ ၥ့ၪယၫ လၧၦယုဒၫဖိၪ ဖံၭၥိၭလိၬအၥၭ လၧၦဆၨၩဂူၫဂၩ မွဲဂ့ၩ, လ့ၩနုၬလၧအအီၪမွဲဂ့ၩ, မွဲလဂ့ၩလဘၪဘၪ လီၫ. မွဲလါနၫ့ ယွၩဒုၭနဲၪယၧၩ လၧယကြၨၭကိၭ ၦၡၩ လၧဆၧလဆံၫ့ဘၪမွဲဂ့ၩ, ဆၧၥၭလိၪမွဲဂ့ၩနီၪ, နးဂၩအ့ၬ. 29 မၩအၥၭဘဲၫနီၪတၭ, လၧနၥံၪကိၭယၧၩနီၪ ယလၥုၭနံၩၥုၭၥၫ့ဘၪတၭ, ယဂဲၫလီၫ. မၩအၥၭဘဲၫနီၪတၭ, ယမိအၪ့စၪ့ဆၧလမံၩ့, လၧနၥံၪကိၭန့ ယၧၩယီၩ မွဲလၧဆၧနီၪအဂဲး လမံၩ့လဲၪ. 30 စကနံလအၧၭ စံၭဝ့ၫ, လၧအဖီၩ့ခွံၬဝ့ၫ လံၥၫ့နီၪ, ယ ဒုၪဆၧအၪ့ဆၧအီၩ ထီၩ့လၩ့လၧနၩရံၩယီၩ; ဒဲလၧခွံၫနၩရံၩအဖၧၩ့နီၪ, ယဘၩဆိၪဖၪဆၧ လၧယဂံၪ့ဖၧၩ့တၭ, ယိခွါ, ၦၡၩ အီၪလၧအကီၩ့အၥိၭ ယုၩ့ယဲ အီၪဆၧၫ့ထုၪ့ လၧယမ့ၬယၫလဂၩ လီၫ. 31 တၭ စံၭဝ့ၫ, စကနံလအၧၭ ဧ့, နဘၩဆိၪဖၪဆၧနီၪ ဆၧနါဂၧၫ့ယူၭ, နဖ့ၪလၫ့ယၫ့ၥၭဆၧနီၪ, ဆၧနၪ့ထၪ့ထဲၩ့ယူၭ လၧယွၩ အမ့ၬယၫယူၭ. 32 မၩအၥၭဘဲၫနီၪတၭ, အၪ့မၧၫ့ ၦၡၩ လ့ၩလၧယီၭပၫတၭ, ကိၭန့ စစဲမၧၫ့ ကိၭဝ့ၫအမံၩ့အၥၫ့ လၧစပံတၧၫနီၪဆံၭ. အဝ့ၫနီၪ အီၪၦမွံၩ လၧၦမၩဆၧဖံၭ စစဲမၧၫ့ အဂံၪ့ဖၧၩ့ လၧမၫဆမံၭအနဲၩ့လီၫ. ထီးအဝ့ၪဒၪ အ့ၪဂဲၫထီၩ့နီၪ မိလီၩဘၪဆၧ လၧနၧၩလီၫ. 33 မၩအၥၭဘဲၫနီၪတၭ, ယအၪ့မၧၫ့ ၦလ့ၩလၧနအီၪ ချဲၫ့ချံၭတၭ, နဂဲၫထီၩ့နဝ့ၫမွဲ ဆၧဂ့ၩမၬလီၫ. အခိးမွဲဘဲၫနီၪတၭ, ဘိၩ့နဲၪ့ယီၩ ဘဲၫၥိၭ ပမိခိၭနၪ ကယဲ ဆၧလၧယွၩမၪလူၬနၧၩ ထီးအလူၬနီၪ, ပအီၪဝဲၩယူၭ ပဝ့ၫ လၧယွၩ အမ့ၬယၫ ကိၭဂၩဒ့ၭလီၫ. 34 စပံတၧၫ အၩ့ထၪ့အနိၭတၭ, စံၭဝ့ၫ, ယဒၪဘၪယူၭ လၩ့ထံးလၩ့ဆ့ၭ လၧယွၩ ယိ ဒိၪဆံၭအၪၡၩ ၦမ့ၬ အ့ၬ, 35 မွဲအထိးဆၧၫ့ ၦလၧအၥၭမဲၪဝ့ၫ, ဒဲမၩဆၧတီၩနီၪ လၧၦကိၭဆၨၩဒ့ၭ အကျၩလီၫ. 36 ဆၧလီၩလၩ့လၬလၩ့ ဆၧဘၪလိၬအိၭလိၬ လၧယ့ၫၡူၬဎရံၬ နီၪ, (အဝ့ၫနီၪမွဲ ဆၧထီးအလူၬ အကဆါ,) မွဲဆၧအလူအထၫ လၧအဖ့ၪယူ ၦအံၫစရ့လၭဖိၪနီၪ, နၥံၪၥ့ၪယၫ တၭ, 37 မွဲဆၧလၧစယီဟၫ့ လီၩလၩ့ ဆၧဒိၭဘၭတံၫဇၫ့နီၪ အလးခဲၫ့တၭ, အလူနီၪ ဆၧလီၩလၩ့ဆိၫဝ့ၫ လၧခးဂၫလလံၫ ဖိးလၧခးယုဒၫ ထၧၫ့ခးယၫနီၪလီၫ. 38 ယွၩ ဂုၪ ၦနၭဇရ့ၭဖိၪ ယ့ၫၡူၬ လၧၥၭမုဆံၫ့ဎံၪ ဒဲဆၧစီၩ့ဆၧမၩ့ လီၫ. အဝ့ၫနီၪ လ့ၩဝံၩ့ဝၩ့ မၩဂ့ၩဆၧ, ဒဲမၩဘျၪထဲၩ့ ကယဲ ၦလၧမုၪခီၩလဲး မၩအၧၩ့မၩနၭဝ့ၫလဖၪ တၭ, အဂဲးဘဲၫယီၩ ယွၩအီၪလၧအၥိၭ လီၫ. 39 ကယဲအမၩဆၧ လၧယရုစလံၫ့အဖၧၩ့, ဒဲလၧၦယုဒၫဖိၪၥံၪအခးဖၧၩ့ နီၪ, ပဝ့ၫဒၪယီၩ ပမွဲၦထိးအၥၭ လီၫ. အဝ့ၫနီၪလဂၩ ၦၡၩစဲၩထၬဝ့ၫ လၧထုၪ့စူၪယၫအလီၩ့, မၩၥံၫဝ့ၫတၭ, 40 ထီးအဘၪ ၥၧၫ့နံၩလနံၩနီၪ, ယွၩဒုၭဂဲထုၪ့ထဲၩ့ဝ့ၫ တၭ, ဒုၭနဲၪဖျီၪ အဝ့ၫဒၪတၭ, 41 လမွဲဘၪ လၧၦထီးအလူၬ အမ့ၬယၫ, မွဲလၧၦထိးအၥၭ, ၦလၧယွၩရွံန့ အီၪက့ၪဝဲၩဝ့ၫ, ပဝ့ၫဒၪယီၩ ပအၪ့ဎုၬအီၩဎုၬဆၧ လၧအၥိၭ လၧအဂဲထုၪ့ထဲၩ့ လၧဆၧၥံၫအလးခဲၫ့လီၫ. 42 တၭ အဝ့ၫဒၪ မၪလူၬပၧၩ ဘဲၫၥိၭ ပမိလီၩလၩ့လၬလၩ့ဆၧ လၧၦခမျၧးနီၪ, ဒဲထိးပၥၭ လၧအဝ့ၫနီၪ မွဲၦလၧယွၩ အီၪက့ၪလၩ့လၧအမိစ့ၩရၫ့ ၦအမၧၫ့, ဒဲၦၥံၫလဖၪနီၪလီၫ. 43 မီၪၥံၪ ထီးအလူၬ ထိးအၥၭ လၧၦလဂၩနီၪ အဂဲးအကၠီၪ့ လၧကယဲ ၦလၧအနဲၩထဲၩ့ဝ့ၫလဖၪနီၪ ဆၧဒဲၩဘၭ ဖီၩ့ဖျ့ၭဝ့ၫ လၧအမံၩ့အကၠီၩ့လီၫ. ၦဆၨၩအဂူၫဂၩလဖၪ ဒိၭန့ ၥၭမုဆံၫ့ဎံၪ. 44 စပံတၧၫ ချဲၩ့ဆၧ အဘိၩ့ဘၭနီၪ, ၥၭမုဆံၫ့ဎံၪ ဂဲၫလၩ့ လၧကယဲ ၦလၧအနါဂၧၫ့ ဆၧချဲၩ့နီၪ အလီၩ့လီၫ. 45 တၭ ၦကူၭတရံၭဖိၪ လၧအနဲၩဆၧ ဂဲၫဖိၬ စပံတၧၫအခဲၫ့လဖၪ ထီၫမံၫထီၫမၪဝ့ၫ လၧၥၭမုဆံၫ့ဎံၪဘၪ ဆၧလူၫလၩ့ဂါလၩ့အၥၭ လၧၦအဆၨၩလဖၪအလီၩ့နီၪ အကၠီၩ့ လီၫ. 46 အဂဲးဘဲၫယီၩ မွဲအနါဂၧၫ့ ၦၡၩနီၪ ချဲၩ့ဆၧ လၧၦဆၨၩလဖၪ အလၨ, ဒဲစံၭထၪ့အၪ့အူၭယွၩလီၫ. 47 ထီးနီၪလဖၧၫ့, စပံတၧၫ ချဲၩ့ဆၧၫ့ဆၧ, ၦလၧအဒိၭန့ ၥၭမုဆံၫ့ဎံၪလဖၪယီၩ, ဘဲၫ ပဝ့ၫဒၪအၥိၭ ဘဲၫၥိၭအထီး ဒိၭဘၭတံၫဇၫ့ဘၪအၥၭလဂ့ၩနီၪ, ၦပဒၩ့ထၬထံၫ မိၥ့ၪ လဂၩဂၩဆ့ဧၪ. 48 တၭမၪလူၬဝ့ၫ ဘဲၫၥိၭ အဝ့ၫၥံၪ မိဒိၭဘၭတံၫဇၫ့အၥၭ လၧကဆါအမံၩ့လီၫ. ထီးနီၪလဖၧၫ့, အဝ့ၫၥံၪ အၪ့ကံၩ့အၪ့ယၫဝ့ၫ ဘဲၫၥိၭ အမိအီၪ အနံၩအၥၫ့လနၩ့နၩ့လီၫ.

1 တၭ ၦဆၧအၪ့မၧၫ့ဖိၪလဖၪ, ဒဲၦထၧၫ့ဖုဝဲၥံၪ အီၪလၧခးယုဒၫအဖၧၩ့လဖၪနီၪ, နါဂၧၫ့ဝ့ၫ လၧၦဆၨၩၥံၪ ဒိၭန့ ယွၩအလူအထၫလီၫ. 2 တၭ ထီးစပံတၧၫ ထဲၩ့ထၪ့ဝ့ၫ လၧယရုစလံၫ့နီၪ, ၦဒိၭဆၧကူၭတရံၭလဖၪ ဂဲးလိၬတ့ၭလိၬအၥၭ လၧအဝ့ၫဒၪ, 3 စံၭဝ့ၫ; နဝ့ၫဒၪယီၩ နလ့ၩနုၬ လၧၦလဒိၭဘၪ ဆၧကူၭတရံၭၥံၪ အအီၪနီၪ နအၪ့ဎုၬမၬဆၧ လၧအဝ့ၫၥံၪနီၪကၨ. 4 အ့ၪမွဲ စပံတၧၫလီၩဘၪ အဝ့ၫၥံၪလမံၩ့ဘၪလမံၩ့လမံၩ့ဘၪလမံၩ့တၭ, စံၭဝ့ၫ, 5 ယဝ့ၫဒၪယီၩ ယအီၪလၧဒိၩ့ ယီၭပၫအဖၧၩ့နီၪ ယဘၩဆိၪဖၪဆၧ တၭ, လၧယဒၪဆၧ လၧယၫအဖၧၩ့နီၪ, ယဒၪဘၪဆၧမၩအၥၭ ဘဲၫဖၬဘဲၩ့ဖၭဒိၪအၥိၭ လၧအနိၪ့ လံနိၪ့ဆဲၩလၩ့အၥၭ လၧမူၭခိၪတၭ, ထီၩ့လၩ့လၧယအီၪလီၫ. 6 ယယိဆီၫ့မီၪ့ဆၧ လၩ့ထံးလၩ့ဆ့ၭ တၭ, ယဒၪ ဆၧအီၪလၧအခၪ့လံခီၫ, လၧဂၪ့ခိၪချိၫ့ယီၩ, ဒဲဆၧမံၩ့လၬ, ဒဲဆၧအစွၩၥ့ၪ, ဒဲထိၪၥံၪလံၪၥံၪ လၧဆၧဖိၭဖၫ့နီၪလီၫ. 7 ယနါဂၧၫ့ ဆၧအလူၥီၫနီၪ, စံၭယၧၩ, စပံတၧၫဧ့, ဂဲထုၪ့, မၩၥံၫ, အၪ့ဘီၪ. 8 တၭယစံၭ, မွဲလၩလါအ့ၬ, ကဆါဧ့, အဂဲးဘဲၫယီၩ ဆၧအီၪလဆံၫ့ဘၪမွဲဂ့ၩ, ဆၧၥၭလိၪမွဲဂ့ၩ, ဂဲၫနုၬ လၧယနိၭဖၧၩ့ နးဆိၭအ့ၬ. 9 တၭ ဆၧအလူချဲၩ့ဆၧၫ့ယၧၩ လၧမူၭခိၪ နံၫဖၧၫ့လဖၧၫ့; ဆၧလၧယွၩမၩဆံၫ့ဝ့ၫနီၪ, ထီးအီၪက့ၪအဝ့ၫ လၧဆၧလဆံၫ့ဘၪနီၪ လဂ့ၩ. 10 ဆၧမၩအၥၭ ဘဲၫနီၪၥၧၫ့ဖၧၫ့တၭ, ဆၧထီးအလူၬဘၪ ဆၧထုၭထၪ့ထဲၩ့ဒီၭအၥၭ လၧမူၭခိၪအဖၧၩ့လီၫ. 11 ယိခွါ, ၦၥၧၫ့ဂၩ အီၪဆၧၫ့ထုၪ့ ချဲၫ့မၬ လၧဂံၪ့ လၧယအီၪလၧအဖၧၩ့နီၪ, အနဲၩ့ထံၭတၭ, မွဲၦလၧဆၧအၪ့မၧၫ့လၩ့ခွံၬဝ့ၫ လၧစ့ၭစရံအၫနီၪ ထီၩ့လၧယအီၪလီၫ. 12 ၥၭမုနီၪ စံၭ ယၧၩ, နၥၭ ထီးဂံၩ့ဂၩ့လဂ့ၩ, လ့ၩဆၧ လၧအဝ့ၫၥံၪအၥိၭ ဘီၪ. ထၧၫ့ဖုဝဲလဖၪယီၩ လ့ၩလၧယၥိၭတၭ, ပနုၬ လၧၦလဂၩနီၪ အဂံၪ့ဖၧၩ့လီၫ. 13 အဝ့ၫဒၪ ဒုၭနဲၪပၧၩ လၧအဒၪဘၪ ယွၩအၥီၫ့လဂၩ ဆၧၫ့ထုၪ့ လၧအဂံၪ့ဖၧၩ့တၭ, လီၩဘၪ အဝ့ၫ, အၪ့မၧၫ့ ၦလ့ၩကိၭန့ စစဲမၧၫ့ ကိၭထဲၩ့အမံၩ့အၥၫ့ လၧစပံတၧၫ လၧယီၭပၫအဖၧၩ့နီၪဘီၪ. 14 အဝ့ၫဒၪ မိလီၩဘၪနၧၩ, လၧဆၧချဲၩ့ လၧအမိထိးထဲၩ့တၩ့ထဲၩ့နၧၩ, ဒဲနဂံၪ့ဖိၪၥံၪ ထီးအလူၬလီၫ. 15 ယ လီၩလၩ့လၬလၩ့ဆိၫဆၧ အဘိၩ့ဘၭတၭ, ၥၭမုဆံၫ့ဎံၪနီၪ လၩ့ဘၪ လၧအဝ့ၫၥံၪအလီၩ့ ဘဲၫလၧပလီၩ့ လၧအၥၫ့အၥိၭနီၪလီၫ. 16 ထီးနီၪလဖၧၫ့ ယနၪ့ထၪ့ထဲၩ့ ကဆါအဆၧချဲၩ့ လၧအစံၭဝ့ၫ, စယီဟၫ့ ဘၭတံၫဇၫ့ဆၧ လၧထံၫကျၩလီၫ. အ့ၪမွဲ နၥံၪဝ့ၫဒၪယီၩ နၥံၪ မိဒိၭဘၭတံၫဇၫ့ နၥံၪအၥၭ လၧၥၭမုဆံၫ့ဎံၪအဖၧၩ့လီၫ. 17 မၩအၥၭဘဲၫနီၪတၭ, ယွၩ အ့ၪဖ့ၪလၫ့ အဝ့ၫၥံၪ လၧဆၧဖ့ၪလၫ့ ဘဲၫအဖ့ၪလၫ့ ၦလၧအနဲၩထဲၩ့ ကဆါယ့ၫၡူၬ ဎရံၬ, ပဝ့ၫဒၪယီၩ အၥိၭတၭ, ယဝ့ၫဒၪယီၩ ယမွဲပလၫ လၧအပဒၩ့ထၬယွၩ မိၥ့ၪလဂၩလဲၪ. 18 ထီးအဝ့ၫၥံၪ နါဂၧၫ့ဆၧနီၪလဖၪတၭ, အီၪလၩ့မါပံၭ စံၭထၪ့အၪ့အူၭယွၩ, စံၭဝ့ၫမွဲတၡါ ယွၩ ဒုၭနီၫ့ယါလၩ့ထဲၩ့ ၦဆၨၩလဖၪအၥၭ လၧဆၧမၧၫ့အဂဲးဆ့လီၫ. 19 မၩအၥၭဘဲၫနီၪတၭ, ၦလၩ့မုလၩ့ဖၭ လၧဆၧမၩအၧၩ့မၩၥၫ့ လၧအအီၪထၪ့ဝ့ၫ လၧစတံဝံၫ့ အကၠီၩ့နီၪ ဂၭဝ့ၫ ဖိးလၧဖနံၡၫ, ဒဲစဲပြၧၭ, ဒဲအၪ့တအီၭတၭ, လီၩဘၪ ဆၧအလူအထၫ န့ၫလၧၦယုဒၫဖိၪ လီၫ. 20 မွဲလါနၫ့ ၦလနၩ့နၩ့ လၧအကျၩနီၪ မွဲၦစဲပြၧၭဖိၪ, ဒဲၦစဲၫရံနံၫဖိၪ, လၧအလ့ၩ ဖိးလၧအၪ့တအီၭနီၪ လီၩလၩ့ ကဆါယ့ၫၡူၬ အဆၧၥၭထိၬအပရၧၫ့တၭ, လီၩဘၪ ၦဂြံစၭဖိၪၥံၪလီၫ. 21 ယွၩအစူၪ အီၪလၧအဝ့ၫၥံၪအၥိၭ တၭ, ၦနဲၩထဲၩ့ဝ့ၫ ကၠၪစိၩအၥၭ လၧယွၩအအီၪ အၪဂၩ လီၫ. 22 ဆၧပရၧၫ့လဖၪနီၪ, ဆၧအီၪကီၪ့ လၧယရုစလံၫ့ နါဂၧၫ့ဝ့ၫတၭ, အဝ့ၫၥံၪ အၪ့မၧၫ့ စဘၫနဘၭ လ့ၩလၧအၪ့တအီၭလီၫ. 23 အဝ့ၫဒၪနီၪ လ့ၩထီၩ့တၭ, ဒၪဘၪ ယွၩအခိးအတၩနီၪ အၥုၪ့ထိၬအၥၭထိၬ တၭ, ၦဂၨၪထၪ့ ၦထီးအလူၬ အခဲၫ့ ဘဲၫၥိၭ အမိပထဲဒိၭနဲၩ့အၥၭ လၧယွၩ လၧအၥုၪ့ခံအၥၭလဲၫလီၫ. 24 အဂဲးဘဲၫယီၩ အဝ့ၫဒၪလဂၩနီၪ မွဲၦအဂ့ၩ, ဒဲလၧၫ့ဎွ့ၩဝ့ၫ လၧၥၭမုဆံၫ့ဎံၪ, ဒဲဆၧနဲၩလီၫ. ဆၧအီၪက့ၪအၪထၪ့ ၦခမျၧးဖၭဒိၪ လၧကဆါနီၪအဖၧၩ့ လီၫ. 25 စဘၫနဘၭ လ့ၩဝ့ၫ လၧတၫစၧၭ ဘဲၫၥိၭ အမိအၪ့ဎၬန့ စစီလူၫတၭ; 26 ထီးအဒၪန့ဝ့ၫနီၪ, ထဲၩ့ၥိၫ့ဝ့ၫ လၧအၪ့တအီၭလီၫ. အဝ့ၫၥံၪ လ့ၩနုၬ အီၪဝ့ၫ လၧဆၧအီၪကီၪ့အၥိၭ ထၧၫ့နံၪ့ယၫတၭ, ၥီၪ့ထဲၩ့ၥၫ့ထဲၩ့ ၦခမျၧးအၪဂၩ လီၫ. အထံၩအဖျဲၥံၪ ဘၪ ဆၧကိၭဆိၫဝ့ၫ လၧဎရံၬဖိၪ ထီးအၪ့တအီၭအဖၧၩ့နီၪလီၫ. 27 တၭ လၧမုနံၩလဖၪနီၪ မီၪၥံၪ ဂဲၫစဲၪ့ထၪ့ခွံၬ လၧယရုစလံၫ့ ထီၩ့လၧအၪ့တအီၭအဖၧၩ့လီၫ. 28 လၧအဝ့ၫၥံၪ အကျၩနီၪ ၦၡၩအမံၩ့ စအၫဂဘၧၭ လဂၩဂဲထုၪ့တၭ, ဒုၭနဲၪဝ့ၫ လၧၥၭမုနီၪ လၧဆၧၥၭဝံလၩ့ဒိၩဖၭဒိၪ မိအီၪထၪ့ဝ့ၫ လၧခးထၧၫ့ဘံၪ့ယၫလီၫ. ဆၧနီၪ အီၪထၪ့ဝ့ၫ လၧစကျီဒအၧၭစံစၧၫ အဆိၩလီၫ. 29 အထံၩအဖျဲလဂၩ ဒဲလဂၩ, လၥ့ၪကယဲအၥ့ၪနီၪ, အီၪက့ၪအၥၭ လၧအမိဖ့ၪယူဆၧ လၧအထၧၫ့ဖုဝဲၥံၪ လၧအအီၪဝ့ၫ လၧခးယုဒၫအဖၧၩ့လီၫ. 30 မၩအၥၭဘဲၫနီၪတၭ, ဖ့ၪယူဝ့ၫ လၧၦၥုၪ့က့ၭၥၭၡါၥံၪ အအီၪလၧစဘၫနဘၭ, ဒဲလၧစစီလူၫ အစူၪဖၧၩ့ လီၫ.

မၩဆၧ Acts 12

1 ထီးအထီနီၪ စဎွၩ ဟ့ရၧၭ ယၩ့ထၪ့အစူၪ ဘဲၫၥိၭ အမိမၩအၧၩ့မၩနၭ ဆၧအီၪကီၪ့ လနၩ့နၩ့လီၫ. 2 တၭမၩၥံၫ စယ့မံၭ လၧအထၧၫ့ဖုဝဲ လၧစယီဟၫ့နီၪ လၧနၭလီၫ. 3 ထီးအဒၪဘၪဝ့ၫ လၧဆၧနီၪလမံၩ့ ဘၪၦယုဒၫဖိၪၥံၪ အၥၭတၭ, မၩထၪ့ဒီၭ ဖီၪ့ထၬ စပံတၧၫဆ့, (မုနံၩနီၪ မွဲဘိၪ့ကိၪ လဘၪဘၪ လၧမံၪအနံၩလဖၪ,) 4 ဖီၪ့ထၬ ဒုၭနုၬဝ့ၫ လၧထီၫ့ဖၧၩ့တၭ, ဖ့ၪလၫ့ဝ့ၫ လၧၦၥုၭဖိၪ လဆံၫဎူၫဂၩအစူၪဖၧၩ့, ဘဲၫၥိၭ အမိအီၪခိၭဝ့ၫဒၪတၭ, ဘိၪ့လ့ၩဖၬ အ့ၪဖီၩ့ခွံၬနီၪ, မိအၪ့မၩန့ထၪ့ အဝ့ၫလဂၩ လၧၦခမျၧး အမ့ၬယၫလီၫ. 5 စပံတၧၫ ဘၪ ဆၧအီၪခိၭဝ့ၫ လၧထီၫ့ဖၧၩ့နီၪ, အ့ၪမွဲ ဆၧအီၪကီၪ့ဖိၪၥံၪ ဘၩဆိၪဖၪန့အဂး လၧယွၩ ဆီၪ့ဆီၪ့လ့ၬလီၫ. 6 ထီးစဟ့ရၧၭ မိထုၭထၪ့ အဝ့ၫဒၪအထီ ဘူၭထၪ့ယူၭ နီၪ, လၧမုလနၩနီၪ, စပံတၧၫ ဘၪ ဆၧစၧၩ့ထၬ လၧၥွ့ၫထၭ နံၫဘီၩ့တၭ, မံၫမၪဝ့ၫ လၧၥုၭဖိၪနံၫဂၩ အဘိၩ့ဆၧၩ့ တၭ, ၦအီၪခိၭဆၧ လၧထီၫ့အတရၫ့ထံၭနီၪ အီၪခိၭဆၧ လီၫ. 7 ယိခွါ, ယွၩအၥီၫ့လဂၩ အီၪထၪ့ တၭ, ဆၧဖၩ့ထၪ့ လၧထီၫ့ဖၧၩ့နီၪ, အဝ့ၫဒၪ ဒိၪ စပံတၧၫ အဂုၬဖၩ တၭ, ဒုၭဂဲထုၪ့ဝ့ၫတၭ, စံၭဝ့ၫ, ဂဲထုၪ့ထၪ့ ချဲၫ့ချဲၫ့ဘီၪ. ၥွ့ၫထၭနီၪ လၩ့ကွဲၪခွံၬဝ့ၫ လၧအစူၪလီၩ့လီၫ. 8 အၥီၫ့နီၪ လီၩဘၪ အဝ့ၫ, ခဲးထူၬ နယးဒံၩ့, ဒဲၥိၭထၪ့ထဲၩ့ နခၪ့ဖံၭဘီၪ; အဆၧမၩဝ့ၫ ဘဲၫနီၪၥိၭလီၫ. အဝ့ၫနီၪ လီၩဘၪ အဝ့ၫဒၪ, ခၭချံၭထၪ့ နဖၬဘဲၩ့တၭ, ဖိၬထၪ့ ယခဲၫ့ဆံၭ. 9 အဝ့ၫဒၪ စဲၪ့ထၪ့ ဖိၬအခဲၫ့နီၪ အၥီၫ့မၩဆၧနီၪ မွဲအလၥ့ၪယၫဘၪဝ့ၫ လၧအမၩ တၡါနီၪ; ဆီၫ့မီၪ့ လၧအဒၪဆၧ လၧယၫလခီၫလီၫ. 10 ထီးအဝ့ၫၥံၪ လ့ၩဖီၩ့ခွံၬ ၦအီၪခိၭဆၧ လဆၫ့ ဒဲနံၫဆၫ့နီၪ, ဖိးလၧတရၫ့ထၭ လၧအၥိၫ့ထၪ့ လၧဒိၩ့ဖၧၩ့နီၪ, အဆၧအီၪဝဲထၪ့ဒၪအၥၭ တၭ, အဝ့ၫၥံၪ စဲၪ့ထၪ့ဝ့ၫနီၪ, လ့ၩဖိၬ ဖၧၩ့ၥၭလဘီၩ့တၭ, အၥီၫ့နီၪ စဲၪ့ဖၭ လၧအဝ့ၫဒၪ ချဲၫ့မၬလီၫ. 11 စပံတၧၫ နၪ့ထၪ့ထဲၩ့အၥၭတၭ, စံၭဝ့ၫ ဘိၩ့နဲၪ့ယီၩ ယၥ့ၪယၫယူၭ လၩ့ထံးလၩ့ဆ့ၭ လၧကဆါ အၪ့မၧၫ့လၩ့န့ အၥီၫ့တၭ, မၩဖီၩ့မၩဖျ့ၭယၧၩ လၧစဟ့ရၧၭ အစူၪဖၧၩ့, ဒဲလၧၦယုဒၫဖိၪၥံၪ အဆၧယိလါအဖၧၩ့ ထီးအလူၬလီၫ. 12 ထီးအၥ့ၪယၫဆၧ ဂ့ၩဘၪစဲၪနီၪ, လ့ၩဝ့ၫ ထီၩ့လၧစယီဟၫ့ ကိၭထဲၩ့ဝ့ၫ အမံၩ့အၥၫ့ လၧစမၫကၧၭ အမိ နးမၫရံၫအဂံၪ့လီၫ. ၦအီၪကိၩ့အီၪကီၪ့ ဘၩဆိၪဖၪဆၧ ထီးနီၪအၪဂၩ လီၫ. 13 စပံတၧၫ ဒိၪထိၬ တရၫ့အဆံၭတၭ, ၦမုၪနၩ့အမံၩ့ နးရိဒၫလဂၩ ဂဲၫခိၭနၪဝ့ၫလီၫ. 14 မွဲအၥ့ၪယၫ စပံတၧၫအလူနီၪ လၧအၥုၪ့ထိၬၥၭထိၬအကၠီၩ့တၭ, လဝဲထၪ့ဘၪ တရၫ့နီၪ, ထဲၩ့စဲၪ့တလဲးနုၬဝ့ၫတၭ, လီၩဘၪ လၧစပံတၧၫ ဆၧၫ့ထုၪ့ လၧတရၫ့အခၪ့ထံၭနီၪလီၫ. 15 ၦၡၩၥံၪ စံၭဝ့ၫ, နဖျုထၪ့ မၬကၨ, မွဲလါနၫ့ အဝ့ၫဒၪ စံၭလၧအၥၭ ဆီၪ့ဆီၪ့လ့ၬ လၧအမွဲ ဆၧဘဲၫနီၪလီၫ. အဝ့ၫၥံၪ စံၭဝ့ၫ, မွဲအၥီၫ့ လီၫ. 16 မွဲလါနၫ့ဘိၩ, စပံတၧၫ ဒိၪထိၬဒံၭ ဆၧ ဒံၭတၭ, ထီးအဝ့ၫၥံၪ ဝဲထၪ့နီၪ ဒၪဘၪဝ့ၫတၭ, ထီၫမံၫထီၫမၪဝ့ၫလီၫ. 17 ဘဲၫအဝ့ၫၥံၪ မိအီၪလၩ့မါပံၭအၥိၭတၭ, စပံတၧၫ ဝံၩဝါအစူၪ တၭ, လီၩဘၪ လၧကဆါနီၪ ထုၭထၪ့ခွံၬဝ့ၫ လၧထီၫ့ဖၧၩ့ ဘဲၫအံၩဘဲၫအိၩ အဂဲးအကၠီၪ့ လီၫ. တၭ စံၭဝ့ၫ, လ့ၩလီၩဘၪ ဆၧနီၪလဖၪ လၧစယ့မံၭ ဒဲထၧၫ့ဖုဝဲၥံၪဘီၪ. အဝ့ၫနီၪ စဲၪ့ထၪ့ဝ့ၫတၭ, လ့ၩဝ့ၫ လၧအလး လစီၪ့ဒၪလီၫ. 18 ထီးဆၧဖၩ့ထၪ့နီၪ, စပံတၧၫ အီၪခီၫခီၫလဲၪအဂဲးနီၪ, ၦၥုၭဖိၪဘၪ ဆၧတုၩ့ထၪ့တုၩ့လၩ့ ၡၩခိၬအ့ၬ. 19 တၭ ထီး စဟ့ရၧၭ အၪ့ဎၬဝ့ၫနီၪ, လဒၪဘၪတၭ, အၪ့စိၭအၪ့စၪ့ ၦခိၭဆၧဖိၪၥံၪဂီၩ့တၭ, မၪလူၬ လၧဆၧဘၪမၩၥံၫ အဝ့ၫၥံၪလီၫ. အဝ့ၫဒၪ လ့ၩလၩ့ခွံၬ လၧခးယုဒၫ ထီၩ့လၧစ့ၭစရံအၫနီၪ အီၪဝ့ၫထီးနီၪလီၫ. 20 စဟ့ရၧၭအၥၭထၪ့ လၧၦတဲအၫဖိၪၥံၪ, ဒဲၦစဲဒၧၫ့ဖိၪၥံၪအကၠီၩ့တၭ, အဝ့ၫၥံၪ ဂဲၫလၧအၥၭလဖျိၪ့ဎး လၧအအီၪ, ဆၧမိအီၪဘၪလိၬအိၭလိၬအၥၭတၭ, အၪ့ကံၩ့အၪ့ယၫ ၦယိစဎွၩအလးမံၫ စဘျၫစတၧၭလီၫ. အဂဲးဘဲၫယီၩ အဝ့ၫၥံၪအထံၫအခးနီၪ, န့ဘၪ ဆၧအၪ့ဆၧအီၩ လၧစဎွၩ အဝ့ၫဒၪယီၩလီၫ. 21 မုနံၩ လၧအဖၭဝ့ၫနီၪ, စဟ့ရၧၭ ကီၩ့ထၪ့ၥိၭထၪ့ စဎွၩ အကီၩ့အၥိၭတၭ; ဆၧၫ့နၩ့ဝ့ၫ လၧလးဆီၩ့ဆီ အဖၫ့ခိၪ တၭ, လီၩ့လၩ့လၬလၩ့ဆၧလီၫ. 22 ၦခမျၧး ကိၭၡၭထၪ့ စံၭဝ့ၫ, မွဲယွၩ အလူ မွဲၦၡၩအလူအ့ၬ. မွဲအလစံၭထၪ့အၪ့အူၭဘၪ ယွၩအကၠီၩ့နီၪ, 23 ကဆါအၥီၫ့လဂၩ ကျီၪ့ အဝ့ၫ ချဲၫ့မၬတၭ, လိၪ့အၪ့ခွံၬဝ့ၫတၭ, အၥၭ စဲၪ့ထၪ့ခွံၬဝ့ၫဒၪလီၫ. 24 မွဲလါနၫ့ ယွၩအလူအထၫ အၪထၪ့ဂီထၪ့ တၭ, ဒိၪထၪ့လဲထၪ့ဝ့ၫဒၪလီၫ. 25 စဘၫနဘၭ ဒဲစစီလူၫ မၩဂီၩ့အဆၧမၩတၭ, အၪ့မၩန့ စယီဟၫ့ ကိၭဝ့ၫအမံၩ့အၥၫ့ လၧစမၫကၧၭတၭ, ထဲၩ့ခွံၬဝ့ၫ လၧယရုစလံၫ့လီၫ.

မၩဆၧ Acts 13

1 တၭမီၪၥံၪ ဒဲဆရၫလနၩ့နၩ့ ဘဲၫၦစံၭဆၧအၥိၭ စဘၫနဘၭ, ဒဲစစံမအၧၫ့ လၧၦကိၭဝ့ၫ လၧစနဲဂၧၫ, ၦစဲၫရံနံၫဖိၪ စလုစအၧၭ, ဒဲၦလၧအဒိၪထၪ့ဎုၬ လၧခးအၦဒိၪ စဟ့ရၧၭ, စမန့အၫ့ ဒဲစစီလူၫၥံၪ အီၪဝ့ၫ လၧဆၧအီၪကီၪ့အကျၩ လၧအၪ့တအီၭအဖၧၩ့နီၪလီၫ. 2 ထီးအမၩ ကဆါအဆၧ ဒဲဒုၪဆၧအၪ့ဆၧအီၩ အဘိၩ့ဘၭတၭ, ၥၭမုဆံၫ့ဎံၪနီၪ, စံၭဝ့ၫ, အၪ့နၩ့ဖၭန့ယၧၩ လၧစဘၫနဘၭ ဒဲစစီလူၫ လၧဆၧမၩ လၧယကိၭန့ အဝ့ၫၥံၪအဂးဘီၪ. 3 ထီးနီၪလဖၧၫ့ အဝ့ၫၥံၪ ဒုၪဆၧအၪ့ဆၧအီၩ ဒဲဘၩဆိၪဖၪဆၧတၭ, အီၪက့ၪအစူၪ လၧအလီၩ့နီၪ ဂီၩ့, အၪ့မၧၫ့ အလ့ၩဆၧလီၫ. 4 မၩအၥၭဘဲၫနီၪတၭ, အဝ့ၫၥံၪ ဒိၭဆၧအၪ့မၧၫ့ အလ့ၩဆၧ လၧၥၭမုဆံၫ့ဎံၪနီၪ လ့ၩလၩ့ ထီၩ့ဝ့ၫလၧစံၫလူၡၫတၭ, စဲၪ့ထၪ့ခွံၬ ထီးနီၪတၭ, ထူၬထၪ့ ကဘၩ့ ထီၩ့လၧစဲပြၧၭနီၪလီၫ. 5 တၭ အဝ့ၫၥံၪ ထီၩ့လၧစၫလမံၭ အဖၧၩ့နီၪ, လီၩလၩ့လၬလၩ့ ယွၩအလူအထၫ လၧၦယုဒၫဖိၪၥံၪ အ၁ရိၬလဖၪအဖၧၩ့လီၫ. အီၪဝ့ၫလၧစယီဟၫ့ လၧအမၩ ဆၧအခ့ၫအၡၩအလးလီၫ. 6 လ့ၩခၫ့ဂၬ ကျိၩ့ ထၧၫ့ကျိၩ့ယၫ ထီၩ့လၧပၫဖီၭတၭ, ဒၪဘၪ ၦမၩကဒၩၦမ့ၬ, မီၪအဘျၪ ၦယုဒၫဖိၪအမံၩ့မွဲ စဘၫယံစၧၭလဂၩလီၫ. 7 အဝ့ၫနီၪ အီၪလၧကျိၩ့အၦဒိၪ အၥိၭ လၧအၥုၪ့ဆၭအၥၭဆၭ စစၧဇအၧၭဖီလၧၭလီၫ. အဝ့ၫနီၪ မိခိၭနၪဘၪအၥၭ လၧယွၩအလူအထၫတၭ, ကိၭန့ စဘၫနဘၭ ဒဲစစီလူၫလီၫ. 8 အ့ၪမွဲ စအ့လမၭ ၦမၩကဒၩၦမ့ၬလဂၩနီၪ အၪ့ဎၬကၠၪခွံၬ ကျိၩ့အၦဒိၪအၥၭ လၧဆၧနဲၩ အဖၧၩ့လီၫ. (ၦစံၭဆၧ လၧအ့လမၭနီၪ, မွဲအစံၭဝ့ၫ, ၦမၩကဒၩၦမ့ၬလီၫ.) 9 စစီလူၫ ဘဲၫၦစံၭဆၧ အၥိၭ, စပီလူၫလဂၩ လၧၫ့ထၪ့ဎွ့ၩထၪ့ လၧၥၭမုဆံၫ့ဎံၪနီၪ ယိထံၫယိဆၭ အဝ့ၫလဂၩ, 10 စံၭဝ့ၫ, ၦလၧအလၧၫ့ထၪ့ဎွ့ၩထၪ့ဝ့ၫ လၧဆၧအၪ့ဝံၩအၪ့လီၫ, ဒဲဆၧအၧၩ့ဆၧၥၫ့ ထီးအလူၬ, မုၪခီၩလဲးအဖိၪ, ဆၧတီၩဆၧလီၩ့ ထီးအလူၬ အဒုၪအဒၩလဂၩဧ့, န ကၠၪခွံၬ ကဆါအဖၧၩ့ၥၭတီၩဖၧၩ့ၥၭလီၩ့နီၪ, မွဲနအီၪထီအ့ၬဧၪ. 11 ယိခွါ, ဘိၩ့နဲၪ့ယီၩ, ကဆါအစူၪ အီၪလၧနလီၩ့တၭ; နမ့ၬဘျီၪ နလဒၪလၧၩ့ဘၪ မုၥံၪလၩၥံၪ ထီးအထီဘၪနီၪလီၫ. ဆၧအုၪ့ ဒဲဆၧခံၭလၩ့ဘၪ အဝ့ၫဒၪ ချဲၫ့မၬတၭ, စဲၪ့ဝံၩ့ဝၩ့ အၪ့ဎၬ ၦမီၩ့ဝ့ၫ လၧအစူၪလီၫ. 12 ထီးနီၪလဖၧၫ့, ကျိၩ့အၦဒိၪ ဒၪဘၪဆၧမၩအၥၭနီၪ, ထီၫမံၫထီၫမၪဝ့ၫ လၧကဆါအဆၧၥီၪ့ဆၧၥၫ့အကၠီၩ့ တၭ, နဲၩထဲၩ့ဝ့ၫဒၪလီၫ. 13 စပီလူၫ ဒဲၦအီၪလၧအၥိၭၥံၪ စဲၪ့ထၪ့ခွံၬ လၧပၫဖီၭ တၭ, လ့ၩဝ့ၫ ထီၩ့လၧပၧဂၫ လၧအဘၪဆဲၫ့ လၧပၫ့ဖံလအၫနီၪ စယီဟၫ့ စဲၪ့ဖၭ လၧအဝ့ၫၥံၪတၭ, ထဲၩ့ထဲၩ့ဝ့ၫ လၧယရုစလံၫ့လီၫ. 14 အဝ့ၫၥံၪ စဲၪ့ထၪ့ခွံၬဝ့ၫ လၧပၧဂၫ နီၪ, လ့ၩဝ့ၫ ထီၩ့လၧအၪ့တအီၭ လၧအဘၪဆဲၫ့ လၧပစံဒအၫတၭ, လၧမးၥံၫအနံၩနီၪ လ့ၩနုၬဆၧၫ့နၩ့ဝ့ၫ လၧ၁ရိၬဖၧၩ့လီၫ. 15 ဖီလံၬဆၧၥီၪ့ဆၧၥၫ့, ဒဲမီၪလဖၪ အလူအထၫ ဂီၩ့, ၦ၁ရိၬခိၪ အၪ့မၧၫ့ ၦလ့ၩစံၭအဝ့ၫၥံၪ, ၦၡၩၥံၪ, ဖုၥံၪဝဲၥံၪဧ့, ဆၧချဲၩ့ၦဂၨၪထၪ့ ၦၡၩၥံၪအခဲၫ့ အ့ၪအီၪလမံၩ့မံၩ့တၭ လီၩထဲၩ့ဘီၪ. 16 စပီလူၫဂဲထုၪ့တၭ, ဝံၩဝါအစူၪနီၪ, စံၭဝ့ၫ, ၦၡၩအံၫစရ့လၭဖိၪၥံၪ ဒဲၦလၧအၥၭမဲၪယွၩၥံၪဧ့, ခိၭနၪဆံၭ. 17 ၦအံၫစရ့လၭအဆၨၩယီၩ အယွၩရွံန့ ပဖါၥံၪတၭ, မွဲအအီၪက့ၪထၪ့ထီၫ ၦဆၨၩ လၧအအီၪ ၦမွံၩ လၧခးအံဇံၭ အဖၧၩ့နီၪ, ဆိၬထၪ့ခွံၬ အဝ့ၫၥံၪ လၧအစူၪ ယူၬထၪ့အၥၭ လီၫ. 18 တၭလုအၪ့လုအီၩ အဝ့ၫၥံၪ လၧမံၩ့လၬကျၩ ဖိၭဘိၭ အနံၪ့လံဆံၫ လီၫ. 19 နၫ့ထၪ့ခွံၬ ၦနွ့ၫဆၨၩ လၧခးကၫနအၫ့တၭ, ဖ့ၪလၫ့အၪ့နၩ့ဖၭ အထံၫအခး လၧအဝ့ၫၥံၪ အဆၧန့ၥၫအဂး လီၫ. 20 လၧခဲၫ့နီၪ ဖ့ၪလၫ့ အဝ့ၫၥံၪ လၧၦစ့ၩရၫ့ဆၧလဖၪ ထီၩ့လၧမီၪစစၫမုၫအ့လၭ ဖိၭဘိၭ အနံၪ့ လံယၩယဲဆံၫလီၫ. 21 လၧခဲၫ့ထဲၩ့နီၪ အဝ့ၫၥံၪ အၪ့ကံၩ့ စဎွၩတၭ, ယွၩဖ့ၪလၫ့ဝ့ၫ လၧၦဘံၪ့ယမံၫ့အဒီၪ့, စကံၭ အဖိၪခွၫ စစီလူၫ အနံၪ့လံဆံၫ လီၫ. 22 မွဲအနၫ့ထၪ့ခွံၬ အဝ့ၫဒၪလဂၩနီၪ, အီၪက့ၪထၪ့ စဒၫဝံၭ လၧစဎွၩတၭ, ထိးအၥၭလၧအဂး, စံၭဝ့ၫ, ယဒၪန့ ၦလၧအဘၪယၥၭလဂၩ လၧအမိမၩ ထီးဒၪယၥၭ ထီးအလူၬ, စယ့စံၫ အဖိၪခွၫ စဒၫဝံၭလီၫ. 23 ဘဲၫအစံၭဝဲၩဝ့ၫအၥိၭနီၪ, ယွၩ ဒုၭအီၪထၪ့ လၧၦလဂၩနီၪ အချံၫအၥၪ ၦထိးထဲၩ့တၩ့ထဲၩ့ဆၧ ယ့ၫၡူၬ လၧၦအံၫစရ့လၭဖိၪၥံၪအဂးလီၫ. 24 လၧအဝ့ၫဒၪ လချုၭ ဂဲၫဒံၭဘၪနီၪ, စယီဟၫ့ လီၩလၩ့ ကယဲ ၦအံၫစရ့လၭဖိၪၥံၪ ထီးအလူၬ လၧဆၧဘၭတံၫဇၫ့ ဘၪဆဲၫ့ လၧဆၧနၪ့ထၪ့နီၫ့ယါလၩ့ထဲၩ့ၥၭ အဂဲးအကၠီၪ့လီၫ. 25 ထီးစယီဟၫ့ အဆၧမၩဒၪဝ့ၫ လၩ့ဘူၭမိလူၬနီၪ, စံၭဝ့ၫဒၪ, နၥံၪ ဆီၫ့မီၪ့ လၧယမွဲ ပလၫလဂၩလဲၪ, ယမွဲအဝ့ၫနီၪအ့ၬ. မွဲလါနၫ့ဘိၩ, ယိခွါ, ၦဂဲၫလၧယလးခဲၫ့လဂၩ အခၪ့ဖံၭနီၪ, ယကြၨၭကွဲၪလၩ့ယဝ့ၫအ့ၬ. 26 စအၫဘြဟၫ့ အဖိၪၥံၪ, ၦၡၩၥံၪ, ဖုၥံၪဝဲၥံၪ ဒဲၦၥၭမဲၪယွၩ လၧနၥံၪအကျၩၥံၪဧ့, ဆၧထိးထဲၩ့တၩ့ထဲၩ့ အလူအထၫယီၩ ဆၧဖ့ၪယူ နၥံၪလီၫ. 27 အဂဲးဘဲၫယီၩ ၦအီၪဝ့ၫ လၧယရုစလံၫ့အဖၧၩ့ ဒဲအၦဒိၪၦၡါၥံၪ လၥ့ၪယၫဘၪ အဝ့ၫဒၪ, ဒဲမီၪလဖၪအလူအထၫ လၧၦဖီဝ့ၫ ကိၭမးၥံၫအနံၩ အဖၧၫ့ဒ့ၭတၭ, မၩလၧၫ့ထၪ့ဎွ့ၩထၪ့ဝ့ၫ လၧအစ့ၩရၫ့စၪဝ့ၫ အကၠီၩ့လီၫ. 28 ဂ့ၩဘၪၥံၫ အဆၧမၪနီၪ လဒၪန့ဘၪ လါနၫ့ဘိၩ, အၪ့ကံၩ့အၪ့ယၫ စပဲလၭ ဘဲၫၥိၭ အမိမၩၥံၫ အဝ့ၫဒၪလီၫ. 29 ထီးအဝ့ၫၥံၪ မၩလၧၫ့ထၪ့ဎွ့ၩထၪ့ ကယဲ ဆၧကွ့ၭအၥၭ လၧအဂဲးအကၠီၪ့တၭ, ဆိၬလၩ့ထဲၩ့ဝ့ၫ လၧထုၪ့စူၪယၫအလီၩ့နီၪ အီၪက့ၪနုၬဝ့ၫ လၧဆၧၥွၪခိၪအဖၧၩ့ လီၫ. 30 မွဲလါနၫ့ဘိၩ ယွၩ ဒုၭဂဲထုၪ့ထဲၩ့ဝ့ၫ လၧဆၧၥံၫအဖၧၩ့လီၫ. 31 အဝ့ၫဒၪ ဒုၭနဲၪအၥၭ လၧၦဂဲၫဖိၬအခဲၫ့ လၧဂၫလလံၫ ထီၩ့လၧယရုစလံၫ့ၥံၪ အမ့ၬယၫ အၪနံၩအၪၥၫ့ လီၫ. အဝ့ၫၥံၪမွဲ ၦထိးအၥၭ လၧၦခမျၧးအမ့ၬယၫ ဘိၩ့နဲၪ့ယီၩ လီၫ. 32 ပဝ့ၫဒၪယီၩ ပလီၩဘၪနၥံၪ လၧဆၧၥၭထိၬအပရၧၫ့ လၧဆၧစံၭဝဲၩအဂဲး အီၪဝ့ၫ လၧပဖါၥံၪ အအီၪလီၫ. 33 ယွၩ ဒုၭဂဲထုၪ့ထဲၩ့ ယ့ၫၡူၬနီၪ မၩလၧၫ့ထၪ့ဎွ့ၩထၪ့ ဆၧယီၩ လၧအဖိၪအလံၩ ပဝ့ၫဒၪယီၩအဂး, ဘဲၫဆၧကွ့ၭအၥၭ လၧလံၬစံၭထၪ့အၪ့အူၭ အမိၡါ နံၫဒုၩလဒုၩ အဖၧၩ့ အၥိၭနီၪ, ယထၪ့ဖိၪယူၭနၧၩ လၧမုဆၫလနံၩယီၩယူၭ, နဝ့ၫဒၪယီၩ နမွဲယဖိၪခွၫလီၫ. 34 တၭ လၧနီၪအမ့ၬယၫ မွဲအဒုၭဂဲထုၪ့အဝ့ၫဒၪ လၧဆၧၥံၫအဖၧၩ့ ဘဲၫၥိၭ အထီးအုၪလၧၩ့လဂ့ၩလီၫ. စံၭဝ့ၫ ဘဲၫယီၩ, ယ မိဖ့ၪလၫ့ နၥံၪ ဆၧစံၭဝဲၩဆံၫ့ဎံၪလဖၪ အဂုးအခၧၫ့ ဘၪဆဲၫ့ လၧစဒၫဝံၭ လီၫ. 35 အခိးမွဲဘဲၫနီၪတၭ, လၧလံၬစံၭထၪ့အၪ့အူၭ လစီၪ့ဒၪစံၭဝ့ၫ, န ဒုၭဒၪဘၪ နခ့ၫနၡၩဆံၫ့ဎံၪ လဂၩနီၪ လၧဆၧအုၪအ့ၬ. 36 အဂဲးဘဲၫယီၩ စဒၫဝံၭ မၩအဆိၩဒၪဝ့ၫ အဆၧမၩ ဘဲၫယွၩအဆၧဒုၭကိၪ့အီၪဝ့ၫ အၥိၭနီၪ မံၫဝ့ၫ တၭ, ဆၧအီၪက့ၪကီၪ့ဝ့ၫဒၪ လၧအဖါလဖၪ လၧအဒၪဘၪဆၧအုၪနီၪလီၫ. 37 အ့ၪမွဲ ၦလၧယွၩ ဒုၭဂဲထုၪ့ထဲၩ့ဝ့ၫလဂၩယီၩ ဒၪဘၪဆၧအုၪအ့ၬ. 38 မၩအၥၭဘဲၫနီၪတၭ, ၦၡၩၥံၪ, ဖုၥံၪဝဲၥံၪဧ့, ၥ့ၪယၫ နၥံၪဝ့ၫ လၧၦလီၩလၩ့လၬလၩ့နၥံၪ လၧဆၧဖီၩ့ဖျ့ၭ ဆၧဒဲၩဘၭ လၧၦလဂၩယီၩ အကၠီၩ့ဆံၭ. 39 လၧအဝ့ၫနီၪ အကၠီၩ့ ၦကိၭဂၩဒ့ၭ လၧအနဲၩထဲၩ့ဆၧလဖၪယၫနီၪ ဖီၩ့ဖျ့ၭ လၧကယဲ ဆၧလၧစမိစ့ၭ အဆၧမၪလူၬ မၩဖီၩ့မၩဖျ့ၭဝ့ၫ လၥ့ၪဘၪနီၪလီၫ. 40 မၩအၥၭဘဲၫနီၪတၭ, ဆၧလၧမီၪၥံၪချဲၩ့ဝ့ၫနီၪ, ဘဲၫၥိၭ အထီးလၩ့ဘၪ လၧနၥံၪအလီၩ့ လဂ့ၩတၭ, ထီးလၩ့ နၥံၪ အၥၭဘီၪ. 41 ၦလၧအမၩကြၩ့ထမးဆၧၥံၪဧ့, ယိခွါ, ဒဲထီၫမံၫထီၫမၪတၭ, ဘၪ ဆၧဂၭဂီၩ့ဆံၭ, အဂဲးဘဲၫယီၩ ယမၩဆၧမၩ လၧနၥံၪ အနံၩအၥၫ့, ဆၧမၩ လၧၦအ့ၪလီၩဘၪနၥံၪ လၩ့ထံးလၩ့ဆ့ၭ လါနၫ့ဘိၩ, နၥံၪ မိနဲၩလၩလါအ့ၬ. 42 ၦၡၩၥံၪ စဲၪ့ထၪ့ခွံၬဝ့ၫ လၧ၁ရိၬဖၧၩ့ အဘိၩ့ဘၭနီၪ, ဘဲၫၥိၭ အဝ့ၫ မိလီၩလၩ့လၬလၩ့ ဆၧအလူအထၫနီၪ လၧမးၥံၫ အနံၩခိၬတၭ, ဆၧအၪ့ကံၩ့အၪ့ယၫဝ့ၫလီၫ. 43 ဆၧကွဲၪဖျါ ဆၧအီၪကိၩ့အီၪကီၪ့တၭ, ၦယုဒၫဖိၪၥံၪ ဒဲၦလၧအယူၭယၪ့ယွၩ လၧအနုၬ လၧၦယုဒၫဖိၪၥံၪ အထူၫအရူၫအၪဂၩ လီၩ့ဖိၬ စပီလူၫ ဒဲစဘၫနဘၭ အခဲၫ့ တၭ, အဝ့ၫၥံၪ ချဲၩ့ပဂၨၪထၪ့ ၦၡၩနီၪအခဲၫ့ ဘဲၫၥိၭ အမိအီၪဂုးခၧၫ့ လၧယွၩအခိးအတၩ အဖၧၩ့လီၫ. 44 ထီးအဘၪ မးၥံၫအနံၩ လၧခဲၫ့လဖၧၫ့နီၪ, ဘဲၫၥိၭ အမိခိၭနၪ ယွၩအလူတၭ, ၦအီၪကိၩ့အီၪကီၪ့ဝ့ၫ ဘူၭထၪ့ အမိလူၬ ထၧၫ့ဒိၩ့ယၫလီၫ. 45 အ့ၪမွဲ ထီးၦယုဒၫဖိၪၥံၪ ဒၪဘၪ ၦၡၩခမျၧးလဖၪနီၪ, အၥၭထၪ့ ဆီၪ့ဎွ့ၩထၪ့ဝ့ၫ တၭ, ဂဲးလိၬတ့ၭလိၬ ဆၧချဲၩ့လၧစပီလူၫ လီၩဘၪနီၪ, ဂဲးလိၬတ့ၭလိၬဝ့ၫတၭ, ဒုၪဒွ့ၪဝ့ၫဆ့ လီၫ. 46 စပီလူၫ ဒဲစဘၫနဘၭ အီၪက့ၪဒူၩအၥၭတၭ, စံၭဝ့ၫ, ၦလီၩလၩ့လၬလၩ့ဆိၫနၥံၪ လၧယွၩအလူအထၫ အလးအီၪဝ့ၫလီၫ. အ့ၪမွဲ နၥံၪဝ့ၫဒၪယီၩ လၧနၥံၪ အီၪက့ၪခွံၬဝ့ၫ အကၠီၩ့တၭ, နၥံၪ စ့ၩရၫ့လၩ့ဒၪနၥံၪအၥၭ လၧနၥံၪ လကြၨၭဒိၭန့ဘၪ ဆၧမၧၫ့အဆိၩအကၠၪနီၪ, ယိခွါ, ၦကၠၪစိၩ ပၥၭ လၧၦဆၨၩလဖၪ အအီၪလီၫ. 47 အဂဲးဘဲၫယီၩ ကဆါမၪလူၬပၧၩ ဘဲၫနီၪ; ယအီၪက့ၪ နၧၩ လၧၦဆၨၩလဖၪ အဆၧဖၩ့ အဂး, ဘဲၫၥိၭ နမိကဲၪထၪ့ ဆၧထိးထဲၩ့တၩ့ထဲၩ့ ဆၧဖိးလၧဂၪ့ခိၪအထုၬ လီၫ. 48 ဆၧနီၪလဖၪ ၦဆၨၩၥံၪ နါဂၧၫ့နီၪ အၥၭထိၬဝ့ၫတၭ, စံၭထၪ့အၪ့အူၭ ကဆါ အလူအထၫလီၫ. ထီးဒၪ ၦလၧဆၧစ့ၩရၫ့ဝဲၩဝ့ၫ လၧအမိန့ဘၪ ဆၧမၧၫ့အဆိၩအကၠၪလဖၪနီၪ နဲၩထဲၩ့ဝ့ၫဒၪ လီၫ. 49 တၭကဆါအလူအထၫ ဂၧၫ့ထၪ့ၥၩလၩ့ ထၧၫ့ခးယၫနီၪလီၫ. 50 မွဲလါနၫ့ဘိၩ ၦယုဒၫဖိၪၥံၪ ပဂၨၪထၪ့ ၦမုၪလဖၪ, လၧအလၩအဖၩ့ အီၪလၧအယူၭယၪ့ယွၩ ဒဲဒိၩ့အၥုၪ့က့ၭ အၥၭၡါလဖၪ အခဲၫ့တၭ, မၩအၧၩ့မၩၥၫ့ စပီလူၫ ဒဲစဘၫနဘၭ နီၪ, နၫ့ထၪ့ခွံၬ အဝ့ၫၥံၪ လၧအခးဖၧၩ့ လီၫ. 51 အဝ့ၫၥံၪ တရူၩလၩ့ခွံၬ ဂၪ့ခိၪမုၬ လၧအခၪ့ယၫၥၭ အလီၩ့တၭ, လ့ၩဝ့ၫ ထီၩ့လၧအဲၫကိနအၫ့လီၫ. 52 အထံၩအဖျဲၥံၪ လၧၫ့ထၪ့ဎွ့ၩထၪ့ လၧဆၧၥၭထိၬ ဒဲၥၭမုဆံၫ့ဎံၪနီၪလီၫ.

1 ဆၧမၩအၥၭ လၧအအီၪလၧအဲၫကိနအၫ့ အဖၧၩ့နီၪ, အဝ့ၫၥံၪ လ့ၩနုၬ လၧၦယုဒၫဖိၪၥံၪ အ၁ရိၬဖၧၩ့ နံၫဂၩလူၬတၭ, လၧအလီၩလၩ့လၬလၩ့ဆၧ ဘဲၫအံၩဘဲၫအိၩ အကၠီၩ့နီၪ, ၦယုဒၫဖိၪၥံၪ ဒဲၦဂြံစၭဖိၪၥံၪ ခမျၧးဖၭဒိၪ နဲၩဝ့ၫဒၪဆ့လီၫ. 2 အ့ၪမွဲ ၦယုဒၫဖိၪ လၧအလနဲၩဘၪ ဆၧလဖၪနီၪ, ပဂၨၪထၪ့ ၦဆၨၩလဖၪအခဲၫ့ ဘဲၫၥိၭ အမိထၫ့ဒုၪဒၩ ထၧၫ့ဖုဝဲၥံၪလီၫ. 3 မၩအၥၭဘဲၫနီၪတၭ, အဝ့ၫၥံၪ အီၪထီးနီၪ ယံၬယံၬတၭ, လီၩလၩ့လၬလၩ့ဆၧ လၧအၥၭဒူၩ လၧကဆါအဖၧၩ့နီၪ, မွဲအဖ့ၪလၫ့ အဝ့ၫၥံၪ ဆၧမၩနဲၪ့ လၩ့လၭတၭ, ဆၧလၩ့လိလၩ့လၭ မၩအၥၭ လၧအဝ့ၫၥံၪအစူၪနီၪ, ထိးအၥၭ လၧအလူ အခိးအတၩ အဂးလီၫ. 4 မွဲလါနၫ့ဘိၩ, ၦခမျၧး လၧဒိၩ့ဖၧၩ့ လၩ့မုလၩ့ဖၭလိၬအၥၭတၭ, လနၩ့နၩ့ အီၪဝ့ၫ လၧၦယုဒၫဖိၪၥံၪ အဖၧၩ့နီၪ, လနၩ့နၩ့ အီၪဝ့ၬ လၧၦဆၧအၪ့မၧၫ့ဖိၪလဖၪနီၪ အဖၧၩ့လီၫ. 5 ၦအဆၨၩလဖၪ, ဒဲၦယုဒၫဖိၪၥံၪ ဒဲအၦဒိၪၦၡါၥံၪ အီၪက့ၪဎုၬအၥၭ ဘဲၫၥိၭ အမိမၩအၧၩ့ အဝ့ၫၥံၪ, ဒဲခွံၬဝ့ၫ လၧလိးတၭ, 6 အဝ့ၫၥံၪ ၥ့ၪယၫနီၪ စဲၪ့ဖျိၭ ထီၩ့လၧလဲၫကအိနအၫအဒိၩ့ၥံၪ, လံစတြၫ, ဒဲဒၧဘံၫ, ဒဲခးအီၪဝၬဖီၩ့ဝ့ၫလီၫ. 7 တၭလီၩလၩ့လၬလၩ့ ဆၧၥၭထိၬအပရၧၫ့ ထီးနီၪလီၫ. 8 ၦလဂၩ လၧအခၪ့ လအီၪဆီၪ့ဘၪ လၧအဂၭဂီၩ့ဝ့ၫ လၧအမိအဒၧၩ့လးဖၧၩ့ လံၩလံၩ, ဒဲလစဲၪ့ဘၪဝ့ၫ နးဖၧၫ့လဂၩ ဆၧၫ့နၩ့ဝ့ၫ လၧလံစတြၫလီၫ. 9 အဝ့ၫဒၪ ခိၭနၪ စပီလူၫအလူတၭ, အဆၧယိဝ့ၫ ထံၫထံၫဆၭဆၭနီၪ, 10 ၥ့ၪယၫ လၧအနဲၩဆၧ ထီးအမိဘျၪထဲၩ့ဝ့ၫ တၭ, ကိၭထၪ့ဝ့ၫ လၧအလူဖၭဒိၪတၭ; စံၭဝ့ၫ, ဂဲထုၪ့ဆၧၫ့ထုၪ့, ထုၪ့လုၪ့ လၧနခၪ့ဘီၪ. အဝ့ၫဒၪ ဖုၫထၪ့တၭ, လ့ၩဆၧ လီၫ. 11 စပီလူၫ မၩဆၧနီၪ ၦခမျၧး ဒၪဘၪဝ့ၫတၭ, ထုၭထၪ့ အလူ, ချဲၩ့ဆၧ လၧၦလဲၫကအိနအၫ အလၨလခီၫတၭ, စံၭဝ့ၫ, ကဆါၥံၪ လၩ့ဂၬ လၧၦၡၩဂဲၫလၩ့ လၧပအီၪလီၫ. 12 စဘၫနဘၭနီၪ အဝ့ၫၥံၪ ကိၭဝ့ၫ ယုပတၧၫ, ဒဲစပီလူၫနီၪ ကိၭဝ့ၫ မၧကရံၫလီၫ. အဂဲးဘဲၫယီၩ မွဲလၧအချဲၩ့ဆၧ အၪအကၠီၩ့နီၪလီၫ. 13 ယုပတၧၫ အၡၩလုဆၧ အီၪလၧဒိၩ့ အမ့ၬယၫနီၪ, ဆိၬထၪ့ ချီၥံၪ ဒဲဖီၫၥံၪ လၧတရၫ့အခၪ့ထံၭ ဘဲၫ အမိလုထၪ့ဆၧ လၧၦခမျၧးအၥိၭနီၪလီၫ. 14 ၦဆၧအၪ့မၧၫ့ဖိၪ စဘၫနဘၭ, ဒဲစပီလူၫ နါဂၧၫ့ဝ့ၫနီၪ, ၡၫ့ယၬခွံၬ အကီၩ့အၥိၭ တၭ, စဲၪ့တလဲးဝ့ၫ လၧၦခမျၧးအအီၪနီၪ ကိၭၡၭထၪ့ဆၧ, 15 စံၭဝ့ၫ, ၦၡၩၥံၪဧ့, ဆၧယီၩလဖၪ နၥံၪမၩ မွဲဘၪလဲၪ, ပဝ့ၫဒၪယီၩ ပမွဲ ၦၡၩ အီၪလၧအၥုၪ့အၥၭ ဘဲၫနၥံၪ အၥိၭတၭ, ဘဲၫ နၥံၪ မိခွံၬၡိၭခွံၬ ဆၧပျီၩပျီၩယီၩ ဒဲကၠၪထဲၩ့နၥံၪအၥၭ လၧယွၩ လၧအမၧၫ့ဝ့ၫလဂၩအအီၪ ၦလၧအမၩကဲၪထၪ့မူၭခိၪ, ဒဲဂၪ့ခိၪ, ဒဲမၫဆမံၭ, ဒဲကယဲ ဆၧအီၪလၧအဖၧၩ့ ထီးအလူၬနီၪ, ပလီၩဘၪနၥံၪ အဆၧၥၭထိၬအပရၧၫ့လီၫ. 16 အဝ့ၫဒၪ လၧအဆိၩအကၠၪ ဖီၩ့ခွံၬနီၪ ဖ့ၪလၫ့ ၦကိၭဆၨၩဒ့ၭ လ့ၩလၧအဖၧၩ့ၥၭ ဒၪဝ့ၫ လီၫ. 17 မွဲလါနၫ့ ဘဲၫနီၪတၭ, မွဲအမၩဂ့ၩဆၧ ဒဲမၩဆၧၩ့လၩ့ဆၧ လၧမူၭခိၪ တၭ, ဖ့ၪလၫ့ ၦလၧဆၧၥူၪဆၧၥၪအထီ, ဒဲမၩဎွ့ၩ ပၥုၪ့ပၥၭ လၧဆၧအၪ့ဆၧအီၩ, ဒဲဆၧၥုၪ့ထိၬၥၭထိၬတၭ, ဆၧထိးအၥၭ လၧအနၫ့ဆါဒၪဝ့ၫ အဂးနီၪ, မွဲအဖ့ၪလၫ့ လၩ့မါဝ့ၫအ့ၬ. 18 ဆၧနီၪလဖၪ အဝ့ၫၥံၪ လီၩဘၪဝ့ၫတၭ, ဘဲၫၥိၭ ၦခမျၧး ထီးလုထၪ့ဝ့ၫလဂ့ၩနီၪ ပဒၩ့ဆၧ ကၪမၬလီၫ. 19 ၦယုဒၫဖိၪၥံၪ လၧအၪ့တအီၭ, ဒဲအဲၫကိနအၫ့နီၪ, ပဂၨၪထၪ့ ၦခမျၧးလဖၪအခဲၫ့တၭ, ၦ ခွံၬ စပီလူၫ လၧလိး တၭ, ဆီၫ့မီၪ့ဝ့ၫ လၧအၥံၫယူၭတၭ, မီၩ့ကၠူၭထၪ့ခွံၬဝ့ၫ လၧဒိၩ့အချိၫ့လီၫ. 20 မွဲလါနၫ့ အထံၩအဖျဲၥံၪ အီၪဖီၩ့ဝ့ၫ အဘိၩ့ဘၭတၭ, ဂဲထုၪ့ထဲၩ့နုၬထဲၩ့ဝ့ၫ လၧဒိၩ့ဖၧၩ့ လီၫ. တၭ ထီးကဲဂီၩလနံၩနီၪ စဲၪ့ထၪ့ဝ့ၫ ဒဲစဘၫနဘၭ လ့ၩဝ့ၫ ထီၩ့လၧဒၧဘံၫနီၪလီၫ. 21 လီၩလၩ့လၬလၩ့ ဆၧၥၭထိၬအပရၧၫ့ လၧဒၧဘံၫအဖၧၩ့နီၪ. ဒဲဒုၭကဲၪထၪ့ ၦအၪဂၩ လၧအထံၩအဖျဲၥံၪတၭ, ထဲၩ့ထဲၩ့ဝ့ၫ လၧလံစတြၫ ဒဲအဲၫကိနအၫ့, ဒဲအၪ့တအီၭ နီၪလီၫ. 22 မၩဂုးထၪ့ အထံၩအဖျဲၥံၪအၥၭ အဂဲးအဘၭ နီၪ, ပဂၨၪထၪ့ဝ့ၫအခဲၫ့ ဘဲၫၥိၭ အမိအီၪဂုးခၧၫ့ လၧဆၧနဲၩ အဖၧၩ့, ဒဲလၧပဘၪခၫ့ဂၬ ဆၧၡၪ့ဆၧနၭ အၪမံၩ့တၭ, ပလ့ၩနုၬ ဖိးလၧယွၩအဘၩ့အမုး အဖၧၩ့နီၪလီၫ. 23 ထီးအအီၪက့ၪထၪ့ဝ့ၫ ၦၥုၪ့က့ၭၥၭၡါလဖၪ လၧဆၧအီၪကီၪ့အဂး လစီၪ့လါလါ ဂီၩ့နီၪ, ဘၩဆိၪဖၪဆၧ, ဒဲဒုၪဆၧအၪ့ဆၧအီၩ, ဒဲဖ့ၪလၫ့ လၧကဆါ လၧအဝ့ၫၥံၪ နဲၩဝ့ၫလဂၩ အစူၪဖၧၩ့လီၫ. 24 အဝ့ၫၥံၪ လ့ၩခၫ့ဂၬခွံၬ ပစံဒအၫတၭ, လ့ၩဝ့ၫ ထီၩ့လၧပၫ့ဖံလအၫလီၫ. 25 လီၩလၩ့လၬလၩ့ ဆၧအလူအထၫ လၧပၧဂၫ ဂီၩ့တၭ, လ့ၩလၩ့ဝ့ၫ လၧအၭတလဲအၫလီၫ. 26 ထူၬထၪ့ ကဘၩ့ ထီးနီၪတၭ, ထဲၩ့ထဲၩ့ဝ့ၫ ထီၩ့လၧအၪ့တအီၭ, လၧဆၧဖ့ၪလၫ့ယူၭ အဝ့ၫၥံၪ လၧယွၩအခိးအတၩ အဖၧၩ့, ဘဲၫၥိၭ အမိမၩဆၧ လၧအမၩဂီၩ့ယူၭဝ့ၫနီၪလီၫ. 27 ထီးအထီၩ့ဝ့ၫနီၪ, ဒုၭအီၪကီၪ့ ဆၧအီၪကီၪ့ဖိၪၥံၪ တၭ, လီၩဘၪဝ့ၫ, ထီးဒၪ ဆၧလၧယွၩမၩ လၧအစူၪဖၧၩ့လဖၪ ဒဲလၧအဝဲထၪ့ ဆၧနဲၩအတရၫ့ လၧၦဆၨၩလဖၪ အဂးနီၪလီၫ. 28 အီၪလၧအထံၩအဖျဲၥံၪအၥိၭ ထီးနီၪ ယံၬယံၬလီၫ.

1 ၦၡၩ ဂဲၫလၩ့ လၧခးယုဒၫ လနၩ့နၩ့ နီၪ, ၥီၪ့ထဲၩ့ၥၫ့ထဲၩ့ ထၧၫ့ဖုဝဲၥံၪတၭ, စံၭဝ့ၫဒၪ, နၥံၪ အ့ၪလဒိၭန့ဘၪ ဆၧကူၭတရံၭ ဘဲၫစမိစ့ၭ အထူၫအရူၫအၥိၭနီၪ, နၥံၪ ထီၩ့လၧဆၧထိးထဲၩ့တၩ့ထဲၩ့ၥ့ၪအ့ၬ. 2 လၧစပီလူၫ ဒဲစဘၫနဘၭၥံၪ တ့ၭလိၬအၥၭဆီၪ့ လၧၦလဖၪနီၪ အကၠီၩ့, ဆၧစ့ၩရၫ့ဝ့ၫ လၧစပီလူၫ, ဒဲစဘၫနဘၭ, ဒဲၦအဂူၫဂၩလနၩ့နၩ့ လၧအကျၩနီၪ, ဘၪလ့ၩထၪ့ လၧၦဆၧအၪ့မၧၫ့ဖိၪလဖၪ, ဒဲၦၥုၪ့က့ၭၥၭၡါလဖၪ အအီၪလၧယရုစလံၫ့အဖၧၩ့ လၧဆၧအၪ့စၪ့ယီၩ အဂဲးအကၠီၪ့လီၫ. 3 မၩအၥၭဘဲၫနီၪတၭ, ဆၧအီၪကီၪ့ဖိၪၥံၪအၪ့မၧၫ့အဝ့ၫၥံၪတၭ, မွဲအလ့ၩခၫ့ဂၬဖနံၡၫ, ဒဲစမ့ရအၫတၭ, လီၩလၩ့လၬလၩ့ဝ့ၫလၧၦဆၨၩလဖၪ ကၠၪလီၩ့ထဲၩ့အၥၭ အဂဲးအကၠီၪ့နီၪ, ဒုၭကဲၪထၪ့အထၧၫ့ဖုဝဲၥံၪ ထီးအၥုၪ့ထိၬၥၭထိၬအၪမၬ လီၫ. 4 ထီးအထီၩ့လၧယရုစလံၫ့နီၪ, ဆၧအီၪကီၪ့ဖိၪၥံၪ ဒဲၦဆၧအၪ့မၧၫ့ဖိၪၥံၪ, ၦၥုၪ့က့ၭၥၭၡါၥံၪနီၪ ထိးဆၧၫ့မုၬမုၬတၭ, အဝ့ၫၥံၪ လီၩဘၪဝ့ၫ ထီးဒၪ ကယဲယွၩမၩဆၧ လၧအစူၪဖၧၩ့ လီၫ. 5 ၦၡၩအစူၪ လလၩ့ဎုၬဘၪ ၦဖၫရစံၫ လၧအနဲၩထဲၩ့ဝ့ၫ လနၩ့နၩ့ ဂဲထုၪ့တၭ, စံၭဝ့ၫ, ၦလဖၪနီၪ ဘၪဒိၭဆၧကူၭတရံၭ တၭ, ဆၧဘၪမၪလူၬ ဘဲၫၥိၭ အမိထီးန့ စမိစ့ၭ အဆၧၥီၪ့ဆၧၥၫ့လီၫ. 6 ၦဆၧအၪ့မၧၫ့ဖိၪၥံၪ, ဒဲၦၥုၪ့က့ၭၥၭၡါၥံၪနီၪ, အီၪကိၩ့အီၪကီၪ့ ဘဲၫၥိၭ အမိယိဆီၫ့မီၪ့ဆၧ လၧဆၧလမံၩ့ နီၪအဂဲး လီၫ. 7 ဂဲးလိၬတ့ၭလိၬအၥၭ လၧအအၪနီၪ, စပံတၧၫ ဂဲထုၪ့ဝ့ၫတၭ, စံၭဝ့ၫ, ၦၡၩၥံၪ, ဖုၥံၪဝဲၥံၪဧ့, နၥံၪ ၥ့ၪယၫ နၥံၪဝ့ၫ လၧယွၩရွံန့ဆၧ လၧပကျၩ လၧဖျိၩ့ လၧအၥၫ့ ဘဲၫၥိၭ ၦဆၨၩလဖၪ မိနါဂၧၫ့ ဆၧၥၭထိၬအပရၧၫ့ လၧယနိၭ, ဒဲနဲၩထဲၩ့ဝ့ၫဒၪဆ့လီၫ. 8 ယွၩ လၧအၥ့ၪယၫ ၦၥုၪ့ၦၥၭ, ဖ့ၪလၫ့ အဝ့ၫၥံၪ လၧၥၭမုဆံၫ့ဎံၪ, ဘဲၫအဖ့ၪလၫ့ပၧၩအၥိၭတၭ, ထိးအၥၭလၧအဂးလီၫ. 9 မၩဆံၫ့ဝ့ၫ အၥုၪ့အၥၭ လၧဆၧနဲၩနီၪ မၩလၩ့မဲၩဝ့ၫလၧပၧၩ အ့ၬ. 10 မၩအၥၭဘဲၫနီၪတၭ, မွဲနၥံၪ အီၪက့ၪထၪ့ နိၪယိၭဘီၩ့ လၧအထံၩအဖျဲၥံၪအခိၬလီၩ့, လၧဖါၥံၪမွဲဂ့ၩ, ပဝ့ၫဒၪမွဲဂ့ၩ, ပယိၭ လၥ့ၪဘၪ တၭ, မွဲဘၪနီၫ လၧနၥံၪ ကျဲၩ့ဖစီၩ့ ယွၩ ဘဲၫနီၪလဲၪ. 11 မွဲလါနၫ့ဘိၩ ပ နဲၩ လၧကဆါ ယ့ၫၡူၬဎရံၬ အခိးအတၩအကၠီၩ့တၭ, ပဝ့ၫဒၪယီၩ ပမိထီၩ့လၧဆၧထိးထဲၩ့တၩ့ထဲၩ့ပၧၩ ဘဲၫအဝ့ၫၥံၪအၥိၭဆ့လီၫ. 12 ၦခမျၧးနီၪ အီၪလၩ့မါပံၭတၭ, ခိၭနၪ စဘၫနဘၭ, ဒဲစပီလူၫ လီၩလၩ့လၬလၩ့ ဆၧမၩနဲၪ့လၩ့လၭ, ဒဲဆၧလၩ့လိလၩ့လၭ လၧယွၩမၩဝ့ၫ လၧအဝ့ၫၥံၪ အစူၪဖၧၩ့ လၧၦဆၨၩလဖၪ အကျၩလီၫ. 13 အဝ့ၫၥံၪ အီၪလၩ့မါပံၭနီၪ, စယ့မံၭ ချဲၩ့ဆၧၫ့ဆၧတၭ, စံၭဝ့ၫ, ၦၡၩၥံၪ, ဖုၥံၪဝဲၥံၪဧ့, ခိၭနၪ ယလူဆံၭ. 14 ဘဲၫၥိၭ အမိမၩန့ဘၪ ၦလဆၨၩ လၧအမံၩ့အဂးတၭ, ယွၩ ဂဲၫအီၪၡီၩ့ ၦဆၨၩလဖၪ လၧထံၭ လၧအၥၫ့နီၪ စစံမအၧၫ့ လီၩဘၪယူၭဝ့ၫယူၭ. 15 ဆၧနီၪလဖၪ လၩ့ဂၬ မီၪၥံၪအလူ ဘဲၫအစံၭဝ့ၫ အၥိၭ, 16 လၧဆၧယီၩအလးခဲၫ့နီၪ ယမိဂဲၫထဲၩ့တၭ, ယမိမၩထဲၩ့ စဒၫဝံၭ အတဲၩ လၧအလၩ့ဎီးနီၪ, အဆၧလၩ့ဎီးနီၪ ယမိမၩထၪ့ထဲၩ့ဝ့ၫတၭ, ယမိမၩကဲၪထၪ့ထဲၩ့ဝ့ၫ, 17 ဘဲၫၥိၭ ၦၡၩလၧအအီၪလၩ့ထးဝ့ၫ, ဒဲကယဲ ၦဆၨၩလဖၪ လၧအကိၭထၪ့ ယမံၩ့ လၧအလီၩ့လဖၪယၫနီၪ, မိအၪ့ဎၬ ကဆါလီၫ. ကဆါ လၧအမၩ ဆၧယီၩလဖၪ ထီးအလူၬ, စံၭဝ့ၫဒၪ. 18 လၧအၥၫ့ လၧအခၪ့ထံၭ လံၩလံၩနီၪ, ယွၩၥ့ၪယၫဝဲၩ အဆၧမၩ ထီးအလူၬ လီၫ. 19 မၩအၥၭဘဲၫနီၪတၭ, ၦဆၨၩလဖၪ လၧအကၠၪထဲၩ့အၥၭ လၧယွၩ အအီၪနီၪ, ယစ့ၩရၫ့ လၧပထီးမၩထံၬထၬ အဝ့ၫၥံၪ လဂ့ၩ. 20 မွဲလါနၫ့ဘိၩ ပမိကွ့ၭဖ့ၪယူ အဝ့ၫၥံၪ လၧလံၬ လၧအဘၪဂၭဎ့ၭ ဆၧဂၩ့အဆၧ စံၪစၪ, ဒဲဆၧမၩဖိၬၥၭလဲးၥၭဘျၪ အခဲၫ့, ဒဲဆၧလၧဆၧဘံၭၥံၫဝ့ၫ ဒဲဆၧၥွံၪလဖၪ ဆ့လီၫ. 21 အဂဲးဘဲၫယီၩ ၦဖီစမိစ့ၭအလံၬ လၧ၁ရိၬဖၧၩ့ ကိၭမးၥံၫအနံၩဒ့ၭ တၭ, လၧအဆိၩအကၠၪ လၧဖျိၩ့လံၩလံၩနီၪ ၦလီၩလၩ့လၬလၩ့ဝ့ၫ အီၪလၧကိၭဒိၩ့ဒ့ၭလီၫ. 22 ထီးနီၪလဖၧၫ့ ဘၪၦဆၧအၪ့မၧၫ့ဖိၪၥံၪ ဒဲၦၥုၪ့က့ၭၥၭၡါၥံၪ ဒဲဆၧအီၪကီၪ့ ထီးအလူၬ အၥၭတၭ, ရွံန့ၦၡၩ လၧအကျၩ ၦအဒိၪအခိၪ လၧအထၧၫ့ဖုဝဲအကျၩ, စယုဒၭ ကိၭထဲၩ့ဝ့ၫ အမံၩ့အၥၫ့ လၧစဘၫစဘၭ, ဒဲစစဲလၭ ဂီၩ့တၭ အီၪက့ၪအၥၭ လၧအမိအၪ့မၧၫ့ အဝ့ၫၥံၪ လ့ၩဆၧ လၧစပီလူၫ ဒဲစဘၫနဘၭအၥိၭ ထီၩ့လၧအၪ့တအီၭလီၫ. 23 အဝ့ၫၥံၪ ကွ့ၭဖ့ၪယူ လံၬလၧအစူၪဖၧၩ့ ဘဲၫယီၩ, ၦထၧၫ့ဖုဝဲ လၧၦဆၨၩလဖၪအကျၩ အီၪလၧအၪ့တအီၭ, ဒဲစံရအၫ, ဒဲစလံၭၡၫလဖၪၥံၪဧ့, မွဲနၥံၪဘၪ ဆၧအၡူၪအမုၬဆံၭ. ၦဆၧအၪ့မၧၫ့ဖိၪလဖၪ ဒဲၦၥုၪ့က့ၭၥၭၡါၥံၪ ဒဲၦထၧၫ့ဖုဝဲၥံၪယီၩ, 24 မွဲပနါဂၧၫ့ လၧၦစဲၪ့ထၪ့ လၧပကျၩ လနၩ့နၩ့, မၩခိမၩဝီၩ နၥံၪအၥၭ လၧဆၧချဲၩ့, ဒဲမၩဂၭဂီၩ့ နၥံၪအၥၭ. စံၭဝ့ၫ, နၥံၪ ဘၪဒိၭဆၧကူၭတရံၭ, ဒဲနၥံၪ ဘၪထီး ဆၧအထူၫအရူၫနီၪ, အ့ၪမွဲ ပဝ့ၫဒၪယီၩ ပမၪလူၬ ပဝ့ၫအ့ၬ, 25 ပအီၪကိၩ့အီၪကီၪ့ လၧပၥၭလဖျိၪ့ဎး အဘိၩ့ဘၭတၭ, ဘၪပၥၭ လၧပအၪ့မၧၫ့ ၦၡၩဘၪ ဆၧရွံန့ဝ့ၫလဖၪ, 26 ဒဲၦလၧအအီၪက့ၪလၩ့ခွံၬ အၥၭ, လၧပကဆါယ့ၫၡူၬဎရံၬ အမံၩ့အကၠီၩ့လဖၪနီၪ, ပထၧၫ့ဖုဝဲၥၭဘီၩ့, စဘၫနဘၭ ဒဲစပီလူၫၥံၪ လ့ၩလၧနၥံၪအအီၪလီၫ. 27 မၩအၥၭဘဲၫနီၪတၭ, ပအၪ့မၧၫ့လၩ့ စယုဒၭ ဒဲစစဲလၭတၭ, အဝ့ၫၥံၪ မိလီၩဘၪနၥံၪ လၧဆၧယီၩလဖၪ လမံၩ့ဎး လၧအနိၭလီၫ. 28 အဂဲးဘဲၫယီၩ နၥံၪဂၭဎ့ၭ ဆၧလုဆၧဂၩ့ ဒဲဆၧၥွံၪ, ဒဲဆၧလၧဆၧဘံၭၥံၫဝ့ၫ, ဒဲဆၧမၩဖိၬၥၭလဲးၥၭဘျၪအခဲၫ့နီၪ, ဘၪ ၥၭမုဆံၫ့ဎံၪအၥၭနီၪ, 29 ဒဲပၥၭယီၩဆ့ လၧဆၧနီၪလဖၪ အမ့ၬယၫ, ဆၧယိၭဆၧဎၧၫ့ ဒိၪနဲၪ့အနီၪဒံၭ, ပအီၪက့ၪ လၧနၥံၪအလီၩ့အ့ၬ. ဆၧနီၪလဖၪ အ့ၪလဂၭဎ့ၭဘၪ တၭ, နၥံၪ အီၪဝ့ၫၥ့ၪအ့ၬ. နၥံၪ အ့ၪဂၭဎ့ၭ မွဲနၥံၪမၩ ဂ့ၩဘၪစဲၪလီၫ. မွဲနၥံၪ အီၪဆီၪ့အီၪချဲၫ့ဆံၭ. 30 မၩအၥၭဘဲၫနီၪတၭ, ထီးဆၧကွဲၪဖျါ အဝ့ၫၥံၪတၭ, လ့ၩထီၩ့လၧအၪ့တအီၭနီၪ, ဒုၭအီၪကိၩ့အီၪကီၪ့ ၦခမျၧးတၭ, ဖ့ၪလၫ့ဝ့ၫ လၧလံၬလဘံၪ့နီၪလီၫ. 31 အဝ့ၫၥံၪ ဖီလံၬလဘံၪ့နီၪ ဂီၩ့တၭ, အၥုၪ့ထိၬ အၥၭထိၬဝ့ၫ လၧဆၧမၩမုၬထၪ့ထဲၩ့ အကၠီၩ့လီၫ. 32 စယုဒၭ ဒဲစစဲလၭ အနၫ့ဆါဒၪဝ့ၫလဖၪ မွဲမီၪတၭ, ပဂၨၪထၪ့ ထၧၫ့ဖုဝဲၥံၪ လၧဆၧချဲၩ့အၪထံၪ ဒဲဒုၭဆီၪ့ထၪ့ဝ့ၫ အဂဲးအဘၭလီၫ. 33 အီၪဝ့ၫထီးနီၪ ယံၬယံၬတၭ, ဘဲၫၥိၭ အမိထဲၩ့ထဲၩ့ လၧဆၧအၪ့မၧၫ့ဖိၪလဖၪ အအီၪ တၭ, ၦထၧၫ့ဖုဝဲနီၪ ဖျါခွံၬဝ့ၫ ၡူၪၡူၪမုၬမုၬ လီၫ. 34 [မွဲလါနၫ့ ဘဲၫနီၪတၭ, ဘၪ စစဲလၭအၥၭ လၧအမိအီၪဒံၭ ထီးနီၪလီၫ.] 35 စပီလူၫ ဒဲစဘၫနဘၭ, ဒဲၦဂူၫဂၩလဖၪ အၪဂၩ အီၪဝ့ၫ လၧအၪ့တအီၭနီၪ, ၥီၪ့ထဲၩ့ၥၫ့ထဲၩ့ဆၧတၭ, လီၩလၩ့ ဆၧၥၭထိၬအပရၧၫ့ ကဆါအလူအထၫလီၫ. 36 မုနံၩလနၩ့နၩ့ ဖီၩ့ခွံၬနီၪ, စပီလူၫ စံၭစဘၫနဘၭ, ပ ထၧၫ့ဖုဝဲၥံၪ လၧကယဲဒိၩ့ ကယဲတဝၫ့ လၧပလီၩလၩ့လၬလၩ့ ကဆါအလူအထၫ လၧအဖၧၩ့ နီၪ, မွဲအအီၪဝ့ၫ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲပထဲၩ့ထဲၩ့ပဝ့ၫတၭ, လ့ၩၡီၩ့ ယိထဲၩ့ခွါထဲၩ့ အဝ့ၫၥံၪဘီၪ. 37 စဘၫနဘၭ အီၪက့ၪအၥၭ လၧအမိကိၭန့ စယီဟၫ့ ကိၭဝ့ၫအမံၩ့ လၧစမၫကၧၭလီၫ. 38 မွဲလါနၫ့ဘိၩ မွဲၦလဂၩနီၪ စဲၪ့ဖၭ လၧအဝ့ၫၥံၪ လၧပၫ့ပံလအၫတၭ, လမၩလၧၩ့ဘၪ ဆၧလၧအဝ့ၫၥံၪအၥိၭ အကၠီၩ့နီၪ, စပီလူၫ ဆီၫ့မီၪ့ဝ့ၫလၧအဂ့ၩ လ့ၩအ့ၬ. 39 တၭ ဆၧဂဲးလိၬတ့ၭလိၬ ဆီၪ့ဆီၪ့လ့ၬ အီၪထၪ့ ထီးအဝ့ၫၥံၪ လၩ့မုလၩ့ဖၭလိၬအၥၭတၭ, စဘၫနဘၭ ကိၭန့ စမၫကၧၭတၭ, ထူၬထၪ့ ကဘၩ့တၭ, လ့ၩဝ့ၫ ထီၩ့လၧစဲပြၧၭလီၫ. 40 စပီလူၫ ရွံန့ စစဲလၭလဂၩနီၪ ၦထၧၫ့ဖုဝဲၥံၪ ဖ့ၪလၫ့ဝ့ၫ လၧယွၩအခိးအတၩ အဖၧၩ့တၭ, စဲၪ့ထၪ့ဝ့ၫဒၪလီၫ. 41 အဝ့ၫဒၪ လ့ၩခၫ့ဂၬခွံၬ ခးစံရအၫ ဒဲစလံၭၡၫတၭ, ဒုၭဂုးထၪ့ ဆၧအီၪကီၪ့ဖိၪၥံၪ အဂဲးအဘၭလီၫ.

1 တၭ အဝ့ၫဒၪ လ့ၩဝ့ၫ ထီၩ့ လၧဒၧဘံၫ ဒဲလံစတြၫလီၫ. ယိခွါ, အထံၩအဖျဲ အမံၩ့ စထံမၥံၫ, ၦယုဒၫမုၪ လၧအနဲၩထဲၩ့ဆၧ လဂၩ အဖိၪခွၫ, အီၪဝ့ၫ ထီးနီၪ လဂၩလီၫ. အ့ၪမွဲ အဖါနီၪ မွဲၦဂြံစၭဖိၪလီၫ. 2 ၦထၧၫ့ဖုဝဲၥံၪ အီၪလၧလံစတြၫ ဒဲအဲၫကိနအၫ့လဖၪ ထိးအၥၭ လၧအဂးလီၫ. 3 ဘၪ စပီလူၫအၥၭ လၧအဝ့ၫဒၪ မိလ့ၩဆၧ လၧအၥိၭတၭ, အၪ့မၩန့ ကူၭတရံၭဝ့ၫ လၧၦယုဒၫဖိၪၥံၪ အီၪဝ့ၫ ထီးနီၪအကၠီၩ့တၭ, အဂဲးဘဲၫယီၩ အဝ့ၫၥံၪ ထီးအလူၬ ၥ့ၪယၫ လၧအဖါမွဲ ၦဂြံစၭဖိၪလီၫ. 4 ထီးအဝ့ၫၥံၪ လ့ၩခၫ့ဂၬ ဒိၩ့ၥံၪတၭ, ဖ့ၪလၫ့ဝ့ၫ လၧဆၧစ့ၩရၫ့လဖၪ ဘဲၫၥိၭ အမိထီးန့ဖံၭထၬ ဘဲၫဆၧအၪ့မၧၫ့ဖိၪၥံၪ ဒဲၦၥုၪ့က့ၭၥၭၡါၥံၪ လၧယရုစလံၫ့အဖၧၩ့ စ့ၩရၫ့ဝ့ၫဒၪ အၥိၭနီၪလီၫ. 5 မၩအၥၭဘဲၫနီၪတၭ, ဆၧအီၪကီၪ့လဖၪ ဂုးထၪ့ခၧၫ့ထၪ့ဝ့ၫ လၧဆၧနဲၩ အဖၧၩ့, ဒဲအၪထၪ့ဂီထၪ့ဝ့ၫ ကိၭမုနံၩ ကိၭမုနၩဒ့ၭလီၫ. 6 အဝ့ၫၥံၪ လ့ၩခၫ့ဂၬခွံၬ ဖြံဇအၫ, ဒဲဂလ့ၡၫ နီၪ, ဘဲၫၥိၭ အထီး လီၩလၩ့လၬလၩ့ဆၧ လၧခးအ့ၡၫအဖၧၩ့ လဂ့ၩတၭ, ၥၭမုဆံၫ့ဎံၪနီၪ ပဒၩ့ဝ့ၫလီၫ. 7 တၭ အဝ့ၫၥံၪ လ့ၩထီၩ့ဝ့ၫ လၧမံၭစအၫနီၪ, အီၪက့ၪအၥၭ လၧအမိလ့ၩ လၧဘၥံနအၫ, လါနၫ့ဘိၩ, ၥၭမုနီၪ ဖ့ၪလၫ့ အလ့ၩအ့ၬ. 8 လ့ၩဝ့ၫ လၧမံၭစအၫ အနဲၩ့ထံၭတၭ, ထီၩ့လၩ့ဝ့ၫ လၧတြိအၭအဖၧၩ့လီၫ. 9 လၧမုနၩအထီနီၪ, စပီလူၫ ဒၪဆၧ လၧယၫလခီၫတၭ; ၦမၫစဒိနအၫဖိၪ ဆၧၫ့ထုၪ့ အၪ့ကံၩ့အၪ့ယၫဆၧ တၭ, စံၭဝ့ၫ, ဂဲၫခၫ့ဂၬ လၧမၫစဒိနအၫ အဖၧၩ့ယီၩ မၩဘိၭမၩဆၧၩ့ပၧၩဘီၪ. 10 ထီးအဝ့ၫလဂၩ ဒၪဆၧလၧယၫ တၭ, မွဲပဆီၫ့မီၪ့ လၧပကဆါနီၪ ကိၭပၧၩ ဘဲၫၥိၭ ပမိလီၩလၩ့လၬလၩ့ ဆၧၥၭထိၬအပရၧၫ့ ထီးနီၪတၭ, ပ အၪ့ဎၬကိၪ့ထၪ့ ဘဲၫၥိၭ ပမိဂၬထၪ့ ထီၩ့လၧမၫစဒိနအၫအဖၧၩ့ ချဲၫ့မၬလီၫ. 11 မၩအၥၭဘဲၫနီၪတၭ, ပစဲၪ့ထၪ့ လၧတြိအၭတၭ, ပလ့ၩဆုးလီၩ့ ထီၩ့လၧစၫမိၫၥြ့ၡၫ တၭ ကဲဂီၩလနံၩနီၪ ထီၩ့ လၧန့ၫအၭပလံၭလီၫ. 12 ပစဲၪ့ထၪ့ ထီးနီၪ ထီၩ့လၧဖလံဖံၫ လၧအမွဲ မၫစဒိနအၫ အဒိၩ့ခိၪ လဆၫ့နီၪတၭ, ၦလဆၨၩဒၪ ဂဲၫအီၪဝ့ၫ လၧအဖၧၩ့လီၫ. ပအီၪလၧဒိၩ့အဖၧၩ့နီၪ အနံၩအၥၫ့ လနၩ့နၩ့လီၫ. 13 လၧမးၥံၫအနံၩနီၪ, ပလ့ၩထၪ့လၧဒိၩ့အချိၫ့ ထီးၦဘၩဆိၪဖၪဆၧအလး လၧထံၫနဲၩ့နီၪ ပဆၧၫ့နၩ့တၭ, ပလီၩဘၪဆၧ လၧၦမုၪ လၧအအီၪကိၩ့အီၪကီၪ့လဖၪ လီၫ. 14 ၦလၧအအၪ့ဆၫ ဆၧလုၭဖုၭ, ဒိၩ့ၥဲၫအထဲရၫအဖိၪမုၪ အမံၩ့ နးလံဒအၫလဂၩ လၧအဘိၪ့ယွၩဘၩယွၩ, နါဂၧၫ့ဝ့ၫဒၪတၭ; ကဆါ ဝဲထၪ့အၥုၪ့အၥၭ ဘဲၫၥိၭ အမိခိၭနၪဆၧ လၧစပီလူၫလီၩဘၪဝ့ၫလီၫ. 15 ထီးအဝ့ၫနီၪ ဒဲအဂံၪ့ဖိၪလဖၪ ဒိၭဘၭတံၫဇၫ့ အၥၭဂီၩ့တၭ, မွဲအအၪ့ကံၩ့အၪ့ယၫထဲၩ့ပၧၩ တၭ, စံၭဝ့ၫ, ယဝ့ၫဒၪယီၩ နၥံၪ အ့ၪအီၪက့ၪယၧၩ လၧၦနဲၩထဲၩ့ကဆါ တၡါနီၪ, ဂဲၫအီၪ လၧယဂံၪ့ဖၧၩ့ဘီၪ; တၭအၪ့ဂူၬ အၪ့ကံၩ့အၪ့ယၫန့ပၧၩ ဆီၪ့ဆီၪ့လ့ၬလီၫ. 16 တၭ ဆၧမၩအၥၭ လၧပလ့ၩဘၩဆိၪဖၪဆၧ အဘိၩ့ဘၭနီၪ, ၦဎီးမုၪ လၧဆၧနၪ အၪ့ဖၩ့ဆၧ အီၪလၧအလီၩ့ လဂၩ ဂဲၫဘၪခီၩ့ပၧၩလီၫ. အဝ့ၫဒၪ ချဲၩ့ဆၧ လၧဆၧနၪ အအၪ့ဖၩ့ဆၧ အချိၬတၭ, အကဆါလဖၪနီၪ န့ဘၪ ဆၧအၪမၬ လီၫ. 17 အဝ့ၫနီၪ လီၩ့ဖိၬ စပီလူၫအခဲၫ့ ဒဲပခဲၫ့တၭ. ကိၭထၪ့ဆၧ, စံၭဝ့ၫ, အဝ့ၫၥံၪယီၩ မွဲဆၧထီၫထုၬ ယွၩအဎီးအၡၩၥံၪ လၧအဒုၭနဲၪပၧၩ လၧဆၧထိးထဲၩ့တၩ့ထဲၩ့ အဖၧၩ့ၥၭ လီၫ. 18 အဝ့ၫဒၪ မၩဝ့ၫ ဘဲၫနီၪ အၪနံၩအၪၥၫ့နီၪ, စပီလူၫအၥၭ ခိထၪ့တၭ, ကၠၪစိၩအၥၭတၭ, စံၭ ဆၧနၪနီၪ, ယ မၪလူၬနၧၩ လၧယ့ၫၡူၬဎရံၬအမံၩ့ လၧနစဲၪ့ထၪ့ခွံၬ လၧၦယီၩအလီၩ့လီၫ. တၭအဆၧစဲၪ့ထၪ့ခွံၬဝ့ၫ လၧနၩရံၩ နီၪလီၫ. 19 ၦမုၪ အကဆါလဖၪ ၥ့ၪယၫဝ့ၫ လၧအယိလါန့ဘၪ ဆၧနီၪအလး စဲၪ့ထၪ့ခွံၬဝ့ၫ တၭ, ဖီၪ့ထၬ စပီလူၫ, ဒဲစစဲလၭၥံၪ, လ့ၩမီၩ့ဝ့ၫ လၧၦဒိၪလဖၪ စ့ၩရၫ့ဆၧ လၧဖၠၫဖၧၩ့ အအီၪလီၫ. 20 ၥိၫ့ထၪ့ဝ့ၫ လၧခးအၦဒိၪလဖၪအအီၪတၭ, အဝ့ၫၥံၪ စံၭဝ့ၫ, ၦလဖၪယီၩ မွဲၦယုဒၫဖိၪ တၭ, မၩထံၬထၬ ၦဒိၩ့ဖိၪယီၩ ဒိၪမၬ, 21 ဒဲၥီၪ့လိၪ ဆၧအထူၫအရူၫ လၧၦရိမၫဖိၪ ပဝ့ၫဒၪယီၩ ပဒိၭန့ ဒဲထီးန့နီၪ မွဲအတီၩအ့ၬ. 22 ၦခမျၧးနီၪ ဂဲထုၪ့ ထၫ့ဒုၪဒၩ အဝ့ၫၥံၪ, ဒဲခးအၦဒိၪလဖၪ ၡၫ့လၩ့ခွံၬ အကီၩ့အၥိၭတၭ, မၪလူၬဆၧ လၧၦဘၪဒိၪအဝ့ၫၥံၪ လၧနိၪထးလဖၪလီၫ. 23 ဒိၪဝ့ၫ အၪထံၪ ဂီၩ့, ဒူၭလၩ့ဝ့ၫ လၧထီၩ့ဖၧၩ့တၭ, မၪလူၬ ၦထီၫ့အခိၪ ဘဲၫၥိၭ အမိခိၭထၬဝ့ၫ ခၧၫ့ခၧၫ့လီၫ. 24 အဝ့ၫဒၪဘၪဆၧမၪလူၬ ဘဲၫနီၪတၭ, ဒုၭနုၬ အဝ့ၫၥံၪ လၧထီၫ့ဖၧၩ့ လၧယၫလဆၫ့နီၪ, ၥံၫ့ထၬဝ့ၫ အခၪ့ လၧၥံၫ့လီၫ. 25 လၧဖိၭဖၫ့မုနီၪ စပီလူၫ ဒဲစစဲလၭ ဘၩဆိၪဖၪဆၧ ဒဲၥံၫကျံၩ စံၭထၪ့အၪ့အူၭယွၩ တၭ, ၦထီၫ့ဖိၪၥံၪ နါဂၧၫ့ဝ့ၫဒၪလီၫ. 26 ဂၪ့ခိၪ ဝၭရှုၭဝ့ၫ ဒိၪမၬ ထီးထီၫ့အခၪ့ထံၭ ဝၭဝ့ၫ တၭ, ထီၫ့အတရၫ့ၥံၪ ဝဲထၪ့အၥၭ ချဲၫ့မၬ ထီးအလူၬ တၭ, ၦထီးအလူၬ အၥွ့ၫထၭ လၩ့ကွဲၪခွံၬဝ့ၫဒၪလီၫ. 27 ထီၫ့အခိၪ နၪ့ထၪ့အၥၭနီၪ, ဒၪဘၪဝ့ၫ လၧထီၫ့အတရၫ့ၥံၪ ဝဲထၪ့အၥၭတၭ, ဆီၫ့မီၪ့ဝ့ၫ လၧၦထီၫ့ဖိၪၥံၪ စဲၪ့ထၪ့ခွံၬတၭ, ထုၭထၪ့ အနၭ ဘဲၫၥိၭ အမိမၩၥံၫလၩ့အၥၭလီၫ. 28 စပီလူၫ ကိၭထၪ့ဆၧ လၧအလူဖၭဒိၪ တၭ, စံၭဝ့ၫ, ထီးမၩအၧၩ့နၥၭ နးမံၩ့လဂ့ၩ, အဂဲးဘဲၫယီၩ ပအီၪ ထီးယီၩ ကိၭဂၩဒ့ၭ လီၫ. 29 အဝ့ၫနီၪ အၪ့ကံၩ့ ဆၧဖၩ့ၥံၪတၭ, စဲၪ့နုၬဝ့ၫ လၧစပီလူၫ ဒဲစစဲလၭ အအီၪ, ဝၭထိၬဝၭတ့ၭနီၪ ထွံၩလၩ့ လၧအမ့ၬယၫ လီၫ. 30 ၥိၫ့ထၪ့ အဝ့ၫၥံၪ လၧခီၫ့, စံၭဝ့ၫ, ကဆါၥံၪဧ့, ဘဲၫၥိၭ ယမိထီၩ့လၧဆၧထိးထဲၩ့တၩ့ထဲၩ့ယၧၩတၭ, မွဲယ ဘၪမၩ ဆၧနီၪလမံၩ့လဲၪ. 31 အဝ့ၫၥံၪ လီၩဘၪဝ့ၫ, နဲၩထဲၩ့ ကဆါယ့ၫၡူၬဎရံၬ ဆံၭ, နမိထီၩ့လၧဆၧထိးထဲၩ့တၩ့ထဲၩ့နၧၩ, ဒဲနဂံၪ့ဖိၪၥံၪလီၫ. 32 အဝ့ၫၥံၪ လီၩဘၪ အဝ့ၫ လၧကဆါအလူအထၫ, ဒဲၦအီၪလၧအဂံၪ့အဖၧၩ့ ထီးအလူၬ လီၫ. 33 လၧမုလနၩဎးနီၪ, အဝ့ၫဒၪ မၩန့ အဝ့ၫၥံၪတၭ, ၥူၫဝၭဆံၫ့ခွံၬအဖၧၩ့လးၥံၪနီၪ, အနၫ့ဆါဒၪဝ့ၫ, ဒဲအဂံၪ့ဖိၪ ထီးအလူၬလဖၪ ဒိၭဘၭတံၫဇၫ့အၥၭ ချဲၫ့မၬလီၫ. 34 ထီး အဝ့ၫဒၪ ၥိၫ့ထၪ့ အဝ့ၫၥံၪ လၧအဂံၪ့ဖၧၩ့တၭ, အီၪက့ၪ ဆၧအၪ့ဆၧအီၩ လၧအမ့ၬယၫ တၭ, အနၫ့ဆါ ဒဲအဂံၪ့ဖိၪၥံၪ ၥုၪ့ထိၬၥၭထိၬ နဲၩထဲၩ့ယွၩ ထီးအလူၬလီၫ. 35 မုဆဲၪ့ထၪ့နီၪ ခးအၦဒိၪလဖၪ အၪ့မၧၫ့ ပၠၩတၩၥံၪ လ့ၩလီၩဘၪဝ့ၫ, ၦၡၩၥံၪနီၪ ကွဲၪဖျါခွံၬဝ့ၫဘီၪ. 36 ဆၧချဲၩ့လဖၪနီၪ, ၦထီၫ့ခိၪ လီၩဘၪ စပီလူၫ လၧခးအၦဒိၪလဖၪ အၪ့မၧၫ့ ၦဂဲၫကွဲၪဖျါခွံၬ နၥံၪလီၫ. မၩအၥၭဘဲၫနီၪတၭ, ဘိၩ့နဲၪ့ယီၩ စဲၪ့ထၪ့တၭ, လ့ၩဆၧမုၬမုၬဆံၭ. 37 မွဲလါနၫ့ဘိၩ စပီလူၫ စံၭအဝ့ၫၥံၪ, ၦရိမၫဖိၪ ပဝ့ၫဒၪယီၩ, ၦလဘၪ ဆၧစ့ၩရၫ့စၪပၧၩတၭ, အဝ့ၫၥံၪ ဒိၪပၧၩ အီၪဖျီၪ, ဒဲဒုၭနုၬပၧၩ လၧထီၫ့ဖၧၩ့ တၭ, ဘိၩ့နဲၪ့ယီၩ မွဲအမိနၫ့ထၪ့ခွံၬၥူၪပၧၩဆ့ဧၪ, မွဲလၩလါအ့ၬ, မွဲအနၫ့ဆါဒၪဝ့ၫ ဂဲၫမၩန့ထၪ့ပၧၩဆံၭ. 38 ဆၧချဲၩ့လဖၪနီၪ ပၠၩတၩၥံၪ လီၩဘၪ ခးအၦဒိၪလဖၪတၭ, အဝ့ၫၥံၪ နါဂၧၫ့ လၧၦလဖၪနီၪ မွဲၦရိမၫဖိၪ တၭ, ဘၪ ဆၧၥၭမဲၪၥၭဖျဲၩ့ဝ့ၫလီၫ. 39 တၭဂဲၫအၪ့ကံၩ့အၪ့ယၫထဲၩ့ အဝ့ၫၥံၪ, အၪ့မၩန့ထဲၩ့ဝ့ၫတၭ, အၪ့ယၫဝ့ၫ ဘဲၫၥိၭ အမိစဲၪ့ထၪ့ခွံၬ လၧဒိၩ့ဖၧၩ့လီၫ. 40 အဝ့ၫၥံၪ စဲၪ့ထၪ့ခွံၬဝ့ၫ လၧထီၫ့ဖၧၩ့နီၪ လ့ၩနုၬ လၧနးလံဒအၫ အဂံၪ့ဖၧၩ့တၭ, ထီးအဒၪဘၪထဲၩ့ အထၧၫ့ဖုဝဲၥံၪ ဒဲဒုၭမုၬထၪ့ထဲၩ့ဝ့ၫအၥၭ တၭ, စဲၪ့ထၪ့ခွံၬဝ့ၫဒၪလီၫ.

1 တၭ ထီးအဝ့ၫၥံၪ လ့ၩခၫ့ဂၬခွံၬ အၫ့ဖံပိၫလံၭ, ဒဲအၫပလိနအၫ ဂီၩ့နီၪ, လ့ၩဝ့ၫ ထီၩ့လၧၥ့ၭစလနဲကၫ, ထီးနီၪ ၦယုဒၫဖိၪၥံၪ အ၁ရိၬ အီၪဝ့ၫလဖျိၪ့လီၫ. 2 စပီလူၫ ဘဲၫ အထူၫအရူၫအီၪဝ့ၫအၥိၭနီၪ , လ့ၩနုၬ လၧအဝ့ၫၥံၪ အအီၪလၧမးၥံၫအနံၩ ၥၧၫ့နံၩတၭ, ချဲၩ့လိၬအၥၭ လၧအဝ့ၫၥံၪ လၧဆၧကွ့ၭအၥၭအဂဲး, 3 ဝဲထၪ့ဝ့ၫတၭ, ဒုၭနဲၪဝ့ၫ လၧဎရံၬ ဘၪထိးဆၧၡၪ့ဆၧနၭ, ဒဲဘၪဂဲထုၪ့ထဲၩ့ဝ့ၫ လၧဆၧၥံၫ အဖၧၩ့တၭ, စံၭဝ့ၫ, ယ့ၫၡူၬ လၧယလီၩဘၪနၥံၪ အဂဲးအကၠီၪ့လဂၩယီၩ မွဲဎရံၬနီၪလီၫ. 4 ၦလၧအကျၩ လနၩ့နၩ့ ဒဲၦဂြံစၭဖိၪ လၧအဘိၪ့ထၪ့ဘၩထၪ့ ယွၩ, ခမျၧးဖၭဒိၪ, ဒဲၦမုၪ အီၪလၧအလၩအဖၩ့ တဘျုၭဂၩ နဲၩထဲၩ့ဝ့ၫ တၭ, အီၪက့ၪဎုၬအၥၭ လၧစပီလူၫ ဒဲစစဲလၭၥံၪ အၥိၭလီၫ. 5 အ့ၪမွဲ ၦယုဒၫဖိၪလဖၪနီၪ ၥၭခ့ၬဝ့ၫတၭ, အၪ့မၩန့ ၦအအၧၩ့ လၧအအီၪဒၪ အဆၧ လၧဖၠၫဖၧၩ့တၭ, ဒုၭအီၪကီၪ့ ၦခမျၧးတၭ, ဒုၭတုၩ့ထၪ့တုၩ့လၩ့ဒိၩ့ ထၧၫ့ဖျိၪ့ယၫလီၫ. အဝ့ၫၥံၪ အီၪဖီၩ့ စယၫစၧၫ့ အဂံၪ့ ဒဲအၪ့ဎၬ မီၩ့ထၪ့ ၦလဖၪနီၪ, လၧၦခမျၧးအအီၪလီၫ. 6 လဒၪဘၪ အဝ့ၫၥံၪတၭ, မီၩ့ကၠူၭထၪ့ စယၫစၧၫ့ ဒဲၦထၧၫ့ဖုဝဲ လနၩ့နၩ့ လၧဒိၩ့အၦဒိၪလဖၪ အအီၪတၭ, ကိၭၡၭထၪ့ဆၧ, စံၭဝ့ၫ, ၦလဖၪ လၧအချုၬလၩ့ ဂၪ့ခိၪ ဂဲၫထီၩ့ယူၭ ထီးယီၩ ယူၭ, 7 စယၫစၧၫ့ ထိးဆၧၫ့ အဝ့ၫၥံၪတၭ, ၦထီးအလူၬလဖၪယီၩ မၩ ဆၧထၫ့ဒုၪဒၩ စံစၧၫအလူ တၭ, စံၭဝ့ၫ, လၧစဎွၩအဂူၫဂၩ ယ့ၫၡူၬ အီၪဝ့ၫလဂၩလီၫ. 8 ထီးၦခမျၧး ဒဲဒိၩ့အၦဒိၪၥံၪ နါဂၧၫ့ ဆၧလဖၪနီၪတၭ, အၥုၪ့ခိအၥၭဝီၩထၪ့ လီၫ. 9 တၭ ထီးအအၪ့မၩန့ ဆၧထိးအၥၭ လၧစယၫစၧၫ့, ဒဲၦဂူၫဂၩအစူၪဖၧၩ့တၭ, ကွဲၪဖျါခွံၬ အဝ့ၫၥံၪလီၫ. 10 ၦထၧၫ့ဖုဝဲလဖၪ အၪ့မၧၫ့ စပီလူၫ ဒဲစစဲလၭၥံၪ စဲၪ့ထၪ့ခွံၬ လၧမုနၩလခီၫ တၭ, လ့ၩထီၩ့ဝ့ၫလၧဘရံအၫ ချဲၫ့မၬလီၫ. လ့ၩထီၩ့ဝ့ၫ ထီးနီၪ နုၬ လၧၦယုဒၫဖိၪၥံၪ အ၁ရိၬဖၧၩ့လီၫ. 11 ၦလဖၪနီၪ အၥၭဂ့ၩနဲၪ့ ၦၥ့ၭစလနဲကၫဖိၪဒံၭ လီၫ. မွဲအဒိၭန့ဒၪ ဆၧအလူ လၧအၥၭ ချဲၫ့ခိၬ တၭ, ဆၧနီၪလဖၪမွဲ ဆၧဘဲၫနီၪဧၪ, လမွဲဘၪလဲၪနီၪ အၪ့ဎၬယိခွါ, လံၬၥံၪလဲၥံၪ ထံၫထံၫဆၭဆၭ ၥံၫ့ၥံၫ့နံၩ လီၫ. 12 မၩအၥၭဘဲၫနီၪတၭ, ၦနဲၩထဲၩ့ဆၧ လၧအကျၩ အၪဂၩတၭ, ၦဂြံစၭဖိၪ အီၪလၧအလၩအဖၩ့, ၦမုၪ ဒဲၦခွၫ နဲၩထဲၩ့ဆၧ ဆ့မွဲၡၩခိၬအ့ၬ. 13 ၦယုဒၫဖိၪ လၧၥ့ၭစလနဲကၫအဖၧၩ့လဖၪ ထီးအၥ့ၪယၫဝ့ၫ လၧစပီလူၫ လီၩလၩ့လၬလၩ့ ယွၩအလူအထၫ လၧဘရံအၫအဖၧၩ့တၭ, လ့ၩဝ့ၫ ထီးနီၪဆ့, ပဂၨၪထၪ့ ၦခမျၧး အခဲၫ့လီၫ. 14 ထီးနီၪလဖၧၫ့ ၦထၧၫ့ဖုဝဲၥံၪ အၪ့မၧၫ့ စပီလူၫ လ့ၩထီၩ့လၧမၫဆမံၭ အနဲၩ့ထံၭနီၪ ချဲၫ့မၬလီၫ. အ့ၪမွဲ စစဲလၭ ဒဲစထံမၥံၫနီၪ အီၪဒံၭဝ့ၫ ထီးနီၪလီၫ. 15 တၭ ၦလၧအၥိၫ့ စပီလူၫလဖၪနီၪ ၥိၫ့ဝ့ၫ ထီၩ့လၧအၭၥံၫ့အဖၧၩ့လီၫ. တၭမွဲအဒိၭန့ ဆၧမၪလူၬ လၧစစဲလၭ ဒဲစထံမၥံၫ အဂး ဘဲၫၥိၭ အဝ့ၫၥံၪ မိဂဲၫလၧအအီၪ ချဲၫ့ချဲၫ့ ဂီၩ့တၭ, မွဲအစဲၪ့ထၪ့ခွံၬဝ့ၫလီၫ. 16 စပီလူၫ အီၪခိၭ အဝ့ၫၥံၪ လၧအၭၥံၫ့အဖၧၩ့ အဘိၩ့ဘၭ နီၪ, ဒၪဘၪ လၧဒိၩ့ဎွ့ၩထၪ့ဝ့ၫ လၧဆၧဂၩ့တၭ, အၥၭခိထၪ့ဝ့ၫလီၫ. 17 မၩအၥၭဘဲၫနီၪတၭ, လၧ၁ရိၬဖၧၩ့နီၪ ဂဲးလိၬတ့ၭလိၬအၥၭ လၧၦယုဒၫဖိၪၥံၪ, ဒဲၦယူၭယၪ့ယွၩ ဒဲၦလၧအဂဲၫဒၪခီၩ့ဝ့ၫ လၧဖၠၫဖၧၩ့လဖၪ ကိၭမုနံၩမုနၩဒ့ၭလီၫ. 18 တၭ ၦလၧအကိၪ့ၥ့ၪ အ့ၫပကုရအၫ့ဖိၪၥံၪ, ဒဲၦစတိအၭဖိၪၥံၪ လနၩ့နၩ့ တ့ၭလိၬအၥၭ လၧစပီလူၫနီၪ, လနၩ့နၩ့ စံၭဝ့ၫ, ၦအၪ့ထုၫ့န့ ဆၧချဲၩ့လဂၩယီၩ မွဲအမိလီၩဘၪ ဆၧနီၪ လမံၩ့လဲၪ. ၦဂူၫဂၩစံၭဝ့ၫ, လၩ့ဂၬ လၧအမွဲ ၦလၧအလီၩလၩ့လၬလၩ့ ၦလခီၫဘၩ့မုးဖိၪ အကဆါလဖၪ အဂဲးအကၠီၪ့လီၫ. အဂဲးဘဲၫယီၩ မွဲအလီၩဘၪဝ့ၫ လၧယ့ၫၡူၬ ဒဲဆၧဂဲထုၪ့ထဲၩ့အဂဲးလီၫ. 19 အဝ့ၫၥံၪနီၪ အၪ့မၩန့ဝ့ၫတၭ, ၥိၫ့ဝ့ၫ ထီၩ့လၧအၫရအီၭပဂၧၭ, စံၭဝ့ၫ, ဆၧၥီၪ့ဆၧၥၫ့အၥၫ့ လၧနလီၩလၩ့လၬလၩ့နီၪ မွဲပ ကြၨၭၥ့ၪယၫ ဆ့ဧၪ. 20 အဂဲးဘဲၫယီၩ နဒုၭဂၧၫ့ထၪ့ ဆၧမၩ ထီၫမံၫထီၫမၪ လနၩ့နၩ့ လၧပနါဖၧၩ့ လီၫ. မၩအၥၭဘဲၫနီၪတၭ, ဆၧနီၪလဖၪမွဲ ဘဲၫၥ့ၪလဲၪ ဘဲၫၥ့ၪလဲၪ နီၪ, မိၥ့ၪယၫ ဘၪပၥၭလီၫ. 21 ၦအၭၥံၫ့ဖိၪ ကိၭဂၩဒ့ၭ, ဒဲၦမွံၩ အီၪဝ့ၫ ထီးနီၪလဖၪ လမၩဘၪ ဆၧမၩအဂူၫဂၩ နးမံၩ့တၭ, မွဲအလီၩထဲၩ့ ဆၧ, ဒဲခိၭနၪ ဆၧအၥၫ့လဖၪနီၪလီၫ. 22 စပီလူၫ ဆၧၫ့ထုၪ့ လၧအၫရအီၭပဂၧၭ အကျၩတၭ, စံၭဝ့ၫ, ၦအၭၥံၫ့ဖိၪၥံၪဧ့, ယဒၪဘၪ လၧနၥံၪ ယူၭယၪ့ နၥံၪအကဆါလဖၪ လၧဆၧကျ့ၭစၨၭ ဒိၪမၬ လီၫ. 23 အဂဲးဘဲၫယီၩ ယလ့ၩစဲၪ့တၭ, ယဒၪဘၪ နၥံၪ ဘိၪ့ဆၧဘၩဆၧအလးနီၪ, ယဒၪ ဆၧလုအလး လစီၪ့ အီၪလၧဆၧကွ့ၭအၥၭ လၧအလီၩ့, ယွၩလၧၦလၥ့ၪယၫဘၪဝ့ၫ လဂၩအဂးနီၪလီၫ. ဆၧလၧနၥံၪလၥ့ၪယၫဘၪနီၪ, နၥံၪ ဘိၪ့ထၪ့ဘၩထၪ့ဝ့ၫ တၭ, ယမိလီၩဘၪနၥံၪ လၧအဝ့ၫ လဂၩနီၪ အဂဲးလီၫ. 24 ယွၩ လၧအမၩကဲၪထၪ့ ဂၪ့ခိၪမူၭခိၪ, ဒဲကယဲ ဆၧအီၪလၧအဖၧၩ့, အဝ့ၫဒၪနီၪ မွဲမူၭခိၪ ဒဲဂၪ့ခိၪ အကဆါ တၭ, ဂံၪ့လၧၦၡၩမၩ လၧအစူၪနီၪ, လအီၪဘၪဝ့ၫ လၧအဖၧၩ့တၭ, 25 အဝ့ၫဒၪ အနၫ့ဆါဒၪဝ့ၫနီၪ ဖ့ၪလၫ့ ၦၡၩၥံၪ ထီးအလူၬ လၧအၥၭမၧၫ့, ဒဲအၥၪ, ဒဲအဆၧကိၭအမံၩ့ဒ့ၭတၭ; ဘဲၫအဂ့ၩန့ဘၪ ဆၧလမံၩ့မံၩ့အၥိၭနီၪ , ၦၡၩမၩ လၧအစူၪ လၧအဝ့ၫဒၪအဂး အလးအီၪအ့ၬ. 26 အဝ့ၫဒၪ မၩကဲၪထၪ့ ၦကိၭဆၨၩဒ့ၭ လၧဆၧၥွံၪ လမံၩ့ဎး, ဘဲၫၥိၭ အမိအီၪ လၧဂၪ့ခိၪ ထၧၫ့ဖျိၪ့ယၫအလီၩ့ တၭ, အီၪက့ၪလၩ့ဝ့ၫ လၧအဆၧၫ့အထီ, ဒဲအအီၪဝ့ၫ အလးလဖၪအဆၧၩ့, 27 ဘဲၫၥိၭ အမိအၪ့ဎၬ ယွၩတၭ, ဘၪလဘၪ မိလုးယိခွါဝ့ၫနီၪ, မိဒၪန့ၥံၪၥံၪလီၫ. မွဲလါနၫ့ ဘဲၫနီၪတၭ, အီၪယဲၩ့လၧၦၡၩ နးဂၩအ့ၬ. 28 အဂဲးဘဲၫယီၩ ပမၧၫ့, ဒဲပဂဲၩ, ဒဲပအီၪလၧအဖၧၩ့ ဘဲၫ ၦၥ့ၪထၭခိၪ လၧနၥံၪအကျၩ လနၩ့နၩ့, စံၭဝ့ၫ, အၥိၭ, အဂဲးဘဲၫယီၩ, အဆၨၩအဆၬ, မွဲဆ့, ပဝ့ၫဒၪ. 29 မၩအၥၭဘဲၫနီၪတၭ, ပမွဲ ယွၩအဆၨၩအဆၬတၭ; ပဆီၫ့မီၪ့ လၧယွၩ လၩ့ဂၬ ထီၫ့ၥံၪလွ့ၫၥံၪ, ကျိၪၥံၪစ့ၩၥံၪ, လိးၥံၪလဲၫ့ၥံၪ လၧၦၡၩစိၭဖျၩန့ဝ့ၫ, လၧအစူၪ ဒဲကိၪ့ထၪ့ဖၭလၩ့ အဆၧဒၪဝ့ၫနီၪ မွဲအကြၨၭ အ့ၬ 30 ၦလၥ့ၪယၫဘၪ ဆၧအထီနီၪ, ယွၩ အွံၪၥၭဆၧၩ့ လါနၫ့ဘိၩ, ဘိၩ့နဲၪ့ယီၩ မွဲအမၪလူၬ ၦအီၪ လစီၪ့လါလါ ထီးအလူၬ, ဘဲၫၥိၭ အမိနီၫ့ယါလၩ့ထဲၩ့အၥၭ လီၫ. 31 အဂဲးဘဲၫယီၩ ဖၭနံၩဖၭၥၫ့ဝ့ၫ လၧအမိစ့ၩရၫ့ ၦဂၪ့ခိၪဖိၪၥံၪ တီၩတီၩလီၩ့လီၩ့ လၧၦလၧအအီၪက့ၪလၩ့ဝ့ၫ လဂၩ တၭ, မွဲအဒုၭဂဲထုၪ့ထဲၩ့ အဝ့ၫဒၪလဂၩ လၧဆၧၥံၫအဖၧၩ့အကၠီၩ့တၭ, ဖ့ၪလၫ့ ဆၧထိးအၥၭ ဂုးဂုးခၧၫ့ခၧၫ့ လၧၦထီးအလူၬ အမ့ၬယၫနီၪလီၫ. 32 ထီးအဝ့ၫၥံၪ နါဂၧၫ့ ၦဂဲထုၪ့ထဲၩ့ လၧဆၧၥံၫအဖၧၩ့ အဂဲးအကၠီၩ့နီၪ, ၦလနၩ့နၩ့ ဒုၪဒွ့ၪဆၧ တၭ, လနၩ့နၩ့, စံၭဝ့ၫ, ဆၧနီၪလဖၪအဂဲးနီၪ ပမိနါဂၧၫ့ဒီၭ လၧနၧၩလီၫ. 33 ဘဲၫနီၪအၥိၭ စပီလူၫ စဲၪ့ထၪ့ခွံၬ လၧအကျၩလီၫ. 34 မွဲလါနၫ့ဘိၩ, ၦလနၩ့နၩ့ အီၪက့ၪဎုၬအၥၭ လၧအၥိၭ တၭ, နဲၩထဲၩ့ဝ့ၫဒၪလီၫ. ၦစ့ၩရၫ့ခွး စဒဲၫအနံၡၧၭ အီၪလၧအကျၩနီၪလဂၩ, ဒဲၦမုၪ နးဒၫမရံၭလဂၩ, ဒဲၦဂူၫဂၩလဖၪ အီၪလၧအၥိၭလီၫ.

1 ဆၧနီၪလဖၪ အလးခဲၫ့တၭ, စပီလူၫ စဲၪ့ထၪ့ခွံၬဝ့ၫ လၧအၭၥံၫ့နီၪ, ဂဲၫထီၩ့ဝ့ၫ လၧကီရံၫ့လီၫ. 2 တၭ စကျီဒအၧၭ အလူလၩ့လၧၦယုဒၫဖိၪၥံၪ ထီးအလူၬ ဘၪစဲၪ့ထၪ့ခွံၬ လၧရိမၫအဖၧၩ့နီၪ, စပီလူၫ ဒၪဘၪ ၦယုဒၫဖိၪ အီၪဖျဲၪ လၧပီၪ့တၧၭ, အမံၩ့ စအကွံလၫ လဂၩ ဒဲအမၫ နးပြံၫစံလၫနီၪ စဲၪ့ထၪ့ခွံၬ လၧအံတလံၫ ဂဲၫထီၩ့လၧအဝ့ၫဒၪ အအီၪလီၫ. 3 မွဲလၧအမၩဆၧၥ့ၪ လမံၩ့ဎးအကၠီၩ့တၭ, အီၪဝ့ၫလၧအၥိၭ မၩဆၧလီၫ. အဂဲးဘဲၫယီၩ အဆၧမၩနီၪ မွဲလၧအဆၭတဲၩၥံၪလီၫ. 4 မွဲအလီၩလၩ့ဆၧ တ့ၭလိၬဆၧ လၧ၁ရိၬဖၧၩ့ ကိၭမးၥံၫအနံၩအဘျၩ့ဒ့ၭ, ဒဲပဂၨၪထၪ့ ၦယုဒၫဖိၪၥံၪ, ဒဲၦဂြံစၭဖိၪၥံၪအခဲၫ့လီၫ. 5 ထီး စစဲလၭ, ဒဲစထံမၥံၫ စဲၪ့ထၪ့ခွံၬဝ့ၫ လၧမၫစဒိနအၫနီၪ, ဂဲၫထီၩ့တၭ, စပီလူၫ ဘၪ ဆၧအလူအၪ့မၧၫ့ ဆီၪ့ဝ့ၫတၭ, ထိးအၥၭ လၧၦယုဒၫဖိၪၥံၪ အမ့ၬယၫ လၧယ့ၫၡူၬနီၪ မွဲဎရံၬလီၫ. 6 ထီးအဝ့ၫၥံၪ ပဒၩ့ထၬဆၧ, ဒုၪဒွ့ၪဝ့ၫနီၪ, စပီလူၫ တရူၩလၩ့ အကီၩ့အၥိၭ တၭ, လီၩဘၪ အဝ့ၫၥံၪ မွဲနၥံၪအၥွံၪ လၩ့ဘၪ လၧနၥံၪအခိၪဒၪ နၥံၪဝ့ၫအလီၩ့ ဆံၭ, ယဝ့ၫဒၪယီၩ မွဲယဆံၫ့ယဝ့ၫတၭ; ထီးယီၩ လၧယၫလခီၫနီၪ, ယမိလ့ၩလၧၦဆၨၩလဖၪ အအီၪလီၫ. 7 အဝ့ၫဒၪ စဲၪ့ထၪ့ခွံၬဝ့ၫ ထီးနီၪတၭ, လ့ၩနုၬ လၧၦလဂၩ လၧအယူၭယၪ့ယွၩ, အမံၩ့မွဲ စယၧၭစတၧၭ အဂံၪ့ဖၧၩ့လီၫ. အဂံၪ့နီၪ အီၪဘူၭဝ့ၫလၧ၁ရိၬလီၫ. 8 ၦ၁ရိၬခိၪ စကြံစပၧၭ နဲၩထဲၩ့ ကဆါနီၪ ဒဲအဂံၪ့ဖိၪ ထီးအလူၬ ဆ့လီၫ. ၦကီရံၫ့ဖိၪၥံၪ နါဂၧၫ့ဆၧနီၪ နဲၩထဲၩ့ဝ့ၫတၭ, ဒိၭဘၭတံၫဇၫ့အၥၭ အၪဂၩလီၫ. 9 ကဆါ လီၩဘၪ စပီလူၫ, လၧမုနၩလခီၫလၧအဒၪဆၧ လၧယၫအဖၧၩ့တၭ; စံၭဝ့ၫဒၪ, ထီးၥၭမဲၪလဂ့ၩ, အီၪလၩ့မါပံၭလဂ့ၩ, ချဲၩ့ဆၧဆံၭ. 10 အဂဲးဘဲၫယီၩ ယဝ့ၫဒၪယီၩ ယအီၪလၧနၥိၭလီၫ. ဘဲၫၥိၭ အမိမၩအၧၩ့ ဘၪနၧၩနီၪ, ၦလမၩဘၪနၧၩ နးဂၩတၭ, အဂဲးဘဲၫယီၩ ယခ့ၫယၡၩ အီၪဝ့ၫ လၧဒိၩ့လဖျိၪ့ယီၩအဖၧၩ့ အၪဂၩလီၫ. 11 အဝ့ၫဒၪ အီၪထီးနီၪ လနံၪ့ ဒဲလၩဎူၫဘံၪ့တၭ, ၥီၪ့ထဲၩ့ၥၫ့ထဲၩ့ ယွၩအလူအထၫ လၧအကျၩလီၫ. 12 လၧစဂၫလအိၫလဂၩ ကဲၪ ၦဒိၪဖၭဒိၪ လၧခးအခ့ယၫနီၪ, ၦယုဒၫဖိၪၥံၪ အီၪဝ့ၫ လၧအၥၭလဖျိၪ့ဎး ဖီၪ့ထၬ စပီလူၫ ၥိၫ့နုၬဝ့ၫ လၧဆၧစ့ၩရၫ့ခွး အလးဆၧၫ့နၩ့ အမ့ၬယၫ, 13 စံၭဝ့ၫ, ဘဲၫၥိၭ ၦၡၩ မိဘိၪ့ထၪ့ဘၩထၪ့ယွၩ နီၪ, လမွဲဘၪ ဘဲၫဆၧၥီၪ့ဆၧၥၫ့အၥိၭတၭ, အဝ့ၫလဂၩယီၩ ပဂၨၪထၪ့ ၦၡၩအခဲၫ့လီၫ. 14 စပီလူၫအၥၭ အီၪလၧအမိအၩ့ထၪ့အနိၭ အဘိၩ့ဘၭ တၭ, စဂၫလအိၫ လီၩဘၪ ၦယုဒၫဖိၪလဖၪနီၪ, ၦယုဒၫဖိၪၥံၪဧ့, ဆၧလတီၩလလီၩ့ဘၪ, ဆၧအၧၩ့ဆၧၥၫ့ အ့ၪအီၪနီၪ ယ မိအွံၪၥၭဆၧၩ့နၥံၪလီၫ. 15 အ့ၪမွဲ ဆၧအၪ့စၪ့ လၧဆၧချဲၩ့အဂဲး, ဒဲအမံၩ့အၥၪအဂဲး, ဒဲနၥံၪ အဆၧၥီၪ့ဆၧၥၫ့ အဂဲးအကၠီၪ့ နီၪ, ယိဒၪ နၥံၪဝ့ၫဆံၭ; အဂဲးဘဲၫယီၩ ဆၧဘဲၫနီၪၥိၭ ယစ့ၩရၫ့ယဝ့ၫအ့ၬ. 16 အဝ့ၫဒၪ နၫ့ထၪ့ခွံၬ အဝ့ၫၥံၪ လၧဆၧစ့ၩရၫ့ခွး အလးဆၧၫ့နၩ့ အမ့ၬယၫလီၫ. 17 အ့ၪမွဲ ၦထီးအလူၬလဖၪ ဖီၪ့ထၬ ၁ရိၬခိၪ, စစီ၁နံၫနီၪတၭ, ထးဝ့ၫ လၧဆၧစ့ၩရၫ့ခွး အလးအမ့ၬယၫလီၫ. တၭ ဆၧနီၪလဖၪ စဂၫလအိၫ အီၪက့ၪဝ့ၫ လၧဆၧနးမံၩ့အ့ၬ. 18 စပီလူၫ အီၪဒံၭဝ့ၫ အၪနံၩအၪၥၫ့တၭ, စဲၪ့ဖၭ လၧၦထၧၫ့ဖုဝဲၥံၪတၭ, ဆိၪလၩ့ယူၭအၥၭနီၪ, လိၩ့အခိၪ လၧစံၪ့ခြံအၫအဖၧၩ့ တၭ, လ့ၩထူၬ ကဘၩ့ ထီၩ့ဝ့ၫလၧစံရအၫတၭ, နးပြံၫစံလၫ ဒဲစအကွံလၫ အီၪလၧအၥိၭလီၫ. 19 အဝ့ၫၥံၪ လ့ၩထီၩ့ဝ့ၫ လၧအ့ဖစၧၭတၭ, အဝ့ၫဒၪ အီၪက့ၪလၩ့ထး အဝ့ၫၥံၪ ထီးနီၪလီၫ. အ့ၪမွဲ အနၫ့ဆါဒၪဝ့ၫနီၪ, လ့ၩနုၬဝ့ၫ လၧ၁ရိၬဖၧၩ့တၭ, ဂဲးလိၬတ့ၭလိၬဆၧ လၧၦယုဒၫဖိၪၥံၪ လီၫ. 20 အဝ့ၫၥံၪ အၪ့ကံၩ့အၪ့ယၫဝ့ၫ လၧအမိအီၪ လၧအဝ့ၫၥံၪအၥိၭ ယံၬနဲၪ့ အနီၪဒံၭတၭ, အဝ့ၫဒၪ အုၩ့လၩ့ဝ့ၫအ့ၬ. 21 ချဲၩ့ဒုၪ့ အဝ့ၫၥံၪ ဂီၩ့တၭ, စံၭဝ့ၫ, [ဘိၪ့လၧအမိဘၪဝ့ၫနီၪ ယ ဘၪလ့ၩမၩ လၧယရုစလံၫ့အဖၧၩ့ တၡါလီၫ. မွဲလါနၫ့] အ့ၪ ဘၪယွၩအၥၭ နီၪ, ယ မိဂဲၫအီၪၡီၩ့ဒံၭ နၥံၪ နးဘျၩ့ဒံၭ လီၫ. အဝ့ၫဒၪ ထူၬထၪ့ ကဘၩ့တၭ, စဲၪ့ထၪ့ခွံၬဝ့ၫ လၧအ့ဖစၧၭအဖၧၩ့လီၫ. 22 တၭ စိၭထၪ့ဝ့ၫ လၧစ့ၭစရံအၫနီၪ, အဝ့ၫဒၪ လ့ၩထၪ့ ချဲၩ့ဒုၪ့လိၬအၥၭ လၧဆၧအီၪကီၪ့ဖိၪၥံၪတၭ, လ့ၩလၩ့ဝ့ၫ လၧအၪ့တအီၭလီၫ. 23 လဆိလလး ဖီၩ့ခွံၬဝ့ၫနီၪ, စဲၪ့ထၪ့ဝ့ၫတၭ, ဘဲၫၥိၭ အမိဒုၭဂုးထၪ့ အထံၩအဖျဲၥံၪ ထီးအလူၬ အဂဲးအဘၭ တၭ, လ့ၩခၫ့ဂၬ ဂလ့ၡၫ, ဒဲဖြံဇအၫနီၪလီၫ. 24 တၭ ၦလဂၩ လၧအချဲၩ့ဆၧၥ့ၪ, လၧအၥ့ၪ ဆၧကွ့ၭအၥၭလဖၪ, ၦယုဒၫဖိၪ လၧအအီၪဖျဲၪဝ့ၫ လၧအလ့ၭစၫ့ဒြအၫ အဖၧၩ့, အမံၩ့မွဲ စအၫပီလၧၭ လဂၩ ဂဲၫထီၩ့ဝ့ၫ လၧအ့စဖၧၭလီၫ. 25 အဝ့ၫဒၪနီၪ မၩလိၪယူၭ ကဆါနီၪ အဖၧၩ့ၥၭတၭ, အၥၭအၪ့ဂူၬ မၩဆၧ, လီၩလၩ့လၬလၩ့ ဒဲၥီၪ့ထဲၩ့ၥၫ့ထဲၩ့ဆၧ လၧကဆါနီၪ အဂဲးအကၠီၪ့ လၩ့ထံးလၩ့ဆ့ၭ လီၫ. ၥ့ၪယၫဝ့ၫန့ၫ စယီဟၫ့ အဆၧဘၭတံၫဇၫ့ လီၫ. 26 အဝ့ၫဒၪနီၪ ချဲၩ့ဆၧ လၧအၥၭဒူၩ လၧ၁ရိၬဖၧၩ့တၭ, ထီးစအကွံလၫ, ဒဲနးပြံၫစံလၫ နါဂၧၫ့ အဝ့ၫတၭ, အၪ့မၩန့ ဒုၭနဲၪဝ့ၫ ယွၩအဖၧၩ့ၥၭ လၧအမ့ၬယၫ လၩ့ထံးလၩ့ဆ့ၭ အၪနဲၪ့အလး ဒံၭလီၫ. 27 ထီးအၥၭ အီၪလၧအမိလ့ၩလၧအခ့ယၫတၭ, ၦထၧၫ့ဖုဝဲၥံၪ ကွ့ၭဆၧ, ဒဲပဂၨၪထၪ့ အထံၩအဖျဲၥံၪအခဲၫ့ ဘဲၫ အမိထိးဆၧၫ့ဝ့ၫအၥိၭလီၫ. အဝ့ၫနီၪ လ့ၩထီၩ့ဝ့ၫတၭ, ၦလဖၪ လၧအနဲၩထဲၩ့ဝ့ၫ လၧဆၧအခိးအတၩအကၠီၩ့ နီၪ, အဝ့ၫလဂၩ မၩဘိၭမၩဆၧၩ့ အဝ့ၫၥံၪ အၪအၪလ့ၬဆ့လီၫ. 28 အဂဲးဘဲၫယီၩ အဝ့ၫဒၪ လၧအဆၧချဲၩ့ ဆီၪ့နီၪ မၩနၧၩ့မၩစၪ ၦယုဒၫဖိၪၥံၪ အဆၧဂဲးလိၬတ့ၭလိၬ လၧၦခမျၧးၥံၪ အမ့ၬယၫတၭ, ဒုၭနဲၪ လၧဆၧကွ့ၭအၥၭလဖၪအဖၧၩ့နီၪ လၧယ့ၫၡူၬမွဲ ဎရံၬနီၪလီၫ.

1 ဆၧမၩအၥၭ လၧစအၫပီလၧၭ အီၪလၧကီရံၫ့အဖၧၩ့ အဘိၩ့ဘၭနီၪ, စပီလူၫ လ့ၩခၫ့ဂၬခွံၬ ခးလၧထၭတၭ, လ့ၩထီၩ့ဝ့ၫ လၧအ့ဖစၧၭနီၪ ဒၪန့ဝ့ၫ အထံၩအဖျဲ လနၩ့နၩ့တၭ, 2 စံၭအဝ့ၫၥံၪ, လၧနၥံၪ နဲၩထဲၩ့ဆၧနီၪ, မွဲနၥံၪ ဒိၭန့ ၥၭမုဆံၫ့ဎံၪဆ့ဧၪ; အဝ့ၫၥံၪ စံၭအဝ့ၫ လဒိၭန့ဘၪနီၪ လကၭလၧၩ့, န့ၫၥၭမုဆံၫ့ဎံၪ အီၪဝ့ၫနီၪ ပနါဂၧၫ့ ဘၪ အ့ၬ. 3 အဝ့ၫဒၪ စံၭဝ့ၫ, အ့ၪမွဲဘဲၫနီၪတၭ, မွဲနၥံၪ ဒိၭဘၭတံၫဇၫ့ နၥံၪအၥၭ လၧဆၧနီၪလမံၩ့လဲၪ, အဝ့ၫၥံၪ စံၭဝ့ၫ, လၧစယီဟၫ့ အဆၧဘၭတံၫဇၫ့ လီၫ. 4 ထီးနီၪလဖၧၫ့ စပီလူၫစံၭဝ့ၫ မွဲမၬ, စယီဟၫ့ ဘၭတံၫဇၫ့ဆၧ လၧဆၧဘၭတံၫဇၫ့ ဘၪဆဲၫ့ လၧဆၧနီၫ့ယါလၩ့ထဲၩ့ၥၭနီၪ, လီၩဘၪ ၦခမျၧး လၧအဘၪနဲၩထဲၩ့ ၦမိဂဲၫလၧအလးခဲၫ့လဂၩ, ဘဲၫပစံၭဆၧအၥိၭ, ယ့ၫၡူၬနီၪလီၫ. 5 ထီးအဝ့ၫၥံၪ နါဂၧၫ့ဆၧနီၪ ဒိၭဘၭတံၫဇၫ့အၥၭ လၧကဆါယ့ၫၡူၬအမံၩ့ လီၫ. 6 စပီလူၫ အီၪက့ၪအစူၪ လၧအလီၩ့ တၭ, ၥၭမုဆံၫ့ဎံၪနီၪ ဂဲၫလၩ့လၧအလီၩ့တၭ, အဝ့ၫၥံၪ ချဲၩ့ဆၧ လၧၦဆၨၩၥံၪအလၨ, ဒဲချဲၩ့ဆၧ လၧမီၪအချိၬ လီၫ. 7 ၦထီးအလူၬနီၪ မွဲလဆံၫနံၫဂၩ ကၪယူၭလီၫ. 8 အဝ့ၫဒၪ လ့ၩနုၬဝ့ၫ လၧ၁ရိၬဖၧၩ့တၭ, ဂဲးလိၬတ့ၭလိၬဆၧတၭ, ပဂၨၪထၪ့ ၦအခဲၫ့ လၧယွၩအဘၩ့အမုး အဂဲးအကၠီၪ့တၭ, ချဲၩ့ဆၧ လၧအၥၭဒူၩ လၩၥၧၫ့ဘံၪ့ ယၫလီၫ. 9 ထီးၦလနၩ့နၩ့ အၥၭနီၩ့တၭ, လနဲၩဘၪ ဆၧစံၭအၧၩ့ဖၧၩ့ၥၭနီၪ လၧၦခမျၧးအမ့ၬယၫ တၭ, အဝ့ၫဒၪ စဲၪ့ဖၭ လၧအဝ့ၫၥံၪ တၭ, အၪ့မၩန့ထၪ့ထဲၩ့ အထံၩအဖျဲၥံၪ လၧအကျၩတၭ, ဂဲးလိၬတ့ၭလိၬဆၧ လၧစတရၫ့နၧၭ အဆၧမၩလိၪလံၬအလး ၥံၫ့ၥံၫ့နံၩနီၪလီၫ. 10 မၩဝ့ၫ ဘဲၫနီၪ နံၫနံၪ့ယၫ တၭ, ၦအီၪလၧခးအ့ၡၫအဖၧၩ့, ၦယုဒၪဖိၪမွဲဂ့ၩ, ၦဂြံစၭဖိၪမွဲဂ့ၩ, နါဂၧၫ့ ကဆါယ့ၫၡူၬ အလူအထၫ ထီးအလူၬလီၫ. 11 ယွၩ မၩ ဆၧလၩ့လၭလၩ့မဲၩဒၪ အဆၧလဖၪ လၧစပီလူၫ အစူၪဖၧၩ့, 12 ထီးပဝၫမွဲဂ့ၩ, ခၧၩ့ယးမွဲဂ့ၩ, အီၪလၧအလီၩ့နီၪ. ၦလ့ၩဆိၬ ထီၩ့လၧၦဘၪစူၭဘၪဆၫ အအီၪနီၪ, အဆၧဆၫဘျၪထဲၩ့ဝ့ၫတၭ, ဆၧနၪ စဲၪ့ထၪ့ခွံၬ လၧအဝ့ၫၥံၪအလီၩ့လီၫ. 13 ထီးနီၪလဖၧၫ့ ၦယုဒၫဖိၪၥံၪ လၧအလ့ၩလိၬဝၭၡၫ ဒဲမၩကဒၩၦမ့ၬဒုၭဆိၪဆၧ လနၩ့နၩ့တၭ ကိၭယိခွါ, ကဆါယ့ၫၡူၬအမံၩ့ လၧၦဆၧနၪ အီၪလၧအလီၩ့ အဖၫ့ခိၪတၭ, စံၭဝ့ၫ, ပဒုၭဆိၪလၩ့နၥံၪအၥၭ လၧၦလၧစပီလူၫလီၩဘၪဝ့ၫ, ယ့ၫၡူၬလဂၩ အမ့ၬယၫနီၪလီၫ. 14 ၦလုဆၧအဒိၪ ၦယုဒၫဖိၪ စစံဝါလဂၩ အဖိၪခွၫ နွ့ၫဂၩ မၩဝ့ၫ ဘဲၫနီၪလီၫ. 15 ဆၧနၪ ချဲၩ့ဆၧၫ့ဆၧ, စံၭဝ့ၫ, ယ့ၫၡူၬ ယၥ့ၪယၫ ဒဲစပီလူၫ ယၥ့ၪယၫ ဂ့ၩဘၪစဲၪဆ့, အ့ၪမွဲ နၥံၪဝ့ၫဒၪယီၩ နၥံၪမွဲပလၫလဖၪလဲၪ. 16 တၭ ၦလၧဆၧနၪ အီၪလၧအလီၩ့ ဖုၫထၪ့ လၧအဝ့ၫၥံၪ အလီၩ့တၭ, မၩနၧၩ့မၩစၪဝ့ၫ, ထီးအဝ့ၫၥံၪ စဲၪ့ထၪ့ ဘိၪ့ခွံၬဝ့ၫ လၧဂံၪ့ဖၧၩ့နီၪ အီၪလၧအဖၧၩ့လးလီၫ. 17 တၭ ဆၧမၩအၥၭနီၪ ၦယုဒၫဖိၪမွဲဂ့ၩ ၦဂြံစၭဖိၪမွဲဂ့ၩ, အီၪလၧအ့ဖစၧၭအဖၧၩ့လဖၪ ၥ့ၪယၫဝ့ၫ ထီးအလူၬနီၪ, ဆၧၥၭမဲၪၥၭဖျဲၩ့ ဘၪ အဝ့ၫၥံၪ တၭ, အီၪက့ၪဒိၪအီၪက့ၪထီၫကဆါယ့ၫၡူၬအမံၩ့လီၫ. 18 ၦလၧအနဲၩဆၧလဖၪ ဂဲၫနဲၪဖျီၪ အဆၧဒဲၩဘၭတၭ, လီၩလၩ့အဆၧမၩ အၪဂၩလီၫ. 19 ၦလၧအၥ့ၪဆၧအူၪဆၧပီၩအၪဂၩ ဂဲၫဆိၬ အီၪက့ၪကီၪ့ အလံၬၥံၪလဲၥံၪ တၭ, ဆူၭထၪ့ခွံၬဝ့ၫ လၧၦထီးအလူၬ အမ့ၬယၫလီၫ. တၭ ဆၧဝံထၪ့နၬထၪ့ အဎွ့ၩနီၪ မွဲအကြၨၭ စ့ၩယဲလၬ လီၫ. 20 ဘဲၫနီၪအၥိၭ ယွၩအလူအထၫ ဒိၪထၪ့ဝ့ၫ အၪအၪလ့ၬတၭ, ဆီၪ့ထၪ့ဝ့ၫဒၪဆ့လီၫ. 21 ဆၧနီၪလဖၪ မၩအၥၭ ဂီၩ့တၭ, စပီလူၫ အီၪက့ၪအၥၭ လၧအမိလ့ၩခၫ့ဂၬ မၫစဒိနအၫ ဒဲအခ့ယၫနီၪ, မိလ့ၩလၧယရုစလံၫ့တၭ, စံၭဝ့ၫ, လၧယလ့ၩထီၩ့ထီးနီၪ အလးခဲၫ့တၭ, ယမိဘၪ ထီၩ့လၧရိမၫဆ့ လီၫ. 22 တၭ အၪ့မၧၫ့ ၦလၧအမၩအဆၧ စထံမၥံၫ, ဒဲစအံၫရၭစတၧၭ နံၫဂၩ လ့ၩလၧမၫစဒိနအၫတၭ, အနၫ့ဆါဒၪဝ့ၫ အီၪလၧခးအ့ၡၫအဖၧၩ့ လဆိလလးလီၫ. 23 လၧအဆၧၫ့အထီနီၪ ဆၧတုၩ့ထၪ့တုၩ့လၩ့ လၧဖၧၩ့ၥၭအကၠီၩ့ အီၪထၪ့ လဆံၭလခ့နီၪ မွဲအ့ၬ. 24 အဂဲးဘဲၫယီၩ ၦနဲၫ့စ့ၩ စဒမံတြအၧၭ လၧအမၩ ဆၧလုအဂံၪ့ဖိၪ လၧစ့ၩ လၧနးအၫတမံၭအဂးနီၪ ဒုၭအီၪထၪ့ ၦမၩဆၧလဖၪ အစူၪလးအခၪ့ခိၪၡၩခိၬ အ့ၬ. 25 အဝ့ၫဒၪနီၪ ကိၭကီၪ့ ၦမၩဆၧ ဘဲၫနီၪၥိၭလဖၪတၭ, စံၭဝ့ၫ, ၦၡၩၥံၪဧ့, မွဲလၧဆၧမၩယီၩ အကၠီၩ့တၭ, ပန့ဘၪ ပစူၪလး ပခၪ့ခိၪနီၪ နၥံၪ ၥ့ၪယၫနၥံၪဝ့ၫလီၫ. 26 တၭ နၥံၪ ဒၪဘၪ ဒဲနၥံၪ နါဂၧၫ့ လၧစပီလူၫလဂၩယီၩ ပဂၨၪထၪ့ ၦၡၩၥံၪ အခဲၫ့, ဒဲကၠၪခွံၬ ၦအၪဂၩ, ဒဲကယဲ လၧအ့ဖစၧၭအဖၧၩ့နီၪ လကၭလၧၩ့, မွဲလၧအ့ၡၫဆ့, ဘူၭလၧအမိဎွ့ၩ ထၧၫ့ခးယၫတၭ စံၭဝ့ၫ, ဆၧလၧၦမၩကဲၪထၪ့ လၧအစူၪလဖၪနီၪ မွဲယွၩ အ့ၬ. 27 တၭ ကယဲ ပမၩဆၧယီၩ မိဘၪ ဆၧဒုၪဒွ့ၪနီၪ လကၭလၧၩ့, ပကဆါဖၭဒိၪ နးအၫတမံၭ အဆၧလုအဂံၪ့ လၧၦအ့ၡၫဖိၪၥံၪ, ဒဲၦဂၪ့ခိၪဖိၪၥံၪ ထီးအလူၬ ဘိၪ့ထၪ့ဘၩထၪ့ဝ့ၫနီၪ, မွဲဆၧအီၪက့ၪ လၧအလန့ကၩဘၪဆၧ နးမံၩ့တၭ, မိမၩဂၭဂီၩ့ အလၩအဖၩ့ လီၫ. 28 ထီးအဝ့ၫၥံၪ နါဂၧၫ့ဆၧနီၪ, ဎွ့ၩထၪ့ဝ့ၫ လၧဆၧၥၭထၪ့တၭ, ကိၭၡၭထၪ့ဆၧ, စံၭဝ့ၫ ၦအ့ဖစၧၭဖိၪ အနးအၫတမံၭယီၩ မွဲအဒိၪမၬလီၫ. 29 ဒိၩ့နီၪ ဎွ့ၩဝ့ၫ လၧဆၧတုၩ့ထၪ့တုၩ့လၩ့ ထၧၫ့ဒိၩ့ယၫတၭ, ၦလဖၪ ဖီၪ့ထၬ ၦလၧအလ့ၩ လၧစပီလူၫအၥိၭလဖၪ, ၦမၫစဒိနအၫဖိၪ, စဂ့အၧၭ ဒဲစအရံစတၫခၧၭတၭ. စဲၪ့တလဲးနုၬဝ့ၫ ချဲၫ့မၬ လၧယိဖၧၩ့ဆၧအလးနီၪလီၫ. 30 ထီးစပီလူၫ မိလ့ၩနုၬဘၪအၥၭ လၧၦခမျၧးအကျၩနီၪ, အထံၩအဖျဲၥံၪ ဖ့ၪလၫ့ အလ့ၩနုၬအ့ၬ. 31 အထံၩအၥိၭၥံၪ ခးအ့ၡၫအခိၪ လနၩ့နၩ့ မၪလူၬဆၧတၭ, အၪ့ကံၩ့အၪ့ယၫဝ့ၫ ဘဲၫၥိၭ အထီးလ့ၩနုၬ လၧယိဖၧၩ့ဆၧအလးနီၪ လဂ့ၩ လီၫ. 32 မၩအၥၭဘဲၫနီၪတၭ, ၦလနၩ့နၩ့ ကိၭထၪ့ ဆၧလမံၩ့, အလနၩ့နၩ့ ဆၧလမံၩ့ဒၪ လီၫ. အဂဲးဘဲၫယီၩ ၦအီၪကီၪ့လဖၪ တုၩ့ထၪ့တုၩ့လၩ့ဆၧတၭ, ၦအီၪကိၩ့အီၪကီၪ့ လၧဆၧနီၪအဂဲးလဲၪနီၪ, ၦလၥ့ၪယၫဘၪဝ့ၫ အၪဒၪအဆၧလီၫ. 33 အဝ့ၫၥံၪ ထုၭထၪ့ စအလ့ၭစၪ့ဒၧၫ လၧၦခမျၧးအကျၩတၭ, ၦယုဒၫဖိၪၥံၪ ဆၪ့ထၪ့ဝ့ၫ လၧယၫ တၭ, စအလ့ၭစၪ့ဒၧၫ မိချဲၩ့ဖီၩ့ဖျ့ၭ လၩ့ဘၪအၥၭနီၪ, ဝံၩဝါအစူၪ လီၫ. 34 ထီးအဝ့ၫၥံၪ ၥ့ၪယၫဝ့ၫ လၧအမွဲၦယုဒၫဖိၪတၭ, အဝ့ၫၥံၪ ထီးအလူၬ ကိၭၡၭထၪ့ဝ့ၫ လၧအလူၥီၫ လမံၩ့ဎး, နံၫနၩရံၩ ကၪယူၭတၭ, စံၭဝ့ၫ, ၦအ့ဖစၧၭဖိၪ အနးအၫတမံၭယီၩ မွဲအဖၭဒိၪလီၫ. 35 ဒိၩ့အၡၩကွ့ၭလံၬလဂၩ အၪ့မၧၫ့ ၦခမျၧး အီၪလၩ့မါပံၭတၭ, စံၭဝ့ၫ, ၦအ့ဖစၧၭဖိၪၥံၪဧ့, ၦလၥ့ၪယၫဘၪ လၧဒိၩ့အ့ဖစၧၭ ယိထဲၩ့ဆၧဒိၪ နးအၫတမံၭ အဆၧလုအဂံၪ့, ဒဲဆၧဂၩ့ ဂဲၫလၩ့ထ့ၬ လၧကဆါ ယုပတၧၫအအီၪနီၪ, မွဲပလၫလဂၩလဲၪ. 36 မၩအၥၭဘဲၫနီၪတၭ, ဆၧနီၪလဖၪ ဆၧဂဲးလိၬတ့ၭလိၬအၥၭ အလးလအီၪဘၪ အကၠီၩ့, ကြၨၭအီၪ နၥံၪဝ့ၫလၩ့မါပံၭဘီၪ. မၩကြၩ့ဆၧနးမံၩ့ လဂ့ၩ. 37 အဂဲးဘဲၫယီၩ ၦလၧအလအၪ့ဂူၪဘၪ ကဆါလဖၪ အဂံၪ့အဆၧ, ဒဲလဒုၪဒွ့ၪဘၪနၥံၪ အကဆါမုၪလဖၪယၫနီၪ နၥံၪမီၩ့န့ ထီးယီၩလီၫ. 38 မၩအၥၭဘဲၫနီၪတၭ, စဒမံတြအၧၭ, ဒဲၦမၩဆၧၥံၪ အီၪလၧအၥိၭလဖၪနီၪ, အ့ၪမိအီၪက့ၪဘၪအၥၭ ဆၧမၪ လၧၦလဂၩဂၩအလီၩ့နီၪ, ချဲၩ့ခွး အမုနံၩလဖၪ အီၪဒဲ ခးအၦဒိၪၥံၪ အီၪဝ့ၫလီၫ. မွဲအချဲၩ့လိၬဒၪအၥၭ လၧခွးဘီၪ. 39 တၭ နၥံၪ အ့ၪအၪ့ကံၩ့ဆၧ လၧအဂူၫဂၩဒိၪဒံၭလမံၩ့ နီၪ, မိဘၪ ဆၧစ့ၩရၫ့ဝ့ၫ လၧၦအီၪကိၩ့အီၪကီၪ့တီၩတီၩ အဖၧၩ့လီၫ. 40 အဂဲးဘဲၫယီၩ ဆၧတုၩ့ထၪ့တုၩ့လၩ့အယီၩ လနံၩအဂဲး, ဘၪလဘၪ ပမိဘၪ ဆၧအၪ့စၪ့ လၧဆၧအီၪကီၪ့ယီၩ အဂဲးအကၠီၪ့တၭ, ပစံၭဆၧၫ့ဆၧၥ့ၪ အ့ၬ. 41 စံၭဆၧဘဲၫနီၪ ဂီၩ့တၭ, အဝ့ၫဒၪ ကွဲၪဖျါခွံၬ ၦၡၩခမျၧး လၧအအီၪကီၪ့လဖၪနီၪလီၫ.

1 ဆၧတုၩ့ထၪ့တုၩ့လၩ့ အီၪလၩ့မါပံၭ အလးခဲၫ့နီၪ, စပီလူၫ ကိၭန့ အထံၩအဖျဲၥံၪ ချဲၩ့ဒုၪ့ အဝ့ၫၥံၪ ဂီၩ့နီၪ, စဲၪ့ထၪ့ခွံၬဝ့ၫ ဘဲၫၥိၭ အမိလ့ၩနုၬ လၧမၫစဒိနအၫအဖၧၩ့ နီၪလီၫ. 2 ဆၧအလးလဖၪနီၪ အဝ့ၫဒၪ လ့ၩခၫ့ဂၬခွံၬဝ့ၫတၭ, ပဂၨၪထၪ့ အဝ့ၫၥံၪအခဲၫ့ လၧဆၧချဲၩ့ အၪထံၪ ဂီၩ့တၭ, ဂဲၫထၪ့ဝ့ၫ လၧခးဂြံစၭအဖၧၩ့လီၫ. 3 အီၪ ထီးနီၪ လၩၥၧၫ့ဘံၪ့ယၫတၭ, မိထူၬထၪ့ ကဘၩ့ လ့ၩလၧစံရအၫနီၪ, မွဲၦယုဒၫဖိၪၥံၪ ကိၪ့ဆၧထၫ့ဒုၪဒၩဝ့ၫ အကၠီၩ့ တၭ, အီၪက့ၪအၥၭ လၧအမိထဲၩ့ ခၫ့ဂၬ မၫစဒိနအၫနီၪလီၫ. 4 ၦစဖ့ၫရၧၭ အဖိၪခွၫ ၦဘရံအၫဖိၪ စစီပတၧၫ ဒဲၦၥ့ၭစလနဲကၫဖိၪ စအရံစတၫခၧၭ, ဒဲစ့ကၧၫ့ဒၧၭ, ဒဲၦဒၧဘံၫဖိၪ စဂ့ယၧၭ ဒဲစထံမၥံၫ, ဒဲၦအ့ၡၫဖိၪ စတံခကၧၭ ဒဲစတြီဖမၧၭၥံၪ လ့ၩဖိၬအခဲၫ့ ထီၩ့လၧခးအ့ၡၫနီၪလီၫ. 5 အဝ့ၫၥံၪ လ့ၩဝဲၩဝ့ၫတၭ, အီၪခိၭပၧၩ လၧတြိအၭ အဖၧၩ့ လီၫ. 6 ဘိၪ့ကိၪလဘၪဘၪလၧမံၪ အနံၩအၥၫ့ ဖီၩ့ခွံၬနီၪ, ပထူၬထၪ့ ကဘၩ့တၭ, ပစဲၪ့ထၪ့ခွံၬဝ့ၫ လၧဖလံဖံၫအဖၧၩ့နီၪ, ပလ့ၩထီၩ့လၧအအီၪ ထီးတြိအၭ အဖၧၩ့ လၧယဲနံၩ အထးဖၧၩ့တၭ, ပအီၪထီးနီၪ နွ့ၫနံၩလီၫ. 7 နွ့ၫနံၩအကျၩ မုခၪ့ထံၭအနံၩနီၪ, ပအီၪကိၩ့အီၪကီၪ့ ဘဲၫၥိၭ ပမိကံၪ့ဘျ့ၭကိၪ တၭ, စပီလူၫ မိစဲၪ့ထၪ့ခွံၬ ကဲဂီၩလနံၩ လီၩလၩ့လၬလၩ့ဆၧ ထီးအထီၩ့လၧဖိၭဖၫ့မုလီၫ. 8 မ့ၪဒိၩ့ အီၪအၪဖျိၪ့ လၧပအီၪကိၩ့အီၪကီၪ့ အဒူၭ လၧဆၧထၪ့ထီၫ လဆၫ့ အဖၧၩ့နီၪလီၫ. 9 ၦဖိၪၥၪခွၫ စယုတခၧၭလဂၩ ဆၧၫ့နၩ့ဝ့ၫ လၧတရၫ့လံၩအဖၧၩ့တၭ, မံၫမၪဝ့ၫ ယိၬနီၪ, စပီလူၫ လီၩလၩ့လၬလၩ့ဆၧ ယံၬယံၬတၭ, မွဲအမံၫမၪဝ့ၫအကၠီၩ့နီၪ, လၩ့ထ့ၬဝ့ၫ လၧဂံၪ့ၥၧၫ့ဆၫ့လဆၫ့နီၪ ၥံၫဝ့ၫတၭ, ၦမၩန့ထၪ့ထဲၩ့ဝ့ၫ လီၫ. 10 စပီလူၫ စဲၪ့လၩ့ မံၫနၩ့ဝ့ၫ လၧအလီၩ့, ဒဲဖိၭဂိၫ့ဝ့ၫတၭ, စံၭဝ့ၫ, ဂၪ့ဆၧယၧၩ့ဆၧ လဂ့ၩ, မွဲအၥၭမၧၫ့ အီၪဝ့ၫလၧအဖၧၩ့လီၫ. 11 ထဲၩ့ထၪ့ထဲၩ့ ကံၪ့ဘျ့ၭကိၪ, ဒဲအၪ့ဆၧ, ဒဲချဲၩ့ဆၧ ယံၬယံၬ ထီးဆၧဖၩ့ထၪ့တၭ, စဲၪ့ထၪ့ခွံၬဝ့ၫ ဘဲၫနီၪလီၫ. 12 ၦဂဲၫဆိၬထၪ့ ၦဖိၪၥၪခွၫ လၧအမၧၫ့ဝ့ၫနီၪတၭ, အီၪၡူၪအီၪမုၬမွဲ လဆံၭလခ့အ့ၬ. 13 ပဝ့ၫဒၪယီၩ ပလ့ၩထူၬထၪ့ ကဘၩ့တၭ, ပလ့ၩထီၩ့လၧအၭစီၭတၭ, ပဆီၫ့မီၪ့ လၧပမိအၪ့မၩန့ စပီလူၫ ထီးနီၪလီၫ. အဂဲးဘဲၫယီၩ အဝ့ၫဒၪ မိလ့ၩလၧအခၪ့ ထီးနီၪ, မၪလူၬဝ့ၫ ဘဲၫနီၪလီၫ. 14 ထီးပဒၪလိၬပၥၭ လၧအဝ့ၫဒၪ လၧအၭစီၭနီၪတၭ, ပမၩန့ထဲၩ့ဝ့ၫတၭ, ပလ့ၩထီၩ့လၧမံတလံနံၫနီၪလီၫ. 15 ပစဲၪ့ထၪ့ခွံၬ ထီးနီၪတၭ, ကဲဂီၩလနံၩ ပလ့ၩဖိးဆဲၫဎၩ့ လၧခဲအီၭလီၫ. ကဲဂီၩလနံၩဒီၭနီၪ ပလ့ၩဖိးလၧစ့မီၭ တၭ, ပအီၪလၧတြိၫဇံလအၫ့အဖၧၩ့တၭ, ကဲဂီၩလနံၩဒီၭနီၪ, ပလ့ၩထီၩ့လၧမလံတၧၭလီၫ. 16 အဂဲးဘဲၫယီၩ, စပီလူၫ အီၪက့ၪအၥၭ လၧအမိလ့ၩဖီၩ့ခွံၬ အ့ဖစၧၭ ဘဲၫၥိၭ အထီးအီၪလၧခးအ့ၡၫအဖၧၩ့ ယံၬယံၬလဂ့ၩ; အဂဲးဘဲၫယီၩ အၪ့ဂူၬလ့ၩဝ့ၫ ဘဲၫၥိၭ အ့ၪၥ့ၪမိထီၩ့ဘၪအၥၭ လၧယရုစလံၫ့ ထီးမုယဲဆံၫအနံၩ လနံၩနီၪလီၫ. 17 လၧမလံတၧၭအဖၧၩ့နီၪ, အဝ့ၫဒၪ အၪ့မၧၫ့ ၦလ့ၩလၧအ့ဖစၧၭတၭ, ကိၭန့ ဆၧအီၪကီၪ့ အၥုၪ့က့ၭၥၭၡါၥံၪ လီၫ. 18 ထီးအဝ့ၫၥံၪ ဂဲၫထီၩ့လၧအအီၪနီၪ, မွဲအစံၭ အဝ့ၫၥံၪ; လၧယဂဲၫထီၩ့ဝ့ၫ လၧခးအ့ၡၫ ခီၫလၧမုအခၪ့ထံၭလံၩလံၩ ယမၩယုၩယါ လၧနၥံၪအကျၩ ဘဲၫၥ့ၪလဲၪ ဘဲၫၥ့ၪလဲၪနီၪ, နၥံၪ ၥ့ၪယၫနၥံၪဝ့ၫလီၫ. 19 ယမၩ ကဆါအဆၧ လၧဆၧဆၪ့လၩ့ ယၥၭ ထီးအလူၬ ဒဲလၧယမ့ၬထံၫၥံၪ လၩ့ဝ့ၫ, ဒဲဆၧမၩခိမၩဝီၩ လၧအဘၪယၧၩ လၧၦယုဒၫဖိၪၥံၪ အဆၧကိၪ့ထၫ့ဒုၪဒၩ ယၧၩ အကၠီၩ့လီၫ. 20 ဆၧလၧအကြၨၭ လၧနၥံၪအဂး လမံၩ့လါလါနီၪ ယအီၪက့ၪၥူၪခွံၬဝ့ၫ နးမံၩ့အ့ၬ. အ့ၪမွဲ လၧၦခမျၧးအကျၩ ဒဲလၧလဂံၪ့ဘၪလဂံၪ့ လဂံၪ့ဘၪလဂံၪ့ ယဒုၭနဲၪနၥံၪအဆၧ, ဒဲယၥီၪ့ထဲၩ့ၥၫ့ထဲၩ့နၥံၪ လီၫ. 21 ဒဲဆၧနီၫ့ယါလၩ့ထဲၩ့ လၧယွၩ အမ့ၬယၫ, ဒဲနဲၩထဲၩ့ ပကဆါယ့ၫၡူၬဎရံၬနီၪ, ယထိးယၥၭ လၧၦယုဒၫဖိၪၥံၪ ဒဲၦဂြံစၭဖိၪၥံၪ ဘဲၫၥ့ၪလဲၪ ဘဲၫၥ့ၪလဲၪနီၪ နၥံၪၥ့ၪယၫလီၫ. 22 ဘိၩ့နဲၪ့ယီၩ, ယိခွါ, ယမိလ့ၩထီၩ့လၧယရုစလံၫ့နီၪ ဘၪလၧၥၭမု အၪ့မၧၫ့ဆီၪ့ယၧၩ တၭ, ထီးနီၪ ဆၧမိဘၪယၧၩ ဘဲၫၥ့ၪလဲၪ ဘဲၫၥ့ၪလဲၪ နီၪ, ယၥ့ၪယၫအ့ၬ. 23 မွဲလါနၫ့ ဘဲၫနီၪတၭ, ၥၭမုဆံၫ့ဎံၪနီၪ ထိးအၥၭ လၩ့ထံးလၩ့ဆ့ၭ လၧဆၧစၧၩ့ထၬ, ဒဲဆၧၡၪ့ဆၧနၭ အီၪခိၭယၧၩ လၧကိၭဒိၩ့ဒ့ၭ အဖၧၩ့လီၫ. 24 မွဲလါနၫ့ ယအီၪက့ၪ ဆၧနီၪလဖၪ လၧဆၧနးမံၩ့အ့ၬ. ယအီၪက့ၪယၥၭမၧၫ့ယီၩ လၧဆၧလူဒိၪဎွ့ၩဒိၪ လၧယဂးဒၪယဝ့ၫ မွဲဆ့အ့ၬ, မွဲဘဲၫၥိၭ ယမိမၩဂီၩ့ ယလ့ၩဆၧ လၧဆၧၥၭထိၬ ဒဲဆၧအခ့ၫအၡၩ အဆၧမၩ လၧယဒိၭန့ လၧကဆါ ယ့ၫၡူၬ, လၧယမိထိးယၥၭ လၩ့ထံးလၩ့ဆ့ၭ, ဒဲလၧယွၩအခိးအတၩ အဆၧၥၭထိၬအပရၧၫ့အဂဲးလီၫ. 25 ဘိၩ့နဲၪ့ယီၩ, ယိခွါ, နၥံၪဝ့ၫဒၪ ထီးအလူၬ လၧယလ့ၩဝံၩ့ဝၩ့ ဒဲယလီၩလၩ့လၬလၩ့ ယွၩအဘၩ့အမုးအဂဲး လၧနၥံၪအကျၩနီၪ, ယ ၥ့ၪယၫ လၧနၥံၪ မိဒၪဘၪလၧၩ့ယမ့ၬ အ့ၬ. 26 အခိးမွဲဘဲၫနီၪတၭ, မုလနံၩယီၩ ယထိးယၥၭ လၧနၥံၪအမ့ၬယၫ လၧယဆံၫ့ခွံၬ လၧၦၡၩအၥွံၪ ကိၭအဂၩဒ့ၭလီၫ. 27 အဂဲးဘဲၫယီၩ ယလီၩဘၪနၥံၪ လၧယွၩအၥၭ ထီးအလူၬနီၪတၭ, ယဂၭဎ့ၭခွံၬအ့ၬ. 28 မၩအၥၭဘဲၫနီၪတၭ, ထီးလၩ့နၥံၪ အၥၭ, ဒဲယိ ၥိၪလဒီၪ့ ထၧၫ့ဒီၪ့ယၫ, လၧၥၭမုဆံၫ့ဎံၪ အီၪက့ၪ နၥံၪ လၧၦယိဝ့ၫ ဘဲၫၥိၭ နၥံၪ မိယိထဲၩ့ခွါထဲၩ့ ယွၩအဆၧအီၪကီၪ့ လၧအဎွ့ၩန့ထဲၩ့ဝ့ၫ လၧအၥွံၪဒၪဝ့ၫနီၪ ဆံၭ. 29 အဂဲးဘဲၫယီၩ ယၥ့ၪယၫဆၧယီၩ, ထီးယ အ့ၪလ့ၩဆၧ အလးခဲၫ့နီၪ, ထွံၪမံၩ့အဒူၩၥံၪ လၧအလလီၫ့ကီၩ့ ဘၪၥိၪလဒီၪ့နီၪ မိဂဲၫနုၬ လၧနၥံၪအကျၩ လီၫ. 30 လၧနီၪအမ့ၬယၫ ၦၡၩ မိဂဲထုၪ့ လၧနၥံၪအကျၩလဖၪ မိလီၩလၩ့ဆၧ လၧအကဲၪ့ကီၪ့လဖၪ ဘဲၫၥိၭ အထံၩအဖျဲၥံၪ မိလီၩ့ဖိၬအခဲၫ့လီၫ. 31 မၩအၥၭဘဲၫနီၪတၭ, အီၪခိၭဆံၭ; လၧယလအီၪထီခွံၬဘၪတၭ, လၧၥၧၫ့နံၪ့ယၫနီၪ, လၧမုဆၫဆၫ ဒဲမုနၩနၩတၭ, ယၥီၪ့ထဲၩ့ၥၫ့ထဲၩ့ နၥံၪ ကိၭဂၩဒ့ၭ လၧယမ့ၬထံၫလၩ့ နီၪ, နၪ့ထၪ့ထဲၩ့ နၥံၪဝ့ၫဆံၭ. 32 ဘိၩ့နဲၪ့ယီၩ, ဖုၥံၪဝဲၥံၪဧ့, ယအီၪက့ၪနၥံၪ လၧယွၩအဖၧၩ့, ဒဲလၧအလူ အခိးအတၩအဖၧၩ့, လၧအမၩဂုးမၩခၧၫ့နၥံၪၥ့ၪ, ဒဲဖ့ၪၥၫ နၥံၪအဆၧ လၧကယဲ ၦဆံၫ့ဎံၪအကျၩၥ့ၪ လီၫ. 33 ၦလဂၩဂၩ အစ့ၩ မွဲဂ့ၩ, အထီၫ့ မွဲဂ့ၩ, အကီၩ့အၥိၭမွဲဂ့ၩ, ယလီၫ့ကီၩ့ယဝ့ၫ နးမံၩ့အ့ၬ. 34 နၥံၪ ၥ့ၪယၫဒၪနၥံၪဝ့ၫ လၧယစူၪ မၩန့ယဆၧ, ဒဲၦအီၪလၧယၥိၭအဆၧလီၫ. 35 ဘဲၫနီၪအၥိၭ လၧဖၧၩ့ၥၭ ကိၭအဘီၩ့ဒ့ၭနီၪ ယဒုၭနဲၪ လၧနၥံၪဂ့ၩမၩဆၧ, ဒဲမၩဘိၭမၩဆၧၩ့ ၦအဂဲးဆါအဘၭဆါ, ဒဲနၪ့ထၪ့ထဲၩ့ ကဆါ ယ့ၫၡူၬ အလူအထၫ, လၧအဝ့ၫဒၪ အနၫ့ဆါဒၪဝ့ၫ စံၭ, ဖ့ၪလၫ့ဆၧနီၪ မွဲအဘၪ ဆၧဆိၪဂ့ၩ အၪနဲၪ့ ဒိၭန့ဆၧ ဒံၭလီၫ. 36 အဝ့ၫ စံၭဆၧဘဲၫနီၪ ဂီၩ့, ချံၭလၩ့ အခၪ့တၭ, ဘၩဆိၪဖၪဆၧ လၧၦထီးအလူၬ အၥိၭ လီၫ. 37 အဝ့ၫၥံၪ ဂၪ့ထၪ့ဝ့ၫ အၪအၪလ့ၬတၭ, ဖိၭဂိၫ့ စပီလူၫအခိၬတၭ, အဲၪဂါဝ့ၫဒၪလီၫ. 38 လၧဆၧချဲၩ့ လၧအစံၭဝ့ၫ, အမ့ၬနီၪ အဝ့ၫၥံၪ လဒၪလၧၩ့ဘၪဝ့ၫအကၠီၩ့ မွဲအၥၭအုၭဒိၪဒၪ အဆၧ ဒံၭလီၫ. အဝ့ၫၥံၪ လ့ၩၥိၫ့ အဝ့ၫဒၪ ထီၩ့လၧကဘၩ့နီၪလီၫ.

1 ပစဲၪ့ဖၭ လၧၦလဖၪနီၪ ဂီၩ့တၭ, ပထူၬထၪ့ ကဘၩ့နီၪ, ပလ့ၩဆုးလီၩ့ ထီၩ့လၧကိအီၭနီၪ, ကဲဂီၩလနံၩ ထီၩ့လၧရိၭတၭ, ပစဲၪ့ထၪ့ခွံၬ ထီးနီၪတၭ, ပထီၩ့လၧပါတရၫလီၫ. 2 ပဒၪန့ ကဘၩ့လဖျိၪ့ လၧအမိလ့ၩခၫ့ဂၬဆၧ လၧဖနံၡၫတၭ, ပလ့ၩထၪ့ လၧအဖၧၩ့, ပစဲၪ့ထၪ့ခွံၬ ထီးနီၪလီၫ. 3 ထီးစဲပြၧၭ အီၪဖျီၪထၪ့တၭ, ပလ့ၩဖီၩ့ခွံၬဝ့ၫ လၧစူၪထွ့ၪလခီၫနီၪ, ပလ့ၩထီၩ့လၧစံရအၫနီၪတၭ, ပစိၭထၪ့ လၧတဲအၫလီၫ. အဂဲးဘဲၫယီၩ ဆၧပဒၨၭ လၧကဘၩ့ဖၧၩ့ ပဘၪဆိၬ လၩ့ခွံၬ ထီးနီၪလီၫ. 4 ပ အၪ့ဎၬဒၪန့ အထံၩအဖျဲလဖၪနီၪတၭ, ပအီၪ ထီးနီၪ နွ့ၫၥၫ့လီၫ. မွဲလၧၥၭမုအဖၧၩ့နီၪ အဝ့ၫၥံၪ စံၭစပီလူၫ, မွဲနထီးလ့ၩထၪ့ လၧယရုစလံၫ့နီၪ လဂ့ၩ. 5 ထီးအနံၩအၥၫ့လဖၪနီၪ ဎွ့ၩထၪ့, ပစဲၪ့ထၪ့ခွံၬတၭ, အဝ့ၫၥံၪ ထီးအလူၬ, အဖိၪအမၫ ဒဲအဖိၪအလံၩၥံၪ လ့ၩၥိၫ့ပၧၩ လၧဒိၩ့အချိၫ့နီၪ, ပချံၭလၩ့ပခၪ့ လၧထံၫနဲၩ့တၭ, ပဘၩဆိၪဖၪဆၧလီၫ. 6 ပဖိၭဂိၫ့လိၬပၥၭ ဂီၩ့တၭ, ပဝ့ၫဒၪ ပလ့ၩထၪ့ လၧကဘၩ့ဖၧၩ့နီၪ, အဝ့ၫၥံၪ ထဲၩ့ထဲၩ့ဝ့ၫ လၧအဂံၪ့လဖၪလီၫ. 7 ပထူၬထၪ့ ကဘၩ့ဂီၩ့တၭ, ပစဲၪ့လၩ့ခွံၬ လၧတဲအၫ ဖိးလၧတီလမဲၫတၭ, ပဖိၭဂိၫ့လိၬပၥၭ လၧပထၧၫ့ဖုဝဲၥံၪ ထီးနီၪတၭ, ပအီၪလၧအၥိၭ မုလနံၩနီၪလီၫ. 8 ကဲဂီၩလနံၩနီၪ; ပစဲၪ့ထၪ့ခွံၬတၭ, လ့ၩထီၩ့လၧစ့ၭစရံအၫလီၫ. ပလ့ၩနုၬ လၧၦလီၩလၩ့လၬလၩ့ ဆၧၥၭထိၬအပရၧၫ့ စဖံလံၭ, လၧအအီၪလၧၦနွ့ၫဂၩနီၪ အကျၩအဂံၪ့တၭ, ပအီၪလၧအၥိၭလီၫ. 9 အဝ့ၫလဂၩနီၪ အဖိၪမုၪနၩ့ လၧအချဲၩ့ဆၧ လၧမီၪအချိၬ အီၪလံဂၩ လီၫ. 10 ပအီၪထီးနီၪ အၪနံၩအၪၥၫ့တၭ, မီၪလဂၩအမံၩ့မွဲ စအၫဂဘၧၭ ဂဲၫလၩ့ဝ့ၫ လၧခးယုဒၫ လီၫ. 11 အဝ့ၫနီၪ ဂဲၫလၧပအီၪတၭ. အၪ့မၩန့ စပီလူၫ အခၧၩ့ယးနီၪ, စၧၩ့ထၬ အစူၪအခၪ့ဒၪဝ့ၫတၭ, စံၭဝ့ၫ, ၥၭမုဆံၫ့ဎံၪ စံၭဝ့ၫ ဘဲၫယီၩ, ၦယုဒၫဖိၪၥံၪ အီၪလၧယရုစလံၫ့ မိစၧၩ့ထၬခၧၩ့ယးယီၩ အကဆါ ဘဲၫယီၩ အၥိၭ တၭ, မိဖ့ၪလၫ့ခွံၬဝ့ၫ လၧၦဆၨၩလဖၪ အစူၪဖၧၩ့လီၫ. 12 ဆၧနီၪလဖၪ ထီးပနါဂၧၫ့တၭ, ပဝ့ၫဒၪ ဒဲၦၡၩအီၪ ထီးနီၪ အၪ့ကံၩ့အၪ့ယၫဝ့ၫ, ဘဲၫၥိၭ အထီးလ့ၩထၪ့ လၧယရုစလံၫ့လဂ့ၩလီၫ. 13 ထီးနီၪလဖၧၫ့ စပီလူၫ ချဲၩ့ဆၧၫ့ဝ့ၫ, မွဲဘၪနီၫ လၧနၥံၪဂၪ့တၭ, မၩခါမၩလၩ့ယၥၭ ဘဲၫနီၪလဲၪ. အဂဲးဘဲၫယီၩ ယအီၪတဲၩ့ဝဲၩယၥၭ ဘဲၫၥိၭ ယမိဘၪ ဆၧစၧၩ့ထၬ လၧယရုစလံၫ့အဖၧၩ့ လကၭလၧၩ့, မွဲဘဲၫၥိၭ ယမိဘၪၥံၫ လၧပကဆါယ့ၫၡူၬအမံၩ့ အကၠီၩ့နီၪဆ့လီၫ. 14 ပဝ့ၫဒၪ ပ ပဂၨၪထၪ့အခဲၫ့ လန့ဘၪနီၪ, ပအီၪထီခွံၬ တၭ, ပစံၭ, မွဲဆၧမၩအၥၭ ထီးဒၪကဆါအၥၭ ဆံၭ. 15 အနံၩအၥၫ့လဖၪနီၪ ဖီၩ့ခွံၬတၭ, ပတဲၩ့ဝဲၩ ပဆၧဖိၪဆၧလံၩ ဂီၩ့နီၪ, ပလ့ၩထၪ့ လၧယရုစလံၫ့လီၫ. 16 ၦစ့ၭစရံအၫဖိၪ အထံၩအဖျဲ လနၩ့နၩ့ လ့ၩလၧပၥိၭဆ့တၭ, ၥိၫ့ပၧၩ ထီၩ့လၧၦစဲပြၧၭဖိၪ, မွဲအထံၩအဖျဲ အၥၭၡါ စန့စၧၫ့ လဂၩ အအီၪနီၪ, ဘဲၫၥိၭ ပမိအီၪၦမွံၩ လၧအၥိၭ လီၫ. 17 ထီးပထီၩ့လၧယရုစလံၫ့နီၪ, ၦထၧၫ့ဖုဝဲၥံၪ ထိးဆၧၫ့ပၧၩ လၧအၥုၪ့ထိၬၥၭထိၬဝ့ၫ လီၫ. 18 ကဲဂီၩလနံၩနီၪ စပီလူၫ လ့ၩလၧပၥိၭ ထီၩ့လၧစယ့မံၭအအီၪနီၪ, ၦၥုၪ့က့ၭၥၭၡါၥံၪ ထီးအလူၬအီၪဝ့ၫလီၫ. 19 တၭဖိၭဂိၫ့ အဝ့ၫၥံၪဂီၩ့, စပီလူၫ လီၩ့လၩ့လၬလၩ့ ဆၧလမံၩ့ဘၪလမံၩ့, လမံၩ့ဘၪလမံၩ့, လၧယွၩမၩ လၧအစူၪဖၧၩ့ လၧၦဆၨၩလဖၪအကျၩလီၫ. 20 အဝ့ၫၥံၪ နါဂၧၫ့ဆၧနီၪ, စံၭထၪ့အၪ့အူၭ ယွၩတၭ, စံၭ အဝ့ၫဒၪ, ထၧၫ့ဖုဝဲဧ့, ၦယုဒၫဖိၪ လၧအနဲၩဆၧလဖၪ, မွဲၦဎွ့လၬဎွ့လၬလဲၪနီၪ, နၥ့ၪယၫလီၫ. အဝ့ၫၥံၪ ထီးအလူၬ ဂဲၩလိၬဝ့ၫ လၧဆၧမၪလူၬအဂး လီၫ. 21 အဝ့ၫၥံၪ နါဂၧၫ့ဝ့ၫ လၧနဂဲး လၧနၥီၪ့ထဲၩ့ၥၫ့ထဲၩ့ ၦယုဒၫဖိၪ အီၪလၧၦဆၨၩဂူၫဂၩၥံၪအကျၩ ဘဲၫၥိၭ အမိခွံၬၡိၭခွံၬ စမိစ့ၭနီၪ, လၧနစံၭ, ထီးကူၭတရံၭ နၥံၪအဖိၪ လဂ့ၩ, လ့ၩ ဘဲၫအထူၫအရူၫအၥိၭနီၪ လဂ့ၩလီၫ. 22 မၩအၥၭဘဲၫနီၪတၭ, ပမိမၩ ဘဲၫၥ့ၪလဲၪ. ၦခမျၧး လအီၪကိၩ့အီၪကီၪ့ဘၪတၭ, အီၪၥ့ၪအ့ၬ. အဂဲးဘဲၫယီၩ အဝ့ၫၥံၪ မိနါဂၧၫ့ လၧနဂဲၫထီၩ့နဝ့ၫလီၫ. 23 မၩအၥၭဘဲၫနီၪတၭ, မၩ ဘဲၫပစံၭနၧၩအၥိၭဆံၭ. ၦလၧအဆိၪလၩ့ယူၭအၥၭ အီၪလၧပကျၩ လံဂၩယူၭလီၫ. 24 အဝ့ၫၥံၪနီၪ မွဲနမၩန့ လၧနနၫ့ဆါဒၪ နဝ့ၫအၥိၭ, ဒဲမၩဆံၫ့ထၪ့နၥၭ လၧအၥိၭ, လိၭ စ့ၩလၧအဂး ဘဲၫၥိၭ အမိလိၩ့ အခိၪ ဘီၪ. ၦထီးအလူၬ မိၥ့ၪယၫဆၧ လၧအနါဂၧၫ့ဝ့ၫ လၧနဂဲးလဖၪနီၪ လမွဲဘၪဆၧတၭ, မွဲနလ့ၩဆၧ နနၫ့ဆါဒၪနဝ့ၫ ဂ့ၩဘၪစဲၪ, ဒဲနထီးန့ ဆၧမၪလူၬဆ့လီၫ. 25 အ့ၪမွဲ ၦဆၨၩဂူၫဂၩ လၧအနဲၩထဲၩ့ဆၧလဖၪနီၪ ပစ့ၩရၫ့ ဒဲပကွ့ၭယူၭ ဆၧလၧအဝ့ၫၥံၪ ကြၨၭထီးန့ဖံၭထၬ ဆၧနီၪလဖၪ နးမံၩ့လဂ့ၩ, မွဲန့ၫအဘၪ ဂၭဎ့ၭ ဆၧလုဆၧဂၩ့, ဒဲဆၧၥွံၪ, ဒဲဆၧလၧဆၧဘံၭၥံၫဝ့ၫ, ဒဲဆၧလ့ၩဖိၬ ၥၭလဲးၥၭဘျၪ အခဲၫ့လီၫ. 26 ထီးနီၪလဖၧၫ့, စပီလူၫ မၩန့ ၦလဖၪနီၪတၭ, ကဲဂီၩလနံၩ မၩဆံၫ့ယူၭအၥၭ လၧအဝ့ၫၥံၪအၥိၭနီၪ , လ့ၩနုၬဝ့ၫ လၧဆၧလုအဂံၪ့ဖၧၩ့တၭ, လီၩဘၪ ဆၧမၩဆံၫ့ အနံၩအၥၫ့ မိဎွ့ၩဝ့ၫ ထီးဆၧမိဂဲၫဆိၬ ဆၧမၩဘိၪ့ လၧလဂၩအဂး လဂၩအဂး ဆုၬဆုၬလီၫ. 27 စပီလူၫဘၪ ဆၧဖီၪ့န့ဝ့ၫ လၧဆၧလုဂံၪ့ဖၧၩ့. ထီးနွ့ၫၥၫ့နီၪ မိဎွ့ၩထၪ့ယူၭတၭ, ၦယုဒၫဖိၪၥံၪ ဂဲၫလၧအ့ၡၫ ဒၪဘၪဝ့ၫ လၧဆၧလုအဂံၪ့ဖၧၩ့တၭ, ပဂၨၪထၪ့ ၦခမျၧး, အီၪက့ၪအစူၪ လၧစပီလူၫအလီၩ့ တၭ, 28 ကိၭၡၭထၪ့ဝ့ၫ, ၦအံၫစရ့လၭဖိၪၥံၪဧ့, ဂဲၫမၩဆၧၩ့ဘီၪ. ၦလၧအၥီၪ့ထဲၩ့ၥၫ့ထဲၩ့ ၦထီးအလူၬ လစီၪ့လါလါ လၧအဒုၭထၫ့ဒုၪဒၩ ၦလဆၨၩယီၩ, ဒဲဆၧၥီၪ့ဆၧၥၫ့, ဒဲဆၧအလးယီၩလဂၩနီၪ, မွဲၦယီၩလီၫ. လၧနီၪအမ့ၬယၫ, မွဲအဂဲၫၥိၫ့ ၦဂြံစၭဖိၪ လၧဆၧလုအဂံၪ့ဖၧၩ့ယီၩ မၩစံၪစၪ ဆၧအလးဆံၫ့ဎံၪလီၫ. 29 အဂဲးဘဲၫယီၩ အဝ့ၫၥံၪ ဒၪဘၪယူၭ ၦအ့ဖစၧၭဖိၪ စတြီဖမၧၭ အီၪလၧအၥိၭ လၧဒိၩ့ဖၧၩ့ တၭ, ဆီၫ့မီၪ့ဝ့ၫ လၧစပီလူၫ ဂဲၫကိၭန့ လၧဆၧလုအဂံၪ့ဖၧၩ့လီၫ. 30 ၦဒိၩ့ဖိၪၥံၪ တုၩ့ထၪ့တုၩ့လၩ့ ထၧၫ့ဒိၩ့ယၫတၭ, ၦခမျၧး စဲၪ့တလဲး အီၪကီၪ့တၭ, ဖီၪ့ထၬ စပီလူၫနီၪ, ကၠူၭထၪ့ခွံၬဝ့ၫ လၧဆၧလုအဂံၪ့ဖၧၩ့ လၧခီၫ့တၭ, ကၭဘံၭ တရၫ့ ချဲၫ့မၬလီၫ. 31 အဝ့ၫၥံၪ အၪ့ဎၬ မၩၥံၫဝ့ၫ အဘိၩ့ဘၭ တၭ, ၦၥုၭဖိၪ လထီၫ့အခိၪလဂၩ, နါဂၧၫ့ ဆၧပရၧၫ့ လၧယရုစလံၫ့ တုၩ့ထၪ့တုၩ့လၩ့ ထၧၫ့ဒိၩ့ယၫလီၫ. 32 မွဲအကိၭန့ ၦၥုၭဖိၪလဖၪ ဒဲၦၥုၭဖိၪ လယၩအခိၪၥံၪ ချဲၫ့မၬ တၭ, စဲၪ့တလဲးဝ့ၫ လၧအအီၪလီၫ. ထီးအဝ့ၫၥံၪ ဒၪဘၪ ၦၥုၭဖိၪလထီၫ့အခိၪ, ဒဲၦၥုၭဖိၪလဖၪနီၪ ထးလၧၩ့ စပီလူၫ နီၪအ့ၬ. 33 ထီးနီၪလဖၧၫ့ ၦၥုၭခိၪ လထီၫ့အခိၪ ဂဲၫဘူၭတၭ, ဖီၪ့ထၬ အဝ့ၫဒၪ, မၪလူၬဆၧ ဘဲၫၥိၭ ၦမိစၧၩ့ထၬဝ့ၫ လၧၥွ့ၫထၭ နံၫဘီၩ့လီၫ. မွဲပလၫလဂၩလဲၪနီၪ, မွဲအမၩ ဆၧနီၫလဲၪနီၫလဲၪနီၪ, အၪ့စၪ့ဝ့ၫဒၪလီၫ. 34 ၦအီၪလၧၦခမျၧးအကျၩ လနၩ့နၩ့ ကိၭထၪ့ဆၧလမံၩ့တၭ, လနၩ့နၩ့လမံၩ့ဒၪလီၫ. တၭၥီၫထၪ့ နၭနၭလ့ၬနီၪ, ၥ့ၪယၫဝ့ၫ ဆၧလၩ့ထံးလၩ့ဆ့ၭ လၥ့ၪဘၪတၭ, မၪလူၬဝ့ၫ ဘဲၫၥိၭ ၦမိမီၩ့ထၪ့ အဝ့ၫဒၪ လၧၦၥုၭဖိၪ အဂံၪ့ဖၧၩ့နီၪလီၫ. 35 ၦခမျၧးၥံၪ အၥၭဆီၪ့ နၭနၭလ့ၬနီၪ, ထီးအလ့ၩထၪ့ဝ့ၫ ထီၩ့လၧဎၫ့အလီၩ့နီၪ, ၦၥုၭဖိၪ ဆိၬထၪ့ဝ့ၫဒၪ လီၫ. 36 အဂဲးဘဲၫယီၩ ၦခမျၧး ဖိၬထၪ့အခဲၫ့တၭ, ကိၭၡၭထၪ့ဆၧ, စံၭဝ့ၫ, ဆိၬထၪ့ခွံၬ အဝ့ၫဒၪ ဘီၪ. 37 စပီလူၫဘၪ ဆၧမီၩ့ထၪ့ဝ့ၫ လၧၦၥုၭဖိၪအဂံၪ့ဖၧၩ့ အဘိၩ့ဘၭနီၪ, စံၭ ၦၥုၭဖိၪ လထီၫ့အခိၪ, ယချဲၩ့ဆၧ လၧနၧၩမွဲအဂ့ၩဆ့ဧၪ. အဝ့ၫဒၪစံၭ, မွဲနချဲၩ့ၦဂြံစၭဖိၪ အဆၧချဲၩ့ၥ့ၪဆ့ဧၪ. 38 နမွဲ ၦအံဇံၭဖိၪလဂၩ လၧအမၩတုၩ့ထၪ့တုၩ့လၩ့ဆၧ လၧအခီၫ ဒဲနၥိၫ့ထၪ့ ၦထမျၬလံထီၫ့ လၧၡါမုနၧၫ့ဖၫ မွဲအ့ၬဧၪ. 39 စပီလူၫ စံၭဝ့ၫ, ယဝ့ၫဒၪယီၩ, ယမွဲ ၦယုဒၫဖိၪ ဘၪဆဲၫ့ လၧတၫစၧၭ လမွဲဘၪ ဒိၩ့ဆံၭခိၬ လၧခးစလံၡၫနီၪ အၡၩဒိၩ့ဖိၪလဂၩတၭ, ယအၪ့ယၫနၧၩ လၧနဒုၭချဲၩ့ဒုၪ့ယၧၩ လၧၦခမျၧး နးထံၪဘီၪ. 40 ထီးအဝ့ၫနီၪ ဖ့ၪလၫ့အချဲၩ့တၭ, စပီလူၫ ဆၧၫ့ထုၪ့ လၧဎၫ့အလီၩ့နီၪ, ဝံၩဝါအစူၪ လၧၦခမျၧးအအီၪ တၭ, အဝ့ၫၥံၪ အီၪလၩ့မါပံၭနီၪ, အဝ့ၫဒၪ ချဲၩ့ဆၧ လၧအဝ့ၫၥံၪ လၧၦဟံêဘၫ အလၨလခီၫတၭ, စံၭဝ့ၫ,

1 ဖုၥံၪဝဲၥံၪ, ဒဲဖါၥံၪဧ့, ယဆၧချဲၩ့ ဖီၩ့ဖျ့ၭယီၩ, ခိၭနၪ ဆံၭ. 2 ထီးအဝ့ၫၥံၪ နါဂၧၫ့ လၧအချဲၩ့ဆၧ လၧၦဟံêဘၫ အလၨနီၪ အီၪဝ့ၫ လၩ့မါပံၭ အၪနဲၪ့အနီၪဒံၭတၭ, အဝ့ၫဒၪ စံၭဝ့ၫ, 3 ယဝ့ၫဒၪယီၩ, ယမွဲ ၦယုဒၫဖိၪ အီၪဖျဲၪ လၧတၫစၧၭ လၧစလံၡၫအဖၧၩ့, အ့ၪမွဲ ယမၩလိၪလံၬ လၧဒိၩ့ဖၧၩ့ယီၩ, လၧစဂမၫလအ့လၭ အခၪ့ထံၭ တၭ, ယ ဘၪ ဆၧၥီၪ့ဆၧၥၫ့ လၧဖါၥံၪ အထူၫအရူၫ လၩ့ထံးလၩ့ဆ့ၭ တၭ, ယဂဲၩလိၬ လၧယွၩအဖၧၩ့, ဘဲၫနၥံၪ ထီးအလူၬ မၩဝ့ၫလနံၩယီၩ အၥိၭနီၪလီၫ. 4 ယ စၧၩ့ထၬၦမုၪၥံၪ, ဒဲၦခွၫၥံၪ, ယဒုၭနုၬအဝ့ၫၥံၪ လၧထီၫ့ဖၧၩ့တၭ, ယမၩအၧၩ့ ဖၧၩ့ၥၭယီၩ ထီးဆၧၥံၫ လီၫ. 5 ဘဲၫၦလုဆၧ အခိၪ, ဒဲၦၥုၪ့က့ၭၥၭၡါၥံၪ ထီးအလူၬ ထိးအၥၭ လၧယဂးအၥိၭလီၫ. ယထိးန့ လံၬလၧအဝ့ၫၥံၪ အစူၪဖၧၩ့ ဘဲၫၥိၭ ယ မိဖ့ၪလၫ့ လၧၦထၧၫ့ဖုဝဲၥံၪ အအီၪတၭ, ယလ့ၩစိၩ ဒမၭစကၧၭ ဘဲၫၥိၭ ၦလၧအအီၪ ထီးနီၪလဖၪ, ယ မိဂဲၫထဲၩ့ ၥိၫ့ဝ့ၫ လၧယရုစလံၫ့အဖၧၩ့ လၧအဘၪ ဆၧစၧၩ့ထၬနီၪ, ဘဲၫၥိၭ အမိဘၪ ဆၧနၭဆၧၡၪ့ အဂဲးလီၫ. 6 ဆၧမၩအၥၭ လၧအလ့ၩဆၧ အဘိၩ့ဘၭနီၪ, ဘူၭထၪ့ လၧဒမၭစကၧၭတၭ, လၧမုထုၪ့ ကၪယူၭနီၪ, ဆၧဖၩ့ဖၭဒိၪ လၧမူၭခိၪဖၩ့ထၪ့ ၡူၭဝၬဖီၩ့ယၧၩလီၫ. 7 တၭယလၩ့ထံၩဖါ လၧဂၪ့ခိၪနီၪ, ယနါဂၧၫ့ဆၧအလူၥီၫ, စံၭယၧၩ, စစီလူၫဧ့, စစီလူၫဧ့, မွဲဘၪနီၫ လၧနမၩအၧၩ့မၩၥၫ့ ယၧၩလဲၪ. 8 တၭယချဲၩ့ဆၧၫ့ဆၧ, ကဆါဧ့, နမွဲပလၫ လဂၩလဲၪ. 9 တၭ အဝ့ၫဒၪ စံၭယၧၩ, ယမွဲ ၦလၧနမၩအၧၩ့မၩၥၫ့ဝ့ၫ ၦနၭဇရ့ၭဖိၪ ယ့ၫၡူၬလဂၩနီၪလီၫ. ၦအီၪလၧယၥိၭလဖၪ ဒၪဆၧဖၩ့နီၪ ၥၭမဲၪဆၧ လီၫ. အ့ၪမွဲ ၦချဲၩ့ဆၧ လၧယၧၩအလူနီၪ နါဂၧၫ့ဘၪဝ့ၫအ့ၬ. 10 ယစံၭ, ကဆါဧ့, မွဲယမိဘၪမၩဆၧနီၪလဲၪ, ကဆါနီၪ စံၭယၧၩ, ဂဲထုၪ့တၭ လ့ၩလၧဒမၭစကၧၭနီၪ, ဆၧမၩ လၧဆၧအီၪက့ၪဝဲၩ လၧနကြၨၭမၩနီၪ ဆၧမိလီၩဘၪနၧၩ အဂဲးအကၠီၪ့ ထီးအလူၬ ထီးနီၪလီၫ. 11 ထီးယဒၪဆၧ လၥ့ၪဘၪ လၧဆၧဖၩ့ ယုၩ့ယဲအကၠီၩ့နီၪ, ၦအီၪလၧယၥိၭလဖၪ လ့ၩမီၩ့ယၧၩ လၧအစူၪ ထီၩ့လၧဒမၭစကၧၭ အဖၧၩ့နီၪလီၫ. 12 စအၫနနဲအၭလဂၩ လၧအဘိၪ့ထၪ့ဘၩထၪ့ဆၧ ဘဲၫဆၧမၪလူၬအၥိၭနီၪ ဘၪ ဆၧလၩဆၧဖၩ့ လၧၦယုဒၫဖိၪၥံၪ ကိၭဂၩဒ့ၭ အီၪထီးနီၪတၭ, 13 အဝ့ၫဒၪ ဂဲၫလၧယအီၪဆၧၫ့ထုၪ့တၭ, လီၩဘၪယၧၩ, ထၧၫ့ဖုဝဲ စပီလူၫ ဧ့, ဒၪထၪ့ထဲၩ့ဆၧဆံၭ. ယယိထၪ့အဝ့ၫဒၪ လၧနၩရံၩ နီၪလီၫ. 14 တၭ အဝ့ၫဒၪ စံၭဝ့ၫ, ပဖါၥံၪအယွၩ ရွံန့နၧၩ ဘဲၫၥိၭ နမိၥ့ၪယၫအၥၭ ဒဲမိဒၪဘၪ ၦတီၩၦလီၩ့လဂၩနီၪ, ဒဲမိနါဂၧၫ့ဘၪ အလူလၧအနိၭ လီၫ. 15 အဂဲးဘဲၫယီၩ နမိကဲၪထၪ့ အၡၩထိးအၥၭ လၧဆၧလၧနဒၪဘၪ ဒဲနနါဂၧၫ့ဘၪနီၪ လၧၦထီးအလူၬ အမ့ၬယၫလီၫ. 16 တၭ ဘိၩ့နဲၪ့ယီၩ, နအီၪခိၭဆၧ မွဲဘၪလဲၪ. ဂဲထုၪ့ ကိၭထၪ့ ကဆါအမံၩ့တၭ, ဒိၭဘၭတံၫဇၫ့နၥၭ ဒဲၥူၫဝၭခွံၬ နဆၧဒဲၩဘၭဆံၭ. 17 ဆၧမၩအၥၭ လၧယဂဲၫထဲၩ့ ထီၩ့လၧယရုစလံၫ့ တၭ, ယဘၩဆိၪဖၪဆၧ လၧဆၧလုအဂံၪ့ဖၧၩ့ အဘိၩ့ဘၭ နီၪ, ယဒၪဆၧလၧယၫလခီၫ, 18 ယဒၪဆၧ လၧအစံၭ ယၧၩ, စဲၪ့ထၪ့ခွံၬ လၧယရုစလံၫ့အဖၧၩ့ ချဲၫ့ချဲၫ့ဆံၭ. အဂဲးဘဲၫယီၩ နထိးနၥၭ လၧယဂဲးနီၪ, ၦၡၩလဖၪ ဒိၭန့ဝ့ၫအ့ၬ. 19 ယစံၭ, ကဆါဧ့, အဝ့ၫၥံၪ ၥ့ၪယၫ လၧယဒုၭနုၬ ၦလၧထီၫ့ဖၧၩ့, ဒဲထး ၦလၧအနဲၩထဲၩ့နၧၩလဖၪ လၧကယဲ ၁ရိၬ ကိၭဖျိၪ့ဒ့ၭအဖၧၩ့လီၫ. 20 လၧၦထိးအၥၭ လၧနဂး စတံဝံၫ့အၥွံၪ ဘၪ ဆၧလူၫလၩ့ဝ့ၫနီၪ, ယဆၧၫ့ထုၪ့ လၧအနဲၩ့ထံၭတၭ, ဆၧမၩၥံၫဝ့ၫ အဘိၩ့ဘၭနီၪ, ယ အုၩ့လၩ့ ယဝ့ၫ, ယခိၭ ၦမၩၥံၫ ဆၧအကီၩ့အၥိၭဆ့ လီၫ. 21 အဝ့ၫဒၪ စံၭယၧၩ လ့ၩကဒၪဘီၪ. ယမိအၪ့မၧၫ့ နလ့ၩလၧအယဲၩ့ လၧၦဆၨၩလဖၪအအီၪလီၫ. 22 အဝ့ၫၥံၪ ခိၭနၪ ဆၧချဲၩ့လဖၪနီၪ ဂီၩ့တၭ, ထုၭထၪ့အလူ စံၭဝ့ၫ, ၦဘဲၫယီၩ အၥိၭလဂၩ ဆိၬထၪ့ခွံၬ လၧဂၪ့ခိၪချိၫ့ယီၩ ဘီၪ. အဂဲးဘဲၫယီၩ မွဲအကြၨၭမၧၫ့လၧၩ့အ့ၬ. 23 အဝ့ၫၥံၪ ကိၭၡၭထၪ့ဆၧ, ဘဲၪ့လၩ့ခွံၬ အကီၩ့အၥိၭ, ခွံၬထၪ့ဝ့ၫ ဒဲဎွံၪထၪ့ ဂၪ့ခိၪအမုၬ လၧမူၭဖိၭဖၫ့ အဘိၩ့ဘၭနီၪ, 24 ၦၥုၭဖိၪ လထီၫ့အခိၪလဂၩ မၪလူၬဝ့ၫ ဘဲၫၥိၭ ၦမိမီၩ့စပီလူၫ လၧၦၥုၭဖိၪ အဂံၪ့ဖၧၩ့တၭ, အၪ့စိၭအၪ့စၪ့ဝ့ၫ လၧဆၧထးဝ့ၫနီၪ ဘဲၫၥိၭ အမိၥ့ၪယၫ လၩ့ထံးလၩ့ဆ့ၭ လၧၦကိၭထၪ့ ဆၧထၫ့ဒုၪဒၩဝ့ၫ ဘဲၫနီၪ အဂဲးအကၠီၪ့လီၫ. 25 တၭ လၧၦစၧၩ့ထၬအဝ့ၫ လၧဖျံၩဆၧဖံၭ အဘိၩ့ဘၭ နီၪ, စပီလူၫ စံၭၦၥုၭဖိၪ လယၩအခိၪ လၧအဆၧၫ့ထုၪ့ လၧအနဲၩ့ထံၭနီၪ, ၦရိမၫဖိၪ လၧအလဘၪဒိၭဘၪ ဆၧစ့ၩရၫ့နီၪ, နၥံၪ ထးဝ့ၫနီၪ ဘၪမိတီၩ ဆ့ဧၪ. 26 ထီးၦၥုၭဖိၪ လယၩအခိၪ နါဂၧၫ့ဆၧနီၪတၭ, လ့ၩလီၩဘၪ ၦၥုၭဖိၪ လထီၫ့အခိၪ, စံၭဝ့ၫ, နမိမၩဆၧနီၪ လမံၩ့လဲၪ; အဂဲးဘဲၫယီၩ ၦလဂၩယီၩ မွဲၦရိမၫဖိၪလီၫ. 27 ၦၥုၭဖိၪ လထီၫ့အခိၪ ဂဲၫစိၩ အၪ့စၪ့ဝ့ၫ, နမွဲၦရိမၫဖိၪ ဆ့ဧၪ, လီၩဘၪယၧၩဘီၪ, တၭ အဝ့ၫဒၪစံၭ, မွဲယူၭ, 28 ၦၥုၭဖိၪ လထီၫ့အခိၪနီၪ ချဲၩ့ဆၧၫ့ဝ့ၫတၭ, ယဝ့ၫဒၪ ယဖ့ၪလၫ့ စ့ၩအၪအကၠီၩ့တၭ, ယထၪ့ဘၭ လၧခးဖိၪနီၪ အလးလီၫ. တၭ စပီလူၫ စံၭဝ့ၫ, အ့ၪမွဲ ယဝ့ၫဒၪယီၩ ယအီၪဖျဲၪတၭ, ယမွဲ ၦခးဖိၪနီၪလီၫ. 29 ၦလၧအမိအၪ့စၪ့ဝ့ၫလဖၪ, စဲၪ့ထၪ့ခွံၬ လၧအအီၪ ချဲၫ့မၬတၭ, ထီးအၥ့ၪယၫဝ့ၫ လၩ့ထံးလၩ့ဆ့ၭ လၧအမွဲၦရိမၫဖိၪတၭ, ၦၥုၭဖိၪ လထီၫ့အခိၪနီၪ ၥၭမဲၪဆၧ လၧအစၧၩ့ထၬဝ့ၫအကၠီၩ့လီၫ. 30 ကဲဂီၩလနံၩနီၪ, မွဲၦယုဒၫဖိၪၥံၪ အီၪက့ၪ ဆၧမၪ လၧအလီၩ့ ဘဲၫအံၩဘဲၫအိၩနီၪ ၦၥုၭဖိၪ လထီၫ့အခိၪ မိၥ့ၪယၫ ဘၪအၥၭ လၩ့ထံးလၩ့ဆ့ၭ တၭ, ကွဲၪလၩ့ခွံၬ အဖျံၩနီၪ, မၪလူၬ ၦလုဆၧအဒိၪၥံၪ, ဒဲၦၥၭၡါ အဆၧအီၪကီၪ့ဖိၪၥံၪ ထီးအလူၬ ဘဲၫၥိၭ အမိဂဲၫအီၪကီၪ့တၭ, အဝ့ၫနီၪ မီၩ့ထၪ့ အီၪက့ၪလၩ့ စပီလူၫ လၧအဝ့ၫၥံၪ အမ့ၬယၫလီၫ.

1 စပီလူၫ, ယိၦၥၭၡါၥံၪ အဆၧအီၪကီၪ့နီၪ ထံၫထံၫဆၭဆၭတၭ, စံၭဝ့ၫ, ၦၡၩၥံၪ, ဖုၥံၪဝဲၥံၪဧ့, ယအီၪလၧကၪ့ၡၧၫ့ လၧအဂ့ၩ လၧယွၩ အမ့ၬယၫ ထီးမုလနံၩယီၩ လီၫ. 2 ၦလုဆၧအခိၪ စအၫ့နနဲအၭ မၪလူၬ ၦဆၧၫ့ထုၪ့ လၧအနဲၩ့ထံၭၥံၪ ဘဲၫၥိၭ အမိဒဲၩဘၪ စပီလူၫအနိၭ လီၫ. 3 ထီးနီၪလဖၧၫ့, စပီလူၫ လီၩဘၪ အဝ့ၫ, ဆၧဒီၪ့ဂုၪဘွၩ အၥၭဧ့, ယွၩ မိဒိၪနၧၩလီၫ. နဆၧၫ့နၩ့ စ့ၩရၫ့ယၧၩ ဘဲၫ ဆၧမၪလူၬအီၪဝ့ၫအၥိၭတၭ, မွဲနမၪလူၬ ဆၧဒိၪယၧၩ ထၫ့ဒုၪဒၩ ဆၧမၪလူၬနီၪ ဆ့ဧၪ. 4 တၭ ၦဆၧၫ့ထုၪ့ လၧအနဲၩ့ထံၭၥံၪ စံၭဝ့ၫ, မွဲနဒုၪဒွ့ၪ ယွၩအၡၩလုဆၧအခိၪ ဧၪ. 5 စပီလူၫ စံၭဝ့ၫ, ဖုၥံၪဝဲၥံၪဧ့; အဝ့ၫနီၪ မွဲၦလုဆၧအခိၪ ယလၥ့ၪယၫဘၪနီၪ အဂဲးဘဲၫယီၩ ဆၧကွ့ၭအၥၭ, နၥံၪအၦဒိၪၦၡါ နီၪ, မွဲ နထီးစံၭအၧၩ့ အဝ့ၫဒၪ လဂ့ၩ. 6 စပီလူၫ ၥ့ၪယၫ လၧၦလနၩ့နၩ့ မွဲၦစၭဒုၫစံၫ, လနၩ့နၩ့ မွဲၦဖၫရစံၫတၭ, ကိၭၡၭထၪ့ဆၧ လၧၦၥၭၡါ အီၪကီၪ့အကျၩ, ၦၡၩၥံၪ, ဖုၥံၪဝဲၥံၪဧ့, ယဝ့ၫဒၪယီၩ ယမွဲၦဖၫရစံၫ ဒဲၦဖၫရစံၫ အဖိၪခွၫလီၫ. လၧဆၧယိလါ ၦၥံၫ မိဂဲထုၪ့ထဲၩ့အကၠီၩ့နီၪ ယဘၪ ဆၧစ့ၩရၫ့ ဘိၩ့နဲၪ့ယီၩ လီၫ. 7 ထီးအစံၭဆၧနီၪ ၦဖၫရစံၫၥံၪ ဒဲၦစၭဒုၫစံၫၥံၪ ဂဲးလိၬတ့ၭလိၬ အၥၭတၭ, ၦခမျၧး လၩ့ဖၭလိၬအၥၭလီၫ. 8 အဂဲးဘဲၫယီၩ ၦစၭဒုၫစံၫလဖၪ စံၭ လၧၦၥံၫဂဲထုၪ့ထဲၩ့ နီၪ, ၦမူၭခိၪဖိၪမွဲဂ့ၩ, ၥၭမွဲဂ့ၩ, အီၪအ့ၬ. အ့ၪမွဲ ၦဖၫရစံၫလဖၪနီၪ စံၭဝ့ၫ, လၧအအီၪ နံၫမံၩ့လူၬလီၫ. 9 ၦကိၭၡၭထၪ့ ဆၧဖၭဒိၪတၭ, ၦကွ့ၭလံၬ လၧၦဖၫရစံၫအကျၩလဖၪ ဂဲထုၪ့တၭ, တ့ၭလိၬအၥၭ, စံၭဝ့ၫ, ၦလဂၩယီၩ, ပလဒၪဘၪဆၧအမၪ လၧအလီၩ့ နးမံၩ့ တၭ, အ့ၪမွဲ ၥၭနီၪ မွဲဂ့ၩ, ၦမူၭခိၪဖိၪ မွဲဂ့ၩ, အ့ၪလီၩဘၪ အဝ့ၫဒၪ အဆၧ လမံၩ့မံၩ့တၭ! 10 ဆၧဂဲးလိၬတ့ၭလိၬ နၭနၭလ့ၬ အီၪထၪ့ဝ့ၫတၭ, ၦၥုၭဖိၪ လထီၫ့အခိၪနီၪ အၪ့ယိၪဝ့ၫ လၧအဝ့ၫၥံၪ မိထုၭထ့ၬဘၪ စပီလူၫတၭ, မၪလူၬ ၦၥုၭဖိၪလဖၪ, ဘဲၫၥိၭ အမိလ့ၩ မၩန့ဆီၪ့ဝ့ၫ လၧအဝ့ၫၥံၪအကျၩနီၪ, ဂဲၫမီၩ့ထၪ့ဝ့ၫ လၧၦၥုၭဖိၪ အဂံၪ့ဖၧၩ့ လီၫ. 11 လၧခဲၫ့လနၩနီၪ ကဆါ ဆၧၫ့ထုၪ့ လၧအနဲၩ့ထံၭ တၭ, စံၭဝ့ၫ, အီၪက့ၪဒူၩ နၥၭဆံၭ. အဂဲးဘဲၫယီၩ ဘဲၫနထိးနၥၭ လၧယဂဲး လၧယရုစလံၫ့အဖၧၩ့ လၩ့ထံးလၩ့ဆ့ၭအၥိၭနီၪ မွဲန မိဘၪထိးနၥၭ လၧရိမၫအဖၧၩ့ ဘဲၫနီၪအၥိၭဆ့ လီၫ. 12 မုဆဲၪ့ထၪ့နီၪ, ၦယုဒၫဖိၪၥံၪ လနၩ့နၩ့ အုၩ့လၩ့လိၬအၥၭ တၭ, ဆိၪလၩ့အၥၭ, စံၭဝ့ၫ, ပလချုၭမၩၥံၫဒံၭဘၪ စပီလူၫလဂၩနီၪ, ပအၪ့ဆၧအီၩဆၧ အ့ၬ. 13 ၦအုၩ့လၩ့လိၬအၥၭလဖၪနီၪ, အီၪဝ့ၫ လံဆံၫဘျဲၪလီၫ. 14 အဝ့ၫၥံၪ လ့ၩဝ့ၫ လၧၦလုဆၧအဒိၪၥံၪ; ဒဲၦၥုၪ့က့ၭၥၭၡါၥံၪ အအီၪတၭ, စံၭဝ့ၫ, ပဆိၪလၩ့ပၥၭ လၧဆၧဆိၪအၧၩ့ဖၭဒိၪ လၧပလချုၭမၩၥံၫဒံၭဘၪ စပီလူၫနီၪ ပမိအၪ့ဘၪ ဆၧနးမံၩ့အ့ၬ. 15 မၩအၥၭဘဲၫနီၪတၭ, ဆၧလၩ့ဂၬ လၧနၥံၪ မိၥ့ၪယၫ အဂဲးအကၠီၪ့ လၩ့ထံးလၩ့ဆ့ၭ ဒံၭ တၭ, ဘိၩ့နဲၪ့ယီၩ မွဲနၥံၪဝ့ၫ ဒဲၦၥုၪ့က့ၭၥၭၡါၥံၪ အၪ့ယၫ ၦၥုၭဖိၪ လထီၫ့အခိၪ ဘဲၫၥိၭ အမိၥိၫ့လၩ့ဝ့ၫ လၧနၥံၪ အအီၪဘီၪ. တၭ လၧအဂဲၫဝ့ၫ ဘိၩ့အလချုၭ လၩ့ဘူၭဒံၭဘၪနီၪ, ပအီၪတဲၩ့ဝဲၩပၥၭ ဘဲၫၥိၭ ပမိမၩၥံၫဝ့ၫ လီၫ. 16 စပီလူၫ အထၧၫ့ဖုဝဲမုၪ အဖိၪခွၫ နါဂၧၫ့ လၧအဝ့ၫၥံၪ အီၪခိၭၥူၪဆၧနီၪ, လ့ၩနုၬဝ့ၫ လၧၦၥုၭဖိၪအဂံၪ့ တၭ, လီၩဘၪ စပီလူၫလီၫ. 17 ထီးနီၪလဖၧၫ့, စပီလူၫ ကိၭန့ ၦၥုၭဖိၪ လယၩအခိၪလဂၩတၭ, စံၭဝ့ၫ, ၥိၫ့ ၦဖိၪၥၪခွၫလဂၩယီၩ လၧၦၥုၭဖိၪ လထီၫ့အခိၪ အအီၪနီၪဘီၪ, အဂဲးဘဲၫယီၩ မွဲအလီၩဘၪ ဆၧလမံၩ့မံၩ့ အလးအီၪဝ့ၫဒၪလီၫ. 18 မၩအၥၭဘဲၫနီၪတၭ, အဝ့ၫဒၪ မၩန့ဝ့ၫတၭ, ၥိၫ့ဝ့ၫ ထီၩ့လၧၦၥုၭဖိၪ လထီၫ့အခိၪ အအီၪတၭ, စံၭဝ့ၫ, ၦဘၪ ဆၧစၧၩ့ထၬဝ့ၫ, စပီလူၫလဂၩနီၪ ကိၭန့ယၧၩ တၭ, အၪ့ယၫယၧၩ ဘဲၫၥိၭ ယမိၥိၫ့ ၦဖိၪၥၪခွၫလဂၩယီၩ လၧနအီၪတၭ, မွဲအလီၩဘၪန ဆၧလမံၩ့မံၩ့နီၪ အလးအီၪဝ့ၫဒၪလီၫ. 19 ၦၥုၭဖိၪ လထီၫ့အခိၪနီၪ ဖီၪ့အစူၪ ၥိၫ့ဝ့ၫ လၧအလးအီၪၥူၪဝ့ၫနီၪတၭ, အၪ့စၪ့ဝ့ၫ, ဆၧလၧနမိလီၩဘၪယၧၩ နီၪ, မွဲဆၧနီၪလမံၩ့လဲၪ. 20 တၭ အဝ့ၫဒၪစံၭ, ၦယုဒၫဖိၪလဖၪ အုၩ့လၩ့ဝ့ၫ လၧအမိအၪ့ကံၩ့နၧၩ ဘဲၫၥိၭ ကဲဂီၩလနံၩနီၪ နမိၥိၫ့ စပီလူၫ လၧၦၥၭၡါ အီၪကီၪ့အလး လၩ့ဂၬ လၧအမိအၪ့စိၭအၪ့စၪ့ဝ့ၫ လၩ့ထံးလၩ့ဆ့ၭ လီၫ. 21 မၩအၥၭဘဲၫနီၪတၭ, ထီးဒုၭမၩ ထီးဒၪအဝ့ၫၥံၪ အၥၭလဂ့ၩ; အဂဲးဘဲၫယီၩ ၦဆိၪလၩ့အၥၭ လၧအလချုၭမၩၥံၫဒံၭဘၪ အဝ့ၫဒၪတၭ, လအၪ့ဘၪဆၧ လအီၩဘၪဆၧနီၪ, ၦလံဆံၫ ဘျဲၪအီၪဝ့ၫလီၫ. ဘိၩ့နဲၪ့ယီၩ ဒၪလ့ၬ အဝ့ၫၥံၪ အီၪတဲၩ့ဝဲၩယူၭအၥၭ, ခိၭယိလါ နလူလၩ့လီၫ. 22 မၩအၥၭဘဲၫနီၪတၭ, ၦၥုၭဖိၪ လထီၫ့အခိၪ မၪလူၬဝ့ၫ, ဆၧလၧနလီၩဘၪယၧၩယီၩ ထီးလီၩဘၪ ၦၡၩၥံၪ နးဂၩလဂ့ၩတၭ, ဖျါခွံၬ ၦဖိၪၥၪခွၫ လဂၩနီၪလီၫ. 23 တၭကိၭန့ ၦၥုၭဖိၪ လယၩအခိၪ နံၫဂၩတၭ, စံၭဝ့ၫ, ကဲမုနၩခိၬ ၥၧၫ့နၩရံၩနီၪ ဘဲၫၥိၭ အမိလ့ၩလၧစ့ၭစရံအၫ တၭ, တဲၩ့ဝဲၩ ၦၥုၭဖိၪနံၫယၩ, ဒဲကၥ့ၪၥုၭဖိၪ နွ့ၫဆံၫ, ဒဲဖၩ့ၥုၭဖိၪ နံၫယၩ, 24 တၭမၩန့ ဆၧဖိၪဆၧဎါတၭ, ဒုၭထူၬ စပီလူၫဂီၩ့, ၥိၫ့အဝ့ၫ ဂ့ၩဘၪစဲၪ ထီၩ့လၧၦဒိၪ စဖံလံၭ အအီၪနီၪလီၫ. 25 အဝ့ၫဒၪ ကွ့ၭဖ့ၪယူ လံၬဘဲၫယီၩ, 26 ယၧၩ, စကျီၪဒအၧၭလံစအၭ ချဲၩ့ဒုၪ့နၧၩတၭ, ဆၧဒိၪကဆါ ၦဒိၪဖၭဒိၪ, စဖံလံၭဧ့, မွဲနအီၪၡူၪအီၪမုၬဘီၪ. 27 ၦလဂၩယီၩ ၦယုဒၫဖိၪၥံၪ ဖီၪ့ထၬဝ့ၫ, လၩ့ဘူၭ လၧအမိမၩၥံၫဝ့ၫ တၭ, ယနါဂၧၫ့ လၧအမွဲ ၦရိမၫဖိၪနီၪ, ယကိၭန့ ၦၥုၭဖိၪလဖၪတၭ, ယလ့ၩထုၭထၪ့ခွံၬ အဝ့ၫဒၪလီၫ. 28 တၭမွဲ အဝ့ၫၥံၪ အီၪက့ၪ ဆၧမၪ လၧအလီၩ့အဂဲးနီၪ, ဆၧမိၥ့ၪယၫဘၪယၥၭ တၭ, ယလ့ၩဆိၬဝ့ၫ လၧၦၥၭၡါ အီၪကီၪ့အအီၪလီၫ. 29 ဆၧမၩအၥၭ လၧအဂ့ၩဘၪ ၥံၫမွဲဂ့ၩ, လၧအဂ့ၩဘၪ စၧၩ့ထၬမွဲဂ့ၩနီၪ, ယလဒၪန့ဘၪ, မွဲလၧ ဆၧအမၪ လၧအဝ့ၫၥံၪ အထူၫအရူၫအကၠီၩ့ လီၫ. 30 ယနါဂၧၫ့ လၧၦခိၭယိဆၧ ထၫ့ဒုၪဒၩအဝ့ၫနီၪ, ယအၪ့မၧၫ့ အလ့ၩလၧနအီၪ ချဲၫ့မၬတၭ, ယမၪလူၬ ၦအီၪက့ၪ ဆၧအမၪ လၧအလီၩ့လဖၪ ဘဲၫၥိၭ အမိလီၩဘၪနၧၩ လၧဆၧဘၪဆဲၫ့ လၧအဝ့ၫဒၪလီၫ. မွဲနအီၪဆီၪ့အီၪ ချဲၫ့ဆံၭ. 31 မၩအၥၭဘဲၫနီၪတၭ, ၦၥုၭဖိၪလဖၪ ဘဲၫဆၧမၪလူၬဝ့ၫအၥိၭနီၪ, မၩန့ စပီလူၫ လၧမုနၩလခီၫတၭ, လ့ၩၥိၫ့ဝ့ၫ လၧအၫ့တံပတြံၭလီၫ. 32 ထီးကဲဂီၩလနံၩနီၪ အဝ့ၫၥံၪ ထဲၩ့ထဲၩ့ဝ့ၫ လၧၦၥုၭဖိၪ အဂံၪ့ဖၧၩ့တၭ, အီၪက့ၪလၩ့ထး ကၥ့ၪၥုၭဖိၪ ဘဲၫၥိၭ အမိလ့ၩၥိၫ့ အဝ့ၫဒၪလီၫ. 33 အဝ့ၫၥံၪ လ့ၩထီၩ့လၧစ့ၭစရံအၫ ဖ့ၪလၫ့လံၬ လၧၦဒိၪဖၭဒိၪ တၭ, အီၪက့ၪ စပီလူၫ လၧအမ့ၬယၫလီၫ. 34 အဝ့ၫဒၪ ဖီဘၪ လံၬနီၪ ဂီၩ့တၭ, အၪ့စၪ့ဝ့ၫ, မွဲအဘၪဆဲၫ့ လၧခးဘံၪ့ဘံၪ့လဲၪ. ထီးအၥ့ၪယၫ လၧအဘၪဆဲၫ့ လၧစလံၡၫနီၪ, 35 စံၭဝ့ၫ ထီးၦအီၪက့ၪဆၧမၪ လၧနလီၩ့ အ့ၪဂဲၫထီၩ့ခိၬတၭ ယမိခိၭနၪနလူ ထီးအလူၬလီၫ မွဲအမၪလူၬဝ့ၫ လၧၦဘၪအီၪခိၭဝ့ၫ လၧစဟ့ရၧၭ အနီးဖၧၩ့ လီၫ.

မၩဆၧ Acts 24

1 ယဲနံၩ ဖီၩ့ခွံၬတၭ, ၦလုဆၧအခိၪ စအၫ့နနဲအၭ လဂၩ, ဒဲၦၥုၪ့က့ၭၥၭၡါလဖၪ, ဒဲၦၥ့ၪဆၧချဲၩ့ စတၧၫထၧလၧၭလဂၩ, လ့ၩလၧၦဒိၪဖၭဒိၪ အအီၪနီၪ, လီၩဘၪဝ့ၫ လၧဆၧထၫ့ဒုၪဒၩ စပီလူၫလီၫ. 2 ဆၧကိၭထၪ့ဝ့ၫတၭ, စတၧၫထၧလၧၭ အီၪက့ၪဆၧမၪ လၧအလီၩ့တၭ, စံၭဝ့ၫ, ၦဒိၪစဖံလံၭဧ့, ဆၧမၩအၥၭ လၧၦဘၪ ဆၧမုၬ လၧနၧၩ အၪမၬ, နယိထဲၩ့ခွါထဲၩ့ဆၧတၭ, ၦလဆၨၩယီၩ ဘၪ ဆၧဘီၪဆၧယီၫဂ့ၩမၬ, 3 နခိးနတၩ ပၥ့ၪယၫ ပဒိၭန့ လစီၪ့လါလါလီၫ. 4 တၭ ဘဲၫၥိၭ ပထီးမၩထံၬထၬနၧၩ ယံၬယံၬလဂ့ၩနီၪ ယအၪ့ယၫနၧၩ လၧနမိအွံၪၥၭဆၧၩ့ ဒဲခိၭနၪ ပဆၧချဲၩ့ ၡၩခိၬထံၪလီၫ. 5 အဂဲးဘဲၫယီၩ ၦယီၩ ပဒၪန့ လၧအမွဲ ၦအၧၩ့ၦၥၫ့, ၦလၧအစူၪ လလၩ့ဎုၬဘၪ, နၭဇရ့ၭဖိၪ အခိၪလဂၩ, တၭ မၩတုၩ့ထၪ့တုၩ့လၩ့ ကယဲ ၦယုဒၫဖိၪ အီၪလၧလစီၪ့လါလါ, 6 ဒဲဘဲၫၥိၭ အမိမၩစံၪစၪဘၪ ဆၧလုအဂံၪ့နီၪ မၩခွါဝ့ၫ တၭ; ပဖီၪ့ထၬပဝ့ၫ, [ပၥၭ အီၪလၧပမိစ့ၩရၫ့ဝ့ၫ ဘဲၫ ပထူၫပရူၫ အီၪဝ့ၫ အၥိၭနီၪလီၫ. 7 အ့ၪမွဲ ၦၥုၭဖိၪ လထီၫ့အခိၪ စလုစအၭ လဂၩနီၪ ဂဲၫမၩန့ဝ့ၫတၭ, အၪ့ဂူၬန့ဆီၪ့မၬဝ့ၫ လၧပစူၪဖၧၩ့နီၪ, 8 ဒဲမၪလူၬ ၦလၧအအီၪက့ၪ ဆၧမၪလၧအလီၩ့ ဂဲၫလၧနအီၪ တၭ,] နအၪ့စိၭအၪ့စၪ့ အဝ့ၫ အ့ၪဂီၩ့နီၪ, နမိၥ့ၪယၫ ဆၧမၪ လၧပအီၪက့ၪ လၧအလီၩ့ ထီးအလူၬ အဂဲးအကၠီၪ့လီၫ. 9 ၦယုဒၫဖိၪၥံၪ အုၩ့လၩ့ဝ့ၫတၭ, စံၭဝ့ၫ, ဆၧနီၪလဖၪ မွဲဘဲၫနီၪလီၫ. 10 ၦဒိၪဖၭဒိၪ ဖျၭလၩ့စိၩ လၧစပီလူၫအအီၪ ဘဲၫၥိၭ အမိချဲၩ့ဆၧတၭ, အဝ့ၫဒၪ ချဲၩ့ဆၧၫ့ဝ့ၫ; ယၥ့ၪယၫ လၧနစ့ၩရၫ့ ၦလဆၨၩယီၩ အၪနံၪ့တၭ, ယ ချဲၩ့ဖီၩ့ဖျ့ၭဆၧ လၧယဂးဒၪယဝ့ၫယီၩ ယၥၭထိၬ လီၫ. 11 ယဝ့ၫဒၪယီၩ, လၧယလ့ၩဘၩဆၧ လၧယရုစလံၫ့ အဖၧၩ့နီၪ, ထီၩ့လၩ့ ခီးဘိၩ့နဲၪ့ယီၩ, လဖီၩ့ခွံၬဒံၭဘၪ လဆံၫနံၫၥၫ့နီၪ နၥ့ၪယၫနဝ့ၫၥ့ၪလီၫ. 12 တၭယ တ့ၭလိၬ ယၥၭ လၧၦလဂၩဂၩ လၧဆၧလုအဂံၪ့ဖၧၩ့မွဲဂ့ၩ ယ မၩတုၩ့ထၪ့တုၩ့လၩ့ ၦခမျၧး လၧ၁ရိၬဖၧၩ့မွဲဂ့ၩ, လၧဒိၩ့ဖၧၩ့မွဲဂ့ၩနီၪ, အဝ့ၫၥံၪ ဒၪန့ယၧၩအ့ၬ. 13 လၧနီၪအမ့ၬယၫ, ဆၧမၪ လၧအအီၪက့ၪဝ့ၫ လၧယလီၩ့ ဘိၩ့နဲၪ့ယီၩ မွဲအနဲၪဖျီၪထၪ့ဝ့ၫ ၥ့ၪဆ့ အ့ၬ. 14 မွဲလါနၫ့ဘဲၫနီၪတၭ, ယအုၩ့လၩ့ လၧနမ့ၬယၫ လၧယနဲၩထဲၩ့ ဆၧမၪလူၬ, ဒဲမီၪလဖၪ အလူအထၫ လၧလံၬဖၧၩ့ ထီးအလူၬတၭ, ဘဲၫၦလဖၪ လၧအကိၭဝ့ၫ လၧအစူၪ လလၩ့ဎုၬဘၪ အၥိၭနီၪ, ယဘၩပဖါၥံၪ အယွၩ လီၫ. 15 ယအီၪလၧဆၧယိလါ ဘၪဆဲၫ့လၧယွၩ လၧအဝ့ၫၥံၪ အနၫ့ဆါဒၪဝ့ၫ အုၩ့လၩ့ဆ့, လၧဆၧအီၪက့ၪဝ့ၫ လၧၦၡၩအၥံၫနီၪ, ၦအတီၩမွဲဂ့ၩ, ၦလတီၩဘၪမွဲဂ့ၩ, မိဂဲထုၪ့မၧၫ့ထၪ့ထဲၩ့ဝ့ၫဒၪ လီၫ. 16 မၩအၥၭဘဲၫနီၪတၭ, လၧယွၩ အမ့ၬယၫမွဲဂ့ၩ, လၧၦၡၩ အမ့ၬယၫမွဲဂ့ၩ, ဘဲၫၥိၭ ယကၪ့ၡၧၫ့ ထီးဒုၭနဲၪယၧၩ လၧယမၩမၪဆၧ လဂ့ၩ တၭ, ယဝ့ၫဒၪ ယနၫ့ဆါဒၪယဝ့ၫ ယအၪ့ဂူၬ မၩလထံၪဎးလီၫ. 17 အၪနံၪ့အၪလၩ ဖီၩ့ခွံၬနီၪ, ယဂဲၫဆိၬ ဆၧဖ့ၪလၫ့ယၫ့ၥၭ လၧယဆၨၩဒၪယဝ့ၫ အအီၪယီၩ ယမၩဘိၪ့ဆၧ လီၫ. 18 မၩဆၧနီၪ အဘိၩ့ဘၭတၭ, ယလအီၪဘၪ လၧၦခမျၧးမွဲဂ့ၩ ယလမၩတုၩ့ထၪ့တုၩ့လၩ့ဘၪ ဆၧမွဲဂ့ၩ, အဝ့ၫၥံၪ ဒၪန့ယၧၩ လၧယမၩဆံၫ့ယၥၭ လၧဆၧလုအဂံၪ့ဖၧၩ့လီၫ. အ့ၪမွဲ ၦယုဒၫဖိၪၥံၪ လၧအ့ၡၫ လနၩ့နၩ့ [မၩတုၩ့ထၪ့တုၩ့လၩ့ဆၧလီၫ.] 19 အီၪက့ၪ ဆၧမၪလၧယလီၩ့ အလးအ့ၪအီၪတၭ, အဝ့ၫၥံၪ ကြၨၭအီၪ ထီးယီၩ, ဘဲၫၥိၭ အမိအီၪက့ၪ ဆၧမၪလၧယလီၩ့လီၫ. 20 အ့ၪလမွဲဘၪ ဘဲၫနီၪတၭ, လၧယအီၪ လၧၦၥၭၡါအီၪကီၪ့ အမ့ၬယၫနီၪ ၦလဖၪယီၩ ဒၪ ဆၧမၪလၧယလီၩ့ ဘဲၫၥ့ၪလဲၪ ဘဲၫၥ့ၪလဲၪနီၪ, မွဲအစံၭဒၪဝ့ၫဘီၪ. 21 ဆၧမၪအ့ၪအီၪ တၭ, မွဲန့ၫလမံၩ့ လၧယအီၪဆၧၫ့ထုၪ့ လၧအကျၩနီၪ, ယကိၭၡၭထၪ့ ဆၧလထံၪ, လၧၦၥံၫ မိဂဲထုၪ့ထဲၩ့အဂဲး နီၪ, ယဘၪ ဆၧစ့ၩရၫ့ လၧနၥံၪအမ့ၬယၫ လၧမုလနံၩယီၩလီၫ. 22 စဖံလံၭ, ၥ့ၪယၫ လၧဆၧဘၪဆဲၫ့ လၧဖၧၩ့ၥၭနီၪ လၩ့ထံးလၩ့ဆ့ၭ တၭ, ၥုၭနံၩၥုၭၥၫ့ စံၭဝ့ၫ, ထီးၦၥုၭဖိၪ လထီၫ့အခိၪ စလံစအၭ အ့ၪဂဲၫထီၩ့ခိၬနီၪ, ယမိၥ့ၪယၫနၥံၪ အဆၧလၩ့ထံးလၩ့ဆ့ၭ လီၫ. 23 တၭ အဝ့ၫဒၪ မၪလူၬ ၦၥုၭဖိၪ လယၩအခိၪလဂၩ ဘဲၫၥိၭ ဆၧမိအီၪခိၭ အဝ့ၫဒၪ, ဒဲဖ့ၪလၫ့ အစဲၪ့ဝံၩ့ဝၩ့တၭ, အဘူၭအထံး အ့ၪမိလုအၪ့လုအီၩဝ့ၫနီၪ, ဘဲၫၥိၭ အထီးပဒၩ့ဆၧ လဂ့ၩလီၫ. 24 အနံၩအၥၫ့ လနၩ့နၩ့ ဖီၩ့ခွံၬတၭ, စဖံလံၭဂဲၫဝ့ၫ ဒဲအမၫ ၦယုဒၫမုၪ နးဒူၫစံလၫနီၪတၭ, ကိၭန့ စပီလူၫ, ခိၭနၪဝ့ၫ အလူ လၧဆၧနဲၩထဲၩ့ဎရံၬအဂဲးလီၫ. 25 တၭ ထီး အဝ့ၫဒၪ လီၩလၩ့လၬလၩ့ ဆၧတီၩဆၧလီၩ့ အဂဲး, ဒဲဆၧထုၭအၥၭအဂဲး, ဒဲဆၧစ့ၩရၫ့ မုနံၩခိၬ အဂဲး နီၪ, စဖံလံၭ ဝၭထိၬဝၭတ့ၭဝ့ၫ တၭ, ချဲၩ့ဆၧၫ့ဝ့ၫ, ဘိၩ့နဲၪ့ယီၩ ထဲၩ့ဒၪခလူၬဘီၪ. အထီ လၧအဂ့ၩအဘၪခိၬနီၪ ယမိကိၭထဲၩ့နၧၩ လီၫ. 26 တၭယိလါဝ့ၫ လၧစပီလူၫ ဖ့ၪလၫ့စ့ၩ တၭ, ကိၭန့ဝ့ၫ အၪဘျၩ့, ချဲၩ့ဒုၪ့ အဝ့ၫဒၪလီၫ. 27 မွဲလါနၫ့ နံၫနံၪ့ ဎွ့ၩထၪ့ဝ့ၪတၭ, စပီၫၡၧၭဖ့စတၧၭ ဂဲၫထီၩ့လၧစဖံလံၭအလးနီၪ, စဖံလံၭ မိန့ဘၪအၥၭ ဆၧအခိးအတၩ လၧၦယုဒၫဖိၪၥံၪအမ့ၬယၫ လၧအဂးဒၪဝ့ၫနီၪ, အီၪက့ၪလၩ့ထး စပီလူၫ လၧအဘၪ ဆၧစၧၩ့ထၬ အဖၧၩ့နီၪလီၫ.

မၩဆၧ Acts 25

1 မၩအၥၭဘဲၫနီၪတၭ, စဖ့စတၧၭ ဂဲၫထီၩ့လၧခးဖၧၩ့ နီၪ, ၥၧၫ့ၥၫ့ ဖီၩ့ခွံၬတၭ, စဲၪ့ထၪ့ခွံၬ လၧစ့ၭစရံအၫနီၪ လ့ၩထၪ့ထီၩ့လၧယရုစလံၫ့လီၫ. 2 တၭ ၦလုဆၧအခိၪ, ဒဲၦယုဒၫဖိၪၥံၪအခိၪလဖၪ လီၩလၩ့လၬလၩ့ ဆၧထၫ့ဒုၪဒၩ စပီလူၫနီၪ အၪ့ယၫဝ့ၫ, 3 အၪ့ကံၩ့ ဆၧအခိးအတၩ လၧအနၫ့ဆါၥံၪ အဂးဒၪဝ့ၫ ဘဲၫၥိၭ အမိထၫ့ဒုၪဒၩ အဝ့ၫလဂၩ အၪ့မၧၫ့ အဂဲၫလၧယရုစလံၫ့နီၪ, ဘဲၫၥိၭ အဝ့ၫၥံၪ မိအီၪခိၭၥူၪဆၧတၭ, မၩၥံၫဝ့ၫ လၧဖၧၩ့ၥၭနီၪလီၫ. 4 မၩအၥၭဘဲၫနီၪတၭ, စဖ့စတၧၭ ချဲၩ့ဆၧၫ့ဝ့ၫ, ဆၧမိဘၪအီၪခိၭ စပီလူၫ လၧစ့ၭစရံအၫနီၪ, အနၫ့ဆါဒၪဝ့ၫ မိလ့ၩလၧနီၪ လၧအဆိၫအချဲၫ့လီၫ. 5 မၩအၥၭဘဲၫနီၪတၭ, စံၭဝ့ၫ, ၦဒိၪၦၡါလဖၪ လၧနၥံၪအကျၩ ကြၨၭလ့ၩဖိၬယခဲၫ့တၭ, ၦလဂၩနီၪ အဆၧမၪ အ့ၪအီၪတၭ, မွဲအဝ့ၫၥံၪ အီၪက့ၪဆၧမၪ လၧအလီၩ့ဆံၭ. 6 တၭအီၪလၧအဝ့ၫၥံၪအကျၩ ဎိၭၥၫ့ဆံၫၥၫ့ လချုၭဖီၩ့ခွံၬဒံၭဘၪနီၪ, ထဲၩ့လၩ့ဝ့ၫ လၧစ့ၭစရံအၫတၭ, ကဲဂီၩလနံၩနီၪ ဆၧၫ့နၩ့ဝ့ၫ လၧစ့ၩရၫ့ခွး အလးဆီၩ့ဆီ အဖၫ့ခိၪတၭ, အၪ့မၧၫ့ ဆၧကိၭန့ စပီလူၫလီၫ. 7 အဝ့ၫနီၪ ဂဲၫထီၩ့တၭ, ၦယုဒၫဖိၪၥံၪ လၧအဂဲၫ လၧယရုစလံၫ့ ဆၧၫ့ထုၪ့ဝၬဖီၩ့ဝ့ၫနီၪ, ဆၧအမၪ လၧအအၪ့မၧၫ့ ၦထိးအၥၭလန့ဘၪ နီၪ, အီၪက့ၪဝ့ၫ လၧစပီလူၫအလီၩ့ အၪမၬ ဎၧၫ့မၬလီၫ. 8 စပီလူၫ ချဲၩ့ဖီၩ့ဖျ့ၭဆၧ လၧအဂးဒၪဝ့ၫတၭ, စံၭဝ့ၫ, လၧၦယုဒၫဖိၪၥံၪ အထူၫအရူၫမွဲဂ့ၩ, လၧဆၧလုအဂံၪ့ မွဲဂ့ၩ, လၧစံစၧၫမွဲဂ့ၩ, ယမၩမၪဘၪ နးမံၩ့အ့ၬ. 9 မွဲလါနၫ့ဘဲၫနီၪတၭ, စဖ့စတၧၭ မိန့ဘၪအၥၭ လၧၦယုဒၫဖိၪၥံၪ အခိးအတၩနီၪ, ချဲၩ့ဆၧၫ့ စပီလူၫတၭ, စံၭဝ့ၫမွဲ နမိလ့ၩထၪ့ လၧယရုစလံၫ့နီၪ, ဘၪ ဆၧစ့ၩရၫ့ လၧဆၧယီၩလဖၪအဂဲး လၧယမ့ၬယၫဆ့ဧၪ. 10 စပီလူၫ စံၭဝ့ၫ, ယဆၧၫ့ထုၪ့ လၧစံစၧၫ စ့ၩရၫ့ဆၧအလးအမ့ၬယၫ လၧယကြၨၭဘၪ ဆၧစ့ၩရၫ့ ယဝ့ၫလီၫ. ဘဲၫနၥ့ၪယၫ ဂ့ၩဘၪစဲၪအၥိၭနီၪ, ယမၩမၪဘၪ ၦယုဒၫဖိၪၥံၪ နးမံၩ့အ့ၬ. 11 အဂဲးဘဲၫယီၩ ယ အ့ၪမၩမၪဆၧ တၭ, ယဂ့ၩၥံၫအဆၧမၪ အ့ၪအီၪလၧယလီၩ့ယီၩ, ဘဲၫၥိၭ ယထီးဘၪၥံၫ လဂ့ၩနီၪ, ယအၪ့ကံၩ့အၪ့ယၫဆၧ အ့ၬ. အ့ၪမွဲ ဆၧမၪ လၧအဝ့ၫၥံၪ အီၪက့ၪ လၧယလီၩ့ အ့ၪလအီၪဘၪနီၪ, ၦဖ့ၪလၫ့ဘၪယၧၩ လၧအစူၪဖၧၩ့ နးဂၩအ့ၬ. ယ ကိၭထၪ့ဆၧ လၧစံစၧၫလဂၩနီၪလီၫ. 12 ထီးနီၪလဖၧၫ့ စဖ့စတၧၭ ချဲၩ့လိၬအၥၭ လၧၦကိၪ့လိၬဆၧလဖၪ ဂီၩ့နီၪ, ချဲၩ့ဆၧၫ့ဝ့ၫ, နကိၭထၪ့ စံစၧၫနီၪတၭ, နဘၪလ့ၩ လၧစံစၧၫအအီၪလီၫ. 13 အနံၩအၥၫ့ လနၩ့နၩ့ ဖီၩ့ခွံၬတၭ, စဎွၩ အဂြံပၫ, ဒဲနးဘၧၫနဲစံၫ ဂဲၫအီၪၡီၩ့ စဖ့စတၧၭ လၧစ့ၭစရံအၫ အဖၧၩ့ လီၫ. 14 အဝ့ၫၥံၪ အီၪဝ့ၫ ထီးနီၪ တဘျုၭနံၩတၭ, စဖ့စတၧၭ လီၩဘၪ စဎွၩ လၧစပီလူၫ အဂဲး, စံၭဝ့ၫ, ၦဘၪစၧၩ့ထၬ လၧစဖံလံၭ အီၪက့ၪလၩ့ထးဝ့ၫနီၪ, အီၪလဂၩလီၫ. 15 လၧယအီၪလၧယရုစလံၫ့အဖၧၩ့, ၦလုဆၧအခိၪ ဒဲၦယုဒၫဖိၪၥံၪ အၥုၪ့က့ၭအၥၭၡါလဖၪ လီၩဘၪယၧၩ လၧအဂဲးအကၠီၪ့တၭ, အၪ့ကံၩ့အၪ့ယၫဝ့ၫ လၧအဂးဒၪဝ့ၫ လၧယမိစ့ၩရၫ့စၪ အဝ့ၫဒၪလီၫ. 16 တၭယစံၭဆၧၫ့အဝ့ၫၥံၪ, ၦလဂၩဂၩ လၧဆၧအီၪက့ၪဆၧမၪ လၧအလီၩ့ လချုၭဒၪလိၬဒံၭဘၪအၥၭ လၧၦအီၪက့ၪဆၧမၪ လၧအလီၩ့လဖၪနီၪ, ဆၧလဒုၭချဲၩ့ဖီၩ့ချဲၩ့ဖျ့ၭဘၪ လၧအဆၧမၪအကၠီၩ့တၭ, ၦရိမၫဖိၪၥံၪ ဖ့ၪလၫ့ခွံၬဝ့ၫနီၪ, အထူၫအရူၫအီၪအ့ၬ. 17 မၩအၥၭဘဲၫနီၪတၭ, ထီးအဝ့ၫၥံၪ ဂဲၫထီၩ့လၧယီၩ လၥုၭနံၩၥုၭၥၫ့ဘၪတၭ, လၧကဲဂီၩလနံၩနီၪ, ယဆၧၫ့နၩ့ လၧစ့ၩရၫ့ဆၧအလးဆီၩ့ဆီ အဖၫ့ခိၪ, ယအၪ့မၧၫ့ ၦၥိၫ့ထၪ့ ၦလဂၩနီၪလီၫ. 18 ၦအီၪက့ၪဆၧမၪ လၧအလီၩ့လဖၪ ဂဲထုၪ့ဝ့ၫတၭ, ဆၧမၪ လၧယဆီၫ့မီၪ့ဝ့ၫနီၪ အီၪက့ၪဝ့ၫ လၧအလီၩ့ နးမံၩ့အ့ၬ. 19 တၭ အီၪက့ၪဆၧမၪလၧ အၥၫထနၫဒၪဝ့ၫအဂဲး နီၪ, မွဲၦလဂၩယ့ၫၡူၬ လၧအၥံၫယူၭတၭ, စပီလူၫ စံၭဝ့ၫ, မွဲအမၧၫ့ဒံၭနီၪလီၫ. 20 လၧယၥၭဂံၩ့ဂၩ့ လၧဆၧလဖၪနီၪအဂဲး, ယအၪ့စၪ့ယဝ့ၫ, မွဲနမိလ့ၩထၪ့ လၧယရုစလံၫ့, ဘၪ ဆၧစ့ၩရၫ့ ထီးနီၪ လၧဆၧယီၩလဖၪ အဂဲးဆ့ဧၪ. 21 တၭ စပီလူၫ အၪ့ကံၩ့ ၦခိၭဝ့ၫ, ထီးအဘၪ အီၫဂၧၭစတၧၭ အဆၧစ့ၩရၫ့တၭ, ယမၪလူၬ လၧဆၧဘၪခိၭဝ့ၫ ထီးယအၪ့မၧၫ့ အလ့ၩထၪ့ လၧစံစၧၫအအီၪနီၪလီၫ. 22 စအဂြံပၫ စံၭစဖ့စတၧၭ, ယဝ့ၫဒၪယီၩ ဆၧမိနါဂၧၫ့ဘၪ ယၥၭ လၧၦလဂၩနီၪ လၧယနၫ့ဆါဒၪ ယဝ့ၫလီၫ. အဝ့ၫဒၪ စံၭဆၧၫ့ဝ့ၫ; ကဲဂီၩခိၬလနံၩတၭ, နမိနါဂၧၫ့ဘၪ အဝ့ၫဒၪလီၫ. 23 မၩအၥၭဘဲၫနီၪတၭ, ကဲဂီၩလနံၩ စအဂြံပၫ ဒဲနးဘၧၫနဲစံၫ ဂဲၫနုၬ လၧအနါဂၧၫ့ဆၧအလး ဒဲအကယးကဖး လၧအအၪ, ဒဲၦၥုၭဖိၪ လထီၫ့အခိၪလဖၪ, ဒဲၦဒိၩ့ဖိၪအခိၪၥံၪတၭ, စဖ့စတၧၭ မၪလူၬ လၧၦဂဲၫၥိၫ့ထၪ့ စပီလူၫ လီၫ. 24 တၭ စဖ့စတၧၭ စံၭဝ့ၫ; စဎွၩ အဂြံပၫ, ဒဲၦအီၪကိၩ့အီၪကီၪ့ ထီးယီၩ ထီးအလူၬၥံၪဧ့, နၥံၪ ဒၪဘၪ ၦလဂၩယီၩ, လၧၦယုဒၫဖိၪၥံၪ အခမျၧး လၧယရုစလံၫ့ ဒဲအလးထီးယီၩ ထီးအလူၬ အၪ့ကံၩ့အၪ့ယၫယၧၩ လၧအဂဲး, ဒဲကိၭၡၭထၪ့ လၧအဂ့ၩမၧၫ့လၧၩ့အ့ၬ. 25 ဆၧမၪထီး အကြၨၭၥံၫနီၪ, ယလဒၪဘၪလၧအလီၩ့ တၭ, မွဲအကိၭထၪ့ဝ့ၫ လၧအီၫဂၧၭစတၧၭ တၭ, ယအီၪက့ၪယၥၭ လၧယမိအၪ့မၧၫ့အလ့ၩလီၫ. 26 တၭအဂဲးအကၠီၪ့ လၧယမိကွ့ၭဖ့ၪယူဆၧ လၧယကဆါ လၩ့ထံးလၩ့ဆ့ၭ လအီၪဘၪနီၪ, ဘဲၫၥိၭအထီး ဘၪ ဆၧအၪ့စိၭအၪ့စၪ့ဝ့ၫ ဂီၩ့တၭ, ယမိအီၪလၧကွ့ၭဆၧအလး လမံၩ့မံၩ့, ယၥိၫ့ထၪ့ အဝ့ၫ လၧနၥံၪအအီၪ, လၩ့မဲၩဒၪဆၧ လၧနအီၪနဝ့ၫ, စဎွၩ အဂြံပၫဧ့, 27 အဂဲးဘဲၫယီၩ ယဆီၫ့မီၪ့ လၧယလဒုၭနဲၪဘၪ အဆၧမၪတၭ, အၪ့မၧၫ့ ၦဘၪစၧၩ့ထၬလဂၩ လ့ၩဝ့ၫနီၪ ကြၨၭအ့ၬ.

မၩဆၧ Acts 26

1 စအဂြံပၫ စံၭစပီလူၫ, ဆၧဒုၭချဲၩ့နၧၩ လၧနဂးဒၪနဝ့ၫ လီၫ. ထီးနီၪလဖၧၫ့ စပီလူၫ ယူၬထၪ့ အစူၪတၭ, ချဲၩ့ဖီၩ့ဖျ့ၭလၩ့အၥၭ, 2 စဎွၩအဂြံပၫဧ့, ဆၧအမၪ လၧၦယုဒၫဖိၪၥံၪ အီၪက့ၪ လၧယလီၩ့ အဂဲးအကၠီၪ့နီၪ, ယချဲၩ့ဖီၩ့ဖျ့ၭလၩ့ယၥၭ လၧနမ့ၬယၫ, မုဆၫလနံၩယီၩတၭ, ယၥၭမုၬမၬလီၫ. 3 အဂဲးဘဲၫယီၩ ဆၧအထူၫအရူၫ, ဒဲကယဲ ဆၧအၪ့စၪ့ဆၧလဖၪ အဂဲးအကၠီၪ့ လၧၦယုဒၫဖိၪၥံၪ အကျၩနီၪ, နၥ့ၪယၫ ထီးအလူၬ အၪဒၪအဆၧဒံၭ လီၫ. အခိးမွဲဘဲၫနီၪတၭ, အွံၪၥၭဆၧၩ့, ခိၭနၪလါ ယလူ ဆံၭ. 4 တၭယအီၪလၧယရုစလံၫ့အဖၧၩ့ အဂဲးအကၠီၪ့ လၧယဆၨၩဒၪ ယဝ့ၫအကျၩ, ခီၫလၧယဖိၪၥၪခွၫထၪ့နီၪ, ၦယုဒၫဖိၪၥံၪ ၥ့ၪယၫဝ့ၫ ထီးအလူၬလီၫ. 5 အဝ့ၫၥံၪ အ့ၪမိထိးဘၪအၥၭတၭ, ၥ့ၪယၫဝဲၩဝ့ၫ ဘဲၫ ပဆၧဘိၪ့ဆၧဘၩ အထူၫအရူၫ အီၪဝ့ၫအၥိၭ ယမၩယဝ့ၫ လၩ့ထံးလၩ့ဆ့ၭနီၪ, ယမွဲ ၦအစူၪ လလၩ့ဎုၬဘၪ ၦဖၫရစံၫ လီၫ. 6 ဘိၩ့နဲၪ့ယီၩ ယယိလါ ယွၩအလူလ ၧအဖ့ၪလၫ့ဝဲၩဝ့ၫ လၧပဖါၥံၪအကၠီၩ့တၭ, ယဆၧၫ့ထုၪ့ဘၪ ဆၧစ့ၩရၫ့ လီၫ. 7 ပဝ့ၫဒၪ ပလဆံၫနံၫဒီၪ့ယီၩ မၩ ယွၩအဆၧမၩ ကိၭမုနံၩမုနၩဒ့ၭ လၩ့ထံးလၩ့ဆ့ၭ တၭ, ယိလါ လၧအမိထီၩ့လၧဆၧချဲၩ့ဝဲၩဝ့ၫ အအီၪနီၪလီၫ. စဎွၩဧ့, ၦယုဒၫဖိၪၥံၪ အီၪက့ၪဆၧအမၪ လၧယလီၩ့ လၧဆၧယိလါနီၪ အကၠီၩ့လီၫ. 8 ယွၩ ဒုၭဂဲထုၪ့ထဲၩ့ ၦၥံၫနီၪ, နၥံၪ ဆီၫ့မီၪ့ လၧၦနဲၩလၥ့ၪဘၪနီၪ မွဲဘၪလဲၪ. 9 မၩအၥၭဘဲၫနီၪတၭ, ယဆီၫ့မီၪ့ယူၭ လၧယကြၨၭမၩ ဆၧထၫ့ဒုၪဒၩ ၦနၭဇရ့ၭဖိၪ ယ့ၫၡူၬ အမံၩ့အၥၪ အၪမံၩ့လီၫ. 10 ဆၧနီၪလဖၪ ယမၩ လၧယရုစလံၫ့အဖၧၩ့ တၭ, ယထိးန့ ၦလုဆၧအဒိၪၥံၪအလူ, ယကၭဘံၭထၬ ၦဆံၫ့ဎံၪအၪဂၩ လၧထီၫ့ဖၧၩ့တၭ, ထီးအဘၪၥံၫဝ့ၫနီၪ, ယအုၩ့လၩ့ယဝ့ၫလီၫ. 11 ယဒုၭဘၪ အဝ့ၫၥံၪ လၧဆၧနၭဆၧၡၪ့ လၧ၁ရိၬ ထီးအလူၬအဖၧၩ့ အၪဘျၩ့ တၭ, ယမၩဆီၪ့ အဝ့ၫၥံၪ ဘဲၫၥိၭ အမိဒုၪဒွ့ၪဆၧလီၫ. ယၥၭထၪ့ ဆီၪ့ဖျုထၪ့ ထၫ့ဒုၪဒၩ အဝ့ၫၥံၪတၭ, ယမၩအၧၩ့ဝ့ၫ ဖိးလၧၦဆၨၩဂူၫဂၩအဒိၩ့ၥံၪလီၫ. 12 လၧယမၩဆၧနီၪတၭ, ယလ့ၩလၧၦလုဆၧအဒိၪၥံၪအလူ ဒဲအစီၩ့အမၩ့ လၧဒမၭစကၧၭအဖၧၩ့ၥၭ အဘိၩ့ဘၭ နီၪ, 13 လၧမုထုၪ့အခၫ, စဎွၩဧ့, လၧဖၧၩ့ၥၭနီၪ ယဒၪ ဆၧဖၩ့ လၧမူၭခိၪ အၪနဲၪ့ မုအဖၩ့နီၪတၭ, ဖၩ့ထၪ့ ဝၬဖီၩ့ယၧၩ ဒဲၦဖိၬယခဲၫ့လဖၪနီၪဆ့လီၫ. 14 ပလၩ့ထံၩဖါ လၧဂၪ့ခိၪလီၩ့ ထီးအလူၬဂီၩ့တၭ, ယနါဂၧၫ့ဆၧအလူ ချဲၩ့ဒုၪ့ယၧၩ, စံၭဝ့ၫ, လၧၦဟံêဘၫဖိၪ အလၨလခီၫ, စစီလူၫဧ့, စစီလူၫဧ့, နမၩအၧၩ့ယၧၩ မွဲဘၪလဲၪ. နထၧၫ့ ဘၪနိၪစူၩကၪမၬလီၫ. 15 တၭယစံၭ, ကဆါဧ့, နမွဲပလၫ လဂၩလဲၪ. အဝ့ၫဒၪ စံၭယၧၩ, ယမွဲ ၦလၧနမၩအၧၩ့ဝ့ၫ ယ့ၫၡူၬလဂၩနီၪလီၫ. 16 မွဲလါနၫ့ဘဲၫနီၪတၭ, ဂဲထုၪ့တၭ ဆၧၫ့ထုၪ့ဆံၭ. အဂဲးဘဲၫယီၩ ယနဲၪဖျီၪထၪ့ယၥၭ လၧနၧၩ လၧဆၧယီၩအဂဲး, ဘဲၫၥိၭ ယမိအီၪက့ၪလၩ့နၧၩ လၧၦထိးအၥၭ လၧဆၧလၧနဒၪဘၪ, ဒဲဆၧလၧယမိမၩဖျီၪထၪ့ လၧနၧၩအဂးဆ့လီၫ. 17 ယမၩဖီၩ့ဖျ့ၭနၧၩ လၧၦခမျၧး ဒဲၦဆၨၩလဖၪ အစူၪဖၧၩ့တၭ, ယအၪ့မၧၫ့ နလ့ၩ လၧအအီၪ, 18 ဘဲၫၥိၭ နမိဒုၭဒၪထၪ့ အမ့ၬ, န မိဘိၭကၠၪခွံၬ အဝ့ၫၥံၪ လၧဆၧခံၭ ဖိးလၧဆၧဖၩ့, ဒဲလၧမုၪခီၩလဲး အစီၩ့အမၩ့အဖၧၩ့ ဖိးလၧယွၩအဖၧၩ့, ဘဲၫၥိၭ အဝ့ၫၥံၪ မိဒိၭန့ ဆၧမၩဖီၩ့ဖျ့ၭ ဆၧဒဲၩဘၭ, ဒဲဆၧန့ၥၫဆၧ လၧၦဆံၫ့ဎံၪလဖၪ အကျၩ လၧဆၧနဲၩယၧၩအကၠီၩ့ လီၫ. 19 မၩအၥၭဘဲၫနီၪတၭ, စဎွၩအဂြံပၫဧ့, ဆၧဒၪ ဆၧလၧယၫလခီၫလၧမူၭခိၪနီၪ, ယလခိၭနၪဘၪ မွဲအ့ၬ. 20 အ့ၪမွဲ ယလီၩလၩ့လၬလၩ့ဆိၫဆၧ လၧဒမၭစကၧၭ ဒဲလၧယရုစလံၫ့ ဒဲလၧခးယုဒၫ ထၧၫ့ခးယၫ, ဒဲလၧၦဆၨၩလဖၪအအီၪ ဘဲၫၥိၭ အမိနီၫ့ယါလၩ့ထဲၩ့အၥၭ, ဒဲမိကၠၪထဲၩ့အၥၭ လၧယွၩအအီၪတၭ, မိမၩ ဆၧဂ့ၩ ဘၪဆဲၫ့ လၧဆၧနီၫ့ယါလၩ့ထဲၩ့ၥၭ လီၫ. 21 ၦယုဒၫဖိၪၥံၪ ဖီၪ့ထၬယၧၩ လၧဆၧလုအဂံၪ့ဖၧၩ့ လၧဆၧနီၪလဖၪအကၠီၩ့ တၭ, အၪ့ဎၬ မၩၥံၫယၧၩလီၫ. 22 မၩအၥၭဘဲၫနီၪတၭ, ယွၩ မၩဆၧၩ့ယၧၩယီၩ ယအီၪဒံၭ ထီးမုလနံၩယီၩတၭ, ယထိးယၥၭ လၧၦဒိၪမွဲဂ့ၩ, ၦဆံၭမွဲဂ့ၩ အမ့ၬယၫ, ယလီၩလၩ့လၬလၩ့ ကယဲ ဆၧလၧမီၪလဖၪ ဒဲစမိစ့ၭစံၭဝဲၩ လၧအမိအီၪထၪ့ လီၫ. 23 အဝ့ၫၥံၪ စံၭလၧဎရံၬနီၪ မိဘၪထိးဆၧတၭ, မိကဲၪထၪ့ ၦဂဲထုၪ့ဆိၫ လၧၦၥံၫလဖၪ အကျၩတၭ, မိဒုၭနဲၪ ဆၧဖၩ့ လၧၦခမျၧး, ဒဲလၧၦဆၨၩလဖၪလီၫ. 24 စပီလူၫ ချဲၩ့ဖီၩ့ဖျ့ၭဆၧ ဘဲၫနီၪ အဘိၩ့ဘၭတၭ, စဖ့စတၧၭ စံၭဝ့ၫ လၧအလူဖၭဒိၪ, စပီလူၫဧ့, နဖျုထၪ့လီၫ. မွဲနမၩလိၪလံၬ အၪအၪလ့ၬတၭ, နဖျုထၪ့ယူၭ လီၫ. 25 တၭ အဝ့ၫဒၪ စံၭဝ့ၫ, စဒိၪ စဖ့စတၧၭဧ့, ယဝ့ၫဒၪယီၩ ယဖျုထၪ့မွဲအ့ၬ; ယလီၩဘၪ ဆၧမွဲဆၧတီၩ လၧယၥၭ ထံၫလီၫ. 26 အဂဲးဘဲၫယီၩ ဆၧနီၪလဖၪ စဎွၩ ၥ့ၪယၫ လၩ့ထံးလၩ့ဆ့ၭ တၭ, ယချဲၩ့ဆၧ လၧအမ့ၬယၫ လၧယၥၭဒူၩလီၫ. အဂဲးဘဲၫယီၩ ယဆီၫ့မီၪ့ လၧဆၧနီၪလဖၪ အီၪၥူၪ လၧအမ့ၬယၫ နးမံၩ့အ့ၬ; အဂဲးဘဲၫယီၩ ဆၧနီၪလဖၪ မၩဘၪအၥၭ လၧဆၧနိၪ့ကဲၪ့ အဖၧၩ့အ့ၬ. 27 စဎွၩအဂြံပၫဧ့, မီၪလဖၪ အလူအထၫနီၪ, မွဲနနဲၩဆ့ဧၪ. ယၥ့ၪယၫ လၧနနဲၩလီၫ. 28 စအဂြံပၫ စံၭစပီလူၫ, လၧဆၧကျ့ၭစၨၭ လဆံၭဖိၪ အကၠီၩ့နီၪ, န အၪ့လွ့ၫယၧၩ ဘဲၫၥိၭ ယမိကဲၪထၪ့ ဎရံၬဖိၪ လီၫ. 29 တၭ စပီလူၫ စံၭဝ့ၫ, အ့ၪလမွဲဘၪ ၥွ့ၫထၭလမံၩ့ယီၩ, လၧဆၧလဆံၭဖိၪအကၠီၩ့ မွဲဂ့ၩ, လၧဆၧအၪအကၠီၩ့ မွဲဂ့ၩ, ယဘၩဆိၪဖၪန့ ယွၩ လၧနဂးဒၪနဝ့ၫ, ဒဲကယဲ ၦလၧအနါဂၧၫ့ ယလူ လၧမုဆၫလနံၩယီၩ ထီးအလူၬ အဂးဆ့, ဘဲၫၥိၭ နၥံၪ မိကဲၪထဲၩ့ ၦဘဲၫယၧၩအၥိၭလီၫ. 30 အဝ့ၫဒၪ ချဲၩ့ဆၧ ဘဲၫနီၪ ဂီၩ့တၭ, စဎွၩ, ဒဲနးဘၧၫနဲစံၫ, ဒဲၦဒိၪဖၭဒိၪၥံၪ ဒဲၦဆၧၫ့နၩ့ လၧအၥိၭလဖၪ ဂဲထုၪ့ထၪ့, 31 လ့ၩလၧဆၧအီၪၥူၪအလးတၭ, ချဲၩ့လိၬအၥၭ စံၭဝ့ၫ, ဆၧမၪ လၧအကြၨၭဘၪၥံၫ မွဲဂ့ၩ, ကြၨၭဘၪစၧၩ့ထၬ မွဲဂ့ၩ, ၦလဂၩယီၩ မၩဘၪအ့ၬ. 32 တၭ စအဂြံပၫ စံၭ စဖ့စတၧၭ, ၦလဂၩယီၩ အ့ၪလကိၭထၪ့ဘၪ စံစၧၫနီၪ ဆၧကွဲၪဖျါခွံၬဝ့ၫၥ့ၪလီၫ.

1 ထီးဆၧစ့ၩရၫ့ဝ့ၫ လၧပဘၪထူၬထၪ့ ကဘၩ့ လ့ၩလၧအံတလံၫနီၪ, ဆၧဖ့ၪလၫ့ စပီလူၫ, ဒဲၦဘၪဆၧစၧၩ့ထၬ အဂူၫဂၩ လနၩ့နၩ့ လၧၥုၭဖိၪ လယၩအခိၪအမံၩ့ စယုလအၧၭ လၧအဘၪဆဲၫ့ လၧအီၫဂၧၭစတၧၭ အၥုၭဖိၪ လဒီၪ့အစူၪဖၧၩ့လီၫ. 2 ၦၥ့ၭစလနဲကၫဖိၪ လၧအဘၪဆဲၫ့ လၧမၫစဒိနအၫ စအရံစတၫခၧၭ အီၪလၧပၥိၭတၭ, ပလ့ၩနုၬထၪ့ လၧၦအၫဒြမံတအၫ့ဖိၪ အကဘၩ့ဖၧၩ့နီၪ, ပဆီၫ့မီၪ့ လၧပမိလ့ၩ လၧအ့ၡၫ အနဲၩ့ထံၭတၭ ပစဲၪ့ထၪ့လီၫ. 3 မုနံၫနံၩနီၪ ပ စိၭထၪ့လၧစဲဒၧၫ့တၭ, စယုလအၧၭ ယိစပီလူၫ ဂ့ၩဘၪစဲၪ တၭ, ဘဲၫၥိၭ အထံၩအၥိၭ မိလုအၪ့လုအီၩဝ့ၫ တၭ, ဒုၭလ့ၩ အဝ့ၫဒၪ လၧအဝ့ၫၥံၪ အအီၪလီၫ. 4 ပ စဲၪ့ထၪ့ခွံၬ ထီးနီၪ, မွဲလံၩ လလီၩ့ဘၪဝ့ၫတၭ, ပလ့ၩ လၧစဲပြၧၭ လံၩကဒုၩ လခီၫနီၪလီၫ. 5 ပလ့ၩခၫ့ဂၬ မၫဆမံၭ လၧအဘၪဆဲၫ့ ခးစလံၡၫ ဒဲပၫ့ဖံလအၪနီၪ, ပလ့ၩ ဖိးလၧမဲရၫ လၧအဘၪဆဲၫ့ လၧလံစအၫလီၫ. 6 ထီးနီၪ ၦၥုၭဖိၪ လယၩအခိၪ ဒၪန့ ၦအလ့ၭစၫ့ဒြအၫ အကဘၩ့ လၧအမိလ့ၩဝ့ၫ လၧအံတလံၫ လဖျိၪ့တၭ ဒုၭနုၬပၧၩ လၧအဖၧၩ့လီၫ. 7 ပလ့ၩၡီၩၡီၪၡီၩၡီၪ အၪနံၩအၪၥၫ့တၭ, ပဖိးလၧဆၧဆဲၫဎၩ့ လၧနဲဒၧၫ ကၪမၬတၭ, လံၩလတီၩဘၪန့ၫနီၪ, ပလ့ၩလၧကြံတံၫ လၧလံၩကဒုၩလခီၫနီၪ အီၪဆဲၫဎၩ့ လၧစၫလမိနံၫလီၫ. 8 ပလ့ၩဖီၩ့ခွံၬ ထီးနီၪ ကၪမၬတၭ, ပလ့ၩဖိးလၧအလး ကိၭဝ့ၫအမံၩ့ လၧဆၧနိၪ့ဖၧၩ့အဂ့ၩ, အီၪဘူၭ လၧဒိၩ့လၫစံအၫ လီၫ. 9 အီၪယံၬယံၬတၭ, ဒုၪဆၧအၪ့ဆၧအီၩ အမုလနံၩနီၪ ဖီၩ့ခွံၬယူၭတၭ, လ့ၩဆၧ လၧမၫဆမံၭနီၪ ဘိၩ့နဲၪ့ယီၩ ကၪမၬတၭ, စပီလူၫ ၥီၪ့ထဲၩ့ဆၧ, 10 စံၭအဝ့ၫၥံၪ, ၦၡၩၥံၪဧ့, ပၥ့ၪယၫ လၧပလ့ၩဆၧ လၧမၫဆမံၭယီၩ, မိအီၪလၧဆၧဂၭဂီၩ့ဂၭစၪ ဒဲဆၧလၩ့မိၩ့လၩ့မါ အၪအၪလ့ၬ, မိဘၪန့ၫကဘၩ့, ဒဲဆၧဖိၪဆၧလံၩလဖၪနီၪ လကၭလၧၩ့, မွဲအမိဘၪ ပၥၭမၧၫ့ဆ့လီၫ. 11 မွဲလါနၫ့ဘိၩ ၦၥုၭဖိၪ လယၩအခိၪ နဲၩကဘၩ့အခိၪ, ဒဲကဘၩ့အကဆါ အၪနဲၪ့ ဆၧလၧစပီလူၫ လီၩဘၪဝ့ၫနီၪဒံၭလီၫ. 12 မွဲလၧဆၧနိၪ့ဖၧၩ့ လမုၬဘၪ လၧအမိပထုၬဝ့ၫ လၧဆၧဂီးခၫနီၪ အကၠီၩ့, ၦကိၪ့ထၪ့ဖၭလၩ့ဝ့ၫ အၪဂၩ လၧအမိဂၭထၪ့ခွံၬ ထီးနီၪ လ့ၩဆၧအ့ၪၥ့ၪ, ထီၩ့လၧဖံနံၭ ဘဲၫၥိၭ အမိအီၪဝ့ၫ ထီးနီၪ လၧဆၧဂီးခၫလီၫ. ဆၧအနိၪ့ဖၧၩ့နီၪ ဘၪဆဲၫ့ လၧကြံတံၫ လၧမုနုၬမုခံၫ့လခီၫ, ဒဲမုနုၬမုဖၩလခီၫဆ့ လီၫ. 13 ထီးလံၩ ဂဲၫလၧမုခံၫ့လခီၫ ၡူၪၡူၪတၭ, အဝ့ၫၥံၪ ဆီၫ့မီၪ့ လၧအမိလ့ၩ ဘဲၫအကိၪ့ဆၧအၥိၭနီၪ ၥ့ၪတၭ, ထုၭထၪ့ထဲၩ့ လိးဆူၪခဲၩ့တၭ, လ့ၩဘူၭ လၧကြံတံၫ အနဲၩ့ထံၭနီၪလီၫ. 14 မွဲလါနၫ့ဘိၩ လယံၬလမီဘၪနီၪ လံၩမု၁ဝံၭ ကိၭဝ့ၫ လၧယုၫရီၭလဒၧၫ့ ဂဲၫထၪ့ဘၪဝ့ၫလီၫ. 15 ထီးအဘၪ ကဘၩ့တၭ, စၩလံၩ လၥ့ၪဘၪနီၪ, ပလ့ၩဖိၬလံၩအခဲၫ့ လီၫ. 16 တၭ ပလ့ၩလၧကျိၩ့လဖျိၪ့ ကိၭဝ့ၫ လၧကျီဒၫ လံၩကဒုၩလခီၫ အဘိၩ့ဘၭနီၪ ပမၩန့ ချံၫဖိၪ ကၪမၬတၭ, ထီးပထုၭထၪ့န့ဝ့ၫနီၪ, 17 ဘဲၫၥိၭ ကဘၩ့ မိအီၪဂုးခၧၫ့ဝ့ၫ တၭ, အဝ့ၫၥံၪ မၩန့ဖျံၩလဖၪတၭ, ဘဲၩ့ထၬ ကဘၩ့နီၪလီၫ. မွဲအၥၭမဲၪ လၧအမိဂၭဂီၩ့ လၧမ့ၭလၩ့လၧၩ့အဖၧၩ့နီၪ ထုၭလၩ့ခွံၬ ယါလၪတၭ လံၩအူၪဝ့ၫ ဘဲၫနီၪလီၫ. 18 ကဘၩ့ လဲၩလီ နၭနၭလ့ၬ တၭ, ကဲဂီၩလနံၩ ပခွံၬလၩ့ခွံၬ ဆၧဖိၪဆၧလံၩလီၫ. 19 ဆၧဎွ့ၩထၪ့ ၥၧၫ့နံၩလနံၩ ပခွံၬၡိၭခွံၬ ကဘၩ့အဆၧ လၧပစူၪဒၪပဝ့ၫ လီၫ. 20 အၪနံၩအၪၥၫ့ အထးဖၧၩ့နီၪ မုၥံၪလၩၥံၪမွဲဂ့ၩ, ၡၪၥံၪမွဲဂ့ၩ, လအီၪဖျီၪထၪ့ဘၪ တၭ, လံၩမု လဆံၭလၡၩဘၪနီၪ ဘၪပၧၩတၭ, မွဲပမိထီၩ့လၧဆၧဖီၩ့ဖျ့ၭနီၪ ပယိလါအလး လအီၪလၧၩ့ဘၪ နးဆံၭလီၫ. 21 ၦလအၪ့လအီၩ ဘၪ ဆၧယံၬယံၬတၭ, စပီလူၫ ဆၧၫ့ထုၪ့ လၧၦလဖၪနီၪအကျၩ, စံၭဝ့ၫ, ၦၡၩၥံၪဧ့, ကြၨၭလၧနၥံၪ ခိၭနၪယလူ တၭ, လစဲၪ့ထၪ့ဘၪ လၧကြံတံၫ နီၪ, နၥံၪဘၪ ဆၧဂၭဂီၩ့ ဒဲဆၧလၩ့မါယီၩအ့ၬ. 22 ဘိၩ့နဲၪ့ယီၩ ယပဂၨၪထၪ့နၥံၪအခဲၫ့ ဘဲၫၥိၭ နၥံၪ မိအီၪက့ၪနၥံၪအၥၭမုၬမုၬ ဆံၭ. အဂဲးဘဲၫယီၩ နၥံၪအၥၭမၧၫ့ လမိလၩ့မါဘၪ နးဂၩတၭ, ဆၧမိဂၭဂီၩ့န့ၫ ကဘၩ့လီၫ. 23 အဂဲးဘဲၫယီၩ ယွၩ လၧယမွဲအဆၧ, ဒဲယမၩအဆၧနီၪ အၥီၫ့လဂၩ ဆၧၫ့ထုၪ့ လၧယနဲၩ့ထံၭ လၧမုနၩယီၩ, 24 စံၭဝ့ၫ, စပီလူၫဧ့, ထီးၥၭမဲၪဆၧ လဂ့ၩ; နမိဘၪ ဆၧၫ့ထုၪ့ လၧစံစၧၫအမ့ၬယၫလီၫ. ယိခွါ, ယွၩဖ့ၪလၫ့နၧၩ လၧၦလ့ၩဆၧ လၧမၫဆမံၭ လၧနၥိၭ ထီးအလူၬ လီၫ. 25 မွဲဘဲၫနီၪတၭ, ၦၡၩၥံၪဧ့, အီၪက့ၪနၥံၪအၥၭမုၬမုၬဘီၪ. အဂဲးဘဲၫယီၩ ယနဲၩယွၩ လၧဆၧမိမၩအၥၭ ဘဲၫအလီၩဝဲၩ ယၧၩအၥိၭနီၪလီၫ. 26 မွဲလါနၫ့ဘဲၫနီၪတၭ, ပမိဘၪ ဆၧဂၭဂီၩ့ လၧကျိၩ့နးဖျိၪ့ အဖၫ့ခိၪဆ့လီၫ. 27 ထီးအဘၪ လဆံၫလံၥၫ့ အမုလနၩနီၪ, ဆၧမၩဝံၩ့ဝၩ့ ပၧၩ လၧမၫဆမံၭ အ့ဒြအၫတံၭ အဖၧၩ့ အဘိၩ့ဘၭတၭ, လၩ့ဘူၭ လၧဖိၭဖၫ့မုနီၪ, ၦကဘၩ့ဖိၪၥံၪ ဆီၫ့မီၪ့ဝ့ၫ လၧအလ့ၩထီၩ့ ဘူၭထၪ့ လၧခးလဘံၪ့ဘံၪ့လီၫ. 28 ဆဲၩလၩ့ ယိခွါထံၫတၭ, ထံၫအီၪဝ့ၫ အချဲၫ့နံၫဆံၫနီၪ, လၧယၫ လဆံၭဖိၪတၭ, ဆဲၩလၩ့ ယိခွါဒီၭ ထံၫတၭ, ထံၫအီၪဝ့ၫ လဆံၫယဲချဲၫ့လီၫ. 29 ထီးနီၪလဖၧၫ့ ၥၭမဲၪ လၧအမိလၩ့ဘၪ ဘၪခိၬ လၧလိးကျၩတၭ, ခွံၬလၩ့ လိးဆူၪခဲၩ့ လၧကဘၩ့အခဲၫ့ လံခီၫတၭ ဆိၫ့လၧမုဆဲၫ့ထၪ့ လီၫ. 30 ၦကဘၩ့ဖိၪ အၪ့ဎၬဝ့ၫ လၧအမိစဲၪ့ဒၪခွံၬ ကဘၩ့တၭ, ဆဲၩလၩ့ချံၫဖိၪ လၧမၫဆမံၭဖၧၩ့ လၩ့ဂၬ လၧအမိခွံၬလၩ့ လိးဆူၪခဲၩ့ လၧကဘၩ့အခိၪနီၪ, 31 စပီလူၫ လီၩဘၪ ၦၥုၭဖိၪ လယၩအခိၪ, ဒဲၦၥုၭဖိၪလဖၪ, ၦလဖၪယီၩ အ့ၪလအီၪဘၪ လၧကဘၩ့ဖၧၩ့ယီၩ, နၥံၪ ထီၩ့လၧဆၧဖီၩ့ဖျ့ၭဝ့ၫ ၥ့ၪအ့ၬ. 32 ထီးနီၪလဖၧၫ့ ၦၥုၭဖိၪလဖၪ ဖ့ၬထ့ၬ ချံၫဖိၪအဖျံၩတၭ, ဒုၭလၩ့ထ့ၬခွံၬဝ့ၫဒၪလီၫ. 33 လၩ့ဘူၭ ဆၧဖၩ့ထၪ့နီၪ, စပီလူၫ အၪ့ယၫ ၦထီးအလူၬ ဘဲၫၥိၭ အမိအၪ့ဆၧတၭ, စံၭဝ့ၫ, နၥံၪ ယိလါဆၧ ဒဲဒုၪဒံၭ ဆၧအၪ့ဆၧအီၩတၭ, လဒိၭန့ဘၪ ဆၧနးမံၩ့နီၪ မုလနံၩယီၩ မွဲလဆံၫလံနံၩလနံၩလီၫ. 34 မွဲဘဲၫနီၪတၭ, ယအၪ့ယၫနၥံၪ ဘဲၫၥိၭ နၥံၪ မိအၪ့ဆၧဘီၪ, အဂဲးဘဲၫယီၩ ဆၧယီၩ မွဲလၧနၥံၪ အဆၧဖီၩ့ဖျ့ၭအဂး လီၫ. အဂဲးဘဲၫယီၩ နၥံၪအခိၪၥူၫလဘီၩ့နီၪ မိလၩ့ထ့ၬခွံၬဝ့ၫ လၧနၥံၪအခိၪ နးဘီၩ့ အ့ၬ. 35 အဝ့ၫဒၪ ချဲၩ့ဆၧ ဘဲၫနီၪတၭ, မၩန့ ကိၪ, စံၭထၪ့အၪ့အူၭ ယွၩအခိးအတၩ လၧၦထီးအလူၬ အမ့ၬယၫနီၪ, ကံၪ့ဘျ့ၭဝ့ၫတၭ အၪ့ဝ့ၫလီၫ. 36 ထီးနီၪလဖၧၫ့ ၦထီးအလူၬအၥၭ ဎွံၫထၪ့တၭ အၪ့ဆၧဆ့လီၫ. 37 ၦအီၪလၧကဘၩ့ဖၧၩ့ ထီးအလူၬနီၪ, မွဲနံၫယၩနွ့ၫဆံၫဎူၫဂၩလီၫ. 38 ထီးအအၪ့ဘျဲၩအၪ့ ဂီၩ့နီၪ မၩဎွံၫထၪ့ ကဘၩ့, ခွံၬလၩ့ခွံၬ ဘုၪၥံၪဂူၫၥံၪ လၧမၫဆမံၭဖၧၩ့လီၫ. 39 ထီးမုဆဲၫ့ထၪ့တၭ, ခီၫ့နီၪ လၥ့ၪယၫဘၪဝ့ၫတၭ, အ့ၪမွဲ ဒၪဘၪ ထံၫချိၬ ဘၪအီၪလၧခီၫ့ၥူၪခိၪတၭ, မၩအ့ၪၥ့ၪနီၪ မိဒုၭနုၬ ကဘၩ့ ထီးနီၪလီၫ. 40 မၩလၩ့ထ့ၬခွံၬ လိးဆူၪခဲၩ့ လၧမၫဆမံၭဖၧၩ့, ဒဲကွဲၪလၩ့ခွံၬ ၁န့ၫလၪ အဖျံၩလဖၪတၭ, ထုၭပၠၪထၪ့ ယါလၪ လၧလံၩတၭ, လ့ၩစိၩဝ့ၫ လၧခီၫ့လီၫ. 41 တၭလ့ၩဝ့ၫ လၧထံၫနံၫကၠီၪ့ ဆ့ၭဆၧၫ့လိၬအၥၭ အလးနီၪ, ကဘၩ့ ဘုၭလၩ့ ဂၪ့ခိၪနီၪ, အခိၪလခီၫ လဝၭဘၪတၭ, အီၪဂုးခၧၫ့ဝ့ၫလီၫ. အ့ၪမွဲ အခဲၫ့နီၪ လၩ့ဎီးဝ့ၫ လၧလပီၩလဖၪဘၪဝ့ၫ ဆီၪ့အကၠီၩ့လီၫ. 42 ၦၥုၭဖိၪလဖၪ အၪ့ယိၪဝ့ၫ လၧၦထီၫ့ဖိၪၥံၪ လနၩ့နၩ့ မိယါထံၫတၭ, မိဖီၩ့မိဖျ့ၭ ဘၪခိၬတၭ, မိမၩၥံၫဘၪ အၥၭလီၫ. 43 အ့ၪမွဲ ၦၥုၭဖိၪ လယၩအခိၪနီၪ, ဆၧမိမၩဖီၩ့မၩဖျ့ၭ ဘၪအၥၭ လၧစပီလူၫ နီၪ, ပဒၩ့ဝ့ၫ, မၫလူၬ ၦလၧအယါထံၫၥ့ၪလဖၪ ဖုၫလၩ့ဆိၫတၭ, ထီၩ့စိၩလၧခီၫ့, 44 တၭ ၦအီၪလၩ့ထး လနၩ့နၩ့ လၧၥံၪ့ပၪအဖၫ့ခိၪ နီၪ, လနၩ့နၩ့ လၧဆၧဘၪဆဲၫ့ လၧကဘၩ့လဖၪ အဖၫ့ခိၪလီၫ. မၩဝ့ၫ ဘဲၫနီၪတၭ, ၦဖီၩ့ဖျ့ၭဝ့ၫ ထီၩ့လၧခီၫ့ ကိၭဂၩဒ့ၭ လီၫ.

1 တၭ ထီးအဝ့ၫၥံၪ ဖီၩ့ဖျ့ၭဝ့ၫနီၪ, ၥ့ၪယၫဝ့ၫ လၧကျိၩ့လဖျိၪ့နီၪ ၦကိၭ မလံတၫလီၫ. 2 မွဲဆၧဂဲၫဆၧၩ့ ဒဲဆၧဂီး တၭ, ၦၡၩမံၩ့လဖၪ မၩဂ့ၩပၧၩ လၡၩခိၬ ဘၪနီၪ, အဂဲးဘဲၫယီၩ ဆူၭခဲၩထၪ့ မ့ၪတၭ, ထိးဆၧၫ့ပၧၩ ထီးအလူၬ လီၫ. 3 စပီလူၫ အၪ့ထုၫ့န့ ၥံၪ့မုထဲၩ့နီၪ, ဖျုၭလၩ့ဝ့ၫ လၧမ့ၪဖၧၩ့တၭ, ဂူအၧၩ့ လဘီၩ့ ဂဲၫထၪ့ လၧဆၧခိကျၩနီၪ, အဲၪ့ထၬအစူၪလီၫ. 4 ထီးၦၡၩမံၩ့လဖၪ ဒၪ ဆၧဖိၪဆၧဎါနီၪ လၩ့ဆဲၩ လၧအစူၪလီၩ့တၭ, စံၭလိၬအၥၭ, ၦလဂၩယီၩ မွဲၦမၩၥံၫၦၡၩ လီၫ. မွဲအဖီၩ့ဖျ့ၭ မၫဆမံၭ လါနၫ့, ဆၧတီၩနီၪ လဒုၭမၧၫ့လၧၩ့ဘၪဝ့ၫလီၫ. 5 မၩအၥၭဘဲၫနီၪတၭ, အဝ့ၫဒၪ တဆ့ၪလၩ့ခွံၬ ဆၧဖိၪဆၧဎါနီၪ လၧမ့ၪဖၧၩ့တၭ, ဘၪဆၧ နးမံၩ့အ့ၬ. 6 တၭ အဝ့ၫၥံၪ ဆီၫ့မီၪ့ လၧအမိယိၭထၪ့မွဲဂ့ၩ, မိလၩ့ထံၩဖါၥံၫမွဲဂ့ၩ ချဲၫ့မၬ လီၫ. မွဲလါနၫ့ဘိၩ ယိဆီၫ့မီၪ့ဝ့ၫ ယံၬယံၬတၭ, ဒၪဘၪ လၧအဘၪ ဆၧနးမံၩ့နီၪ, အၥၭမၩထဲၩ့အၥၭ လမံၩ့ဒၪတၭ, စံၭဝ့ၫ, ၦယီၩ မွဲကဆါလဂၩ လီၫ. 7 အီၪဘူၭ လၧအလးထီးနီၪ မွဲခးအၦဒိၪ စပၧဘျံၫအၧၭ အဂၪ့ခိၪတၭ, အဝ့ၫဒၪ ထိးဆၧၫ့ပၧၩတၭ, ဒုၭအၪ့ဒုၭအီၩပၧၩ ၥၧၫ့နံၩယၫ ဂ့ၩဘၪစဲၪလီၫ. 8 ဆၧမၩအၥၭ လၧစပၧဘျံၫအၧၭအဖါ အီၪမံၫနၩ့ ဘၪ ဆၧဆူၪဂိၬ, ဒဲဆၧဆၫလီၫ့လၩ့ လၧအၥွံၪတၭ, စပီလူၫ လ့ၩနုၬ လၧအအီၪနီၪ, ဘၩဆိၪဖၪဆၧတၭ, အီၪက့ၪအစူၪ လၧအလီၩ့နီၪ မၩဘျၪထဲၩ့ဝ့ၫဒၪလီၫ. 9 ဆၧမၩအၥၭဘဲၫနီၪ လမံၩ့တၭ, ၦဂူၫဂၩ ဘၪစူၭဘၪဆၫ အီၪလၧကျိၩ့ဖၧၩ့လဖၪ ဂဲၫဝ့ၫတၭ, ဘၪ ဆၧမၩဘျၪထဲၩ့ဝ့ၫလီၫ. 10 အဝ့ၫၥံၪ မၩလၩဖၩ့ပၧၩ လၧဆၧအၪမံၩ့ တၭ, ထီးပစဲၪ့ထၪ့ခွံၬနီၪ, ဖ့ၪလၫ့ပၧၩ လၧဆၧလၧပမၩဝ့ၫ အလးအီၪလဖၪလီၫ. 11 လၩၥၧၫ့ဘံၪ့ ဖီၩ့ခွံၬနီၪ, ပစဲၪ့ထၪ့ လၧအလ့ၭစၫ့ဒြအၫ အကဘၩ့ လၧအအီၪ လၧကျိၩ့နီၪ လၧဆၧဂီးခၫတၭ, အဆၧမၩနဲၪ့ မွဲကၫစတၧၫ ဒဲဖီၫလၧၭအဂၩ့ လီၫ. 12 ပစိၭထၪ့ လၧစံရကူၫနီၪတၭ, ပအီၪ ထီးနီၪ ၥၧၫ့နံၩ လီၫ. 13 ပစဲၪ့ထၪ့ခွံၬ ထီးနီၪတၭ, ပလ့ၩဎဲၪ့ ဖိးလၧရံဇအၫ့နီၪ, လၥၫ့ ဖီၩ့ခွံၬတၭ, လံၩဂဲၫ လၧမုခံၫ့လခီၫတၭ, မုနံၫနံၩ လနံၩနီၪ ပလ့ၩ ဖိးလၧဖုၫတံအလံၫလီၫ. 14 ထီးနီၪ ပဒၪန့ ထၧၫ့ဖုဝဲၥံၪ လၧအအၪ့ယၫပၧၩ ဘဲၫၥိၭ ပမိအီၪလၧအၥိၭ နွ့ၫနံၩလီၫ. မၩအၥၭဘဲၫနီၪတၭ, ပ လ့ၩထၪ့စိၩ လၧရိမၫလီၫ. 15 ထီးနီၪ ထၧၫ့ဖုဝဲၥံၪ နါဂၧၫ့ ပဂဲးတၭ, ဂဲၫထၪ့ အၪ့ဂၬ ပၧၩ လၧအၭပဖိရၧၫ့ ဒဲၦမွံၩအလး ၥၧၫ့စီၪ့လီၫ. စပီလူၫ ဒၪဘၪ အဝ့ၫၥံၪတၭ, စံၭထၪ့အၪ့အူၭ ယွၩအခိးအတၩတၭ, အၥၭအီၪမုၬမၬ လီၫ. 16 ထီးပလ့ၩ ထီၩ့လၧရိမၫနီၪ, ၦၥုၭဖိၪ လယၩအခိၪ ဖ့ၪလၫ့ ၦဘၪစၧၩ့ထၬလဖၪ လၧၦၥုၭဖိၪခိၭဆၧအလး အခိၪလဂၩနီၪလီၫ. အ့ၪမွဲ ဆၧဒုၭအီၪစပီလူၫ လၧၦၥုၭဖိၪလဂၩ လၧအပၧၩ့ဝ့ၫနီၪ အၥိၭ, လၧအလးဒၪဝ့ၫလီၫ. 17 ဆၧမၩအၥၭ လၧၥၧၫ့နံၩ ဖီၩ့ခွံၬတၭ, စပီလူၫ ကိၭကီၪ့ ၦယုဒၫဖိၪ အၥုၪ့က့ၭၥၭၡါၥံၪလီၫ. ထီးအအီၪကိၩ့အီၪကီၪ့တၭ, လီၩဘၪဝ့ၫ, ၦၡၩၥံၪ, ဖုၥံၪဝဲၥံၪဧ့, ၦခမျၧးမွဲဂ့ၩ, ပဖါၥံၪ အထူၫအရူၫမွဲဂ့ၩ, ယမၩမၪဘၪအ့ၬ. မွဲလါနၫ့ဘိၩ, ဆၧဖ့ၪလၫ့ ယဘၪ ဆၧစၧၩ့ထၬ လၧယရုစလံၫ့အဖၧၩ့ လၧၦရိမၫဖိၪၥံၪ အစူၪဖၧၩ့လီၫ. 18 အဝ့ၫၥံၪ အၪ့စိၭအၪ့စၪ့ယၧၩ ဂီၩ့တၭ, ဆၧမၪ လၧယလီၩ့ ထီးယကြၨၭၥံၫနီၪ လဒၪဘၪဝ့ၫတၭ, အၥၭ အီၪလၧအမိဖျါခွံၬယၧၩလီၫ. 19 အ့ၪမွဲ ၦယုဒၫဖိၪၥံၪ ပဒၩ့ဆၧတၭ, ယလကိၭထၪ့ဘၪ စံစၧၫနီၪတၭ, ယအီၪ လၥ့ၪဘၪတၭ; မွဲလၧယမိအီၪက့ၪ ဆၧမၪ လၧၦယဆၨၩဒၪ ယဝ့ၫအလီၩ့မွဲအ့ၬ. 20 မၩအၥၭဘဲၫနီၪတၭ, ဘဲၫၥိၭ ယမိဒၪလိၬ ဘၪယၥၭ လၧနၥံၪယီၩ ယကိၭကီၪ့ယူၭ နၥံၪယူၭ. အဂဲးဘဲၫယီၩ လၧၦအံၫစရ့လၭဖိၪ အဆၧယိလါအကၠီၩ့နီၪ ယဘၪ ဆၧစၧၩ့ထၬ လၧၥွ့ၫထၭယီၩလီၫ. 21 အဝ့ၫၥံၪ စံၭဝ့ၫ, လံၬကွ့ၭဆၧ ဂဲၫ လၧခးယုဒၫ အီၪလၧနဂဲးနကၠီၪ့ ပလန့ဘၪတၭ, ဒဲထၧၫ့ဖုဝဲလဖၪ ဂဲၫဝ့ၫ အီၪက့ၪဘၪ ဆၧမၪလၧနလီၩ့ နးဂၩဆ့အ့ၬ. 22 မွဲလါနၫ့ဘိၩ, နဆီၫ့မီၪ့ဆၧ ဘဲၫၥ့ၪလဲၪ ဘဲၫၥ့ၪလဲၪနီၪ, ကြၨၭလၧပနါဂၧၫ့ဘၪ လၧနၧၩလီၫ. အဂဲးဘဲၫယီၩ ၦစူၪလလၩ့ဎုၬဘၪယီၩ, ပၥ့ၪယၫ လၧၦဒုၪဒွ့ၪဝ့ၫ လၧအလး လစီၪ့လါလါ ကိၭစီၪ့ဒ့ၭလီၫ. 23 အဝ့ၫၥံၪ ဖၭဝ့ၫအနံၩအၥၫ့ ဂီၩ့တၭ, ၦခမျၧး ဂဲၫလၧအအီၪလီၫ. အဝ့ၫဒၪ ဒုၭနဲၪဝ့ၫ ဒဲထိးအၥၭ လၧယွၩအဘၩ့အမုး အဂဲးအကၠီၪ့နီၪ ပထဲဒိၭနဲၩ့အၥၭ လၧစမိစ့ၭ အဆၧၥီၪ့ဆၧၥၫ့, ဒဲမီၪနီၪ အလူအထၫ တၭ, ပဂၨၪထၪ့အခဲၫ့ လၧယ့ၫၡူၬ အဂဲး လၧမုဂီၩ ထီၩ့လၧမုဂၪလၩ့လီၫ. 24 ဆၧလၧအစံၭဝ့ၫလဖၪနီၪ, လနၩ့နၩ့ နဲၩထဲၩ့ဝ့ၫ တၭ, လနၩ့နၩ့ လနဲၩဘၪဝ့ၫလီၫ. 25 လဘၪလိၬဘၪအၥၭနီၪ, အဝ့ၫၥံၪ စဲၪ့ထၪ့ခွံၬတၭ, စပီလူၫ ချဲၩ့ထၪ့ယူၭ, ဆၧချဲၩ့လထံၪ, ၥၭမုဆံၫ့ဎံၪ လီၩဘၪ ပဖါၥံၪ လၧမီၪစအဲၫစ့ယၫ ဂ့ၩဘၪစဲၪ, 26 စံၭဝ့ၫ, လ့ၩလၧၦဆၨၩယီၩ အအီၪတၭ, စံၭ, နါဂၧၫ့ဆၧနီၪ နၥံၪမိနါဂၧၫ့တၭ, နၪဝ့ၫလၥ့ၪဘၪ, ယိဆၧနီၪ နၥံၪမိယိဆၧတၭ, နၥံၪ လဒၪဘၪဆၧ, 27 အဂဲးဘဲၫယီၩ ၦလဆၨၩယီၩ, ဘဲၫၥိၭ အထီးဒၪဘၪဆၧ လၧအမ့ၬ, ဘဲၫၥိၭ အထီးနါဂၧၫ့ဆၧ လၧအနါ, ဘဲၫၥိၭ အထီးၥ့ၪယၫဆၧ လၧအၥၭ, ဘဲၫၥိၭ အထီးကၠၪထဲၩ့အၥၭ, ဒဲယထီးမၩဘျၪထဲၩ့ လဂ့ၩနီၪ, အၥုၪ့အၥၭ ဘီၪ့ဝ့ၫၥိၪဝ့ၫ, ဒဲအနိၩ့ဎၧၫ့ အနါဎၧၫ့တၭ, ဘံၪ့ဒၪအမ့ၬလီၫ. 28 မၩအၥၭဘဲၫနီၪတၭ, ယွၩအဆၧထိးထဲၩ့တၩ့ထဲၩ့ နီၪ, ဆၧအၪ့မၧၫ့လၩ့ဝ့ၫ လၧၦဆၨၩလဖၪ အအီၪတၭ, အဝ့ၫၥံၪ ခိၭနၪဝ့ၫနီၪ, ၥ့ၪယၫ နၥံၪဝ့ၫဆံၭ. 29 [ထီးအစံၭဝ့ၫ ဘဲၫနီၪတၭ, ၦယုဒၫဖိၪၥံၪ စဲၪ့ထၪ့ဝ့ၫနီၪ, တ့ၭလိၬအၥၭ နၭမၬလီၫ.] 30 စပီလူၫ အီၪဝ့ၫလၧအဂံၪ့ လၧအအၪ့လံၩ့ဒၪဝ့ၫ အဖၧၩ့ နံၫနံၪ့ယၫတၭ, ထိးဆၧၫ့ ကယဲ ၦလၧအဂဲၫ လၧအအီၪ ထီးအလူၬလီၫ. 31 လီၩလၩ့လၬလၩ့ ယွၩအဘၩ့အမုး ဒဲၥီၪ့ထဲၩ့ၥၫ့ထဲၩ့ ဆၧဘၪဆဲၫ့ လၧကဆါ ယ့ၫၡူၬဎရံၬ အဂဲးအကၠီၪ့လဖၪ လၧအၥၭဒူၩ ထၧၫ့ဖျိၪ့ယၫတၭ, ၦပဒၩ့ဝ့ၫ နးဂၩအ့ၬ.